
Pro šaltinį juosiančių krūmų užtvarą Išplėstakis stebėjo, 
kaip vyras geria. Prie to šaltinio vedė vos regimas takelis nuo 
kelio. Išplėstakis matė, kaip tas vyriškis - aukštas, lieknas, be 
skrybėlės, padėvėtomis pilkos flanelės kelnėmis, su permestu 
per ranką tvido švarku - išniro ant tako ir atsiklaupė prie 
versmės. 

Vanduo tryško ties buko šaknimis ir toliau tekėjo per susi- 
bangavusio smėlio dugną. Versmė buvo apaugusi tankiomis 
nendrėmis ir erškėčiais, kiparisais ir gumos medžiais, kuriuose 
laužyti saulės spinduliai žėrėjo tarsi atitrūkę nuo savo šaltinio. 
Kažkur čia pat slaptingai užsiglaudęs paukštis ištraukė tris na- 
tas ir nuščiuvo. 

Vyriškis gėrė prinikęs veidu prie suskaidyto, begalę kartų at- 
kartoto savo atspindžio vandenyje. Kai atsitiesė, pamatė jame 
sudalytą šiaudinės Išplėstakio skrybėlės atspindį, nors neišgir- 
do jokio garso. 

Pažvelgęs kitapus, išvydo mažaūgį vyrą, susibrukusį ran- 
kas į švarko kišenes, su nukarusia nuo lūpos cigarete. Jo ei- 
lutė buvo juoda, švarkas siauras, aukštai įliemenuotas. Virš 
purvu aptaškytų batų styrojo vieną kartą atraitotos kelnės, 
irgi aptaškytos purvu. Veido spalva buvo keista, bekraujė, 

sakytum, regi jį elektros šviesoje; toje saulės nutviekstoje 
tyloje su ant vienos akies užsmukusia šiaudine skrybėle, įrė- 
męs rankas į šonus, jis atrodė apgaulingai plokščias, it kokia 
štampuota skardinė. 

Jam už nugaros vėl pragydo paukštis, trys monotoniškai 
atsikartojantys taktai: toks nieko nereiškiantis gilus garsas 
išniro iš dūsaujančios, paskui ir vėl ramios tylos, tarsi išsky- 
rusios tą vietą iš kitų, tylos, kurią po valandėlės sudrumstė 
plentu pravažiavusio ir tolumoje išnykusio automobilio burz- 
gesys. 

Geriantysis klūpojo prie šaltinio. 

— Regis, turi anoj kišenėj pistoletą, - Išplėstakis spitrijo į jį iš 
anapus dviem minkštos juodos gumos buožulais. - Aš tavęs 
klausiu, - toliau kalbėjo. - Kas ten tavo kišenėj? 

Vyriškio švarkas vis dar karojo ant rankos. Jis jau buvo beke- 
liąs prie jo kitą ranką: iš vienos kišenės kyšojo sumaigyta fetri- 
nė skrybėlė, iš kitos - knyga. 

— Kurioje? - paklausė. 

— Nerodyk man, - pasakė Išplėstakis. - Tik pasakyk. 

Vyriškio ranka sustingo: 

— Čia knyga. 

— Kokia knyga? - paklausė Išplėstakis. 

— Tiesiog knyga. Kokias žmones skaito. Yra žmonių, kurie 
skaito. 

— O tu skaitai knygas? - paklausė Išplėstakis. 

Vyriškio ranka taip ir pakibo ore sustingusi. Jiedu nužvelgė 
vienas kitą per šaltinį. Plonas cigaretės dūmas pasklido per Iš- 
plėstakio veidą, viena jo pusė susiraukė, tarsi tas veidas būtų 
kaukė su dviem vienu metu įrėžtom išraiškom. 

Jis išsitraukė iš užpakalinės kelnių kišenės purviną nosinę ir 
pridengė ja batų kulnus. Tada atsitūpė veidu į vyriškį anapus 
šaltinio. Buvo gegužė, maždaug ketvirta valanda dienos. Jiedu 
tupėjo taip, spoksodami vienas į kitą per šaltinį, dvi valandas. 
Kartkartėmis pelkėje sučiepsėdavo paukštis, lyg būtų koks už- 
suktas laikrodis; plentu pravažiavo dar du nematomi automo- 
biliai, paskui išnyko tolumoje. Ir vėl pragydo paukštis. 

— O kuo jis vardu, jūs, savaime aišku, nežinote, - pasakė 
vyriškis anapus šaltinio. - Manau, paukščių nepažįstate visai, 
išskyrus tuos, kurie čiulba narvelyje viešbučio hole arba už ke- 
turis dolerius būna patiekti lėkštėje. 

Išplėstakis nieko neatsakė. Tupėjo įsispraudęs į tą savo ankš- 
tą juodą švarką, - dešinė kišenė įdubo ir standžiai prigludo 
jam prie šono, - grabinėjo ir maigė cigaretes mažomis lėliško- 
mis rankomis ir spjaudė į šaltinį. Jo oda buvo negyvos, blyš- 
kiai tamsios spalvos. Nosis truputį priminė erelio snapą, o 
smakro nebuvo išvis. Apatinės veido dalies tiesiog nebuvo, 
kaip atsitinka vaškinei lėlei, kai ją paguldo pernelyg arti ug- 
nies ir užmiršta. Ant liemenės, nelyginant voratinklis, buvo 
nukarusi platinos grandinėlė. 

— Paklausykite, - prabilo anas vyriškis. - Mano vardas ir pa- 
vardė - Horacijus Benbou. Esu advokatas iš Kinstono!. Kita- 
dos gyvenau Džefersone ir dabar ten vykstu. Bet kuris šitų apy- 
linkių žmogus galėtų pasakyti jums, kad manęs nėra ko bijoti. 
Jei tai dėl viskio, tai man visai nerūpi, kiek jūs visi čia jo priva- 

' Išgalvotas miestas Misisipės deltoje (toje upės žemumos dalyje, kuri 

driekiasi nuo Memfio, Tenesio valstijoje, iki Viksburgo, Misisipės valstijoje) 

maždaug dvidešimt mylių į vakarus nuo Vandens slėnio, o ne Kingstonas 


Misisipės valstijoje, į pietryčius nuo Načeso (Natchez). 
(Čia ir toliau - vertėjos pastabos.) 

rote, parduodate ar nusiperkate. Aš čia stabtelėjau tik atsigerti. 
Noriu tik vieno - patekti į miestą, į Džefersoną). 

Išplėstakio akys priminė guminius buožulus: rodės, įlinktų, 
jeigu jas paliestum, paskui atšoktų su nykščio atspaudu. 

— Noriu pasiekti Džefersoną dar prieš sutemas, - pasakė Ben- 
bou. - Jūs negalit laikyt manęs čionai va šitaip. 

Neišsitraukęs cigaretės Išplėstakis nusispjovė į šaltinį. 

— Jūs negalit gaišinti manęs va šitaip, - pasakė Benbou. - O 
jeigu neištversiu ir pabėgsiu? 

Išplėstakis spitrijo į Benbou savo guminėmis akimis: 

— Ar nori pabėgti? 

— Ne, - atsakė Benbou. 

— Tai ir nebėk. - Ir nusuko akis. 

Benbou ir vėl išgirdo giedant tą paukštį ir stengės prisimint, 
kaip jį vadino vietiniai žmonės. Nematomu plentu pravažiavo 
dar vienas automobilis ir dingo tolumoje. Saulė beveik visai iš- 
nyko tarp jų ir to automobilio garso nusidriekusioje erdvėje. Iš- 
plėstakis išsitraukė iš kelnių kišenės pigų laikrodį, žvilgtelėjo į jį 
ir vėl įsimetė kišenėn, jis nuslydo lengvai, nelyginant moneta. 

Toje vietoje, kur takas nuo šaltinio įsiliejo į smėlėtą šunkelį, 
užstodamas praėjimą, gulėjo ką tik išverstas medis. Jie perlipo 
per jį ir, palikę plentą užpakaly, nužingsniavo tolyn. Smėlyje 
ryškėjo dvi negilios lygiagretės provėžos, bet nesimatė jokių 
kanopų pėdsako. Ten, kur per smėlį iš žemės sunkėsi šaltinio 


* Apygardos centras Faulknerio išgalvotame Joknapatofos (Yoknapatawpha) 
krašte, primenantis Oksfordą Lafajeto apygardoje, kur Faulkneris praleido 
didžiąją gyvenimo dalį ir kurios pietinė riba yra Jokonos (Yocona) upė. Kai 
kuriuose ankstyvuose žemėlapiuose tos upės pavadinimas buvo transliteruo- 
tas čikasų genties kalba: Yockney-Patafa. Pasak Faulknerio, jis reiškė 
„vanduo lėtai teka lėkšta žeme“. 

atšaka, Benbou išvydo automobilio padangų įspaudus. Išplės- 
takis žingsniavo priešais jį; su tuo ankštu švarku ir kieta skry- 
bėle (visas - vieni kampai) jis priminė secesišką šviestuvą. 

Smėlis baigėsi. Vingiuodamas iš tų džiunglių, kelias kilo aukš- 
tyn. Jau buvo beveik sutemę. Išplėstakis paskubomis žvilgtelė- 
jo per petį. 

— Spritniau, vyruti, - pasakė jis. 

— O kodėl gi mums nenukirtus tiesiai per kalvą? - paklausė 
Benbou. 

— Pro visus tuos krūmynus? - paklausė Išplėstakis. Nykiai, 
nelemtai blykstelėjusi, jo skrybėlė sušvytravo sutemose, kai jis 
pažvelgė nuo kalvos žemyn, kur krūmynų džiunglės jau plytėjo 
tarytum rašalo dėmė. - O Jėrgau. 

Buvo jau kone visai tamsu. Išplėstakis sulėtino žingsnį. Da- 
bar žingsniavo greta Benbou, ir Benbou matė, kaip, jam nelem- 
tai gūžiantis ir dairantis aplinkui, skrybėlė slidinėja nuo vieno 
šono ant kito. 

Paskui kažkas, kažkoks greičiu apdovanotas šešėlis, linktelė- 
jo viršum jų ir nurovė tolyn, apdavęs veidus oro gūsiu, be garso 
mojuodamas įtemptų sparnų plunksnomis, ir Benbou pajuto, 
kaip Išplėstakis visu kūnu glustelėjo prie jo, kaip ranka įsitvėrė 
į jo švarką. 

— Tai tik pelėda, - paaiškino Benbou. - Tik pelėda, ir nieko 
daugiau. - Paskui pridūrė: - Žmonės tą Karolinos traškutį 
vadina paukščiu žuvininku. Būtent šitaip. Niekaip negalėjau 
prisiminti prieš valandėlę, - o Išplėstakis vis dar buvo prisi- 
plojęs prie jo, įsikibęs nagais į jo kišenę ir šnypštė pro dantis 
tarsi katė. „Jis tvoskia kažkuo juodu“, - pamanė Benbou, - jo 
kvapas toks pat kaip to juodo skysčio, kuris išsiliejo poniai 

Bovary iš burnos ir nutekėjo vestuviniu šydu, kai jie kilstelėjo 
jos galvą?. 

Po valandėlės viršum juodos dantytos medžių masės blėstan- 
čio dangaus fone išniro niūrus kvadratinis namo luistas. 


Tasai namas buvo sudarkytas griuvėsis, niūriai, plikai kyšan- 
tis iš sulaukėjusių kedrų giraitės. Visiems jis buvo gerai žino- 
mas „Senojo Prancūzo namo“ vardu ir buvo pastatytas dar prieš 
Pilietinį karą; toks plantatoriaus namas, įtupdytas pačiam jo 
valdų vidury, tarp medvilnės laukų, sodų bei vejų, jau seniai vėl 
tapusių džiunglėmis, kurias apylinkės gyventojai nesiliaudami 
kirto malkoms jau penkiasdešimt metų arba kasinėjo, kupini 
kartais apninkančios slaptos vilties surasti auksą: namo staty- 
tojas neva užkasė jį kažkur čia netoliese, kai generolas Grantas 
atsidūrė šiuos kraštuos per savo Viksburgo kampaniją. 

Verandos gale ant kėdžių sėdėjo trys vyrai. Atviro korido- 
riaus gilumoje švietė menka šviesa. Koridorius ėjo per visą na- 
mą, iki pat jo galo. Išplėstakis užlipo laiptais, o trys vyriškiai 
žvelgė į jį ir jo bendrakelionį. 

— Štai jums profesorius, - paaiškino Išplėstakis nesustojęs. Paskui 
įžengė į namus, į koridorių. Nužingsniavo tolyn, perėjo per galinę 
verandą, pasisuko ir įėjo į kambarį, iš kurio sklido šviesa. Ten 
buvo virtuvė. Prie viryklės stovėjo moteris. Vilkėjo išblukusia kar- 
tūno suknele. Kai pajudėdavo, nesuvarstyti palaikiai vyriški auli- 
niai pliaukšteldavo jai į plikas kulkšnis. Ji atsigręžė į Išplėstakį, 
paskui vėl nusisuko į viryklę, kur keptuvėje šnypštė mėsa. 


* Gustave'o Flaubert'o romane „Ponia Bovary“ (1856) Ema Bovary nusižu- 
do išgėrusi arseno. Akimirkai pakėlus karste jos galvą, jai iš burnos ištekėjo 
juodas skystis. 

Išplėstakis sustojo tarpduryje. Skrybėlė buvo užsmukusi jam 
ant akies. Nepaliesdamas pakelio jis išsitraukė iš kišenės ciga- 
retę, pagnaibė ją, patrynė, įsikišo į burną, paskui spragtelėjo 
degtuku per nykščio nagą. 

— Tenai verandoje yra toks paukštis, - pasakė. 

Moteris neatsigręžė. Vartė mėsą. 

— Kodėl man sakai? - atšovė ji. - Aš Li klientų neaptarnauju. 

— Jis profesorius, - paaiškino Išplėstakis. 

Moteris pasigręžė su geležine šakute rankoje. Už viryklės, 
šešėlyje, stovėjo medinė dėžė. 

— Kas? - paklausė. 

— Profesorius, - atsakė Išplėstakis. - Jis nešiojasi knygą. 

— Ko jam čia reikia? 

— Nežinau. Nepaklausiau. Gal atėjo skaityti tą knygą. 

— Jis atėjo čionai? 

— Radau jį prie šaltinio. 

— Ar jis ieškojo šitų namų? 

— Nežinau, - atsakė Išplėstakis. - Nepaklausiau. 

Moteris nenuleido nuo jo akių. 

- Išsiųsiu jį sunkvežimiu į Džefersoną, - paaiškino Išplėsta- 
kis. - Sakėsi norįs ten nukakti. 

— Kodėl man pasakoji visa tai? - paklausė moteris. 

— Tu juk taisai valgį. Jis norės užkąsti. 

- Taip, - atsakė moteris. Ir vėl pasigręžė į viryklę. - Aš taisau 
valgį. Taisau valgį visokiems sukčiams, girtuokliams ir kreti- 
nams. Taip, aš taisau valgį. 

Stovėdamas tarpduryje Išplėstakis įdėmiai stebėjo ją, ciga- 
retės dūmas raitėsi jam prieš veidą. Rankas laikė susikišęs į 
kišenes. 

— Gali mesti tą darbą. Sekmadienį parvešiu tave į Memfį. 
Galėsi vėl užsidirbti kitu galu. - Ir vėl ją nužvelgė: - Čia tu 
storėji. Ganydamasi kaimo žolėje. Aš nieko joms nepasakosiu 
toje Menjuel gatvėje. 

Moteriškė pasisuko į jį su šakute rankoje: 

— Šunsnukis, - pasakė. 

— Dievaž, - atsakė Išplėstakis. - Aš joms epas Kasis kad 
Rubi Lamar dabar kaime, baigia nešioti išmestus Li Gudvino 
batus ir pati skaldo malkas. Ne. Aš joms pasakysiu, kad Li Gud- 
vinas - baisus turtuolis. 

- Šunsnukis, - pasakė moteriškė. - Šunsnukis. 

- Žinoma, - atsakė Išplėstakis ir pasigręžė. 

Nuo verandos pasigirdo kažkoks šlepsėjimas, paskui į vidų 
įžengė vyriškis. Jis kūprinosi, vilkėjo kombinezonu. Buvo basas: 
tas basas kojas jie ir girdėjo šlepsint. Jo galvą dengė kupeta sau- 
lėje išblukusių plaukų, purvinų, suveltų. Akys buvo blankios, ku- 
pinos įtūžio, trumpa minkšta barzdelė - purvino aukso spalvos. 

— Ašen būs šuva, jeig jis nepasimaiš, - pasakė. 

— Ko tau reikia? - paklausė moteriškė. 

Vyras, dėvintis kombinezoną, nieko neatsakė. Eidamas pro 
šalį pažvelgė į Išplėstakį paslaptingu ir drauge budriu žvilgsniu, 
lyg būtų pasiruošęs pasijuokti iš to pokšto, tik laukė tinkamos 
valandėlės. Nerangiai, lyg meška, perėjo per virtuvę su vis dar 
tokia pačia paslaptinga ir budria veido išraiška, nors ir Čia pat, jų 
akivaizdoje, pakėlė neprikaltą grindlentę ir išsitraukė galono tal- 
pos ąsotį. Išplėstakis stebėjo jį užsikišęs už liemenės pirštus, ciga- 
retės (jis surūkė ją iki galo nė karto neprisilietęs ranka) dūmas 
raitėsi jam prieš veidą. Jo veido išraiška buvo žiauri, gal net grės- 
li; jis įdėmiai stebėjo, kaip kombinezonu vilkintis vyriškis kūpri- 


12) William Faulkner 


na per grindis kupinas kažkokio budraus nepasitikėjimo savimi, 
negrabiai slėpdamas po pažasčia tą asotį: iki pat galo, kol išėjo iš 
kambario, jis spitrijo į Išplėstakį su ta budria veido išraiška, pasi- 
ruošęs nusijuokti, jeigu reikės. Paskui jie vėl išgirdo basų jo kojų 
šlepsėjimą verandoje. 

- Žinoma, aš nepasakosiu Menjuel gatvėje, kad Rubi Lamar 
taiso valgį bukagalviui ir kretinui. 

— Šunsnukis, - pasakė moteriškė, - šunsnukis. 


II 


Kai moteriškė įžengė į valgomąjį, nešina lėkšte su mėsa, 
Išplėstakis, vyriškis, atsinešęs iš virtuvės ąsotį, ir atvykėlis jau 
sėdėjo prie stalo - užkaltų ant pastovų trijų netašytų lentų. Jos 
veidas, kai patekdavo į stovinčios ant stalo lempos šviesos ratą, 
atrodė niūrus, nesenas, akys buvo šaltos. Benbou nenuleido 
nuo jos akių, tačiau nė karto nepastebėjo, kad ji būtų pažiūrėjusi 
jo pusėn, kai statė ant stalo dubenį, paskui valandėlę stovėjo 
žvelgdama tuo paslėptu žvilgsniu, kuriuo moterys nužvelgia sta- 
l4ą paskutinį kartą, tada nuėjo kampan, pasilenkė ties atvira dar 
neišpakuota dėže, paėmė iš jos dar vieną lėkštę, peilį, šakutę, 
atnešė prie stalo ir pastatė priešais Benbou kažkaip netikėtai ryž- 
tingai, nors be skubos, brūkštelėjusi rankove jam per petį. 

Tą akimirką įėjo Gudvinas. Vilkėjo purvinu kombinezonu. Jo 
veidas buvo liesas, nugairintas vėjo, skruostus dengė juodi šeriai, 
plaukai ties smilkiniais buvo pražilę. Jis vedė už parankės senu- 
ką ilga balta barzda, prie burnos nusėta dėmių. Benbou stebėjo, 
kaip Gudvinas pasodino senuką ant kėdės, ir šis sėdėjo ant jos 

klusniai, kupinas nedrąsaus, nuolankaus uolumo, būdingo se- 
nam žmogui, kuriam liko tik vienas malonumas ir kurį pasaulis 
pasiekia tik per vieną pojūtį, nes buvo aklas ir kurčias: toks ma- 
žutis vyriukas pliku pakaušiu ir apskritu, pilnu, rausvu veidu, 
kuriame kataraktos aptemdytos akys atrodė kaip du skreplių kre- 
šulėliai. Benbou stebėjo, kaip jis išsitraukė iš kišenės purviną sku- 
durą ir iškrenkštė į jį beveik bespalvį gniutulą kažko, kas kadai 
buvo kramtomasis tabakas, paskui tą skudurą sulankstė ir vėl 
įsikišo į kišenę. Moteriškė įdėjo jam į lėkštę maisto iš dubens. 
Kiti jau valgė, tylėdami ir susikaupę, o senukas sėdėjo, nulenkęs 
galvą virš lėkštės, nežymiai krutindamas barzdą. Jis pasikniausė 
lėkštėje drebančiais nepatikliais pirštais, surado gabalėlį mėsos ir 
čiulpė jį tol, kol grįžusi moteriškė taukštelėjo jam per krumplius. 
Tada vėl įdėjo mėsą lėkštėn, ir Benbou žiūrėjo, kaip ji pjausto tą 
maistą: mėsą, duoną ir visa kita, kas buvo lėkštėje, paskui užpylė 
ant viršaus sorgo padažo. Benbou liovėsi žiūrėjęs. Kai visi baigė 
valgyti, Gudvinas vėl išsivedė senuką. Benbou nulydėjo juos aki- 
mis pro duris, paskui klausėsi, kaip jie eina koridoriumi. 

Vyrai vėl sugrįžo į verandą. Moteris nurinko dubenis ir išne- 
šė juos į virtuvę. Sukrovė juos tenai ant stalo, nuėjo prie dėžės 
už viryklės ir valandėlę pastovėjo. Paskui sugrįžo, įsidėjo lėkš- 
tėn maisto, atsisėdo prie stalo, pavalgė, užsidegė nuo lempos 
cigaretę, suplovė indus ir sudėliojo juos į vietas. Tada ir vėl 
sugrįžo į koridorių. Verandon nėjo. Tiesiog stovėjo viduje ir 
klausėsi, kaip jie kalbasi, kaip kalba tasai atvykėlis ir kaip sod- 
riai, švelniai dunksi ąsotis, kai jie perduoda jį iš rankų į rankas. 
„Kvailys, — ištarė moteris. - Ir ko jis nori....... “ Ji klausėsi atvy- 
kėlio balso, skubraus, kitoniško, balso žmogaus, kuris įpratęs 
daug kalbėti, bet tik kalbėti, nieko daugiau. „Tik jau ne gerti, — 

ištarė ji ramiai stovėdama už durų. - Verčiau jau tegu jis eina 
kur einąs, ten, kur jo moterys galės juo pasirūpinti.“ 

Ji klausėsi, ką jis kalba. „Pro savo langą aš matydavau tą 
vynmedį, o žiemą dar ir tą hamaką. Bet žiemą likdavo vien tik 
hamakas. Iš to mes ir pažįstame, kad gamta - moteriškos gimi- 
nės: iš to moters kūno ir moteriško metų laiko susimokymo. 
Taigi kiekvieną pavasarį galėdavau stebėti, kaip atsinaujina tie 
seni syvai, slepiantys hamaką: sumaištį žadančios žalios žaban- 
gos. Kaip žydi vynmedis. To žydėjimo nėra daug: tik pašėlęs 
vaškinis kraujavimas, veikiau ne žiedų, o lapų, pamažėle užsto- 
jantis hamaką, kol! galiausiai gegužės pabaigoje, sutemoms nu- 
sileidus, jos - Mažosios Belės — balsas pats tapdavo panašus į 
laukinio vynmedžio šnaresį. Ji niekada nepasakydavo: „Hora- 
cijau, čia Liuisas arba Polis, arba Kuris nors kitas“, o tiktai: 
„Čia tik Horacijus“. Tik, suprantate, su ta balta suknyte, sute- 
mos jau nusileidusios, jiedu abu tokie santūrūs, įsitempę, tru- 
putį nekantraujantys. Ir aš nebūčiau galėjęs jaustis svetimesnis 
josios kūnui, net jeigu pats būčiau jį pradėjęs. 

Taigi šįryt, - ne, tai atsitiko prieš keturias dienas, ji parvažia- 
vo iš koledžo ketvirtadienį, o šiandien jau antradienis, - aš ir 
sakau jai: „Brangioji, jei tu radai jį traukinyje, tai jis tikriausiai 
priklauso geležinkelių kompanijai; tu negali jo pasiimti iš gele- 
žinkelių kompanijos, kaip negali nusilupti nuo stulpų izoliaci- 
jos, tai prieštarauja įstatymui“. 

„Jis ne blogesnis už tave. Jis mokosi Tjuleino* universitete.“ 

„Bet traukinyje, brangioji“, - atsakiau. 


* Tjuleino (Tulane) universitetas - pirmasis privatus universitetas Naujajame 
Orleane (1847). 1884 metais jis buvo pavadintas šiuo turtingo miesto 
pirklio, tos institucijos rėmėjo, vardu. 

„Aš susirasdavau jų ir blogesnėse vietose nei traukinys.“ 

„Žinau, - atsakiau. - Ir aš taip pat. Bet nėra jokio reikalo 
vestis juos namo, supranti. Perženk per juos ir eik toliau. Nesi- 
purvink batelių, supranti.“ 

Mudu sėdėjome svetainėje, metas buvo prieš pat vakarienę; 
buvome vienudu namuose. Belė buvo išvažiavusi į miestą. 

„O koks čia tavo reikalas, kas mane lanko? Tu man - ne 
tėvas. Tu tik... tik...“ 

„Kas? - paklausiau. - Tik kas?“ 

„Na ir pasakyk mamai! Pasakyk jai. Juk ketini jai pasakyti. 
Tai ir sakyk!“ 

„Bet traukinyje, brangute, - pasakiau. - Jeigu jis būtų įė- 
jęs į tavo kambarį viešbutyje, būčiau tiesiog nudėjęs jį. Bet 
traukinyje man šlykštu. Pasiųskime jį kuo toliau ir viską pra- 
dėkime iš naujo.“ 

„Labai jau tau pritinka kalbėti apie tai, ką randi traukinyje! 
Būtent tau! Krevetė! Krevetė!“?“ 

„Jis pamišęs“, — tarė sau moteris stovėdama tarpduryje ir 
nekrutėdama. Ateivio balsas nesiliovė skardėjęs, klupdamas pats 
už savęs, skubrus, ištęstas. 

„O paskui: „Ne! Ne! - ir aš sučiupau ją, o ji įkibo į mane. - Aš 
nenorėjau, aš nenorėjau! Horacijau! Horacijau!“ Ir aš uodžiu nu- 
skintas gėles, tą švelnų nebegyvų gėlių ir ašarų kvapą, - tik staiga 
pamačiau jos veidą veidrodyje. Jai už nugaros buvo veidrodis, o 
kitas veidrodis buvo man už nugaros, ir ji žiūrėjo į save veidrody- 
je, kuris buvo už mano nugaros, pamiršusi apie tą kitą veidrodį, 
kuriame aš regėjau josios veidą, mačiau, kaip ji spokso man į pa- 


* Mažoji Belė čia užsimena apie romano „Sartoriai“, kur Horacijus irgi - 
vienas iš veikėjų, juodraštiniame variante aprašytą epizodą (V, I) 

kaušį begėdiškai vaidindama. Štai kodėl gamta yra moteriškosios 
giminės, o Progresas — vyriškosios; gamta sukūrė vynmedį, o Pro- 
gresas išrado veidrodį.“ 

„Jis pamišęs“, - tarė sau moteris stovėdama tarpduryje ir 
klausydamasi. 

„Bet visa atsitiko ne dėl to. Pamaniau, gal pavasaris, o gal 
mano keturiasdešimt treji metai taip mane nuliūdino. Pama- 
niau, gal man pagerės, jei atsiras kalva, ant kurios galėčiau pa- 
gulėti valandėlę... Ir viskas dėl šito krašto. Plokščias, turtingas, 
nepadorus, regis, jis net nuo vėjų gimdo pinigus. Net nenusteb- 
tum, sužinojęs, kad bankuose gali medžio lapus paversti gry- 
naisiais pinigais. Ak, toji Delta“. Penki tūkstančiai kvadratinių 
mylių — ir nė kalvelės, išskyrus tuos mažyčius žemės iškilumus, 
kuriuos indėnai susipylė, kad apsigintų nuo Upės potvynio. 

Taigi pamaniau, kad man reikia tik kalvos, kad ne dėl Mažo- 
sios Belės išėjau iš namų. Ar žinote, dėl ko visa šitai nutiko?“ 
„Jis iš tikrųjų toks, - tarė sau moteris stovėdama tarpduryje. — 
Li nereikėjo leisti jam....... z 

Benbou nelaukė, kad kas jam atsakytų. „Dėl to skuduro su 
raudonais lūpų dažais. Aš taip ir žinojau, kad jį rasiu, dar prieš 
įeidamas į Belės kambarį, žinojau. Ir neapsirikau: jis buvo už- 
kištas už veidrodžio - nosinė, kuria ji nusivalė dažų perteklių, 
kai vilkosi suknelę, paskui užkišo ją už atbrailos. Aš įmečiau ją 
skalbinių krepšin, užsidėjau skrybėlę ir išėjau. Sunkvežimis mane 
pavėžėjo, ir tik tada pastebėjau, kad neturiu su savimi nė tru- 
pučio pinigų. To tik ir trūko, suprantate: čekio išgryninti juk 


6 „Toji Delta“ - vadinamoji Mississippi delta, t.y. žemuma, kuri driekiasi 
palei upės krantus, priešingai nei Delta of Mississippi, kuria įvardijamos 
upės žiotys. Žr. 2-4 pastabą 

negalėjau. Negalėjau išlipti iš sunkvežimio, grįžti į miestą ir 
pasiimti pinigų. Negalėjau to padaryti. Todėl ir keliauju nuo to 
laiko pėsčias arba pasiprašau pavežamas. Vieną naktį miegojau 
ant pjuvenų krūvos malūne, kitą - negro lūšnoje, trečią - atka- 
bintame krovinių vagone. Man reikėjo tiesiog kalvos, ant ku- 
rios būčiau galėjęs pagulėti, suprantate. Tada viskas būtų susi- 
tvarkę. Kai vedi savo paties žmoną, viską pradedi nuo nulio... 
ir gal nuo pakaušio kasymo. O kai vedi kieno nors kito žmoną, 
pradedi, gal dešimt metų pavėlavęs, nuo kieno nors kito nulio 
ar pakaušio kasymo. Man tiesiog reikėjo kalvos, ant kurios bū- 
čiau galėjęs pagulėti valandėlę.“ 

„Koks kvailys, - tarė sau moteris. - Vargšas kvailys.“ Ji vis 
dar stovėjo tarpduryje. Jai už nugaros koridoriumi perėjo Iš- 
plėstakis. Aplenkė ją tylėdamas ir išėjo į verandą. 

— Eime, laikas krautis, - pasakė jis. Moteriškė girdėjo, kaip 
visi trys nuėjo. Ji vis dar stovėjo kur stovėjusi. Paskui išgirdo, 
kaip atvykėlis netvirtai atsistojo nuo kėdės ir nužingsniavo per 
verandą. Tada išvydo jį, tą blankų siluetą dangaus fone, švie- 
sesnę tamsą sodresnėje tamsoje: liesas vyras susitaršiusiais dra- 
bužiais, retėjančiais, susivėlusiais plaukais ir visiškai girtas. „Jis 
prastai maitinamas“, — tarė ji sau. 

Vos atsikolusi į sieną ji nejudėjo, jis žvelgė jai tiesiai į veidą. 

— Ar jums patinka taip gyventi? - paklausė jis. - Kodėl taip 
darote? Jūs dar jauna, galite grįžti į bet kurį iš miestų, pakaktų 
kilstelt antakį - ir viskas kuo puikiausiai susiklostytų. 

Ji nė nekrustelėjo, vos atsikolusi į sieną, sudėjusi rankas. „Varg- 
šas, išgąsdintas kvailys“, — ištarė. 

- Suprantate, - toliau kalbėjo jis, - man stinga drąsos: gamta 
man pagailėjo jos. Mechanizmui nieko netrūksta, bet jis nevei- 

kia. - Jis negrabiai braukė ranka jai per skruostą. —- Jūs dar 
jauna, — ji nejudėjo jausdama skruostais jo delną, kaip jis čiuo- 
pia jos veidą tarsi norėdamas išstudijuoti jos kaulų formą, išsi- 
dėstymą bei raumenų tekstūrą. - Jums praktiškai visas gyveni- 
mas dar prieš akis. Kiek jums metų? Juk dar nepersiritote per 
trisdešimt, - kalbėjo jis tyliai, beveik pašnabždomis. 

Prabilusi ji nė trupučio nepritildė balso. Ir nejudėjo, rankos 
tebebuvo sudėtos ant krūtinės: 

— Kodėl jūs palikot savo žmoną? - paklausė ji. 

— Nes ji valgydavo krevetes, - atsakė vyriškis. — Aš negalė- 
jau... Suprantate, buvo penktadienis, ir aš pagalvojau, kad vi- 
durdienį turėsiu nueiti į stotį, paimti iš traukinio tą dėžę su 
krevetėmis, paskui parnešti ją namo, skaičiuodamas kiekvieną 
šimtą žingsnių prieš sukeičiant rankas, o ji... 

— Ar jūs tai darote kasdien? - paklausė moteris. 

— Ne. Tik penktadieniais. Bet aš dariau tai dešimt metų, nuo 
to laiko, kai mudu susituokėme. Ir iki šiolei nekenčiu krevečių 
kvapo. Partempti jas namo dar būtų visai nieko. Šitai ištverti aš 
galėjau. Tik kad jos varva. Visą kelią, ko! pareini, vis varva ir 
varva, kol galiausiai aš pats nulydžiu save į stotį, atsistoju ato- 
kiai ir žiūriu, kaip Horacijus Benbou pasiima iš traukinio tą 
dėžę ir keliauja su ja namo, kas šimtą žingsnių keisdamas ran- 
kas, o aš seku jam iš paskos ir prie kiekvienos tolumoje išnyks- 
tančios mažos ir dvokiančios balutės pagalvoju: „Štai čia, ant 
Misisipės valstijos šaligatvio, guli Horacijus Benbou“. 

— Ak, - tyliai pasakė moteris. Jos kvėpavimas buvo lygus, 
rankos sudėtos ant krūtinės. Ji žengė žingsnį, vyras pasitraukė 
atgal ir nusekė paskui ją per koridorių. Jiedu įėjo į virtuvę, kur 
degė lempa. 

- Atsiprašau, kad taip atrodau, - pasakė moteris. Paskui nuėjo 
prie dėžės už viryklės, prisitraukė ją ir pastovėjo susikišusi ran- 
kas į drabužio klostes priekyje. Benbou sustojo virtuvės vidury. — 
Turiu laikyti jį dėžėje, kad žiurkės neprilįstų, - pasakė ji. 

— Ką? - paklausė Benbou. - Kas tai? - Jis priėjo arčiau, kad 
galėtų pažiūrėti vidun. Dėžėje miegojo vaikas, mažesnis nei me- 
tų. Benbou ramiai žiūrėjo į išsekusį jo veidelį. 

— O, - prabilo, - jūs turit sūnų. 

Abu buvo nudelbę akis į suvargusį miegančio vaiko veidą. 
Lauke pasigirdo triukšmas; galinėje verandoje nuaidėjo žings- 
niai. Įžengus Gudvinui, moteris keliu pastūme dėžę kampan. 

- Viskas sutvarkyta, - pasakė Gudvinas. - Tomis palydės jus 
prie sunkvežimio, - ir išėjęs iš virtuvės nudrožė į namą. 

Benbou pažvelgė į moterį. Jos rankos vis dar slėpėsi sukne- 
lės klostėse. 

— Ačiū jums už vakarienę, - pasakė jis. - Gal kada nors....... - 
pažiūrėjo į ją, O ji stovėjo įdūrusi į jį akis: veidas buvo veikiau 
ne niūrus, o šaltas, ramus. - Gal galėsiu kuo nors padėti jums 
Džefersone. Atsiųsti ką nors, ko jums reikės....... 

Tarytum plastelėjusi sparnais ji ištraukė rankas iš suknelės 
klosčių, paskui ir vėl jas paslėpė. 

— Prie visų šitų pamazgų ir skalbinių....... galėsite atsiųsti man 
apelsinmedžio lazdelę?, - pasakė ji. 


Tomis ir Benbou leidosi žąsele iš namų per kalvą niekieno 
nebevaikštomu taku. Benbou atsigręžė. Niūrus namo griuvėsis 
dūlojo dangaus fone virš susitelkusių krūvon, pasišiaušusių ked- 


" Nusmailinta apelsinmedžio lazdelė buvo naudojama darant manikiūrą. 

rų, tamsus, apleistas ir paslaptingas. Tasai kelias buvo erozijos 
išėstas randas, pernelyg gilus keliui ir pernelyg tiesus grioviui, 
išgraužtas žiemos upokšnių, užkimštas paparčių bei sutrešusių 
lapų ir šakų. Eidamas paskui Tomį, Benbou įžengė į siaurą ta- 
kelį, kur kojos mynė molin tą baigiančią trūnyti augaliją. Išsi- 
lenkusi virš galvos, medžių eilė retėjo dangaus fone. Nuolydis 
statėjo ir darė vingį. 

— Maždaug čia mes ir pamatėm tą pelėdą, - pasakė Benbou. 

Tomis, žengdamas priekyje, nusikvatojo: 

- Jis irg tikriaus dėj į kelns, - pasakė. 

— Taip, - patvirtino Benbou. Jis sekė paskui neryškų Tomio 
siluetą, stengdamasis žengti apdairiai, kalbėti apdairiai, apnik- 
tas to girtam žmogui būdingo varginančio uolumo. 

— Ašen būs šuva, jei jis ne pats bailiausias iš baltųjų, kokį tik 
es mats, - pasakė Tomis. - Kartą buvo ein jis taku prie slenksč, 
o iš po namo išlend šuo, nubidzen prie jo ir pauostė jam kulns, 
kaip šunys paprastai dar, ir ašen būs šuva, jei jis nekrūptelėj lyg 
būt užlipęs basas ant mokasino“, ir išsitraukė tą mažą artemati- 
nį pištaletą ir nudobė jį vietoj mirtinai. Aš pirštą duos nukirst, 
jei jis to nepadar. 

— O kieno buvo tas šuo? 

— Maniškis buv, - atsakė Tomis. Ir suprunkštė. - Iškaršęs šuo, 
net blusos nenuskriaust, jei būt proga. 

Kelias liovėsi leidęsis žemyn ir tapo plokščias. Apdairiai stato- 
mos Benbou kojos šiugždino smėlį. To šviesaus smėlio fone jis 
jau galėjo įžiūrėti Tomį: šis nerangiai vilko kojas, kaip kad per 
smėlį eina mulas, regis, be jokių pastangų jos, basos, gurgždo 


5 Mokasinas (moccasin) - labai nuodinga Šiaurės Amerikos gyvatė. 

smėlį nusviedžia atgal mažomis trykšlėmis kiekvienąsyk, kai ko- 
jų pirštai susiriečia. 

Priekyje skersai kelią tįsojo didžiulis nuversto medžio šešė- 
lis. Tomis perlipo per tą medį, ir Benbou pasekė juo, taip pat 
apdairiai kaip ir anksčiau, nedrąsiai, slysdamas pro dar nenu- 
vytusius, vis dar žaluma kvepiančius lapus. 

- Ir vėl tas... - pasakė Tomis. Paskui atsigręžė. - Ar perlipsit? 

— Viskas gerai, - atsakė Horacijus. Jis vėl atgavo pusiausvy- 
rą. Tomis žingsniavo tolyn. 

— Dar viens Išplėstakio darbelių, - paaiškino Tomis. —- Jokio 
reikal nebuv va taip užgriozt kelią. Patvarkė, kad mums reikėt eit 
mylią iki tų sunkvežimių. Aš jam sakiau, kad žmons atein čia apsi- 
pirkt pas Li jau ketveri metai, ir nieks dar nepridarė Li jokio rū- 
pesč. Ir dar tas didžiulis jo sunkvežims, kaip dabar išvarys jį lauk. 
Bet jo tas nesulaikė. Ašen būs šuva, jei jis nebij savo paties šešėlio. 

— Aš irgi išsigąsčiau, - įsiterpė Benbou, - jei tas šešėlis būtų 
mano. 

Tomis nusikvatojo pusbalsiu. Dabar tas kelias virto juodu 
tuneliu, išklotu neapčiuopiamu nykstančio smėlio spindesiu. 
„Maždaug šitoje vietoje tas takas suka į šaltinį“, - pamanė Ben- 
bou, stengdamasis įžiūrėti vietą, kur takas įsikirto į krūmynų 
džiunglių sieną. Jiedu žingsniavo toliau. 

— O kas tą sunkvežimį vairuoja? — paklausė Benbou. - Kiti 
Memfio vyrukai? 

— Aišk, - atsakė Tomis. - Tai Išplėstakio sunkvežims. 

— Kodėl tie Memfio vyrukai nepasilieka mieste, galėtų leisti 
jums ramiai varyti tą jūsų gėralą? 

— Viskas — piniguos, - atsakė Tomis. - Iš tų sumaut mažuč 
ketvirčio ir pusės galono butelių - jokio pinigo. Li tai daro tik 

šiaip sau, kad prisidėt dolerį kitą. Pinigs randas iš didelių kie- 
kių ir greitų apsisukimų. 

— Aš jau geriau badaučiau nei kęsčiau savo pašonėje tą vyrą. 

Tomis nusikvatojo. 

- Išplėstakis - niek vyruks. Tik truputėlį keists. - Jis žengė 
toliau į priekį, toksai beformis blandžiame kelio, smėlėto ke- 
lio, švytesy. - Ašen būs šuva, jei jis nėra truputį trenkts. Argi ne 
taip? 

— Taip, - atsakė Benbou. - Labai jau panašus į tokį. 

Sunkvežimis laukė toje vietoje, kur kelias, ir vėl molingas, 
pradėjo kilti žvyruoto plento link. Du vyrai sėdėjo ant jo spar- 
no ir rūkė cigaretes; virš galvos medžiai siaurėjo žvaigždžių 
link, buvo jau po pusiaunakčio. 

— Paskubėti tai jums nė motais, tiesa? — pasakė vienas iš vyriš- 
kių. - Jau būčiau nuvažiavęs pusę kelio iki miesto. Ten manęs 
laukia moteris. 

— Kurgi ne, - įsiterpė kitas. - Laukia aukštielninka. 

Pirmasis vyras jį išplūdo. 

— Skubėjom, kiek galėjom, - pasiteisino Tomis. - Kodėl jūs, 
vyručiai, neišsikabinot žibinto. Jeig mudu su juo būtum polici- 
ja, jau būtum jus sutvarkę, tai jau aišk. 

— O tu, plačiasnuke išpera, lipk atgal į medį, - rėžė pirmasis 
vyras. Jie nusviedė savo cigaretes ir sulipo į sunkvežimį. Tomis 
pusbalsiu juokėsi. Benbou pasisuko ir ištiesė jam ranką. 

- Sudie, - pasakė. - Labai jums dėkingas, pone... 

— Aš vardu Tommmis, - pasakė anas. Jo suglebusi, nuospau- 
dų nusėta ranka sučiupo apgraibomis Benbou ranką, iškilmin- 
gai spūstelėjo ją vieną kartą, paskui paleido. Ir jis stovėjo šitaip — 
toks mažas, kresnas beformis pavidalas vos žvilgančio kelio fo- 

ne, kol Benbou kilstelėjo koją 1r taikėsi žengti. Suklupo, bet 
susilaikė nepargriuvęs. 

— Atsargiau, daktar, - pasigirdo balsas iš sunkvežimio kabi- 
nos. Benbou įlipo vidun. Kitas vyriškis guldė šautuvą išilgai 
sėdynės. Sunkvežimis pajudėjo, siaubingai burgzdamas užkopė 
į išskrostą šlaitą, išvažiavo į žvyruotą plentą ir pasuko Džefer- 
sono ir Memfio link. 


III 


Kitą rytą Benbou atvyko į sesers namus. Jie buvo užmiesty- 
je, už keturių mylių nuo Džefersono, tai buvo jos vyro giminės 
namai. Sesuo liko našlė ir gyveno tuose didžiuliuose namuose 
su sūnumi, dešimtmečiu berniuku, ir vyro antros eilės senele, 
devyniasdešimties metų moteriške, nebepakildavusia iš ratuki- 
nio krėslo ir visų vadinama mis Džene. Dabar ji ir Benbou žiū- 
rėjo pro langą į sode vaikštančią seserį ir kažkokį jaunuolį. Se- 
suo našlavo jau dešimt metų. 

— Kodėl ji taip ir neištekėjo antrą kartą? - paklausė Benbou. 

— Iš tikrųjų, kodėl? — atsakė mis Dženė. - Jaunai moteriai 
reikia vyro. 

— Tik ne tokio, - atsakė Benbou. Jis pažiūrėjo į tą porą, vaikš- 
tančią po sodą. Vyras vilkėjo flanelės kelnėmis ir mėlynu švar- 
ku - plačiapetis, įkūnus jaunuolis, pasipūtęs, su studentiškų ma- 
nierų liekanomis. - Jai, rodos, patinka vaikai. Gal todėl, kad 
dabar savo turi. Kas tas jaunuolis? Tas pats, su kuriuo ji vaikš- 
čiojo praėjusį rudenį? 

— Gouenas Stivensas, - pasakė mis Dženė. - Turėtum prisi- 
minti Goueną. 

— Taip, - atsakė Benbou. - Dabar prisiminiau. Tai buvo praė- 
jusių metų spalį. 

"Tuomet pakeliui į namus Stivenas užsuko į Džefersoną ir bu- 
vo sustojęs pernakvoti pas jo seserį. Pro šitą patį langą jis ir mis 
Dženė stebėjo, kaip ta pati pora vaikštinėjo po tą patį sodą, kur 
tuo metu žydėjo vėlyvos, ryškios, dulkėmis kvepiančios spalio 
gėlės. Tuomet Stivensas vilkėjo rudai, ir Horacijus tuomet jį ma- 
tė pirmą kartą. 

— Visuomenėje jis pasirodė tik grįžęs iš Virdžinijos, praėjusį 
pavasarį, - paaiškino mis Dženė. - O tąsyk čia buvo Džounzų 
berniukas, Heršelis. Taip. Heršelis. 

— A, - atsakė Benbou. - Vienas iš PVA? šeimų atstovų, arba 
tiesiog likimo atblokštas nelaimėlis. 

— Jis mokėsi universitete. Lankė ten paskaitas. Tu jo nepri- 
simeni, nes jis dar buvo vystykluose, kai tu išvykai iš Džefer- 
sono. 

„- Tik žiūrėkit, kad Belė neišgirstų jūsų šitaip kalbant, - pasa- 
kė Benbou. Jis stebėjo tą porą, vaikštančią sode. Jie priėjo prie 
namo ir dingo už jo. Netrukus abu užkopė laiptais ir įėjo į 
kambarį. Stivensas žengė į priekį - glotniai sušukuoti plaukai, 
tuklus, savim pasitikintis veidas. Mis Dženė padavė jam ranką, 
jis sunkiai pasilenkė ir pabučiavo ją. 

— Kasdien jaunėjate ir gražėjate, - pasakė. - Aš ką tik sakiau 
Narcisai: jei tik išliptumėte iš to krėslo 1r sutiktumėte būti ma- 
no mergina, jai nieko kito nebeliktų, kaip pasitraukti. 


* PVA - pirmieji Virdžinijos atvykėliai. 

— Rytoj taip ir padarysiu, - atsakė mis Dženė. - Narcisa... 

Narcisa buvo stambi, tamsiaplaukė moteris, plataus, kvailo, 
giedro veido. Vilkėjo, kaip visada, balta suknele: 

— Horacijau, čia Gouenas Stivensas, - pristatė ji savo svečią. — 
O čia mano brolis, Gouenai. 

— Sveiki, sere, - pasisveikino Stivensas. Jis greitai, tvirtai ir 
energingai, meilikaudamas paspaudė Benbou ranką. Tuo metu 
į kambarį įėjo berniukas, Benbou Sartoris, Benbou sūnėnas. — 
Girdėjau apie jus, - pridūrė. 

— Gouenas mokėsi Virdžinijos universitete!?, - paaiškino ber- 
niukas. 

— O, - pasakė Benbou. - Girdėjau apie tai. 

— Ačiū, - padėkojo Stivensas. - Juk ne kiekvienas gali moky- 
tis Harvarde!!. 

— Dėkoju, - pasakė Benbou. - Tik kad tai buvo Oksfordas. 

— Horacijus visada sako mokęsis Oksforde, kad žmonės pa- 
manytų, jog jis turi galvoje valstijos universitetą, o paskui jis 
galėtų juos pataisyti, - įsiterpė mis Dženė. 

— Gouenas visą laiką važinėja į Oksfordą, - pridūrė berniu- 
kas. — Jis turi ten širdužę. Jis vedasi ją į šokius. Ar ne taip, 
Gouenai? 

— Taip, iš tikrųjų, vyriuk, - atsakė Stivensas. - Raudonplaukę. 

— Patylėk, Irzliuk, - sudraudė berniuką Narcisa. Paskui pasi- 


'0 Ikurtas Tomo Džefersono ir iškilmingai atidarytas 1825 metais Virdžinijos 
universitetas Šarlotvilyje yra vienas labiausiai vertinamų Pietuose. Nesusikal- 
bėjimas pagrįstas tuo, kad Misisipės universitetas (Ole Miss) yra mažiau kaip 
mylios atstumu nuo Oksfordo centro. Faulknerio kūriniuose „universitetas“ 
visada yra „Oksforde“, už keturiasdešimties mylių nuo „Džefersono“. 

"| Harvardas, įkurtas 1636 metais, - seniausia Amerikos universitetinė 
institucija. 

suko į brolį, - kaip laikosi Belė ir Mažoji Belė? - jau buvo beklau- 
sianti dar kažko, tačiau staiga nutilo. Bet žiūrėjo į brolį rimtai 
ir atidžiai. 

— Jei tu vis dar tikiesi, kad jis pabėgs nuo Belės, tai jis tai 
padarys, - pasakė mis Dženė. - Vieną gražią dieną jis tai pada- 
rys. Bet Narcisa ir tada nebus patenkinta, - pridūrė. - Yra mo- 
terų, kurios nenori, kad vyras vestų būtent tą moterį. Bet visos 
moterys pašėls, jei jis staiga pakels sparnus ir ją paliks. 

— Nagi patylėkit, - pasakė Narcisa. 

— Taip, taip, - atsakė mis Dženė. - Horacijus jau senokai 
trauko apynasrį. Tik geriau nesistenk per daug, Horacijau, ki- 
tam gale jis gali būti palaidas. 

Tylus varpelis pasigirdo kitam koridoriaus gale. Stivensas ir 
Benbou abu nuskubėjo prie mis Dženės krėslo rankenos. 

— Gal leistumėte man, sere? —- pasakė Benbou. - Regis, aš 
čionai svečias. 

— Horacijau! - pasakė mis Dženė. - Narcisa, gal būtum ma- 
loni pasiųsti ką nors į palėpę, kad paimtų iš skrynios dvikovos 
pistoletus? - Paskui pasisuko į berniuką: - O tu nueik ir liepk 
jiems pradėti groti ir kad paruoštų dvi rožes. 

— Pradėti groti ką? - paklausė berniukas. 

— Rožės ant stalo, - pasakė Narcisa. - Jas atsiuntė Gouenas. 
Eime vakarieniauti. 


Benbou ir mis Dženė stebėjo pro langą tą porą, einančią per 
sodą - Narcisa kaip visada baltais drabužiais, Stivensas - flane- 
lės kelnėmis ir mėlynu švarku. 

— Virdžinijos džentelmenas, kuris papasakojo mums tą va- 
karą už stalo, kaip buvo išmokytas gerti kaip džentelmenas. 


švENTOVĖ (27 


[mesk vabalą į alkoholį ir gausi skarabėjų, įmesk Misisipės pa- 
krančių gyventoją į alkoholį ir gausi džentelmeną... 

— Gouenas Stivensas, - ištarė mis Dženė. Jiedu nulydėjo aki- 
mis tą porą, kol ji dingo už namo. Praėjo kiek laiko, kol Ben- 
bou išgirdo, kaip jiedu įžengė koridoriun. Kai įėjo į kambarį, 
vietoj Stivenso jau buvo berniukas. 

— Jis nepanoro pasilikti, - paaiškino Narcisa. - Jis vyksta į 
Oksfordą. Penktadienio vakarą universitete bus šokiai. Jis turi 
pasimatymą su jauna panele. 

— Turės ten galimybę džentelmeniškai pagerti į valias, - pa- 
sakė Horacijus. - Ir viską padaryti džentelmeniškai. Matyt, to- 
dėl ir vyksta taip iš anksto. 

— Jis veš į šokius seną savo draugę, - pasakė berniukas. - O 
šeštadienį jis vyksta į Starkvilį!2, į beisbolo rungtynes. Sakė paims 
ir mane, betgi jūs neleisite manęs tenai. 


IV 


Miestelėnai, po vakarienės išvažiavę pasivažinėti po ko- 
ledžo teritoriją, ar koks nors išsiblaškęs, užsisvajojęs fakulteto 
tarybos narys, ar magistrantas pakeliui į biblioteką būtų pama- 
tę, kaip Templ, paltą pasikišusi po pažasčia, parausvėjusiomis 
nuo bėgimo ilgomis kojomis, švystelėjo pro apšviestus Vištidės — 
taip buvo vadinamas moterų bendrabutis - langus ir pranyko 


"2 Starkvilis yra už šimto mylių į pietryčius nuo Oksfordo. Nuo 1878-ųjų tai 
Misisipės valstybinio universiteto būstinė, jo žemės ūkio ir technikos 
koledžas - tradicinis Ole Miss varžovas žaidžiant amerikietiška futbolą. 

šešėlyje prie bibliotekos sienos, o gal dar ir kaip, jai pasilenkus, 
blykstelėjo apatinės jos kelnaitės ir visa kita, kai ji tą vakarą 
įšoko į automobilį, kuris jos laukė gatvėje su neužgesintu va- 
rikliu. Automobilius turėjo miesto vaikinai. Universiteto stu- 
dentams juos turėti buvo draudžiama, ir tie vyrukai - be skry- 
bėlių, su bridžiais ir šviesiais megztiniais - iš aukšto su tūžmin- 
gu apmaudu žiūrėjo į miesto vaikinus, dėvinčius skrybėles, 
standžiai užvožtas ant pomada suteptų galvų, įsispraudusius į 
ankštokus švarkus, mūvinčius dukslias kelnes. 

Taip būdavo šiokiadienių vakarais. O per šokius Literatūros klu- 
be kas antrą šeštadienio vakarą arba per tris oficialius metų poky- 
lius miesto vaikinai, atsirėmę į sieną karingai nerūpestinga poza, 
visi vienut vienodomis skrybėlėmis, su pastatytomis stačiai apy- 
kaklėmis, stebėdavo, kaip ji įeina į sporto salę įsikibusi į juodą 
kokio nors studento parankę ir sūkuringu spinduliu išnyksta spin- 
dulingame melodijos sūkuryje, aukštai iškėlusi subtilią savo galvą 
su įžūliai išdažytomis lūpomis ir dailiu smakru, svaidydama kai- 
rėn ir dešinėn tuščius žvilgsnius, šaltus, grobuoniškus ir apdairius. 

Vėliau, melodijai dejuojant už to stiklo, jie stebėdavo pro 
langus, kaip vikriai ji pereina iš vienų juodų rankovių į kitas, 
kaip tarp tų perėjimų švysteli lieknas, nekantrus jos liemuo, o 
kojos užpildo muzika ritmo spragą. Pasilenkę atsigerdavo iš 
butelių ir užsidegdavo cigaretes, paskui ir vėlei atsitiesdavo, su- 
stingdavo šviesų fone: stačios apykaklės, skrybėlėtos galvos — 
tarsi eilė apmuturiuotų, skrybėlėtų biustų, išpjautų iš juodos 
skardos ir prikaltų prie palangių. 

Jie visad būdavo čia trys ar keturi, kai orkestras užgrodavo 
„Namai, mieli namai“, jie slankiodavo palei išėjimą šaltais, 
karingais, padėrusiais nuo nemiegojimo veidais, stebėdami, 

kaip poros skirstosi - tokia blanki pašėlusio judėjimo 1r triukš- 
mo pabaiga. Trejetas jų stebėjo, kaip Templ ir Gouenas Sti- 
vensas išėjo lauk, į artėjančią šaltą pavasarinę brėkšmą. Jos 
veidas buvo visiškai išblyškęs ir ką tik nupudruotas, plaukai — 
palaidos rausvos garbanos. Jos akys, dabar jau vien lėliukės, 
valandėlę stabtelėjo ties jais. Paskui jinai neaiškiai mostelėjo 
rankomis, jiems ar ne jiems, nesuprasi. Jie neatsakė, net ne- 
mirktelėjo spoksodami šaltomis akimis. Tik sekė žvilgsniais, 
kaip Gouenas pakišo savo ranką jai po alkūne ir kaip akimir- 
ką ryškiai išniro jos šonas ir šlaunis, kai sėdo į jo mašiną. Tai 
buvo ilgas žemas rodsteris su sukamuoju žibintu. 

— Kas tasai kalės vaikas? - paklausė vienas. 

— Mano tėvas - teisėjas, - atsakė kitas gaižiu valiūkišku falcetu. 

— Velniai rautų. Traukiam į miestą. 

Ir jie nužingsniavo. Kartelį šūktelėjo mašinai įkandin, tačiau 
ji nesustojo. Paskui jie stabtelėjo ant tilto virš geležinkelio ir 
ištuštino butelį. Paskutinis jau taikėsi sviesti jį per turėklą. Ant- 
rasis čiupo jam už rankos. 

— Duokš man, - pasakė. Atsargiai sudaužė butelį ir išbarstė 
šukes ant kelio. Kiti stebėjo, kaip jis tai daro. 

— Tu per prastas, kad vaikščiotum į šokius koledže, - pasakė 
pirmasis. - Tu - tik sumautas šunsnukis. 

— Mano tėvas - teisėjas, - pakartojo antrasis, statmenai kai- 
šiodamas sugurintas šukes į kelią. 

— O štai ir mašina, - pasakė trečiasis. 

Mašina buvo su trimis žibintais. Jie pasilenkė prie turėklo, 
užsismaukė skrybėles, gindamiesi nuo šviesos, ir žiūrėjo į va- 
žiuojančius pro šalį Goueną ir Templ. Templ galva buvo jų pu- 
sėje, žemai nulinkusi. Mašina važiavo lėtai. 

— Sumautas šunsnukis, - pasakė pirmasis. 

— Ar aš? - paklausė antrasis. Jis išsitraukė kažką iš kišenės ir 
mostelėjo perbraukęs jiems per veidus vos iškvepintu plonyčiu 
audiniu. - Ar aš - sumautas šunsnukis? 

— Juk pats taip sakai. 

— Dokas parsivežė šitą daikčiuką iš Memfio, - pasakė trečia- 
sis. — Iš kekšės nudžiovė. 

— Meluoji, niekše, - atsakė Dokas. 

Jie stebėjo, kaip ta šviesos vėduoklė, tas mažėjantis ryškiai 
raudonas užpakalinis žibintas sustojo prie Vištidės. Žibintai už- 
geso. Po valandėlės trinktelėjo mašinos durys. Žibintai vėl už- 
sidegė, mašina pajudėjo. Ji vėl artinosi prie jų. Visi iš eilės atsi- 
rėmė į turėklą, skrybėlėmis dengdamiesi nuo ryškios šviesos. 
Stiklo šukės žybčiojo pavienėmis žiežirbomis. Mašina privažia- 
vo ir sustojo tiesiai priešais juos. 

— Jums reikia į miestą, ponai? - paklausė Gouenas ir atidarė 
dureles. 

Jie buvo atsirėmę į turėklą, paskui pirmasis šiurkščiai burb- 
telėjo: „Labai dėkingi“, ir jie sulipo vidun: aniedu atsisėdo ant 
atlenkiamų sėdynių, pirmasis - greta Goueno. 

— Apvažiuokit, - pasakė jis. - Kažkas čia sudaužė butelį. 

— Ačiū, - padėkojo Gouenas. Mašina pajudėjo. 

- Ar jūs, ponai, važiuosite rytoj į Starkvilį, į rungtynes? 

Sėdėjusieji ant atlenkiamų sėdynių nieko neatsakė. 

— Dar nežinau, - pasakė pirmasis. - Bet nemanau. 

— Aš ne čionykštis, - pasakė Gouenas. - Mano trunkas bai- 
gėsi, o rytoj anksti rytą turiu paskyręs pasimatymą. Gal jūs, 
ponai, patartumėte, kur galėčiau gauti ketvirtuką? 

— Jau velniškai vėlu, - atsakė jam pirmasis. Ir pasisuko į 

kitus. - Dokai, gal žinai, kas jam parduotų kvortą tokį vėlų 
metą? 

— Gal Lukas turėtų, - pasakė trečiasis. 

— Kur jis gyvena? - paklausė Gouenas. 

— Važiuokite pirmyn, - tarė pirmasis, - aš parodysiu. Jie per- 
kirto aikštę, išsigavo iš miesto ir pavažiavo kokį pusmyjlį. 

— Tai kelias į Teilorą!?, ar ne? - paklausė Gouenas. 

— Taip, - atsakė pirmasis. 

— Man reikės važiuoti pro čia anksti rytą, - paaiškino Goue- 
nas. - Kad spėčiau atsirasti dar prieš tą papildomą traukinį. 
Vadinasi, jūs, ponai, į rungtynes nevažiuojate. 

— Manau, kad ne, - atsakė pirmasis. — Čia sustokit. — Priešais 
dunksojo status šlaitas, viršuj apaugęs sunykusiais ąžuolais. — 
Luktelkit čia. 

Gouenas išjungė šviesas. Buvo girdėti, kaip anas ropščiasi į 
šlaitą. 

— Ar Luko trunkas geras? - paklausė Gouenas. 

— Neprastas. Kaip ir visų kitų, man regis, - atsakė trečiasis. 

— Jei nepatiks, galėsite negerti, - pasakė Dokas. 

Gouenas nerangiai pasigręžė ir pažvelgė į jį. 

- Jis lygiai toks, kokį jūs gėrėt šįvakar, — paaiškino trečiasis. 

— Ir to galėjote negerti, - patikslino Dokas. 

- Čia, regis, jiems nepavyksta išvaryti gero trunko, tokio kaip 
universitete, - pasakė Gouenas. 

— Iš kur jūs? - paklausė trečiasis. 

— Iš Virdžini... tiksliau sakant, iš Džefersono. Aš studijavau 
Virdžinijoje. Ten tai jau išmoko padoriai gerti. 


"5 Nedidukas miestelis už keleto mylių į pietryčius nuo Oksfordo. 

Kiti du nieko neatsakė. Pirmasis grįžo, o prieš tai valandėlę 
žemyn ritosi žemės grumstai. Rankose laikė ąsotį sultims. Goue- 
nas pakėlė jį ir pažvelgė prieš šviesą. Skystis buvo bespalvis, 
atrodė visai nekaltai. Atsuko dangtelį ir padavė asotį. 

— Gerkit. 

Pirmasis paėmė ąsotį ir perdavė sėdintiems ant atlenkiamų 
sėdynių. 

— Gerkit. 

Trečiasis išgėrė, o Dokas atsisakė. Gouenas gurkštelėjo. 

— O viešpatie, - pasakė, - kaip jūs, vaikinai, geriat tokias 
pamazgas? 

— Mes juk neragavę Virdžinijos universiteto samagono, - at- 
sakė Dokas. 

Gouenas pasisuko ir pažvelgė į jį. 

— Užsičiaupk, Dokai, - pasakė trečiasis. - Nekreipkit į jį dė- 
mesio. Jam visą naktį skaudėjo pilvą. 

— Kalės vaikas, - iškošė Dokas. 

— Ar man čia taikai? —- paklausė Gouenas. 

— Aišku, kad ne, - pasakė trečiasis. - Dokas - nieko bičas. 
Na, Dokai, išgerk. 

— Velniai nematė, - atsakė Dokas. - Duokš čionai. 

Jie grįžo į miestą. 

— Pas Šeką!“ bus atidaryta, - pasakė pirmasis. - Prie geležin- 
kelio stoties. 

Tai buvo užkandinė-cukrainė. Joje nebuvo nė gyvos dvasios, 
išskyrus vieną vyriškį su purvina prijuoste. Jie nuėjo į salės galą 


Iš Šeko (Sback) restoranų tinklą vienu metu valdė Faulknerio viso gyvenimo 
bičiulė Ella Somerville. 

ir įžengė į nišą, kur stovėjo staliukas ir keturios kėdės. Vyriškis 
su prijuoste atnešė keturias stiklines ir kokakolos. 

— Ar galėčiau paprašyti cukraus, vandens ir citriną, šefe? — 
paklausė Gouenas. 

Vyriškis atnešė, ko buvo paprašytas. Kiti žiūrėjo, kaip Goue- 
nas taisėsi viskį su citrinos sultimis ir cukrumi. 

— Mane taip mokė, - paaiškino jis. Jie žiūrėjo, kaip jisai ge- 
ria. - Per silpnas mano skoniui, - pasakė dar kliustelėjęs iš ąs0- 
čio. Ir išgėrė ką prisipylęs. 

— Bet nebrokinate, - pasakė trečiasis. 

— Aš išėjau gerą mokyklą. - Salėje buvo aukštas langas. Ana- 
pus jo dangus švietė blyškiau, gaiviau. - Išgerkit dar po vieną, 
ponai, - pridūrė vėl prisipylęs pilną stiklinę. Kiti gurkštelėjo 
saikingai. - Universitete manoma, kad geriau jau nuvirsti po 
stalu negu atsisakyti gerti, - aiškino jis toliau. Jie žiūrėjo, kaip 
jis išmaukė ir tą stiklinę. Tada pamatė, kaip jo šnerves staiga 
išmušė prakaito lašeliai. 

— Jau gatavas, - pasakė Dokas. 

— Kas šitaip sako? —- paklausė Gouenas. Ir pripildė stiklinę 
per pirštą. - O, kad gautume padoraus trunko. Pažįstu savo 
apygardoje žmogų, pavarde Gudvinas, kuris varo... 

— Tai šitai jie universitete ir vadina išgėrimu, - pasakė Dokas. 

Gouenas pažvelgė į jį: 

- Jūs taip manote? Nagi, pasižiūrėkite, - ir ėmė pilti į stikli- 
nę. Jie stebėjo, kaip skysčio lygis kyla. 

— Būk atsargus, vyruti, - prabilo trečiasis. Gouenas prisipylė 
sklidiną stiklinę, pakėlė ją ir ištuštino vienu mauku. Vėliau jis 
prisiminė, jog atsargiai vėl pastatė stiklinę ant stalo ir tuo pačiu 
metu suvokė pajutęs gryno oro gūsį, šaltą ir pilką ryto vėsą, 

garvežį, šnopuojantį ant atsarginio kelio tamsios vagonų voros 
priekyje, ir kad stengėsi kažkam pasakyti, jog išmoko gerti kaip 
džentelmenas. Jis vis dar stengėsi pasakyti jiems toje ankštoje 
tamsioje vietoje, dvokiančioje amoniaku ir kreozotu, vemda- 
mas į kažkokį indą, stengėsi pasakyti jiems, kad jam reikia būti 
Teilore pusę septynių, kai atvyksta tas papildomas traukinys. 
Priepuolis jau buvo praėjęs, jis jautė siaubingą nuovargį, silp- 
numą, norą atsigulti, kuris fiziškai negalėjo būti patenkintas, 
ir, užsidegęs degtuką, atsikolė į sieną, o akys pamažėle susitel- 
kė ties ant jos pieštuku užrašyto kažkokio vardo. Tada užmer- 
kė vieną akį, sverdėdamas ir seilėdamasis pasirėmė į sieną ir 
perskaitė tą vardą. Paskui pažiūrėjo į juos linguodamas galvą. 

— Merrginos vardas....... Merrginos, kurią aš pažįstu. Gerra 
mergaitė. Smaggi pramoga. Susitariau, kad pasiimsiu ją į 
Starrk....... Starkvilį. Be jokių palydovių, suprantat? - Sulin- 
kęs, apsiseilėjęs, žlebendamas užmigo. 

Tačiau beregint pradėjo kovoti su miegu. Jam atrodė, kad tai 
įvyko iškart, nors jis visąlaik suvokė, kad laikas bėga, kad rasai 
bėgantis laikas ir yra tai, dėl ko jis privaląs pabusti, kitaip jam 
teksią gailėtis. Suvokdamas, kad akys praviros, jis ilgai laukė, 
kol jam sugrįš rega. Paskui praregėjo, ne iš karto suvokęs, kad 
pabudo. 

Gulėjo nejudėdamas. Jam atrodė, kad, pakirdęs iš miego, jis 
jau atliko užduotį, dėl kurios save žadino. Gulėjo susigūžęs po 
žemu skliautu ir žiūrėjo į nepažįstamo pastato fasadą, virš ku- 
rio plaukė mažyčiai tekančios saulės nurausvinti debesėliai, ne- 
turintys savy jokios prasmės. Paskui jo pilvo raumenys užbaigė 
judesį, kurį atlikdamas jisai prarado sąmonę, jis pasikėlė ir su- 
dribo ant mašinos grindų trenkęs galvą į jos duris. Tas smūgis 

išblaivė jį galutinai, jis atidarė dureles, vos neišvirto lauk ant 
grindinio, prisivertė atsistoti ir klupdamas nudūmė stoties link. 
Pargriuvo. Keturpėsčias žvelgė į tuščią atsarginį kelią, paskui 
pakėlė akis į saulės užlietą dangų, netikėdamas tuo, ką mato, 
apimtas nevilties. Vėl atsistojo ir vėl pradėjo bėgti, su tuo su- 
purvintu smokingu, nuplėšta apykakle ir sutaršytais plaukais. 
„Aš atsijungiau, - tarė sau savotiškai įtūžęs, - aš atsijungiau. Aš 
atsijungiau.“ 

Platforma buvo tuščia, ten stovėjo tik negras su šluota: 

— O viešpat švents, baltieji žmonys, - pasakė jis. 

- Traukinys, - vapėjo Gouenas, - papildomas. Tas, kuris sto- 
vėjo šitame kely. 

— Išvažiav. Tikt prieš penks minutes, - šluota sustingo jau 
pakeltoje šluoti rankoje, ir jis spoksojo, kaip Gouenas pasisu- 
ko, vėl nudūmė prie mašinos ir įvirto vidun. 

Ąsotis gulėjo ant grindų. Jis nuspyrė jį šalin ir užvedė variklį. 
Žinojo, kad reikia įdėt kažką į skrandį, bet laiko nebebuvo. 
Nudelbė akis žemyn į ąsotį. Vidurius vertė lauk, bet jis pakėlė 
tą ąsotį ir pradėjo gerti: godžiai, springdamas nugurkė tą gėra- 
l4 paskubomis brukdamas į burną cigaretę, kad sulaikytų prie- 
puolį. Kone tą pačią akimirką pasijuto geriau. 

Aikštę perkirto keturiasdešimties mylių greičiu. Buvo še- 
šios penkiolika. Įsuko į Teiloro kelią, pavarė didesniu greičiu. 
Jo nesulėtinęs, vėl gurkštelėjo iš ąsočio. Kai įvažiavo į Teilo- 
rą, traukinys jau buvo bejudąs iš stoties. Jis prasistūmė tarp 
dviejų furgonų tą akimirką, kai pravažiavo paskutinis vago- 
nas. Vagono durys atsidarė, Templ nušoko žemėn ir pabėgėjo 
kelis žingsnius greta vagono, o palydovas pasilenkė ir pagrū- 
mojo jai kumščiu. 

Gouenas išlipo iš mašinos. Ji pasisuko ir skubriu žingsniu 
patraukė prie jo. Paskui sustojo, pastovėjo ir vėl pradėjo eiti 
stebeilydama į paklaikusį jo veidą ir plaukus, į sudarkytą apy- 
kaklę ir marškinius. 

— Pasigėrei, - pasakė ji. - Tu - kiaulė. Šlykšti kiaulė. 

— Turėjau tokią naktį. Tu net nenutuoki. 

Ji apsidairė, nužvelgė nykią geltoną stotį, kombinezonais vil- 
kinčius vyriškius, lėtai čiaumojančius ir spoksančius į ją, gele- 
žinkelio kelią ir traukinį, dingstantį tolumoje, keturis garo de- 
besėlius, kurie jau buvo beveik išnykę, kai vėl nuskardeno trau- 
kinio švilpukas. 

— Šlykšti kiaule, - pasakė ji. - Toks tu negali niekur rodytis. 
Tu net nepersirengei. - Priėjusi automobį, ji sustojo. - Kas ten 
už tavo nugaros? 

— Mano atsargos, - atsakė Gouenas. - Lipk vidun. 

Ji pažiūrėjo į jį, lūpos įžūliai raudonos, akys budrios ir šaltos 
po skrybėlaite be kraštų, iš po kurios lindėjo garbanota raudo- 
nų plaukų sruoga. Ji vėl atsigręžė į stotį, pliką ir bjaurią tą gied- 
rą rytą. Paskui įšoko į mašiną ir pasikišo kojas po savim: 

— Dingstam iš čia. - Jis užvedė mašiną ir pradėjo suktis. — 
Verčiau parvežk mane į Oksfordą, - pridūrė. Ir vėl pasigręžė į 
stotį. Dabar pastatą gaubė šėšėlis, aukšto, dangumi plaukian- 
čio debesies šešėlis. - Taip bus geriau. 

Tą pačią dieną, antrą valandą po pietų, geroku greičiu lėk- 
damas pro apleistą ošiančių aukštų pušų giraitę, Gouenas išsu- 
ko mašiną iš žvyrkelio į siaurą keliuką tarp išgraužtų krantų, 
kuris leidosi.į kiparisais ir gumos medžiais apaugusį slėnį. Po 
smokingu jau buvo apsivilkęs pigius mėlynus marškinius, ko- 
kius nešioja darbininkai. Jo akys buvo pasruvusios krauju, pa- 

burkusios, žandikauliai apaugę melsvais šeriais, ir Templ, žiūrė- 
dama į jį, visa įsitempus:, besistengianti išsilaikyti, kai automo- 
bilis šokčiojo ir kratėsi tose išsidėvėjusiose provėžose, galvojo: 
„Jo ūsai ūgtelėjo nuo to laiko, kai išvažiavome iš Damfrių". Jis 
gėrė briliantiną. Nusipirko butelį briliantino Damfriuose ir iš- 
gėrė jį“. 

Pajutęs Templ žvilgsnį, jis pažvelgė į ją: 

— Na nesišiaušk. Aš tik sekundei užbėgsiu pas Gudviną ir 
nusipirksiu butelį. Mes nesugaišime nė dešimties minučių. Pa- 
sakiau, kad nuvešiu tave į Starkvilį dar prieš atvykstant trauki- 
niui, taip ir padarysiu. Nejaugi netiki manim? 

Ji nieko neatsakė galvodama apie čempionato vėliavėlėmis 
papuoštą traukinį, jau stovintį Starkvilyje, apie spalvingas sta- 
diono tribūnas, orkestrą, žiojintį bosinės dūdos švitesį, apie ža- 
lią beisbolo aikštę, nutaškuotą žaidėjų, sulinkusių ir spigiai šūk- 
čiojančių lyg kokie aligatoriaus išgąsdinti pelkių paukščiai, ne- 
žinantys, kur tas pavojus slypi iš tikrųjų: sustingę, pasiruošę 
pakilti, jie drąsina vienas kitą trumpais bereikšmiais šūksniais, 
graudžiais, nepatikliais ir vienišais. 

— Nepaimsi manęs savo nekaltomis manieromis. Nemanyk, 
kad aš tuščiai praleidau praėjusią naktį su keletu tavo prasčio- 
kiškai išsipusčiusių dūsautojų. Nemanyk, kad girdžiau juos sa- 
vo trunku tik todėl, kad esu plačios širdies. Sukiesi puikiai, ar 
ne? Manai, kad gali duotis ištisą savaitę su bet kuriuo apšepu- 
siu kaimo jurgiu, kad tiktai jis turėtų fordą, ir vedžioti mane už 
nosies šeštadieniais, taip? Nemanyk, kad nemačiau tavo vardo, 
išpeizoto ant sienos išvietėje. Gal netiki? 


* Misisipės valstijoje vietovės tokiu pavadinimu nėra. 

Ji tylėjo ir įsitempdavo kiekvienąsyk, kai automobilis, va- 
žiuodamas per dideliu greičiu, iššokdavo čia iš vienos provėžų 
įdubos, čia iš kitos. O jis nenuleido nuo jos akių nė nesisteng- 
damas jo įstatyti į reikiamas vėžes. 

— Viešpatie, kad nors kartą išvysčiau moterį, kuri gali... 

Kelias jau išsilygino, tapo smėlingas ir visiškai uždengtas iš 
viršaus, iš abiejų pusių aptvertas erškėčių ir nendrių raizgaly- 
nės. Automobilis svyrinėjo nuo vieno šono ant kito palaidose 
provėžose. 

Jinai pamatė medį, kuris užstojo kelią, tačiau tik dar kartą 
įsitempė. Tai būtų buvusi logiška ir katastrofiška baigtis tos įvy- 
kių grandinės, į kurią ji buvo įtraukta. Sėdėjo ir visa sustingusi 
ramiai stebėjo, kaip Gouenas, regis, žiūrintis tiesiai prieš save, 
įvažiavo į medį dvidešimties mylių per valandą greičiu. Auto- 
mobilis atsitrenkė, atšoko, paskui dar kartą bloškėsi į medį ir 
apvirto ant šono. 

Ji pajuto, jog skrenda oru, nešdamasi su savim stingdantį 
smūgio skausmą petyje, ir matė, kaip du vyrai spokso į ją nuo 
nendrėmis apaugusios šalikelės. Paskui pašoko ir atsigręžusi pa- 
matė, kaip tie vyrai išėjo į kelią: vienas vilkėjo ankštu juodu 
švarku, buvo užsivožęs šiaudinę skrybėlę ir rūkė cigaretę, kitas 
buvo plika galva, vilkėjo kombinezonu, rankose laikė medžiok- 
linį šautuvą, barzdotas jo veidas pamažėle išsikreipė iš nuosta- 
bos. Kai bėgo, jai pasirodė, kad jos kaulai suskystėjo, ir, vis dar 
įsibėgėjusi, griuvo kniūbsčia. 

Iš inercijos apsisuko ir atsisėdo, uždususi, atvira nuo begar- 
sės dejonės burna. Kombinezonu vilkintis vyriškis vis dar nai- 
viai žiūrėjo į ją pravėręs burną, kurią rėmino trumpa, minkšta 
barzdelė. Kitas vyriškis pasilenkė prie apvirtusio automobilio, 


švENTOvĖ (39 


ankštas švarkas susiraukšlėjo jam per pečius. Paskui motoras 
nutilo, nors priekinis ratas vis dar tuščiai sukos ore tolydžio 
lėtindamas greitį. 


V 


Kombinezonu vilkintis vyriškis, be to, dar buvo ba- 
sas. Jis ėjo priešais Templ ir Goueną mojuodamas šautuvu, šlei- 
vos jo kojos, regis, be jokių pastangų žengė per smėlį, į kurį 
Temp klimpo sulig kiekvienu žingsniu kone iki kulkšnių. Kart- 
kartėmis jis žvilgteldavo į juos per petį, į sukruvintą Goueno 
veidą ir supurvintus drabužius, į Templ, besigrumiančią su smė- 
liu ir svirduliuojančią ant aukštų pakulnių. 

— Sunkok šiteip eit, ar ne? — pasakė jis. —- Jei nusiaut tuos 
aukšts kulns, jai būt kur kas legviau. 

— Iš tikrųjų? - paklausė Templ. Ji sustojo ir, stypčiodama nuo 
vienos kojos ant kitos, įsikibusi į Goueną, nusiavė batelius. Vy- 
riškis nenuleido nuo jos akių šnairuodamas į batelius. 

— Dievaž, neįkišč nė dviej piršt vienan iš jų, - pastebėjo. - Ar 
gal į juos pažvelgt? 

Ji padavė jam vieną. Jis iš lėto pavartė jį rankoje: 

— O kad tave... 

Paskui vėlei įsistebeilijo į Temp blankiu, tuščiu žvilgsniu. Jo 
plaukai augo neprižiūrimi, priminė stagarus, ant pakaušio buvo 
išblukę, ties ausimis ir kaklu tamsesni ir draikėsi netvarkingomis 
garbanomis. 


— Aukšta mergiot, - pridūrė jis. - O kojs - liesos. Kiekgi ji 

sver? — Templ ištiesė ranką. Jis ne iš karto grąžino jai batelį nu- 
žvelgdamas jos pilvą, strėnas. — Jis da nespėj tavy pasėt, ar ne? 

— Na, eime, - pasakė Gouenas. - Negaiškim. Mums reikia 
susirast mašiną ir iki vakaro sugrįžt į Džefersoną. 

Kai smėlis baigėsi, Templ atsisėdo ir apsiavė batelius. Paste- 
bėjusi, kad vyriškis žiūri į pakeltą jos šlaunį, timptelėjo žemyn 
sijoną ir pašoko: 

— Nagi eikit, - pasakė. - Ar kelio nežinot? 

Tolumoje jie išvydo namą, boluojantį virš kedrų giraitės: pro 
juodus jos tarpus popietės saulės spinduliuose puikavosi obelų 
sodas. Namas stovėjo vidury sutryptos vejos, apsuptas apleistų 
aikštelių ir sugriuvusių ūkinių pastatų. Bet niekur nesimatė jo- 
kio ženklo, kad čia kas nors ūkininkautų, - jokio plūgo ar ko- 
kio kito padargo; niekur aplinkui nesimatė apsėto lauko - tik 
niūrūs, oro kaitos paženklinti griuvėsiai tamsioje giraitėje, ko- 
šiami liūdno vėjo šnaresio. Templ sustojo. 

— Aš nenoriu ten eiti, - pasakė ji. - Jūs nueikit ir atvarykit 
mašiną, — kreipėsi į vyriškį. - O mes čia palauksime. 

— Jis liep visiems ateit naman, - paaiškino vyriškis. 

— Kas liepė? - paklausė Templ. - Ar tas juodaskvernius mano 
galįs įsakinėti man, ką aš turiu daryti? 

— Nagi einam, - pasakė Gouenas. - Pasimatysime su Gudvi- 
nu ir gausime mašiną. Jau darosi vėlu. Juk ponia Gudvin na- 
mie, ar ne? 

— Tikriaus, - atsakė vyriškis. 

— Eime, - paragino Gouenas. Jie patraukė prie namo. Vyriš- 
kis užkopė į verandą ir, vos įžengęs vidun, padėjo šautuvą. 

— Ji kažkur netolies, - pasakė ir vėl pažiūrėjo į Templ. - Jūsų 
žmonai nėr ko bijot, - pridūrė. - Li parveš jus miestan. 

Templ pažiūrėjo į jį. Jiedu žvelgė vienas į kitą rimtai, kaip du 
vaikai arba du šunys. 

— Kuo jūs vardu? 

— Mano vardas Tommmis, - pasakė jis. - Čia nėr ko bijot. 

Koridorius buvo atidarytas. Ji įėjo vidun. 

— Kur tu eini? - paklausė Gouenas. - Kodėl nelauki čia? 

Ji nieko neatsakė. Tik nužingsniavo per koridorių. Užpakaly 
girdėjo Goueno ir to vyriškio balsus. Galinę verandą apšvietė 
saulė, toks staktos rėminamas saulėtas gabalas. O už jo matėsi 
piktžolių užgožtas šlaitas ir didžiulis įlūžęs klojimas, ramiai sau 
kėpsantis saulės nutviekstoje apleistoje plynėje. Į dešinę nuo 
durų matėsi arba prisišliejusio pastato kampas, arba kitas to 
namo sparnas. Tačiau ji negirdėjo jokių garsų, išskyrus tuos, 
kurie atsklisdavo iš priekinės verandos. 

Ji žengtelėjo priekin. Paskui sustojo. Durų staktos aprėmin- 
tame saulės nutviekstame kvadrate tįsojo vyro galvos šešėlis, ji 
apsisuko ir buvo jau bebėganti. Tačiau šešėlis buvo be skrybė- 
lės, todėl ji grįžtelėjo ant pirštų galiukų, nubidzeno prie durų ir 
apsižvalgė. Vyras sėdėjo ant kėdės pintu dugnu ir šildėsi saulė- 
kaitoje atsukęs Templ pliką, žilais plaukais apjuostą pakaušį, jo 
rankos buvo kryžmai sudėtos ant grubios lazdos bumbulo. 
Templ išėjo į galinę verandą. 

— Labą dieną, - pasisveikino. 

Vyras nekrustelėjo. Ji priėjo arčiau, paskui skubiai atsigręžė 
ir žvilgtelėjo per petį. Jai pasirodė, kad akies kampučiu ji pa- 
stebėjo dūmų siūlą, nutįsusį iš kampinio kambario, kur slenks- 
tis buvo išlenktas kaip L raidė, bet jo jau nebebuvo. Prieš tas 
duris ant virvės, ištemptos tarp dviejų stulpų, kabojo trys kvad- 
ratinės drėgnos suglebusios audeklo skiautės, regis, ką tik iš- 

skalbtos, ir moteriški apatiniai iš nublukusio rausvo šilko. Jie 
buvo taip nuskalbti, kad mezginiai atrodė kaip nudriskęs ir at- 
spuręs audeklo kraštas su karančiais siūlais. Ant jų buvo dailiai 
užsiūtas kartūno lopas. Templ vėl pažvelgė į senį. 

Iš pradžių ji pamanė, kad jis užsimerkęs, paskui jai pasirodė, 
kad jis išvis be akių, nes tarp vokų buvo įsprausti kažkokie du 
daikčiukai, panašūs į purvinus gelsvus molio gurvuolius. „Goue- 
nai“, —- sušnibždėjo ji, paskui sudejavo: „Gouenai!“, ir puolė 
bėgti nusisukusi, kai iš už durų, kur ji pamanė mačiusi dūmą, 
pasigirdo balsas: 

— Jis tavęs negirdi. Ko tau reikia? 

Ji vėl apsisuko ir, nesulėtinusi žingsnio, vis dar įsmeigusi akis 
į senį, puolė stačiai žemyn, keturiomis atsirėmė į pelenų, tuščių 
skardinių bei išbalusių kaulų sąvartyną ir pamatė, kaip Išplės- 
takis žvelgia į ją nuo namo kertės, - rankos sukištos į kišenes, 
cigaretė nusvirusi nuo lūpos, o jam per veidą vinguriuoja dū- 
mas. Net nestabtelėjusi vėl užsirepečkojo verandon ir šoko į 
virtuvę, kur prie stalo sėdėjo moteris su degančia cigarete ran- 
koje ir žvelgė į duris. 


VI 


Išplėstakis apėjo aplink namą. Gouenas, atsirėmęs į ve- 
randos kraštą, atsargiai čiuopė savo kruviną nosį. Basas vyriš- 
kis tupėjo ant kulnų atsikolęs į sieną. 

— Po perkūnais, - prabilo Išplėstakis, - kodėl nenuvedi jo 
nusiprausti? Ar nori, kad jis čia slankiotų kiaurą dieną kaip 

skerdžiamas meitėlis? - sprigtelėjo cigaretę į žoles, atsisėdo ant 
viršutinio laiptelio ir pradėjo grandyti purvinus batus platinos 
peiliuku, kabojusiu ant laikrodžio grandinės. 

Basas vyriškis atsistojo. 

— Jūs kažką sakėte apie... - prabilo Gouenas. 

— Ts! - įsiterpė anas. Jis ėmė merkti Gouenui akį ir trūkčio- 
damas galvą raukytis Išplėstakiui už nugaros. 

— O paskui nusileisi į kelią, - užbaigė Išplėstakis. - Girdi? 

— Maniau, tu pats nueisi apsidairyti, - atsakė vyriškis. 

— O tu nemanyk, - pasakė Išplėstakis grandydamas molį nuo 
kelnių atvartų. - Keturiasdešimt metų apsiėjai nemanydamas. 
Daryk, ką liepiu. 

Kai jie jau buvo galinėje verandoje, basas vyriškis pasakė: 

— Jis tiesiog negal pakęst... Na, argi jis ne keists vyrs? Ašen 
būs šuva, jeig jis netink verčiau cirkan... Jis negal pakęst, kai 
čia kas ger, išskyrus Li. Pats neger nė laš, o užtenk man tik 
siurbtelt, ir ašen būs šuva, jeig jį netrauks tas pasiutims. 

— Jis sakė, kad tau keturiasdešimt metų, - tarė Gouenas. 

— Dar ne tiek daug, - patikslino anas. 

— Tai kiek tau? Trisdešimt? 

— Nežin. Bet ne tiek daug, kaip jis sak. - Senis sėdėjo krėsle 
saulėkaitoje. - Jis čia Tėvuks, - paaiškino. Melsvas kiparisų me- 
tamas šešėlis jau kliudė senio kojas. Siekė kone kelius. Jo ranka 
nusileido, ėmė čiuopti kelius panirdama šešėlin, o kai paniro iki 
riešo, nurimo. Paskui jis atsistojo, sugriebė ranka kėdę ir, baks- 
nodamas priešais save lazda, patraukė tiesiai į juos skubinai vilk- 
damas pažeme kojas, tad jiems teko staigiai atsitraukti. Jis atsi- 
vilko kėdę į atvirą saulėkaitą ir vėl atsisėdo užvertęs veidą priešais 
saulę ir sukryžiavęs rankas ant lazdos bumbulo. - Tai Tėvuks, - 

paaiškino vyriškis. — Ir akls, ir kurčs. Ašen būč šuva, jeig galėč 
pakęst tokią padėtį, kai negali niek pasakyt ar atskirt, ką valgai. 

Ant storos lentos, pritvirtintos tarp dviejų stulpų, kabojo cin- 
kuotas kibiras, po juo - skardinis dubuo ir įskilusi lėkštelė su 
geltono muilo luitu. 

— Mat jį galas tą vandenį, - pasakė Gouenas. - Kaip bus su 
burnele? 

— Regis, jūs jau ir taip per daug išlenkėt. Ašen būs šuva, jeig 
jūs su tuo savo automobiliu nepataikėt ties į tą medį. 

— Nagi duokš. Juk turi jos kur nors paslėpęs? 

— Gal 1r yr ko nors trupučiuk klojime. Tikt kad jis mūs nenu- 
girst, jei suras, - išpils lauk. - Jis vėl nuėjo prie durų ir žvilgte- 
lėjo į koridorių. Paskui nulipo nuo verandos ir nužingsniavo 
prie klojimo per kitados buvusį daržą, dabar užgožtą kedrų ir 
jaunų ąžuoliukų. Dukart atsigręžė ir pažvelgė per petį. Atsigrę- 
žęs antrą kartą pasakė: 

— Jūs žmona, rods, kažko nor. 

Templ stovėjo virtuvės tarpduryje. 

— Gouenai, - pašaukė ji. 

— Pamokit jai ranka ar ką, - paprašė vyriškis. - Jeig ji neužsi- 
čiaups, jis mus išgirs. 

Gouenas mostelėjo jai ranka. Jie nužingsniavo tolyn ir įėjo į 
klojimą. Prie įėjimo stovėjo grubiai sukaltos kopėčios: 

— Verčiau palaukit, kol ašen užlips, - pasakė vyriškis. - Jos 
sutrūnijusios, gal neišlaikyt mūs abiej. 

— Tai kodėl tu jų nesutvirtini? Juk tikriausiai naudojies jomis 
kasdien? 

- Lig šiolei visks ger buv, - atsakė jam vyriškis. Ir užkopė 


aukštyn. 

Tada Gouenas nusekė jam įkandin per tą angą į dryžuotai 
geltonas sutemas, kur pro supleišėjusias sienas ir stogą skver- 
bėsi horizontalūs saulės spinduliai. 

— Eikit tenai, kur ašen, - pamokė vyriškis. - Užtaikysta ant 
išklibėjus lents ir atsidursta apačioj, nespėsta nė pajust, — ap- 
dairiai statydamas kojas jis perėjo per visą klojimą, paskui kampe 
iš sutrešusių šiaudų krūvos ištraukė molinį ąsotį. 

— Čion jisai neateis pažiūrėt, - paaiškino vyriškis. — Bijos 
susteršt savo mergiškas rankas. 

Jiedu išgėrė. 

— Es mats jus čia ir anksčiau, - pasakė vyriškis. - Nors nepri- 
simen, kuo vardu. 

— Mano pavardė - Stivensas. Aš jau trejus metus perku trun- 
ką pas Li. Kada jis pargrįš? Mums reikia nusigaut į miestą. 

— Netruks. Es mats jus ir anksčiau. Da kits vyruks iš Džeferson 
čia buv prieš tris ar keturs nakts. Ir jo vard negal prismint. Jis tai 
jau buv pasakors. Vis pasakoj, kaip nuo žmonos pabėg. Išgerkit 
dar, - paragino, paskui nuščiuvo ir pamažėle pritūpė laikydamas 
ąsotį iškeltą, nulenkęs galvą ir įdėmiai klausydamasis. Po valan- 
dėlės apačioje, nuo takelio pusės, vėl nuskardėjo balsas. 

— Džekai. 

Vyriškis žvilgtelėjo į Goueną. Jo smakras atvipo nuo idiotiš- 
ko džiūgavimo. Tie keli dar jam likę dantys kyšojo, dėmėti ir 
nelygūs, iš jo minkštos rusvos barzdos. 

— Ei, Džekai, ten, viršuj, - ištarė tas balsas. 

— Girdėjot? - pašnabždom paklausė vyriškis purtomas begar- 
sio džiugesio. - Jis vadin man Džeku. O man vards Tommmis. 

— Nagi leiskis žemyn, - nenustygo tas balsas. - Žinau, kad 
esi čia. 

— Verčiau mes taip ir padarykim, - pasakė Tomis. - Nes jis 
nupyškins mus kaip niekur niek iš apačios. 

— O Viešpatie, - pasakė Gouenas, - kodėl gi tu ne... Tuoj, - 
sušuko jis, - mudu ateinam! 

Išplėstakis stovėjo tarpduryje užsikišęs pirštus už liemenės. 
Saulė jau buvo nusileidusi. Kai jie nulipo žemyn ir pasirodė 
tarpduryje, nuo galinės verandos nužengė Templ. Ji stabtelėjo, 
įsmeigusi į juos akis, paskui nužingsniavo kalva žemyn. Galiau- 
siai pasileido tekina. 

— Ar aš tau nesakiau, kad leistumeis šituo keliu? - paklausė 
Išplėstakis. 

— Mud tik minutei stabtelėjom, - paaiškino Tomis. 

— Ar aš tau nesakiau, kad leistumeis šituo keliu, ar nesakiau? 

— Taip, - teisinosi Tomis. - Sakei. 

Išplėstakis pasisuko net nežvilgtelėjęs į Goueną. Tomis nu- 
sekė jam iš paskos. Jo nugara vis dar purtėsi nuo slepiamo 
džiūgavimo. Templ susitiko Išplėstakį pusiaukelėje nuo na- 
mų. Nesiliovusi bėgti, ji, regis, sustingo. Net besiplaikstantis 
jos palto skvernas nespėjo paskui ją, ir vis dėlto ištisą akimir- 
ką ji žvelgė jam į akis su iškreipta koketiška šypsena, apnuo- 
ginusia dantis. Jis nesustojo, žengė toliau, vingriai linguoda- 
mas siaura nugara. Templ vėl pasileido bėgti. Prabėgo pro To- 
mį ir įsikibo Gouenui į ranką. 

— Gouenai, aš bijau. Ji sakė man, kad ne... Tu ir vėl gėrei, tu 
net kraujo nenusimazgojai... Ji liepia mums dingti iš čia... - jos 
akys buvo kone juodos, veidas sutemose atrodė mažytis ir be- 
kraujis. Ji atsigręžė į namą. Išplėstakis kaip tik suko už kampo. — 
Jai reikia eiti pėsčiomis visą kelią iki šaltinio, kad parsineštų 
vandens, ji... Jie turi tokį mielą kūdikėlį dėžėje už viryklės. Goue- 

nai, ji man sakė, kad aš nebūčiau čia sutemus. Sakė paprašyti 
jo. Jis turi mašiną. Ji sakė nemananti, kad jis... 

— Paprašyti ko? — paklausė Gouenas. Tomis žiūrėjo į juos 
atsigręžęs. Paskui nužingsniavo tolyn. 

— To juodo vyro. Ji sakė nemananti, kad jis sutiks, bet gal. 
Eime. 

Jie nužingsniavo namo link. Takas suko aplinkui namą ir ve- 
dė prie priekinės verandos. Automobilis buvo pastatytas tarp 
tako ir namo, aukštose nendrėse. Atsirėmusi ranka į mašinos 
duris, Templ vėl pakėlė akis į Goueną: 

— Su šita jis ilgai nesugaiš. Vienas mano pažįstamas tokią tu- 
ri. Ji traukia ir aštuoniasdešimt mylių. Jam reikėtų tik pamėtėti 
mus iki miesto, nes ji paklausė, ar mes vedę, ir aš turėjau atsa- 
kyti „taip“. Tik iki geležinkelio stoties. Gal yra kokia nors ar- 
čiau nei Džefersonas, - šnibždėjo įdūrusi į jį akis, ranka glosty- 
dama mašinos durų kraštą. 

— Aha, - atsiliepė Gouenas. — O prašyti turėsiu aš? Taip? Jūs 
abi pakvaišusios. Negi manai, kad ta beždžionė sutiks? Aš jau 
verčiau savaitę čia murksosiu nei su juo susidėsiu. 

— Ji taip pasakė. Sakė, kad man negalima čia pasilikti. 

— Tu visai iš proto išsikraustei. Eime. 

— Tu neprašysi jo? Tu to nepadarysi? 

— Ne. Sakau tau, palauk, kol sugrįš Li. Jis parūpins mums 
mašiną. 

Jiedu nužingsniavo taku. Išplėstakis stovėjo atsirėmęs į ve- 
randos stulpą ir degėsi cigaretę. Templ užbėgo tekina įlūžusiais 
laipteliais: 

— Sakykit, - prabilo ji, - gal nuvežtumėt mus į miestą. 

Jis pasisuko su cigarete dantyse, sudėtais delnais uždengda- 

mas degtuko liepsną. Templ burna sustingo iškreipta šypsena. 
Išplėstakis palenkė cigaretę prie degtuko: 

— Ne, - atsakė. 

— Na, būkite žmogus. Su tuo pakardu jūs nesugaišite. Na 
kaip? Mes jums sumokėsim. 

Išplėstakis įtraukė dūmą. Nusviedė degtuką į žolę. Paskui 
ištarė tyliai, šaltai: 

— Pasakyk savo kekšei, Džekai, kad atsikabintų nuo manęs. 

Gouenas negrabiai trūktelėjo priekin kaip nerangus, kantrus 
arklys, staiga paragintas botago: 

- Žinai ką, - ištarė. Išplėstakis išpūtė žemyn dūmą dviem 
plonytėm čiurkšlėm. - Man tai nepatinka. Ar tu žinai, su kuo 
kalbi? — jis ir toliau nerangiai trūkčiojo, tarytum negalėtų to 
judesio nei sustabdyti, nei užbaigti. - Man tai nepatinka, - Iš- 
plėstakis pasigręžė ir spoksojo į Goueną. Paskui nusisuko nuo 
jo, o Templ staiga kad rėš: 

— Į kokią upę jūs buvote įpuolęs su tuo kostiumu? Vakare jums 
tikriausiai tenka nusiskusti jį skustuvu? - ir nužingsniavo durų link. 

Goueno ranka - jai ant strėnų, užvertusi galvą, kaukšėdama 
pakulnėmis. Išplėstakis stovėjo nejudėdamas, atsirėmęs į tą ve- 
randos stulpą, tik galvą pakreipė. 

— Ar nori... - sušnypštė Gouenas. 

— Senas sūtrauka! - suriko Templ. - Senas sūtrauka! 

Gouenas įstūmė ją į namus: 

— Ar nori, kad jis nurautų tau nelemtą galvą? - paklausė. 

— Tu jo bijai! - atsakė Templ. - Tu bijai! 

— Užsičiaupk! - paliepė Gouenas. Ir pradėjo ją purtyti. Jųdvie- 
jų kojos brūkšėjo ant plikų grindų, tarsi jie vangiai šoktų kokį 
šokį, paskui, įsikibę vienas į kitą, abu atsitrenkė į sieną. 

— Pasisaugok, - pasakė jis, — tu vėl sujudinsi manyje visa, kas 
susikaupė. 

Ji išsilaisvino iš jo gniaužtų ir nubėgo. Jis atsirėmė į sieną ir 
žiūrėjo, kaip jos siluetas slysta pro juodas duris. 

Templ įbėgo į virtuvę. Ten buvo tamsu, tik pluoštelis šviesos 
skverbėsi pro viryklės durelių plyšį. Ji apsisuko, vėl smuko pro 
duris ir pamatė, kad Gouenas leidžiasi kalva žemyn klojimo 
link. „Jis ir vėl eina gerti, - pamanė, - ir vėl pasigers. Šiandien 
jau trečią kartą.“ Koridoriuje tapo dar tamsiau. Ji pasistiebė 
ant pirštų galiukų, įsiklausydama, galvodama: „Aš alkana, aš 
visą dieną nieko burnoje neturėjau“; galvojo apie universitetą, 
apie apšviestus langus, apie sutuoktinių poras, iš lėto traukian- 
čias prie vakarienės stalo paskambinus varpeliui ir apie savo 
tėvą, sėdintį verandoje namuose, kojas užkėlusį ant turėklo, 
stebintį, kaip negras kerpa veją. Nubidzeno tolyn patyliukais, 
ant pirštų galų. Kertėje stovėjo atremtas į duris šautuvas, ji su- 
sigūžė kampe ir ėmė verkti. 

Tačiau netrukus, sulaikiusi kvėpavimą, liovėsi. Kažkas judė- 
jo anapus sienos, į kurią ji buvo atsirėmusi. Po minutės tasai 
kažkas perėjo per kambarį: tokie neaiškūs garsai, o prieš juos 
kažkas sausai sukaukši. Tasai kažkas išniro koridoriuje, ir ji su- 
klykė, jausdama, kaip jos plaučiai vis dar traukiasi, nors visas 
oras jau buvo iš jų išpūstas, o diafragma vis dar darbuojasi tuš- 
čioj krūtinėj, paskui jinai stebėjo, kaip senis kiūtina koridoriu- 
mi vilkdamas pažeme plačiai išskėstas kojas, viena jo ranka lai- 
ko lazdą, kita alkūnė sulenkta smailiu kampu. Ji prabėgo pro jį 
bėgte - pro tą neaiškų, plačiai išsižergusį pavidalą, stovintį ant 
verandos krašto, - įpuolė į virtuvę ir nėrė tiesiai į kampą už 
viryklės. Ten susirietė, išsitraukė dėžę ir pastatė ją priešais sa- 

ve. Palietė ranka vaiko veidą, paskui suglėbė rankomis dėžę, 
prispaudė ją prie savęs stebeilydama pro jos viršų į blankias 
duris ir pamėgino melstis. Bet niekaip negalėjo prisiminti nė 
vieno dangiškojo tėvo vardo, todėl ėmė kartoti: „Mano tėvas — 
teisėjas, mano tėvas - teisėjas“, ir taip be paliovos, kol į kamba- 
rį lengvu žingsniu įbėgo Gudvinas. Jis įžiebė degtuką ir laikė jai 
virš galvos įbedęs į ją akis, kol liepsna lyžtelėjo jam pirštus. 

— Aa, - ištarė jis. Ji išgirdo, kaip lengvos, greitos jo kojos 
dukart brūkštelėjo tamsoje, paskui jo ranka prisilietė prie jos 
skruosto, ir jis pakėlė ją už pakarpos iš už dėžės kaip kačiuką. - 
Ką gi tu veiki mano namuose? - paklausė. 


VII 


Iš kažkur , Iš žibaline lempa apšviesto koridoriaus tolumos, 
iki jos atsklisdavo balsai —- čia koks žodis, čia retkarčiais kas 
nors nusikvatodavo: šiurkščiu patyčių juoku, kaip kad nusikva- 
toja žmogus, kuriam nė motais nei jaunystė, nei senyvas am- 
žius, juoku, nustelbdavusiu kepamos mėsos čirškėjimą ant vi- 
ryklės, prie kurios stovėjo ta moteris. Vienąkart ji išgirdo, kaip 
du iš jų nuboglino per koridorių mindami sunkiais batais, o tru- 
putį vėliau - kaip cinkuotame kibire barkštelėjo kaušas, ir balsą, 
kuris susikeikęs nusijuokė. Susisiautusi paltą, ji žvilgtelėjo pro 
duris sutrikusi, bet kupina didžiulio vaikiško smalsumo, ir pa- 
matė Goueną ir dar vieną vyriškį chaki spalvos kelnėmis. „Jis 
tuoj vėl pasigers, - pamanė. - Nuo tada, kai išvažiavome iš Tei- 
loro, jis jau keturis kartus buvo pasigėręs.“ 

— Ar jis jums brolis? - paklausė. 

— Kas? — perklausė moteris. - Man kas? - ji vartė mėsą ant 
šnypščiančios keptuvės. 

— Aš pamaniau, kad gal čia jūsų jaunesnis brolis. 

— O Viešpatie, - atsakė moteris. Ji vartė mėsą vieline šakute. — 
To dar betrūko. 

— O kur jūsų brolis? - paklausė Templ įdėmiai žvalgydamasi 
pro duris. — Aš turiu keturis brolius. Du iš jų - teisininkai, vie- 
nas — žurnalistas. Ketvirtas dar mokosi. Jeile. Mano tėvas — 
teisėjas. Teisėjas Dreikas Džeksone““, - ir staiga ji išvydo tėvą, 
sėdintį verandoje, drobiniu kostiumu, laikantį rankoje vėduoklę 
iš palmės lapo ir stebintį, kaip negras kerpa veją. 

Moteriškė atidarė orkaitę ir pažvelgė vidun. 

— Niekas tavęs čia nekvietė. Aš neprašiau, kad pasiliktum. 
Sakiau tau, keliauk, kol dar šviesu. 

— O kaip aš galėjau tai padaryti? Aš jo prašiau. Gouenas atsi- 
sakė, tai man nieko kito neliko, kaip pačiai paprašyti. 

Moteriškė uždarė orkaitę, pasigręžė ir, stovėdama nugara į 
šviesą, pažvelgė į Templ. 

— Kaip tu galėjai tai padaryti? O ar žinai, iš kur aš turiu 
vandens? Ogi nueinu jo parsinešti. Visą mylią. Šešis kartus 
per dieną. Paskaičiuok. Ir aš nesu kažkur, kur man būtų baisu 
pasilikti, - ji priėjo prie stalo, paėmė pakelį cigarečių ir išsi- 
kratė vieną. 

— Ar galėčiau ir aš vieną? - paklausė Templ. Moteriškė nus- 
viedė pakelį per stalą. Paskui nuėmė nuo lempos gaubtą ir pri- 
sidegė savąją cigaretę nuo dagties. Templ paėmė pakelį ir su- 

stingo, klausydamasi, kaip Gouenas ir tas kitas vyriškis sugrįžo 
į namą. - Jų čia tiek daug, - prabilo ji graudžiu balsu, srebėda- 
ma, kaip cigaretė pamažėle trupa jai tarp pirštų, - bet gal kai jų 
čia šitiek daug... - moteriškė vėl sugrįžo prie viryklės. Ėmė var- 
tyti mėsą. - Gouenas visą dieną geria. Šiandien jis pasigėrė tris 
kartus. Jis buvo girtas jau tada, kai išlipau iš traukinio Teilore, 
o man dabar bandomasis laikotarpis, ir aš jam pasakiau, kuo 
tas gali man baigtis, ir mėginau priversti jį išmesti tą ąsotį, o kai 
sustojome prie mažytės kaimo krautuvėlės nupirkti marškinių, 
jis ir vėl pasigėrė. Mes buvom nieko nevalgę ir sustojom Damt- 
riuose, jis nuėjo į restoraną, o aš pernelyg nervinausi, kad val- 
gyčiau, ir mes pasimetėme, paskui jis išniro iš kitos gatvės, ir aš 
užčiuopiau jo kišenėje butelį dar prieš jam spėjus nustumti ma- 
no ranką. Jis vis kartojo, kad aš paėmusi jo žiebtuvėlį, o paskui 
jį pametė, ir aš jam pasakiau tai, tada jis ėmė prisiekinėti, kad 
niekada gyvenime nė vieno neturėjęs. 

Mėsa šnypštė ir spragsėjo keptuvėje. 

— Jis pasigėrė net tris kartus, - aiškino Templ. - Net tris kar- 
tus per vieną dieną. Badis, tai yra Hjubertas, mano jauniausias 
brolis, sakė, jeigu bent kartą nutvers mane su girtu vyru, taip 
išvanos, kad atsiminsiu visą amžių. O dabar aš su vyru, kuris 
pasigeria triskart per dieną, - atsirėmusi klubu į stalą, maigy- 
dama rankoje cigaretę, ji ėmė juoktis. - Na, argi nejuokinga? — 
paklausė. Paskui sulaikė kvėpavimą, kad praeitų juokas, ir iš- 
girdo labai tyliai spragsint lempą, čirškiant mėsą keptuvėje, 
šnypščiant virdulį ant viryklės ir balsus, šiurkščius, kapotus ir 
bereikšmius vyriškus garsus, atsklindančius iš namo. - Ir jūs 
turite virti jiems visiems kiekvieną vakarą. Visi tie vyrai valgo 
čia, namai pilni jų visą vakarą, sutemus....... — ji numetė sumai- 

gytą cigaretę. - Ar galiu paimti ant rankų kūdikį? Aš moku, 
laikysiu jį tvirtai, - ji nubėgo prie dėžės, pasilenkė ir iškėlė mie- 
gantį vaiką. Jis knirkdamas prasimerkė. —- Nagi, nagi, Temp! 
palaikys tave truputį, - pradėjo supti laikydama jį pernelyg aukš- 
tai ir negrabiai savo plonomis rankomis. - Klausykite, — prabi- 
lo ji žiūrėdama į moters nugarą, - gal paprašytumėte jo? Turiu 
galvoje jūsų vyrą. Kad jis gautų mašiną ir nuvežtų mane kur 
nors. Gal paprašytumėt? Gal paprašytumėte jo? - Kūdikis lio- 
vėsi knirkęs. Tarp jo švino spalvos vokų atsirado plonytis ply- 
šelis, pro jį matėsi lėliukė. - Aš nebijau, - toliau kalbėjo Templ. — 
Taip juk nebūna, tiesa? Juk jie — tokie patys kaip ir visi kiti 
žmonės. Jūs tokie patys kaip ir kiti. Su mažu kūdikiu. Be to, 
mano tėvas - tei-teisėjas. Gu-gubernatorius ateina pas mus pie- 
pietauti... Koks mielas mažylis kū-ū-dik-kėlis, - gailiai ištarė ji 
prisikišusi vaiką prie veido, - jei blogi žmonės nuskliaus Temp), 
mes pasiskųsime gubelnatoriaus kaleiviams, al ne? 

— Tokie patys kaip kokie žmonės? - perklausė moteris varty- 
dama mėsą. - Ar manai, kad Li neturi daugiau ką veikti, kaip 
tik lakstyti paskui kiekvieną tokią mažą nusususią... - ji atidarė 
viryklės dureles, įmetė ten savo cigaretę ir vėl jas užtrenkė. Baks- 
nodama nosimi vaiką, Temp! nusmaukė skrybėlaitę ant pakau- 
šio, ir ši vos laikėsi, tokia palaida ir nepatikima, ant jos sulipu- 
sių garbanų. - Ko tu čia atsiboginai? 

- Vis per Goueną. Aš jo prašiau. Mes jau buvome pavėlavę į 
rungtynes, bet aš prašiau jo, kad nors nuvežtų mane į Starkvilį 
iki išvykstant atgal tam papildomam traukiniui, niekas nebūtų 
sužinojęs, kad manęs ten nebuvo, nes tie, kurie matė, kaip aš 
iššokau, nebūtų pasakę. Bet jis nesutiko. Sakė, kad mes užsuk- 
sim čia tik minutei pasiimti dar viskio, bet jau tada jis buvo 

girtas. Paskui vėl pasigėrė, kai išvažiavome iš Teiloro, o man 
dabar bandomasis laikotarpis, ir tėtis tiesiog numirs. Juk jis 
nenuveš. Jis vėl nusigėrė, kai prašiau jo nuvežti mane kur nors 
į miestą ir išleisti. 

— Bandomasis laikotarpis? - paklausė moteris. 

— Dėl tų naktinių pabėgimų. Nes tik miesto vaikinai turi ma- 
šinas, ir jeigu eini į pasimatymą su miesto vaikinu penktadienį, 
šeštadienį arba sekmadienį, tai universiteto vaikinai tau pasi- 
matymo neskirs, nes jiems negalima turėti automobilių. Todėl 
ir turėjau išsmukti paslapčia. O mergina, kuri manęs nemėgsta, 
pasakė dekanui, nes aš turėjau pasimatymą su vaikinu, kuris jai 
patinka, o po manęs jis jau nebeskiria jai pasimatymų. Todėl aš 
ir turėjau taip pasielgti. 

— Jeigu nebūtum išsmukusi paslapčia, nebūtum turėjusi pro- 
gos pasivažinėti mašina, - pasakė moteris. - Ar taip? O dabar, 
kai jau prisilakstei, verkšleni. 

— Gouenas - ne miesto vaikinas. Jis iš Džefersono. Jis studi- 
javo Virdžinijos universitete. Visą laiką pasakojo, kaip Virdži- 
nijoje buvo mokomas džentelmeniškai gerti, o aš jį maldavau, 
kad leistų man kur nors išlipti ir paskolintų pinigų bilietui, nes 
turėjau tik du dolerius, bet jis... 

— O, aš pažįstu jus, - pasakė moteris. - Garbingos moterys. 
Jūs pernelyg jau puikios, kad turėtumėte ką nors bendra su 
paprastais žmonėmis. Naktimis išsmunkate pasilakstyti su vai- 
kigaliais, bet vos tik pasirodo koks vyras... — ji vartė mėsą. — 
Pasiimate viską, ką tik galite pasiimti, o duoti nieko neduoda- 
te. „Aš padori mergina, aš nedarau to.“ Jūs išsmunkate pasi- 
lakstyti su vaikais, eikvojate jų benziną, valgote jų pirktą mais- 
tą, bet vos tik vyras pažvelgia į jus - jums daros nejauku, nes 

jūsų tėvas — teisėjas, o keturiems jūsų broliams tai gali nepa- 
tikti. Bet vos patekusios į bėdą, pas ką ateinate paverkti? Pas 
mus, per prastus net visagalio teisėjo batams suvarstyti. 

Pakėlusi akis nuo kūdikio, Templ žvelgė į moters nugarą, jos 
veidas po nusmukusia skrybėle atrodė nelyginant mažytė iš- 
blukusi kaukė. 

— Mano brolis pasakė, kad nudės Frenką. Jis nesakė, kad 
ištalžys mane, jei nutvers su juo, jis sakė, kad nudės tą prakeik- 
tą kalės vaiką jo geltoname kabriolete, o tėvas išplūdo brolį ir 
pasakė dar galįs kurį laiką vadovauti savo šeimai, parsivežė mane 
namo, užrakino ir nuėjo ant tilto laukti Frenko. Bet aš nebuvau 
bailė. Aš nušliaužiau žemyn lietvamzdžiu, pasivijau Frenką ir 
viską jam pasakiau. Maldavau, kad išvažiuotų, bet jis pasakė, 
kad išvažiuosime abu. Kai vėl sėdom į kabrioletą, aš jau žino- 
jau, kad tai bus paskutinis kartas. Žinojau ir vėl maldavau, kad 
jis išvažiuotų, bet jis pasakė parvešiąs mane namo pasiimti la- 
gamino ir mudu pasakysim tėvui. Jis irgi nebuvo bailys. Tėvas 
sėdėjo ant slenksčio. „Lipk iš tos mašinos“, - paliepė, ir aš išli- 
pau ir maldavau Frenką važiuoti atgal, bet jis irgi išlipo, ir mu- 
du nuėjome taku prie namo, 0 tėvas ištiesė ranką ir pasiėmė 
stovėjusį už durų šautuvą. Aš atsistojau priešais Frenką, o tėvas 
pasakė: „Ir tu nori?“, ir aš stengiausi likti priekyje, bet Frenkas 
nustūmė mane sau už nugaros ir laikė, o tėvas šovė į jį ir pasa- 
kė: „Gulkis ten ir srėbk savo purvą, kekše“. Ir mane taip pra- 
minė, — sušnibždėjo Templ aukštai suspaudusi miegantį vaiką 
plonomis rankomis ir žiūrėdama į moteriškės nugarą. 

— Ak, tos padorios moterys. Pigios pramogos. Nieko neduo- 
dančios, o kai jau įsipainioja....... Ar bent nutuoki, kur tu dabar 
įlindai? - laikydama rankoje šakutę, ji pažvelgė per petį. - Ar 

manai, kad dabar turi reikalą su vaikais? Su vaikais, kuriems 
rūpi, ar tau tai patinka, ar ne? Tebūnie jau, aš pasakysiu tau, į 
kieno namus įžengei neprašyta ir nekviesta ir iš ko tikiesi, kad 
jis viską mes ir veš tave atgal ten, iš kur tau nereikėjo išvažiuo- 
ti. Kai tarnavo kariuomenėje Filipinuose, jis nužudė kitą karei- 
vį, dėl vienos iš tų negrių, ir jie patupdė jį į Lyvenvortą''. Paskui 
prasidėjo karas, ir jį išleido į frontą. Jis užsitarnavo du meda- 
lius, o kai karas baigėsi, jie vėl įkišo jį į Lyvenvortą, kol tas 
advokatas susitarė su kongresmenu, padėjusiu jį iš ten iškrapš- 
tyti. Tada aš ir vėl galėjau liautis kurvinėti... 

— Kurvinėti? - sušnibždėjo Templ su kūdikiu ant rankų, pati 
panaši į išstypusį ilgakojį vaiką su ta striuka savo suknia ir nuslin- 
kusia skrybėlaite. 

— Taip, nuglaistytas snuki! — atsakė moteris. — O kaipgi, tu 
manai, aš atsiskaičiau su tuo advokatu? Ir tu manai, kad tokiam 
vyrui labai rūpės... - laikydama rankoje šakutę ji priėjo prie Temp! 
ir spragtelėjo pirštais, minkštai ir piktdžiugiškai, jai prieš nosį. — 
Kas tau nutiks? Ak, tu, maža kekšele lėlės veidu, mananti, kad 
užtenka tau įeiti į kambarį, kur yra vyras, ir jis....... — po išbluku- 
siu drabužiu jos krūtinė bangavo giliai ir plačiai. Įsirėmusi į 
klubus, ji žiūrėjo į Templ šaltomis, liepsningomis akimis. - Vy- 
ras? Tu niekad nesi mačiusi tikro vyro. Tu nežinai, ką reiškia, 
kai tikras vyras tavęs geidžia. Ir padėkok savo žvaigždei, kad to 
nepatyrei ir niekada nepatirsi, nes iškart suprastum, ko vertas 
tas nuglaistytas veidukas ir visa kita, ko tu manai geidžianti, o 
iš tikrųjų tik bijai. Ir jeigu jam pakanka vyriškumo pavadinti 
tave kekše, tu atsakysi: „Taip, taip“, ir nuoga nušliauši purvan, 


'7 Didžiausias ir baisiausias iš Amerikos karinių sunkiųjų darbų kalėjimų 
Kanzaso valstijoje. 

kad tik jis tave taip pavadintų....... Duokš vaiką, - Templ laikė 
kūdikį ir spoksojo į moterį, o jos lūpos krutėjo taip, tarsi saky- 
tų: „Taip, taip, taip“. Moteris numetė šakutę ant stalo. - Išsi- 
spardė iš vystyklų, - pasakė ji keldama vaiką aukštyn. Kūdikis 
prasimerkė ir suinkštė. Moteris prisitraukė kėdę, atsisėdo ir 
pasiguldė vaiką ant kelių. - Gal paduotum man kurį nors iš tų 
vystyklų nuo virvės, ana tenai? — paprašė. Templ liko stovėti 
vis dar krutindama lūpas. - Bijai išeiti lauk, taip? — paklausė 
moteris. Ir atsistojo. 

— Ne, - atsakė Templ, - aš paimsiu... 

— Pasiimsiu pati, - nesuvarstyti auliniai nušlepsėjo per virtu- 
vę. Ji sugrįžo, prisitraukė prie viryklės dar vieną kėdę ir patiesė 
ant jų du likusius audeklus ir apatinį, paskui vėl atsisėdo ir 
pasiguldė vaiką ant kelių. Jis knirkė. - Ša, - ramino ji, - nagi, 
ša, - o jos veidas, apšviestas lempos, tapo giedras, svajingas. Ji 
pervystė vaiką ir paguldė atgal į dėžę. Tada iš indaujos, užka- 
bintos suplyšusiu pakuliniu maišu, paėmė dubenį, šakutę, vėl 
priėjo prie Templ ir pažvelgė jai į akis: - Klausyk. Jei aš gausiu 
tau mašiną, ar išsinešdinsi iš čia? - paklausė. Nenuleisdama nuo 
jos akių, Templ krutino lūpas, tarsi eksperimentuotų su žodžiais, 
ragautų juos. — Ar išeisi pro galines duris, sėsi į tą mašiną, ding- 
si iš čia ir niekad nebegrįši? 

— Taip, - atsakė Templ, - bet kur. Padarysiu bet ką. 

Regis, nė nepakrutinusi savo šaltų akių, moteris nužvelgė Temp! 
nuo galvos iki kojų. Templ pajuto, kaip visi jos raumenys su- 
sitraukė it nukirstos vynmedžio šakos vidurdienio saulėje. 

— Tu apgailėtina baili kvaišelė, - šaltai pasakė moteris pusbal- 
siu. - Radai kuo pažaisti. 

— Ne, ne. Aš nedariau to. 

— Dabar turėsi ką jiems pasakyti, kai sugrįši. Ar ne taip? — 
jos buvo pasisukusios veidu viena į kitą, o balsai atrodė nelygi- 
nant šešėliai ant dviejų gretimų tuščių sienų. - Radai kuo pa- 
žaisti. 

— Padarysiu bet ką. Kad tik galėčiau išvažiuot iš čia. Bet kur. 

— Aš bijau ne dėl Li. Negi manai, kad jis laksto kaip šuo 
paskui kiekvieną pirmą pasitaikiusią įkaitusią kalaitę. Aš bijau 
dėl tavęs. 

— Taip, aš išvažiuosiu bet kur. 

— Pažįstu tokias kaip tu. Mačiau. Visos bėga, tik neskubėda- 
mos. Ne taip greitai, kad neatskirtų tikro vyro, kai jį pamato. 
Manai, kad taviškis bus vienintelis pasaulyje? 

— Gouenai, - sušnibždėjo Templ, - Gouenai. 

— Aš vergavau tam vyrui, - sušnabždėjo moteris vos krutinda- 
ma lūpas, ramiu, beaistriu balsu. Rodės, tarsi kalbėtų maldelę 
prašydama duonos. - Naktimis dirbdavau padavėja, kad sekma- 
dieniais galėčiau pasimatyti su juo kalėjime. Dvejus metus gyve- 
nau viename kambarėlyje virdama valgyt ant dujų degiklio, nes 
buvau jam pasižadėjusi. Aš melavau jam ir uždirbinėjau pinigus, 
kad ištraukčiau jį iš kalėjimo, ir kai papasakojau, kaip juos uždir- 
bau, jis mane primušė. O dabar reikėjo tau atsibrukti čia nepra- 
šytai. Niekas tavęs čia nekvietė. Niekam nerūpi, ar tu bijai, ar 
ne. Bijai? Tau taip stinga drąsos, kad negali nei iš tikrųjų išsigąs- 
ti, nei iš tikrųjų pamilti. 

— Aš sumokėsiu jums, - sušnibždėjo Templ. - Kiek pasaky- 
site. Tėvas man duos. - Moteris žiūrėjo į ją sustingusiu veidu, 
tokia pat atšiauri kaip ir tuomet, kada pati kalbėjo. - Aš atsių- 
siu jums drabužių. Aš turiu naujus kailinius. Dėviu juos tik 
nuo Kalėdų. Jie beveik nauji. 

Moteris nusijuokė. Jos burna juokėsi be garso, veidas ne- 
krustelėjo: 

— Drabužių? Aš jau turėjau kartą trejus kailinius. Vienus ati- 
daviau kažkokiai gatvės moteriai prie salūno. Drabužių? O Vieš- 
patie, — ir staiga pasisuko, - aš gausiu tau mašiną. O tu dingsi iš 
čia ir daugiau niekad nesirodysi. Ar girdi? 

— Taip, - sušnibždėjo Templ. Sustingusi, išblyškusi, panaši į 
nakvišą, ji stebėjo, kaip moteris deda mėsą į dubenį ir užpila ją 
padažu. Paskui iš orkaitės ištraukė puodą su bandelėmis ir 'su- 
dėjo jas į lėkštę. - Gal jums padėti? - klustelėjo Templ. 

Moteris nieko neatsakė. Tik paėmė abi lėkštes ir išėjo. Templ 
priėjo prie stalo, ištraukė iš pakelio cigaretę ir liko stovėti kvai- 
lai spoksodama į lempą. Vienas gaubto kraštas buvo aprūkęs. 
Sidabrine kreive per jį vingiavo plonas įskilimas. Lempa buvo 
skardinė, ties kakleliu apsinešusi nešvariais riebalais. „Ji kaž- 
kaip prisidega savas nuo jos“, - pagalvojo Templ laikydama 
rankoje cigaretę, stebeilydama į trūkčiojančią liepsną. Moteris 
grįžo. Kilstelėjo sijono padurką ir nukėlė nuo viryklės suodiną 
kavinuką. 

— Ar galiu jį paimti? - paklausė Templ. 

— Ne. Eik vakarieniauti, - ir išėjo. 

Templ stovėjo prie stalo su cigarete rankoje. Viryklės šešėlis 
krito ant dėžės, kur gulėjo kūdikis. Virš negrabaus to gulto kam- 
šalo jį buvo galima išskirti tik kaip kelis blausius minkštai iš- 
gaubtus šešėlius; ji priėjo, atsistojo šalia dėžės ir žiūrėjo žemyn 
į glaisto spalvos veiduką ir melsvus akių vokus. Neaiškus šešė- 
lio kuždesys gaubė jo galvą ir nugulė drėgmės lašeliais ant kak- 
tos; plona, aukštyn užversta rankytė sugniaužtu delnu gulėjo 
šalia skruostelio. Templ pasilenkė virš dėžės. 


60) William Faulkner 


— Jis tuoj numirs, - sušnibždėjo. Stovėjo pasilenkusi, jos še- 
šėlis išsidriekė aukštai ant sienos, paltas kadarojo, virš išsitar- 
šiusių plaukų riogsojo pamėkliškai užvožta skrybėlaitė. - Varg- 
šas kūdikėlis, - sušnibždėjo, - vargšas kūdikėlis. 

Vyrų balsai tapo garsesni. Ji išgirdo žingsnius koridoriuje, 
kėdžių bildesį, vyras, juokęsis garsiau už kitus, nusijuokė vėl. 
Sustingusi ji pasisuko dar sykį ir pažiūrėjo į duris. Įėjo mote- 
riškė. 

— Eik pavakarieniauti, - paliepė ji. 

— Mašina, - prabilo Templ. - Aš galėčiau išvažiuoti dabar, 
kol jie valgo. 

— Kokia mašina? - paklausė moteris. - Eik ir pavalgyk. Nie- 
kas nesiruošia tavęs nuskriausti. 

— Aš nealkana. Aš šiandien nevalgiau, bet aš visai nealkana. 

— Eik pavakarieniauti, - pakartojo moteris. 

— Aš palauksiu, o paskui pavalgysiu su jumis. 

— Eik pavakarieniauti. Aš pasirūpinsiu, kad viskas baigtųs 
šįvakar. 


VIII 


Templ Išėjo iš virtuvės ir nubidzeno į valgomąjį su paklus- 
niai nuolankia veido išraiška; įžengus vidun, jai visiškai apžil- 
po akys: laikė stipriai susiautusi paltą, skrybėlaitė styrojo begė- 
diškai nusmaukta atgal. Kiek palūkėjusi, ji pamatė Tomį. Nu- 
žingsniavo tiesiai prie jo, tarytum visą laiką būtų jo ieškojusi. 
Kažkas pastojo jai kelią: kažkieno kietas dilbis; nenuleisdama 
akių nuo Tomio, ji pasistengė apeiti kliūtį. 

— Čionai, - pakvietė Gouenas iš anapus stalo - jo kėdė brūž- 
telėjo per grindis, kai jis pasislinko atgal, - eikš, sėsk čionai. 

— Pasitrauk, broliuk, - pasakė tas, kuris sulaikė ją, ji iškart 
atpažino, kad jis ir buvo tas, kuris visą laiką kvatojo, - tu gir- 
tas. Eikš čia, vaikel, - kieta ranka apjuosė Templ liemenį. Ji 
nustūmė ją šypsodamasi Tomiui kreiva šypsena. - Pasislink, To- 
mi, - paliepė jam vyriškis, - negi visai nemoki padoriai elgtis, 
šunsnuki neraliuotas? - Tomis šiurkščiai nusikvatojo brukšėda- 
mas kėde per grindis. Vyriškis prisitraukė Templ prie savęs už 
rankos. Gouenas atsistojo kitapus stalo remdamasis į jį ranko- 
mis. Ji ėmė priešintis šypsodamasi Tomiui, stengdamasi ištraukti 
ranką iš vyro pirštų. 

— Liaukis, Venai, - pasakė Gudvinas. 

— Va čia, man ant kelių, - tarė Venas. 

- Paleisk ją, - liepė Gudvinas. 

— Kas gali man nurodinėti? - paklausė Venas. - Kas čia toks 
didelis? 

— Paleisk ją, - pakartojo Gudvinas. Ir ji pasijuto laisva. Pra- 
dėjo pamažėle trauktis atgal. Už nugaros stovėjo ta moteris, 
įėjusi su dubeniu, ji žingtelėjo į šalį. Vis dar šypsodamasi ta 
iškreipta skausminga šypsena, Templ išėjo atbula iš kambario. 
Koridoriuje apsisuko ir pasileido bėgti. Nuo verandos puolė 
tiesiai į žoles ir tekina nurūko. Nubėgo iki kelio, paskui patam- 
syje kokius penkiasdešimt jardų keliu, tada nesustodama apsi- 
suko ir nuskuodė atgal prie namo, užšoko ant verandos ir susi- 
gūžė prie durų kaip tik tuomet, kai kažkas artėjo prie jų kori- 
doriumi. Tai buvo Tomis. 

- Ak, tu šišon, - pasakė jis. Įbruko jai kažką negrabiai. - Še, - 
pasakė. 

— Kas tai? - paklausė ji pašnibždomis. 

— Truputis maisto. Kert lažyb, kad nevalgei nuo ryt. 

— Ne. Net ir iš ryto, - sušnibždėjo ji. 

— Suvalgyk truput mėsos ir palengvės, - pasakė brukdamas 
jai lėkštę. — Atsisėsk čion ir truput pavalgyk, nieks tau čion 
netrukdys. Kad juos kur, tuos vyrs. 

Templ atsišliejo į duris už blankaus jo šešėlio, apšviestas iš 
valgomojo sklindančios šviesos jos veidas atrodė blyškus lyg 
kokios mažos pamėklės: 

— Ponia... Ponia....... — šnabždėjo ji. 

- Ji virtuvėj. Nor, kad nueič ten su tavim? 

Valgomajame brūkštelėjo į grindis kėdė. Akimirksniu To- 
mis išvydo Templ jau ant tako, valandėlę jos lieknas kūnas 
apmirė, tarytum lauktų, kol jį pavys kažkokia jo atsiliekanti 
dalis. Paskui ji dingo it koks šešėlis už namo kampo. Tomis 
taip ir liko stovėti tarpduryje su kaupina lėkšte rankoje. Paskui 
pasuko galvą ir žvilgtelėjo į koridorių pačiu laiku - pamatė, 
kaip Templ nuplasnojo per tamsą virtuvės link. „Kad juos kur, 
tuos Vyrs.“ 

Jis vis dar ten stovėjo, kai kiti jau buvo sugrįžę į verandą. 

— Prisikrovė į lėkštę ėdalo, - pasakė Venas. - Nori pasiimti 
savo dalį su kumpio kupina lėkšte. 

— Pasiimt savo ką? - paklausė Tomis. 

- Štai ką aš pasakysiu, - ištarė Gouenas. 

Venas išmušė lėkštę Tomiui iš rankos. Ir pasisuko į Goueną: 

— Tau šitai nepatinka? 

— Ne, - atsakė Gouenas. - Nepatinka. 

— Tai ką darysi? - paklausė Venas. 

- Štai ką aš pasakysiu, - ištarė Gudvinas. 

— Manai, esi pakankamai didelis, kad tau galėtų nepatikti? — 
paklausė Venas. 

— Aš toks esu, - pasakė Gudvinas. 

Kai Venas grįžo į virtuvę, Tomis nukrypavo paskui jį. Atsisto- 
jo prie durų ir išgirdo, ką šis kalba: 

— Eime truputį pasivaikščiosim, mergyt, - pasakė Venas. 

— Dink iš čia, Venai,- pasakė jam moteris. 

— Eime truputį pasivaikščiosim, - neatlyžo Venas. - Aš geras 
vyrukas. Rubi paliudys. 

— Dink iš čia, - pakartojo moteris. - Ar nori, kad pašaukčiau 
Li? - Venas stovėjo nugara į šviesą, su chaki spalvos marški- 
niais ir bridžiais, užsikišęs už ausies cigaretę, prigludusią prie 
jo glotnių šviesių plaukų. Kiek tolėliau, už kėdės, ant kurios 
prie stalo sėdėjo moteris, stovėjo Templ - pravira burna, visiš- 
kai juodomis akimis. 

Kai Tomis grįžo su ąsočiu į verandą, paklausė Gudvino: 

— Kodė tie vyruk vis kimb prie tos mergaits? 

— Kas prie jos kimba? 

— Vens. Ji persigandus. Kodė jie neduod jai ramybės? 

— Ne tavo reikalas. Nesikišk. Girdi? 

— Tiem vyrukam reikt liautis kibt prie jos, - pasakė Tomis. Ir 
atsitūpė prie sienos. 

Jie gėrė, leido ąsotį per rankas, šnekėjosi. Įsitempęs, kupinas 
susidomėjimo, jis klausėsi jų kalbų, šiurkščių, paikų Veno pasa- 
kojimų apie miesto gyvenimą, retkarčiais garsiai nusikvatodavo, 
gurkšteldavo, kai prieidavo jo eilė. Kalbėjo Venas ir Gouenas, o 
Tomis jų klausėsi. „Jiedu taikosi susiremti, - pašnibždėjo sėdin- 
čiam greta jo Gudvinui. - Ar girdi, kaip jie kalb?“ Anie kalbėjo 
labai garsiai; Gudvinas mikliai, lengvai pašoko nuo kėdės, kojos 

tyliai dunkstelėjo į grindis; Tomis matė, kad Venas stovi, o Goue- 
nas stengiasi išsilaikyti tiesus, įsikibęs į kėdės atkaltę. 

— Aš nenorėjau pasakyti... - aiškino Venas. 

— Tai ir nesakyk, - atšovė Gudvinas. 

Gouenas kažką pralemeno. „Tas netikša, - pagalvojo Tomis, — 
jau net kalbėt nebeįstengia.“ 

— Užsičiaupk, - paliepė Gudvinas. 

— Mano, kad ggali kkalbėti apie mano?... - ištarė Gouenas. 
Paskui susverdėjo, loštelėjo prie kėdės. Kėdė nuvirto. Gouenas 
trenkėsi į sieną. 

— Dabar, dievaž, kaip... - iškošė Venas. 

— „„„ddžiniją, ponai; mman nnusispj... - lemeno Gouenas. 
Gudvinas nustūmė jį smogęs atgalia ranka ir čiupo Veną. Goue- 
nas vėl trenkėsi į sieną. 

— Kai liepiu sėstis, turi sėstis, - pasakė Gudvinas. 

Po to jie valandėlę tylėjo. Gudvinas grįžo ir atsisėdo ant savo 
kėdės. Jie vėl pradėjo kalbėtis, leisdami ąsotį per rankas, o To- 
mis klausėsi, ką jie šneka. Tačiau netrukus vėl prisiminė Templ. 
Pajuto, kaip kojos vėžlioja po grindis, o visas kūnas riečiasi nuo 
smarkaus nerimo: 

— Jie tur palikt tą mergait ramybėj, - pašnibždėjo jis Gudvi- 
nui. - Jie tur liauts kibt prie jos. 

— Ne tavo reikalas, - atkirto jam Gudvinas, - lai visi tie 
pašlemėkai... 

— Jie tur liauts kibt prie jos. 

Duryse pasirodė Išplėstakis. Užsidegė cigaretę. Tomis matė, 
kaip jo veidas plykstelėjo tarp delnų, skruostai įdubo, paskui 
jis nusekė akimis į žoles krintančią mažą degtuko kometą. „Ir 
šits irg, - tarė sau. - Abu jie. - Jo kūnu iš lėto perbėgo trauku- 

liai. - Vargšs padars. Ašen būs šuva, jeig nenueis prie klojimo ir 
nepabūs ten, ašen būs šuva, jeig to nepadarys.“ Jis atsistojo ir 
žengė be garso per verandą. Nusileido į taką ir apėjo namą. 
Viename lange degė šviesa. „Nieks niekad nesinaudoj ta vieta, - 
tarė sau sustojęs, paskui pridūrė: — ten ji ir bus pasislėpus“, — 
nužengė prie lango ir pažvelgė vidun. Lango rėmas buvo nu- 
leistas. Vietoj išdaužto stiklo buvo prikaltas surūdijusios skar- 
dos gabalas. 

Templ sėdėjo ant lovos, parietusi kojas po savim, labai tiesi, 
rankas sudėjusi ant kelių, skrybėlaitė smūksojo ant pakaušio. 
Atrodė visai mažytė, visa jos poza buvo įžeidimas vyresnės nei 
septyniolikos metų mergaitės raumenims ir audiniams ir labiau 
pritiko aštuonmetei ar dešimtmetei, alkūnės buvo prispaustos 
prie šonų, o veidas atgręžtas į duris, į kurias buvo atremta kė- 
dė. Kambaryje nebuvo nieko, tik lova su nublukusia vatine ant- 
klode, susiūta iš margaspalvių skiautinių, ir ta kėdė. Sienos bu- 
vo kadai tinkuotos, bet tinkas suskilinėjo ir daiktais ištrupėjo, 
apnuogindamas tinkbalanes ir supelėjusius audeklo gniutulus. 
Ant sienos kabojo lietpaltis ir gertuvė su brezentiniu įdėklu. 

Templ galva sujudėjo. Ji pamažėle sukosi, sakytum, būtų se- 
kusi kažkieno žingsnius už sienos. Galva sukosi, nors joks kitas 
raumuo nekrustelėjo, iki neįtikėtinos ribos, tarsi ji būtų vienas 
tų velykinių žaisliukų iš papjė mašė, pripildytų saldainių, ir, 
pasiekusi galutinę ribą, sustingo. Paskui atsisuko atgal, pama- 
žėle, lyg sektų paskui nematomas kojas už sienos, sustojo ties 
atremta į duris kėde ir valandėlę liko sustingusi ta poza. Tada 
Temp! įsistebeilijo priešais save, ir Tomis pamatė, kaip ji išsiė- 
mė iš kojinės viršaus mažytį laikroduką ir pažvelgė į jį. Vis dar 
laikydama tą laikroduką, kilstelėjo galvą ir pažvelgė tiesiai į 

Tomį, jos akys buvo ramios ir tuščios, tarsi dvi skylės. Po valan- 
dėlės dar kartą nudelbė akis žemyn į laikroduką, tada vėl įsiki- 
šo jį į kojinę. 

Nulipo nuo lovos, nusivilko paltą ir pastovėjo nejudėdama, 
kaip strėlė, su ta striuka savo suknia, nulenkusi galvą, sunėrusi 
priešais save rankas. Vėl atsisėdo ant lovos. Sėdėjo taip - su- 
glaudusi kelius, nulenkusi galvą. Paskui pakėlė galvą ir apsidai- 
rė. Tomis girdėjo balsus, sklindančius iš tamsios verandos. Jie 
tapo garsesni, paskui pritilo, buvo girdėti tik šnabždesys. 

Templ pašoko. Atsisegė suknelę, plonos jos rankos aukštai 
išsilenkė, šešėlis mėgdžiojo jos judesius. Vienu mostu išsinėrė 
iš suknelės, truputį susilenkusi, plonytė it degtukas su tais men- 
kučiais apatiniais. Paskui pasirodė jos galva, veidu atgręžta į 
kėdę, prirėmusią duris. Ji nusviedė suknelę, siektelėjo ranka 
palto. Prisitraukė, susisupo į jį, grabaliodama rankoves. Po to, 
prispaudusį jį prie krūtinės, apsisuko, pažiūrėjo Tomiui tiesiai į 
akis, vėl apsisuko, nubėgo ir plastelėjo ant kėdės. 

„Kad juos kur, tuos vyrs, - šnibždėjo Tomis, - kad juos kur, 
tuos vyrs.“ Jis girdėjo juos šnekantis priekinėje verandoje, ir jo 
kūnas vėl pradėjo pamažėle trūkčioti nuo smarkaus nejauku- 
mo. „Kad juos kur, tuos vyrs.“ 

Kai vėlei pažvelgė į kambarį, Templ, susisiautusi į paltą, jau 
ėjo jo link. Nusikabino nuo vintes lietpaltį, užsivilko jį ant palto 
ir užsisegė. Tada nukabino gertuvę ir grįžo prie lovos. Padėjo 
ant jos gertuvę, pakėlė nuo grindų suknelę, ranka nubraukė 
nuojos dulkes, rūpestingai sulankstė ir padėjo ant lovos. Paskui 
atvertė antklodę taip, kad pasimatė čiužinys. Ant jo nebuvo nei 
paklodės, nei pagalvės, ir kai ji palietė tą čiužinį, jis sušiugždėjo 
taip, kaip šiugžda kukurūzų aiženos. 

Nusiavė batelius, padėjo juos ant lovos ir įsmuko po antklo- 
de. Tomis girdėjo, kaip sušnarėjo čiužinys. Ji atsigulė ne iškart. Iš 
pradžių pasėdėjo, tiesi, visiškai sustingusi, su kerėpliškai nusmu- 
kusia skrybėlaite. Paskui perdėjo prie galvos gertuvę, suknelę ir 
batelius, kojas apkamšė lietpalčiu ir atsigulė užsitraukusi antklo- 
dę, tada vėl atsisėdo, nusiėmė skrybėlaitę, krestelėjo plaukus, 
padėjo skrybėlaitę prie kitų drabužių ir jau rengėsi vėl atsigulti. 
Bet ir vėl stabtelėjo. Praskleidė lietpaltį, iš kažkur išsitraukė pre- 
suotos pudros pudrinę ir, žiūrėdama į mažą veidroduką, išdrai- 
kė ir sukedeno pirštais plaukus, nusipudravo veidą, padėjo pud- 
rinę vėl į tą pačią vietą, dar kartą žvilgtelėjo į laikroduką ir užsi- 
segė lietpalų. Vieną po kito susikišo drabužius po antklode, tada 
atsigulė ir užsitraukė ją iki pat smakro. Valandėlę balsai pritilo, 
ir Tomis klausėsi toje tyloje, kaip vos girdimai ir vienodai šiugž- 
da kukurūzų aiženos čiužinyje, ant kurio, sudėjusi ant krūtinės 
rankas, ištiesusi ir oriai suglaudusi kojas, tarsi būtų statula ant 
kokio senoviško antkapio, gulėjo Templ. 

Balsai nuščiuvo, jis jau buvo visai pamiršęs apie juos, kai staiga 
išgirdo Gudviną sakant: „Liaukis. Baik!“ Kėdė nuvirto su trenks- 
mu, jis išgirdo lengvus dunksinčius Gudvino žingsnius, paskui 
kėdė nubildėjo per verandą, lyg būtų nuspirta šalin, ir, tupėda- 
mas su vos išsišovusiomis alkūnėmis, susigūžęs, lokiškai bud- 
rus Tomis išgirdo sausus, lengvus garsus, panašius į biliardo 
rutulių taukšėjimą. „Tomi“, - ištarė Gudvinas. 

Prireikus Tomis mokėdavo judėti su negrabiu, žaibišku barsu- 
kų ar meškėnų miklumu. Jis apibėgo namą ir išniro verandoje 
pačiu laiku, kad spėtų pamatyti, kaip Gouenas bloškėsi į sieną, 
nudribo ir nėrė kaip ilgas nuo verandos į žoles, o Išplėstakis 
kyštelėjo galvą pro duris. 


68) William Faulkner 


— Čiupk jį! - sušuko Gudvinas. Tomis staigiai pripuolė sker- 
sas prie Išplėstakio. 

— Laikau! - sušuko jis, kai Išplėstakis žvėriškai kirto jam per 
skruostą. — Tu dar, tu dar? Stovėk čion. 

Išplėstakis aprimo: 

— O Jėrgau! Tu leidi jiems sėdėti čia kiaurą naktį ir lupti tą 
sumautą marmalą. Aš juk sakiau tau. O Jėrgau! 

Gudvinas ir Venas jau buvo susilieję į vieną šešėlį, sukibusį, 
tylų, nirtulingą. „Paleisk! - šaukė Venas. - Nudėsiu...“ Tomis 
prišoko prie jų. Jiedu su Gudvinu prispaudė Veną prie sienos ir 
laikė neleisdami net krustelti. 

— Laikai jį? - paklausė Gudvinas. 

— Taip. Laikau. Stovėk čion. Na, tu ir išvanojai jį. 

— Kaip Dievą myliu, aš jį nu... 

— Nurimk, nurimk, kolgi tu nor nudėt jį? Juk negal jo suval- 
gyt, ar ne teisyb? Ar nor, kad pons Išplėstakis pradėt visus mus 
skrost tuo savo artomatu? 

Paskui viskas baigėsi, išnyko, tarsi pašėlęs juodas umaras, pa- 
likęs tykią tuštumą, kur jie ramiai judėjo iš vietos vieton, iškėlė 
Goueną iš tų žolių, nurodinėdami vienas kitam tyliai, draugiš- 
kai. Jie nunešė jį į koridorių, kur stovėjo ta moteris, paskui 
prie kambario, kur buvo Temp, durų. 

— Ji užrakino jas, - pasakė Venas. Ir smarkiai trenkė į viršuti- 
nę durų dalį. - Atidaryk, - sušuko. - Atnešam tau klientą. 

— Ša, - sukomandavo Gudvinas. - Durys be užrakto. Pa- 
stumk jas. 

- Žinoma, pastumsiu, - pasakė Venas. - Ir spyrė. Kėdė ne- 
atlaikė ir nuskriejo vidun. Venas su trenksmu atidarė duris, ir 
jie visi įvirto laikydami Goueną už kojų. Venas nuspyrė kėdę 

per visą kambarį. Paskui pamatė Templ, stovinčią kampe už 
lovos. Jo ilgi kaip mergaitės plaukai karojo užkritę ant veido. 
Krestelėjęs galvą, atmetė juos atgal. Smakras buvo kruvinas, 
ir jis tyčia nusispjovė krauju ant grindų. 

— Pirmyn, - pasakė Gudvinas nešdamas Goueną už pečių, - 
dėk jį ant lovos. 

Jie užmetė Goueną ant lovos. Kruvina jo galva nusviro per 
kraštą. Venas jį kilstelėjo ir nudrėbė ant čiužinio. Gouenas pa- 
kėlė ranką ir ėmė dejuoti. Venas trenkė jam delnu per veidą: 

— Gulėk ramiai tu... 

— Palik jį, - pasakė Gudvinas. Ir čiupo Veno ranką. Valandėlę 
jiedu stovėjo susirėmę žvilgsniais. 

— Pasakiau tau, palik jį, - pakartojo Gudvinas. - Dink iš čia. 

- Gyniau....... — murmėjo Gouenas, —....... merginą....... ddži- 
nijos ddžentelm....... ttelmenas ggyniau....... 

— Dink iš čia, - pasakė Gudvinas. 

Moteris stovėjo tarpduryje šalia Tomio, nugara į staktą. Iš 
po pigaus apsiausto kyšojo pėdas siekiantys naktiniai marš- 
kiniai. 

Venas pakėlė nuo lovos Templ suknelę. 

— Venai, - pakartojo Gudvinas. - Sakau tau, dink iš čia. 

— Girdėjau, - atšovė Venas. Ir vienu krestelėjimu išskleidė 
suknelę. Paskui pasižiūrėjo į kampe stovinčią, sukryžiavusią ran- 
kas, delnais apglėbusią pečius Templ. Gudvinas žengė prie Ve- 
no. Tas numetė suknelę ir apėjo lovą. Tarpduryje pasirodė Iš- 
plėstakis su cigarete tarp pirštų. Stovėdamas greta moters, To- 
mis su švilpesiu įtraukė oro pro švarplėtus dantis. 

Jis matė, kaip Venas čiupo lietpaltį ties Templ krūtine ir truk- 
telėjęs praskleidė. Tada tarp jų įšoko Gudvinas, ir Tomis matė, 

kaip Venas staiga pasilenkė, apsisuko, o Templ graibė pirštais 
perplėštą lietpalt;. Dabar Venas ir Gudvinas purtė kits kitą vi- 
dury kambario, o Tomis lydėjo akimis Išplėstakį, žengiantį prie 
Templ. Akies kampučiu matė, kad Venas jau guli ant grindų, o 
Gudvinas, stovintis ties juo, palinkęs žiūri į Išplėstakio nugarą. 

- Išplėstaki, - prabilo Gudvinas. Šis nesustojo, cigaretės dū- 
mas driekėsi jam už peties, galva buvo šiek tiek pakrypusi į 
šoną, tarsi jis nežiūrėtų kur einąs, cigaretė kyšojo skersai lyg iš 
po smakro. - Neliesk jos, - paliepė Gudvinas. 

Išplėstakis sustojo priešais Templ, šiek tiek nusuko veidą. De- 
šinę ranką laikė švarko kišenėje. Tomis matė, kaip kita jo ranka 
juda po lietpalčiu ant Templ krūtinės, o švarkas atkartoja dale- 
lę to judesio. 

— Ištrauk ranką, - pasakė Gudvinas. - Nuleisk ją. 

Išplėstakis ištraukė ranką. Tada pasisuko, susikišo rankas į 
kišenes ir spoksojo į Gudviną. Nenuleisdamas nuo jo akių, pe- 
rėjo per kambarį. Paskui nusigręžė ir išėjo pro duris. 

- Eikš čionai, Tomi, - ramiai pasakė Gudvinas. - Čiupk šitą. — 
Jiedu pakėlė Veną ir išnešė jį lauk. Moteris žingtelėjo šonan. 
Susisiautusi apsiaustą, atsirėmė į sieną. Kitame kambario gale 
gūždamasi kampe stovėjo Templ graibydama suplėšytą lietpal- 
tį. Gouenas pradėjo knarkti. 

Gudvinas grįžo: 

— Eik miegoti, - pasakė jis. Moteris nekrustelėjo. Jis uždėjo 
ranką jai ant peties. - Rubi. 

— O tu baigsi tai, ką Venas pradėjo, ir tu neleidai jam pabaig- 
ti? Vargšas kvaišelis. Tu vargšas kvaišelis. 

— Na, gana, - pasakė jis laikydamas ranką jai ant peties. - Eik 
į lovą. 

— Bet tu negrįžk. Nesivargink. Manęs ten nebebus. Tu nieko 
man neskolingas. Nemanyk, kad esi man ką nors skolingas. 

Gudvinas suglėbė rankomis jos riešus ir ramiai juos išsky- 
rė. Iš lėto sunėrė rankas jai už nugaros ir suėmė savąja. Kita 
ranka praskėtė apsiaustą. Naktiniai marškiniai buvo išbluku- 
sio rausvo krepo, apkraštuoti mezginiais ir tiek nuskalbti, kad, 
kaip ir tų, kurie kabėjo ant vielos, jų mezginiai buvo tik ap- 
spuręs siūlų pluoštas. 

— Aha, - pasakė jis. - Pasipuošei svečiams. 

— Kas kaltas, kad tik juos ir teturiu? Bene aš. Aš tokius ati- 
duodavau tarnaitėms negrėms po vienos nakties. O gal manai, 
kad kokia negrė paims šituos ir nenusijuoks man į veidą? 

Jis paleido apsiaustą. Išlaisvino jos rankas, ir ji vėl jį susiautė. 
Paskui uždėjo ranką jai ant peties ir ėmė stumti prie durų. 

— Nagi eik, - ragino. Jos petis klusniai pasidavė. Tik jis ir 
tejudėjo, liemuo sukosi ties klubais, atlošusi veidą ji žiūrėjo į jį. —- 
Nagi eik, - paragino dar kartą. Bet sukosi tik jos liemuo, klubai 
ir galva vis dar buvo prigludę prie sienos. Jis pasigręžė, perėjo 
per kambarį, paskubomis apėjo lovą ir viena ranka čiupo Templ 
už lietpalčio priekio. Pradėjo purtyti. Pakėlęs už suiumto kumš- 
tin gniutulo, jis purtė ją, ir mažas jos kūnelis plakėsi be garso į 
tą dukslų drabužį, pečiai ir šlaunys bumpsėjo į sieną. - Kvaiše- 
le! - kartojo jis. - Kvaišele! 

Jos akys buvo plačiai išplėstos, beveik juodos, lempa švietė 
tiesiai į veidą, o du mažyčiai jo veido atspindžiai jos lėliukėse — 
tarsi du žirniai dviejose rašalinėse. 

Jis paleido ją. Ji ėmė slysti žemyn, lietpaltis aplink ją šiugždėjo. 
Tada jis vėl ją stvėrė ir ėmė purtyti žiūrėdamas per petį į moterį. 

— Paimk lempą, - paliepė. Moteris nekrustelėjo. Jos galva 

buvo truputį palinkusi į šoną, regis, ji apie juos galvojo. Gudvi- 
nas kyštelėjo antrą ranką Templ po keliais. Ji pasijuto kylanti 
aukštyn, o po to jau gulėjo ant lovos greta Goueno, aukštiel- 
ninka, krūpčiodama į taktą rimstančiam kukurūzų aiženų če- 
žėjimui. Ji matė, kaip jis perėjo per kambarį, nukėlė lempą nuo 
židinio atbrailos. Moteris irgi pasuko galvą jam įkandin, nušvies- 
ti krintančių iš šono lempos spindulių, jos veido bruožai išryš- 
kėjo. - Eik, - pasakė jis. Ji pasisuko, jos veidas nuslinko į šešėlį, 
dabar lempa apšvietė jos nugarą ir jo ranką, uždėtą jai ant pe- 
ties. Jo šešėlis užtemdė visą kambarį, rankos siluetas siektelėjo 
durų. Gouenas knarkė springdamas kiekvienu įkvėpimu, ro- 
dės, daugiau jau niekad nebeįkvėps. 

Tomis stovėjo už durų koridoriuje. 

— Ar jie jau nuėjo prie sunkvežimio? - paklausė Gudvinas. 

— Dar ne, - atsakė Tomis. 

— Verčiau nueik pažiūrėti, - pasakė Gudvinas. 

Jiedu su moterim nuėjo. Tomis palaukė, kol jie įėjo į kitas 
duris. Tada nutykino į virtuvę, tyliai, basomis kojomis, kaklas 
išsikreipė nuo klausymosi. 

Virtuvėje, apžergęs kėdę, sėdėjo Išplėstakis ir rūkė. Venas 
stovėjo prie stalo priešais veidrodžio šukę ir kišeninėmis šuko- 
mis šukavosi plaukus. Ant stalo gulėjo drėgnas kruvinas skudu- 
ras ir deganti cigaretė. Tomis atsitūpė už durų tamsoje. 

Jis vis dar ten tupėjo, kai pasirodė lietpalčiu vilkintis Gudvi- 
nas. Šis įėjo į virtuvę jo nepamatęs. 

— Kur Tomis? - paklausė. Tomis girdėjo, kaip Išplėstakis kaž- 
ką atsakė, paskui Gudvinas vėl išniro lydimas Veno, lietpaltis jau 
buvo permestas jam per ranką. - Eime, - pasakė Gudvinas. — 
Išgabensim tą turtą. 

Blyškios Tomio akys suspindo kaip katės. Moteris galėjo 
įžvelgti jas tamsoje, kai jis įslimpino paskui Išplėstakį į tą kam- 
barį ir spitrijo, kol šis stovėjo prie lovos, kur gulėjo Templ. Tos 
akys netikėtai žybtelėjo jai iš tamsos, paskui išnyko, ir ji girdėjo 
jį greta savęs kvėpuojant; paskui jos vėlei žybtelėjo jos pusėn, 
tūžmingai, klausiamai, liūdnai, po to nukrypo į šalį, ir jis išty- 
kino paskui Išplėstakį iš kambario. 

Jis matė, kaip Išplėstakis grįžo į virtuvę, tačiau nenusekė jam iš 
paskos. Sustojo prie koridoriaus durų ir pritūpė. Jo kūnu vėl per- 
bėgo traukuliai, įvaryti to šiurpinančio neaiškumo, basos kojos 
brūženo į grindis, kai jis lingavo nuo vieno šono ant kito, rankos, 
įremtos į šonkaulius, irgi trūkčiojo. „Ir Li irgi, - tarė jis sau. - Ir Li 
irgi. Kad juos kur, tuos vyrs. Kad juos kur, tuos vyrs.“ Jis du sykius 
išsėlino patyliukais į verandą, kol galiausiai pamatė ant virtuvės 
grindų Išplėstakio skrybėlės šešėlį, tada sugrįžo į koridorių prie 
durų, už kurių gulėjo Templ ir knarkė Gouenas. Jis jau trečią kartą 
užuodė Išplėstakio cigaretę. „Kad tik jis išlaikyt va šitaip, - tarė 
sau. - Ir Li irgi, - pridūrė linguodamas nuo vieno šono ant kito 
nuo aštraus nepraeinančio skausmo, - ir Li irgi.“ 

Kai Gudvinas užkopė šlaitu ir užlipo į galinę verandą, Tomis 
jau vėl tupėjo prie durų. 

— Po perkūnais... - nusikeikė Gudvinas. - Kodėl neatėjai? 
Ieškau tavęs jau dešimt minučių. — Jis piktai nužvelgė Tomį, 
paskui žvilgtelėjo į virtuvę. - Ar jau pasiruošęs? — paklausė. 
Išplėstakis priėjo prie durų. Gudvinas vėl pažiūrėjo į Tomį: - 
Ką darei visą tą laiką? 

Išplėstakio akys buvo įsmeigtos į Tomį. Tomis stovėjo trin- 
damas vieną pėdą į kitą ir žiūrėjo į Išplėstakį. 

— Ką tu čia veiki? - paklausė Išplėstakis. 

— Aš niek neveik, - atsakė Tomis. 

— Ar mane seki? 

— Aš niekam iš pasks nevaikšt, - suniuręs atsakė Tomis. 

— Tada žiūrėk man, - pasakė Išplėstakis. 

— Eime, - paragino Gudvinas. - Venas laukia. 

Jie nuėjo. Tomis nusekė jiems iš paskos. Kartą atsigręžė ir 
pažvelgė į namą, paskui nukėblino jiems įkandin. Kartais pa- 
jusdavo, kaip jį nutvilkydavo aštri banga, sakytum, kraujas staiga 
per daug įkaisdavo, paskui nuslūgdavo, palikęs tokį šiltą ilge- 
sio jausmą, kokį jame pažadindavo smuiko garsai. „Kad juos 
kur, tuos vyrs, - šnabždėjo. - Kad juos kur, tuos vyrs.“ 


IX 


Kambary je buvo tamsu. Moteris stovėjo viduje atsiko- 
lusi į sieną prie pat tų durų be užrakto su tuo pigiu apsiaustu, 
su mezginiais puoštais naktiniais marškiniais. Ji girdėjo, kaip 
Gouenas knarkia lovoje, o kiti vyrai vaikšto po namą: veran- 
doje, koridoriuje, virtuvėje, kaip jie kalbasi, bet iš už durų ne- 
galėjo išskirti žodžių. Po valandėlės jie nurimo. Tada ji nieko 
nebegirdėjo, tik Goueną, kaip jisai duso kvėpuodamas pro su- 
muštą nosį ir burną, kaip knarkė ir dejavo. 

Paskui išgirdo, kaip atsivėrė durys. Net nesistengdamas eiti 
tyliai, į vidų įžengė vyras. Praėjo per pėdą nuo jos. Ji žinojo, 
kad tai Gudvinas, dar jam nespėjus prabilti. Jis nužingsniavo 
prie lovos. „Man reikia lietpalčio, - pasakė. - Atsisėsk ir nusi- 
vilk jį.“ Moteris išgirdo, kaip sušiugždėjo kukurūzų aiženos čiu- 

žinyje, kai Templ atsisėdo, o Gudvinas nuvilko nuo jos lietpal- 
tį. Po to vėl perėjo per kambarį ir išėjo lauk. 

Ji stovėjo viduj, prie pat durų. Galėjo atskirti visus juos iš 
kvėpavimo. Paskui, jai nieko neišgirdus ir nepajutus, durys pra- 
vosi plaukus. Ji net nepastebėjo, kada jis įsmuko į tą kambarį, 
kada pro ją praėjo, nežinojo, kad jis jau viduje, vis dar laukė 
įeinant, kol paskui Išplėstakį įžengė Tomis. Tomis irgi įslimpi- 
no į kambarį be jokio garso, ji nebūtų žinojusi, kad jis įėjo, kaip 
nežinojo įėjus Išplėstakį, jei ne jo akys. Jos klausiamai švytėjo 
jai ties krūtine, paskui išnyko, ir tada moteris pajuto jį atsitū- 
pus greta; žinojo, kad ir jo akys nukreiptos į lovą, ties kuria, 
gaubiamas tamsos, stovėjo Išplėstakis, ant kurios gulėjo Templ 
1 Gouenas: Gouenas čia knarkė, čia duso, čia vėl knarkė. Mo- 
teris stovėjo prie pat durų. 

Ji nebegirdėjo šiugždant kukurūzų aiženų, tad stovėjo prie 
durų nekrutėdama, o Tomis tupėjo greta jos, veidu į nemato- 
mą lovą. Tada ji vėl užuodė briliantiną. Veikiau pajuto, kad 
Tomis pasitraukė nuo jos be jokio garso, ir tas jo slaptas pasi- 
traukimas perliejo ją kažkuo švelniu ir šaltu juodoje tyloje; jo 
nematydama ir negirdėdama, jinai žinojo, kad jis ir vėl ištykino 
iš kambario paskui Išplėstakį. Girdėjo, kaip jiedu nužingsniavo 
tolyn koridoriumi; namuos nuščiuvo paskutinis garsas. 

Ji priėjo prie lovos. Templ nekrustelėjo, kol moteriškė jos 
nepalietė. Tada ėmė priešintis. Moteris užčiuopė Templ burną 
ir pridengė ją ranka, nors Templ nemėgino rėkti. Ji gulėjo ant 
to kukurūzų aiženų prikimšto čiužinio, blaškėsi nuo vieno šo- 
no ant kito, mataravo galvą, spaudė prie krūtinės paltą, bet 
neišleido nė garso. 

— Kvaiša! — sušnibždėjo moteris tyliai ir nuožmiai. - Tai aš. 
Tai tik aš. 

Templ liovėsi mataravusi galvą, bet vis dar blaškėsi nuo vie- 
no šono ant kito spaudžiama moters rankos: 

— Aš pasakysiu tėčiui! - kartojo ji. - Aš pasakysiu tėčiui! 

Moteris laikė ją. 

— Kelkis, - paliepė. Templ liovėsi grūmusis. Visa apmirė ir 
taip sustingusi gulėjo. Moteris girdėjo jos pašėlusį kvėpavimą. —- 
Gal atsikeltum ir ramiai išeitum? - paklausė moteris. 

— Taip! - atsakė Templ. - Ar jūs išvesite mane iš čia? Ar išve- 
site? Ar išvesite? 

— Taip, - atsakė moteris. - Kelkis. 

Templ atsikėlė, kukurūzų aiženos sušiugždėjo. Tamsoje Goue- 
nas knarkė, įnirtingai, giliai. Iš pradžių Templ nepastovėjo pati 
viena ant kojų. Moteris ją prilaikė. 

— Liaukis, - pasakė ji. - Tučtuojau liaukis. Kad negirdėčiau 
nė garso. 

— Mano drabužiai, - sušnibždėjo Templ. - Aš beveik nuoga, 
tik... 

— Ar tau reikia tavo drabužių, - tarė moteris, - ar nori išsi- 
gaut 1š čia? 

— Taip, - atsakė Templ. - Aš su viskuo sutinku, tik ištraukit 
mane Iš čia. 

Basos jiedvi skynėsi kelią kaip vaiduokliai. Išėjo iš namo, 
perėjo per verandą ir nužingsniavo klojimo link. Kai nuėjo 
jau kokius penkiasdešimt jardų, moteris sustojo, pasisuko, pri- 
sitraukė prie savęs Templ, sugriebė už pečių, susiglaudė veidu 
ir pašnabždomis ją iškeikė: jos balsas buvo ne garsesnis už 
atodūsį, bet kupinas įtūžio. Paskui nustūmė ją, ir jiedvi nu- 

žingsniavo toliau. Įėjo į klojimo prieangį. Buvo tamsu, nors į 
akį durk. Templ girdėjo, kaip moteris grabalioja ranka per 
sieną. Durys girgžtelėjusios prasivėrė, moteris, paėmusi ją už 
alkūnės, padėjo peržengti vieną laiptelį ir nuvedė į grindimis 
išklotą patalpą, kur Temp! pajuto esant sienas, užuodė silpną, 
dulkinų grūdų kvapą, paskui moteris uždarė duris. Tą pačią 
akimirką kažkas nematomas šmėstelėjo greta skubriai drėks- 
damas grindis ir pamažėle tas elfiškų kojelių šiurenimas nuščiu- 
vo. Templ grįžtelėjo, užmynė ant kažko, kas po jos koja apsi- 
suko, ir puolė prie moters. 

— Tai tik žiurkė, - pasakė moteris, bet Templ įsikibo į ją, 
apglėbė rankomis mėgindama atplėšti nuo žemės abi kojas. 

— Žiurkė? - suspigo. - Žiurkė? Atidarykite duris! Greičiau! 

— Liaukis! Liaukis! — šnypštė moteris. Ji laikė Templ suspau- 
dusi, kol ši nutilo. Tada abi atsiklaupė viena šalia kitos prie 
sienos. Po kurio laiko moteris sušnibždėjo: 

— Čia yra medvilnės spalių. Gali ant jų atsigulti. 

Templ nieko neatsakė. Susigūžė greta moters palengva krūp- 
čiodama, ir jiedvi taip tupėjo juodoje tamsoje prisispaudusios 
prie sienos. 


X 


Taisydama pusr yČIUS, kai vaikas dar — ar jau - miegojo 
dėžėje už viryklės, ji išgirdo, kaip kažkas klupdamas eina per 
verandą, paskui sustojo prie durų. Atsigręžusi išvydo paklaiku- 
sią, aptalžytą, kruviną šmėklą ir atpažino Goueną. Dviejų dienų 

šeriais apaugęs jo veidas buvo sutalžytas, lūpa perskelta. Viena 
akis buvo užmerkta, o marškinių ir švarko priekis iki liemens 
aptaškyti krauju. Jis mėgino kažką iškošti pro ištinusias ir su- 
rambėjusias lūpas. Iš pradžių moteris nesuprato nė vieno žodžio. 

— Nueikite nusimazgoti veidą, - pasakė ji. - Palaukite, ateiki- 
te čionai ir atsisėskit. Atnešiu dubenį. 

Jis žiūrėjo į ją mėgindamas kažką pasakyti. 

— O, - atsakė moteris, - jai viskas gerai. Ji aruode, miega. - Jai 
teko kantriai pakartoti tai tris ar keturis kartus. - Aruode. Mie- 
ga. Buvau su ja iki aušros. O dabar eikite nusimazgoti veidą. 

Tada Gouenas truputį aprimo. Pradėjo kalbėti, kaip čia ga- 
vus mašiną. 

— Arčiausiai būtų pas Talą už dviejų mylių, - pasakė moteris. — 
Nusimazgokit veidą ir papusryčiaukit. 

Gouenas įėjo į virtuvę vis dar kalbėdamas apie tai, kaip čia 
gavus mašiną: 

— Aš gausiu mašiną ir nuvešiu ją atgal į universitetą. Kuri 
nors mergina įleis ją, ir niekas nepastebės. Ir tada viskas bus 
gerai. Ar nemanai, kad tada viskas bus gerai? — jis priėjo prie 
stalo, paėmė iš pakelio cigaretę ir pamėgino užsidegti ją dre- 
bančiomis rankomis. Ilgai nepataikė įsikišti į burną, o paskui 
niekaip negalėjo užsidegti, kol moteris nepriėjo ir nepalaikė 
degtuko. Bet dūmą įtraukė tik vieną kartą, tada atsistojo su 
cigarete rankoje ir žiūrėjo į ją vienintele sveika akim kažkaip 
bukai nustebęs. Po to numetė cigaretę ir pasisuko durų link 
sverdėdamas ir stengdamasis eiti tiesiai: 

— Einu mašinos, - pasakė. 

— Pirma užvalgykit ko nors, - pasakė moteris. - Gal jums 
padėtų kavos puodelis. 

— Einu mašinos, - pakartojo Gouenas. Kai žengė per slenks- 
tį, valandėlę stabtelėjo ir šliukštelėjo sau ant veido vandens, 
nors tai neką tepakeitė jo išvaizdą. 

Kai išėjo iš namo, vis dar netvirtai laikėsi ant kojų ir pama- 
nė, kad vis dar tebėra girtas. Labai miglotai teprisiminė, kas 
nutiko. Jam painiojosi Veno ir apvirtusio automobilio vaizdai, 
ir jis nesuvokė, kad buvo partrenktas dusyk. Prisiminė tik, kad 
anksti vakare buvo jau mirtinai nusitašęs ir manė, kad vis dar 
tebėra girtas. Bet kai priėjo prie sudaužytos mašinos, pamatė tą 
taką, nužingsniavo juo iki šaltinio ir atsigėrė šalto vandens, su- 
prato, kad vienintelis jo noras buvo - išgerti, jis klūpojo prie to 
šaltinio prausdamas veidą šaltu vandeniu, tyrinėdamas savo at- 
spindį jo ribuliuojančiame paviršiuje ir kupinas nevilties šnibž- 
dėjo patsai sau „Viešpatie švenčiausias“. Galvojo, kaip čia su- 
grįžus į tuos namus išgerti, paskui pagalvojo, kaip pažiūrės 
Templ, tiems vyrams į akis, kaip Templ atrodys tarp jų visų. 

Kai priėjo plentą, saulė jau buvo aukštai pakilusi, šilta. „Iru- 
putį apsivalysiu, - tarė pats sau, - ir grįšiu su mašina. Pakeliui į 
miestą nuspręsiu, ką jai pasakyti, - galvojo, kaip Templ vėl at- 
sidurs tarp tų žmonių, kurie jį pažįsta, kurie gali tapti su juo 
pažįstami. — Aš atsijungiau dusyk, - tarė sau. - Aš atsijungiau 
dusyk. Viešpatie švenčiausias, Viešpatie švenčiausias, - šnabž- 
dėjo, ir visas jo kūnas rangėsi tuose nepadoriai sulamdytuose, 
sukruvintuose drabužiuose kankinamas įsiūčio ir gėdos. 

Nuo gryno oro ir judėjimo jam ėmė šviesėti galvoje, bet juo 
geriau jis pasijusdavo fiziškai, tuo juodesnė rodėsi ateitis. Mies- 
tas, visas pasaulis regėjosi kaip juodas akligatvis, vieta, kuria 
jam teks klaidžioti per amžius, o visas jo kūnas turės vergiškai 
išsisukinėti nuo tų šnabždančių akių, kai jis eis pro šalį; ir kai 

vidur ryto jis pasiekė ieškomą namą, mintis, kad vėl reiks pa- 
žvelgti Templ į akis, tapo jau nebepakeliama. Tad jis nusamdė 
tą mašiną, davė nurodymus vairuotojui, sumokėjo jam ir din- 
go. Kiek vėliau kita mašina, važiuojanti priešinga kryptim, su- 
stojo ir jį paėmė. 


XI 


Templ nubudo susisukusi kietu kamuoliuku, siauri sau- 
lės ruoželiai nelyginant auksinės šakutės dantys krito jai ant 
veido, ir, kol sustingęs kraujas pamažu ėmė sroventi ir dilgčioti 
jos mėšlungiškai susitraukusius raumenis, ji gulėjo ramiai spok- 
sodama į lubas. 

Kaip ir sienos, jos buvo grubiai sukaltos iš neobliuotų lentų, 
visos atskirtos viena nuo kitos plonu juodu ruoželiu, kampe 
kvadratinė kiaurymė virš kopėčių vedė į niūrią palėpę, irgi iš- 
raižytą plonų saulės pieštukų. Nuo sukaltų į sieną vinių karojo 
suragėję pakinktų galai, ir ji gulėjo nedrąsiai pešiodama tai, 
kame gulėjo. Suėmė viską saujon, pakėlė galvą ir po nuslinku- 
siu paltu regėjo pliką kūną tarp liemenėlės ir kelnaičių ir tarp 
kelnaičių ir kojinių. Tada prisiminė žiurkę, išsiropštė iš guolio ir 
puolė prie durų, įsitvėrė į jas pirštais vis dar spausdama kumštį, 
pilną medvilnės spalių, veidas buvo vis dar paburkęs nuo gilaus 
septyniolikmetės miego. 

Ji manė, kad durys užrakintos, ir valandėlę negalėjo jų atida- 
ryti: sustingę pirštai braukė per neobliuotas lentas, ji net girdė- 
jo, kaip brūkši jos nagai. Durys siūbtelėjo atgal, ir ji iššoko lauk. 

Tačiau kaipmat vėl puolė aruodan ir užtrenkė duris. Tasai aklas 
vyriškis skubinai risnojo šlaitu žemyn brūkšėdamas kojomis, 
baksnodamas priešais save lazda, kitą ranką laikydamas ant lie- 
mens ir gniauždamas smunkančias kelnes. Jis prabidzeno pro 
aruodą su nukarusiomis ant klubų petnešomis, jo sportbačiai 
brūkšėjo per sausus koridoriaus pelus, paskui jis dingo iš akių, 
tik jo lazda tyliai barškėjo vis atsitrenkdama į tuščių gardų eilę. 

Susisiautusi į paltą, Templ susigūžė prie durų. Ji girdėjo, kad 
tasai vyras — čia pat, netoliese, viename iš tų gardų. Pravėrė 
duris, įdėmiai apsižvalgė, išvydo tą namą, ryškiai užlietą gegu- 
žės saulės, sekmadienio ramybės, ir jai pasidingojo merginos ir 
vaikinai, vilkintys naujais pavasariniais drabužiais, traukiantys 
iš bendrabučio ir pamažėle žingsniuojantys pavėsingomis gat- 
vėmis įstabaus, lėto varpų gaudesio link. Paskui pakėlė koją ir 
apžiūrėjo purviną kojinės pėdą, brūkštelėjo per ją delnu, tada 
nužvelgė kitą. 

Vėl sukaukšėjo aklo vyro lazda. Ji vėl įtraukė galvą, uždarė 
duris palikusi tik siaurą plyšelį ir stebėjo, kaip jis ėjo pro šalį, 
dabar jau lėčiau, traukdamasis petnešas ant pečių. Jis užkopė 
šlaitu ir įėjo į namą. Tada ji atidarė duris ir nedrąsiai išsliūki- 
no lauk. 

Paskubom nužingsniavo namo link, jos vien tik kojinėmis 
apmautos kojos klaipėsi ir trūkčiojo nuo žemės nelygumų, ji 
nenuleido nuo namo akių. Užkopė į verandą, įėjo į virtuvę ir 
sustojo įsiklausydama į tylą. Viryklė buvo šalta. Ant jos stovė- 
jo suodžiais apėjęs kavinukas ir priskretusi keptuvė, stalas bu- 
vo apkrautas purvinais indais, paliktais kur pakliūva. „Aš ne- 
valgiau nuo....... nuo....... Vakar buvo viena diena, - pagalvo- 
jo, - bet aš vakar nevalgiau. Aš nevalgiau nuo......., o tą naktį 

buvo šokiai, ir aš nevalgiau vakarienės. Aš nevalgiau nuo penk- 
tadienio pietų. O šiandien - sekmadienis, - prisiminė galvoda- 
ma apie varpus prašmatniose smailėse, skendinčiose žydrynėje, 
1r apie balandžius, burkuojančius prie varpinių, atliepiančius tarsi 
aidu vargonų bosams. Vėl priėjo prie durų ir, iškišusi galvą, apsi- 
dairė. Paskui, susisiautusi į apsiaustą, išėjo iš virtuvės. 

Įėjo į namą ir žengdama koridoriumi paspartino žingsnį. Da- 

bar saulė išdriekė savo spindulius priekinėjė verandoje, ir ji bėgo 
ištempusi kaklą, nenuleisdama akių nuo durų staktos aprėminto 
saulės stačiakampio. Ten buvo tuščia. Ji pribėgo prie durų į deši- 
nę nuo įėjimo, atvėrė jas, įšoko kambarin, užtrenkė jas ir prisi- 
spaudė prie jų nugara. Lova buvo tuščia. Ant jos susigarankščia- 
vusi tįsojo nublukusių skiautinių antklodė. Gertuvė su brezenti- 
niu įdėklu ir vienas batelis gulėjo ant lovos. Ant grindų pleiksojo 
suknelė ir skrybėlaitė. 
"Ji pakėlė suknelę ir skrybėlaitę ir pamėgino nuvalyti jas ran- 
ka ir palto skvernu. Paskui ėmė ieškoti kito batelio: pakėlė ant- 
klodę, pasilenkė pažiūrėti po lova. Galiausiai rado jį židinyje, 
medžio pelenų krūvoje tarp geležinio pastovo malkoms ir iš- 
virtusių plytų: jis gulėjo ant šono, iki pusės prisisėmęs pelenų, 
tarytum būtų ten tyčia nusviestas ar nuspirtas. Ji išbėrė pelenus 
ir nušluostė jį palto skvernu, paskui padėjo ant lovos, paėmė 
nuo jos gertuvę ir pakabino ant vinies sienoje. Gertuvėje juodu 
šablonu buvo įspaustos raidės US ir nusitrynęs numeris. Paskui 
ji nusivilko paltą ir apsirengė. 

Ilgakojė, smulkių pečių, su aukštu mažučiu užpakaliuku — 
tokia mažytė vaikiška figūra, jau nebe visai vaikiška, bet dar ir 
ne visai moteriška — ji viską darė greitai: patraukė ir išlygino 
kojines, įsinėrė į striuką, siaurą suknelę. „Dabar man jau niekas 

nebaisu, - ramiai galvojo su kažkokia buka, išvargusia nuostaba, — 
tiesiog niekas nebebaisu.“ Nuo vienos kojinės viršaus nukabino 
laikrodį, karantį ant įplyšusio juodo kaspino. Devynios valan- 
dos. Pirštais susišukavo susivėlusias garbanas ištraukusi iš jų tris 
ar keturis medvilnės spalius. Pasiėmė paltą, skrybėlaitę ir vėl pa- 
siklausė prie durų. 

Paskui sugrįžo prie galinės verandos. Dubenyje buvo likę pur- 
vino vandens. Ji paskalavo dubenį, prisipylė švaraus vandens ir 
nusimazgojo veidą. Ant vinies kabojo purvinas rankšluostis. At- 
sargiai nusišluostė juo, tada išsitraukė iš apsiausto presuotą pud- 
rą ir jau pudravosi, kai pastebėjo, kad virtuvės duryse stovi ta 
moteris ir į ją Žiūri. 

— Labas rytas, - pasisveikino Templ. Moteris laikė ties klubu 
kūdikį. Jis miegojo. - Labas, vaikiuk, - pasilenkusi ištarė 
Temp, - juk nemiegosi kiaulą dieną? Nagi pazvelk į Templ. 

Jiedvi įėjo į virtuvę. Moteris pripylė puodelį kavos. 

— Tikriausiai jau atšalo, - pasakė. - Jei nori, gali užsikurti ug- 
nį. - Ji ištraukė iš orkaitės skardą su duona. 

— Ne, - atsakė Templ, - siurbčiodama drungną kavą, jaus- 
dama, kaip jos viduriais srovena mažyčiai kieti krešuliukai, 
lyg kokie palaidi šratai. - Aš ne alkana. Nevalgiau dvi dienas, 
bet alkana nesu. Argi ne keista? Nevalgiau....... — ji žiūrėjo į 
moters nugarą nutaisiusi nuolaidžią miną. - Jūs tikriausiai ne- 
turite tualeto? 

— Ko? - paklausė moteris. Ji žvelgė per petį į Temp, kol ši 
spoksojo į ją įsiteikiamai ir nuolaidžiai. Moteris nukėlė nuo 
lentynos paštu siunčiamų prekių katalogą, išplėšė iš jo kelis 
lapus ir padavė Templ. - Tau reikės nueiti į klojimą, kaip da- 
rom mes visi. 

— Iš tikrųjų? - paklausė Templ imdama tuos lapus. - Į klojimą. 

— Jie visi jau išėjo, - pasakė moteris. - Ryte negrįš. 

— Taip, - pasakė Templ. - Į klojimą. 

— Taip, į klojimą, - atsakė moteris. - Nebent būtum per tyra 
tokiems dalykams. 

— Taip, - atsakė Templ. Ir pažvelgė pro duris į piktžolių 
užgožtą skynimą. Pro tamsius kedrų tarpus žėrėjo saulės 
nutviekstas sodas. Ji apsivilko paltą, užsivožė skrybėlaitę ir 
nužingsniavo klojimo link laikydama rankoje tuos išplėštus 
lapus, nutaškuotus skalbinių segtukais, patentuotais gręžimo 
įtaisais ir skalbimo milteliais, paskui įžengė į prieangį. Ten 
sustojo, sulankstė lapus pusiau, paskui dar kartą pusiau, tada 
nužingsniavo tolyn paskubomis, nuolankiai dirsčiodama į tuš- 
čius gardus. Po to patraukė tiesiai per klojimą. Gale jis vėrėsi 
į durnaropių jūrą, pašėlusiai ištvinusią baltais ir mėlynais žie- 
dais. Ji vėl įžengė į saulėkaitą, į žoles. Tada pradėjo bėgti be- 
veik nesiekdama kojomis žemės, žolės čaižė ją savo didžiu- 
liais, drėgnais ir dvokiančiais žiedais. Ji sustojo, pralindo pro 
įlinkusios surūdijusios vielos tvorą, paskui nubėgo tarp me- 
džių kalva žemyn. 

Papėdėje siauras smėlio randas skyrė du mažutės daubos 
šlaitus vingiuodamas akinančių dėmių pluoštais ten, kur jį ap- 
švietė saulė. Templ stovėjo smėlyje tarp saulės nutviekstų la- 
pų klausydamasi paukščių čiulbesio, klausydamasi ir dairyda- 
masi aplinkui. Paskui nužingsniavo išdžiūvusiu upeliuku ton 
pusėn, kur jo alkūnė atsikišusi sudarė erškėčiais apklotą kam- 
pą. Ant viršuj nusidriekusių šakų tarp naujų žalių lapų vis dar 
karojo pernykščiai, sudžiūvę, dar nenukritę. Ten ji palūkuria- 
vo valandėlę, išlankstė pirštais ir vėl sulankstė tuos popie- 

riaus lapus, kupina kažkokios nevilties. Kai atsitiesė, ant žvil- 
gančios lapų jūros, nutįsusios palei griovio gūbrį, pamatė tu- 
pinčio vyro siluetą. 

Akimirką stovėjo kaip įbesta, regėjo, kaip ji bėgte išbėga iš 
savo kūno, kaip viena koja išsineria iš batelio. Paskui regėjo, 
kaip kojos mirga atsitrenkdamos į smėlį saulės balutėse keletą 
jardų, tada staigiai apsisuko, pasileido atgal, čiupo batelį, vėl 
apsisuko ir vėl nubėgo. 

Kai pamatė tą namą, ji jau stovėjo priešais priekinę verandą. 
Aklys sėdėjo ant kėdės atkišęs veidą saulei. Pamiškėje pasilen- 
kė, apsiavė batelį. Perbėgo per sumaitotą veją, užšoko ant ve- 
randos ir nubėgo koridoriumi. Kai pribėgo galinę verandą, pa- 
matė vyrą, stovintį klojimo duryse ir žiūrintį į namą. Dviem 
šuoliais įveikė verandą ir įėjo virtuvėn, kur moteris sėdėjo prie 
stalo ir rūkė laikydama ant kelių kūdikį. 

- Jis mane stebėjo! - pasakė Templ. - Jis visąlaik mane stebė- 
jo! - Atsirėmė į sieną prie durų ir žvilgtelėjo lauk, paskui priėjo 
prie moters — veidelis mažytis, išblyškęs, akys — lyg duobės, 
išdegintos cigaro, - ir padėjo ranką ant šaltos viryklės. 

— Kas stebėjo? —- paklausė moteris. 

— Taip, - atsakė Templ. - Jis tupėjo krūmuose ir visąlaik ma- 
ne stebėjo, - ji žvilgtelėjo į duris, paskui vėl į moterį ir pamatė 
savo ranką, atremtą į viryklę. Staigiai ją atitraukė, gailiai suri- 
kusi, prispaudė prie burnos, apsisuko ir nubėgo prie durų. Mo- 
teris čiupo ją už rankos kita vis dar laikydama kūdikį, ir Temp! 
vėl įšoko į virtuvę. Prie namo artėjo Gudvinas. Jis permetė jas 
žvilgsniu ir nužingsniavo į koridorių. 

Templ pradėjo muistytis: 

— Paleiskite mane, - šnibždėjo ji, - paleiskite! Paleiskite! - ji 

tampėsi žemyn aukštyn trindama moters ranką į durų staktą, 
kol išsilaisvino. Paskui nušoko nuo verandos ir nubėgo prie 
klojimo, įsmuko prieangin, užsirepečkojo kopėčiomis, pralin- 
do pro tą kiaurymę, vėl pašoko ir nubėgo prie baigiančio su- 
trešti šieno kupetos. 

Ir staiga riogtelėjo aukštielninka svaiginančiu greičiu į kaž- 
kokį plyšį, vis dar regėjo, kaip kojos bėga ore, tada lengvai, 
tvirtai išsitiesė ant nugaros ir taip gulėjo nejudėdama, stebeily- 
dama į pailgą prošvaisą, kuri netrukus užsivėrė braškant ir lin- 
guojant neprikaltoms lentoms. Smulkios dulkelės leidosi sau- 
lės strypais žemyn. 

Ranka krutėjo čiuopdama tai, kame ji gulėjo, ir ji vėl prisi- 
minė žiurkę. Jos kūnas trūktelėjo visas nevalingai atsispyręs, ir 
ji pašoko ant tų išdrikusių spalių, teko ištiesti į šalis rankas, kad 
išlaikytų pusiausvyrą: ji atsirėmė jomis į kertės sienas, o veidas 
buvo mažiau nei per dvylika colių nuo tos skersinės sijos, ant 
kurios gūžėsi žiurkė. Valandėlę jiedvi žiūrėjo viena kitai į akis, 
paskui žiurkės akys tik plykst it dvi mažytės elektros lemputės, 
ir ji užšoko Templ ant galvos kaip tik tada, kai ši atšoko vėl 
užmynusi ant kažko, kas sukos jai po koja. 

Ji nugriuvo kniūbsčia į spalius ir ant iki šerdies nugraužtų 
kukurūzų burbuolių kotų priešingam kampe. Kažkas bumbte- 
lėjo į sieną ir trenkės jai į galvą. Dabar jau žiurkė buvo šitam 
kampe, tupėjo ant grindų. Ir vėl jų veidus teskyrė mažiau nei 
dvylika colių, ir žiurkės akys čia įsižiebdavo, čia vėl užgesda- 
vo, lyg jas varytų plaučiai. Paskui ji pasistojo ant galinių kojų, 
nugara į kampą, priekines prisitraukė prie krūtinės ir, žiūrė- 
dama į Templ, ėmė plonai ir gailiai cypčioti. Templ traukėsi 
atbula, keliais ir rankomis remdamasi į grindis, nenuleisda- 

ma akių nuo žiurkės. Paskui pašoko ir nuskuodė prie durų, 
ėmė daužyti jas žiūrėdama per petį į žiurkę, visas jos kūnas 
išsilenkė atsikolęs į tas duris, ji brūžino plikomis rankomis 
lentas. 


XII 


Moteris liko stovėti su vaiku ant rankų virtuvės dury- 
se, kol iš namo išniro Gudvinas. Šnervių lezgeliai atrodė visai 
balti jo rudame veide, ir ji pasakė: 

— Viešpatie, negi ir tu pasigėrei? - Jis perėjo per verandą. - 
Jos čia nėra, - pridūrė moteris. - Tu jos nerasi. - Jis praėjo pro 
šalį užkliudęs ją, uždavęs viskio tvaiku. Ji pasisuko ir nulydėjo 
jį akimis. Jis skubriai pasižvalgė po virtuvę, paskui pasigręžė į 
ją, stovinčią duryse ir jas užstojančią. - Tu jos nerasi, - pasakė 
ji. - Ji išėjo. - Užsimojęs ranka, jis žengė tiesiai prie jos. - Ne- 
drįsk kelti prieš mane rankos, - pasakė ji. 

Jis pamažėle spaudė jai ranką. Akys buvo truputį pasruvu- 
sios krauju. Šnervių lezgeliai atrodė tarsi vaškiniai. 

— Patrauk ranką, - pasakė moteris. - Nuimk ją. - Jis paleng- 
va ištraukė ją iš tarpdurio. Ji pradėjo ant jo burnoti: - Tau atro- 
do, kad gali tai daryti? Negi manai, kad aš tau leisiu? Su ta ar 
kokia kita šliundrele? - Nekrusteldami, žiūrėdami vienas į kitą 
tarsi pirmoje šokio padėtyje, jiedu stovėjo abipus tos žvėriškai 
kylančios perskirtų raumenų įtampos. 

Beveik nepajudėjęs, jis taip pastūmė ją, kad ji apsisuko ratu 
ir bloškėsi į stalą, ieškodama pusiausvyros, atmetė atgal ranką, 

o kūnas palinko priekin, delnas grabaliojo už nugaros tarp pur- 
vinų lėkščių, akys buvo įsmeigtos į jį virš sustingusio kūdikio 
kūnelio. Jis žengtelėjo prie jos. 

— Nesiartink, - pasakė ji nedrąsiai keldama ranką ir rodyda- 
ma mėsininko peilį. - Nesiartink. - Jis nesustojęs priėjo, tada ji 
užsimojo peiliu. 

Jis čiupo jos riešą. Ji ėmė priešintis. Jis atplėšė nuo jos vaiką, 
paguldė jį ant stalo, čiupo antrą jos ranką, kai ši jau buvo beše- 
rianti jam per veidą, ir, suėmęs abu jos riešus viena ranka, smo- 
gė jai tiesiai į veidą. Tas garsas buvo sausas, lėkštas. Paskui smogė 
dar kartą, iš pradžių per vieną skruostą, paskui per kitą, o jos 
galva lingavo iš vieno šono į kitą. 

— Va ką aš su jomis darau, - pasakė ją talžydamas. - Ar supra- 
tai? — Paskui paleido ją. Ji žengė atbula, užkliuvo už stalo, čiu- 
po vaiką ir pusiaulinka tarp stalo ir sienos žiūrėjo, kaip jis pasi- 
suko ir išėjo iš kambario. 

Vėliau atsiklaupė kampe laikydama ant rankų vaiką. Šis nė 
karto nekrustelėjo. Ji pridėjo delną iš pradžių prie vieno, paskui 
prie kito jo skruosto. Atsistojo, paguldė vaiką į dėžę, nusikabi- 
no nuo vinies saulės skrybėlę ir užsidėjo ją. Nuo kitos vinies 
nusikabino apsiaustą, papuoštą kažkuo, lyg ir baltu kailiu, pa- 
siėmė vaiką ir išėjo iš kambario. 

Tomis stovėjo klojime prie aruodo ir žiūrėjo į namą. Senis 
sėdėjo priešais saulę ant priekinės verandos. Ji nulipo laiptais, 
pasuko taku į kelią ir nužingsniavo neatsigręždama. Priėjusi 
medį ir sudaužytą mašiną, išsuko iš kelio į taką. Maždaug už 
šimto jardų priėjo šaltinį ir atsisėdo prie jo pasiguldžiusi ant 
kelių vaiką, uždengusi jo miegantį veidelį sijono padurku. 

Apdairiai statydamas kojas, apmautas purvu apkrėstais ba- 

tais, iš krūmų išniro Išplėstakis ir sustojo spoksodamas į ją iš 
anapus šaltinio. Jo ranka šmurkštelėjo švarkan, jis išsitraukė 
cigaretę, pamaigė ją, įsikišo į burną ir brūkštelėjo nykščiu per 
degtuką. 

— O Jėrgau, - tarė, - juk sakiau jam, kas bus, jei jie sėdės ir 
kiaurą naktį mauks tą prakeiktą marmalą. Juk turi būti kokia 
nors tvarka. - Jis pažiūrėjo namo pusėn. Paskui pasigręžė į mo- 
terį, į jos skrybėlės viršų. - Pakvaišėlių namai, - pasakė. - Tikri 
pakvaišėlių namai. Nepraėjo nė keturios dienos, kai čia tupėjo 
tas išsigimėlis ir klausė manęs, ar aš skaitau knygas. Rodės, tuoj 
puls mane su ta knyga ar kuo ten. Atsikratys manim ta telefonų 
knyga. - Jis vėl nužvelgė namą truktelėjęs kaklą, tarsi apykaklė 
jam būtų per ankšta. Paskui nudelbė akis žemyn, į moters skry- 
bėlės viršų. —- Važiuoju į miestą, girdi? - pasakė. - Dingstu iš čia. 
Man jau gana. - Ji nepakėlė akių. Tik pataisė sijono padurką virš 
vaiko veido. Išplėstakis nužingsniavo sau, pomiškis atsiliepė į jo 
žingsnius lengvais, trumpais garsais. Paskui ir jie nutilo. Kažin 
kur pelkėje giedojo paukšts. 


Dar nepriėjęs namo, Išplėstakis išsuko iš kelio ir nužings- 
niavo per miškingą šlaitą. Kai išniro viršuj, pamatė Gudviną, 
stovintį už medžio sode ir žvelgiantį klojimo pusėn. Išplėsta- 
kis sustojo miško pakrašty ir ėmė žiūrėti į Gudvino nugarą. 
Įsikando kitą cigaretę ir užsikišo pirštus už liemenės. Paskui, 
apdairiai statydamas kojas, nužingsniavo per sodą. Gudvinas 
išgirdo jį ir pažvelgė per petį. Išplėstakis išsitraukė iš lieme- 
nės degtuką, įžiebė jį ir užsidegė cigaretę. Gudvinas vėl nusu- 
ko akis į klojimą, o Išplėstakis atsistojo jam prie šono ir irgi 
spoksojo į klojimą. 

— Kas ten yra? — paklausė jis. Gudvinas nieko neatsakė. Iš- 
plėstakis išleido dūmą pro šnerves. - Aš dingstu iš čia, - paaiš- 
kino. Gudvinas tylėjo nenuleisdamas akių nuo klojimo. - Sa- 
kau tau, kad išvažiuoju iš čia. 

Nepasukęs galvos Gudvinas jį iškeikė. Išplėstakis ramiai sau 
rūkė, cigaretės dūmas raitėsi priešais nejudrų, minkštą, juodą 
jo žvilgsnį. Paskui jis pasisuko ir nužingsniavo prie namo. Senis 
sėdėjo saulėkaitoje. Vidun Išplėstakis nėjo. Tik perėjo per veją 
ir nėrė tiesiai į tuos kedrus, iš namo jo jau nesimatė. Tada pasu- 
ko, perėjo per sodą ir piktžolių nustelbtą žemės sklypą ir įėjo į 
klojimą iš galo. 

Tomis tupėjo prie aruodo durų ir žiūrėjo į namą. Traukda- 
mas dūmą, Išplėstakis žiūrėjo į Tomį. Paskui numetė cigaretę ir 
tyliai įėjo į gardą. Virš ėdžių buvo pritaisytas medinis pastovas 
šienui, kaip tik po ta kiauryme aukšto grindyse. Išplėstakis už- 
sikabarojo ant to pastovo ir patyliukais įsiropštė aukštan: ankštas 
švarkas susimetė mažytėmis raukšlelėmis ant siaurų jo pečių ir 
nugaros. 


XIII 


Tomis stovėjo klojimo prieangyje, kai Temp! galiausiai 
atidarė aruodo duris. Kai jį atpažino, jau buvo pusiau pasisu- 
kusi šokti atgal, bet staiga pasigręžė, puolė prie jo, nušoko že- 
mėn ir įsikibo jam į ranką. Tada pamatė Gudviną, stovintį du- 
ryse gale namo, grįžtelėjo ir vėlei nušuoliavo į aruodą, prispau- 
dė galvą prie durų, mataškavo ja ir plonai pukšnojo pfpfpfpfpfpf, 

tarsi gurgėtų burbuliukai butelyje. Spaudės prie durų brūžin- 
dama į jas rankomis ir stengdamasi jas prisitraukti, drauge įsi- 
klausydama, ką šneka Tomis. 

S ias Li sak, kad nedarys jumi niek blog. Jumi tik reik at- 
sigult....... — Tai buvo kažkoks sausas garsas, nepasiekiąs jos 
sąmonės, kaip ir išblukusios jo akys po suveltais šiaudiniais plau- 
kais. Ji spaudėsi prie durų dejuodama, mėgindama jas uždaryti. 
Tada pajuto negrabią Tomio ranką ant savo šlaunies. — ....... sak, 
kad nedarys jumi niek blog. Jumi tik reik....... 

Ji pažvelgė į jį, į jo kietą ranką, nedrąsiai gulinčią ant jos 
klubo. 

— Gerai, - pasakė ji, - viskas gerai. Tik neįleisk jo į vidų. 

— Jūs sakot, kad man niek čion neleist? 

— Viskas gerai. Aš nebijau žiurkių. O tu lik čia ir neįleisk jo. 

— Ger. Ašen užtvirtins jas taip, kad nieks jūs nepasieks. Aš 
pasiliks čia. 

— Gerai. Uždaryk duris ir neįleisk jo. 

— Ger. - Jis uždarė duris. Ji atsikolė į jas žiūrėdama į namą. 
Jis ją stumtelėjo, kad galėtų uždaryti duris sandariai: 

— Li sak, kad nedarys jumi niek blog. Jumi tik reik atsigult. 

— Gerai. Aš atsigulsiu. Tik neįleisk jo. 

Durys užsidarė. Ji girdėjo, kaip jis užstūmė velkę. Paskui pa- 
purtė jas. 

— Užsitvirtin, - pasakė. - Dabar nieks prie jūs neprieis. Ašen 
būs čia. 

Jis tupėjo ant kulnų spaliuose ir nenuleido akių nuo namo. 
Po valandėlės pamatė, kaip Gudvinas priėjo prie galinių durų 
ir pažvelgė jo pusėn; tupėdamas, apsikabinęs rankomis kelius, 
Tomis vėl blizgino akis: blyškios rainelės valandėlę sukosi lė- 

liukėse nelyginant maži ratukai. Jis taip tupėjo kiek papūtęs 
lūpą, kol Gudvinas grįžo naman. Tada atsiduso, giliai iškvėpė 
orą ir pažvelgė į uždaras aruodo duris, jo akys vėl sužibo dro- 
via, čiuopiančia, alkana ugnim, ir jis ėmė iš lėto trinti rankomis 
blauzdas, pamažėle linguodamas nuo vienos kojos ant kitos. 
Paskui apmirė, sustingo ir stebėjo, kaip Gudvinas skubinai apė- 
jo namą ir patraukė kedrų link. Liko tupėti nė nekrusteldamas, 
papūtęs lūpą virš švarplėtų dantų. 

Sėdėdama medvilnės spaliuose ir apgraužtų kukurūzų burbuo- 
lių šiukšlyne, Templ staiga pakėlė akis į kiaurymę virš kopėčių. Ji 
girdėjo, kaip Išplėstakis perėjo palėpę, paskui pasirodė jo koja, 
atsargiai graibanti laiptelį. Jis nulipo žiūrėdamas į ją per petį. 

Ji sėdėjo nekrutėdama, pravėrusi burną. Išplėstakis stovėjo 
įbedęs į ją akis. Paskui pradėjo timpčioti kaklą, tarsi apykaklė 
jam būtų per ankšta. Kilstelėjo alkūnes ir brūkštelėjo per jas 
delnais, paskui per švarko skverną. Be jokio garso perėjo jos 
matymo lauką įsikišęs ranką į švarko kišenę. Pajudino duris. 
Paskui papurtė jas. 

— Atidaryk duris, - paliepė. 

Niekas jam neatsakė. Tada Tomis sušnabždėjo: 

— Kas ten? 

— Atidaryk duris, - paliepė Išplėstakis. Durys atsivėrė. Tomis 
žiūrėjo į Išplėstakį. Mirkčiojo. 

— Aš nežinoj, kad čia tu, - pasakė. Paskui mėgino pažiūrėti 
Išplėstakiui per petį į aruodą. Šis priplojo delnu jo veidą, nustū- 
mė jį atgal, persilenkė ir žvilgtelėjo į namą. Tada vėl į Tomį. 

— Ar nesakiau tau, kad nesekiotum man iš paskos? 

— Aš nesekioj, - atsakė Tomis. - Aš jį stebėj, - pridūrė kreste- 
lėjęs galvą namo link. 

— Tai ir stebėk jį, - pasakė Išplėstakis. Tomis nusisuko ir pa- 
žiūrėjo į namą, o Išplėstakis ištraukė ranką iš švarko kišenės. 

Temp), sėdinčiai medvilnės spaliuose tarp kukurūzų burbuolių 
kotų, tas garsas pasirodė ne garsesnis už degtuko brūkštelėji- 
mą: toks trumpas nereikšmingas garsas, užbaigiantis tą sceną, 
tą viską baigiančią akimirką, visiškai atskiriantis ją nuo visko; 
ir ji sėdėjo ten atkišusi prieš save kojas - rankos buvo suglebu- 
sios, delnai rėmėsi į kelius - ir žiūrėjo į siaurą Išplėstakio nuga- 
rą bei švarko raukšles ant pečių, kai jis persilenkė per duris 
laikydamas užpakalyje prispaustą prie šono pistoletą, rūkstantį 
vis dar plona gija jam palei koją. 

Jis atsigręžė ir žvilgtelėjo į ją. Pamataravo pistoletu ir vėlei 
įsikišo jį į švarką, paskui nužingsniavo tiesiai prie jos. Judėjo 
išvis be jokio garso, išlaisvintos durys plačiai atsivėrė ir bloš- 
kėsi į staktą, bet irgi be jokio garso, rodės, kad garsas ir tyla 
susikeitė vietomis. Templ girdėjo tylą to tiršto šiugždesio, per 
kurį Išplėstakis artinosi prie jos blokšdamas jį šalin, ir ėmė 
kalbėti: „Dabar man kažkas atsitiks“. Ji sakė tai tam senam 
vyrui su geltonais gumulėliais vietoj akių. 

„Man kažkas atsitinka!“ — šaukė ji jam, sėdinčiam kėdėje 
prieš saulę, sudėjusiam rankas ant lazdos bumbulo. „Sakiau 
jums, kad taip ir bus!“ - šaukė ji leisdama žodžius lyg karštus 
tylius burbuliukus į tą švytinčią tylą, tvyrančią virš jų, kol ga- 
liausiai tas vyras pasuko galvą su dviem gleivių gumulėliais 
ton pusėn, kur ji gulėjo spurdėdama ir plakdamasi ant neob- 
liuotų, saulės nutviekstų lentų. „Aš jums sakiau! Aš visąlaik 
sakiau jums!“ 

XIV 


Sėdėdama pr 1e šaltinio su miegančiu vaiku ant kelių, 
moteris staiga susigriebė, kad paliko jo buteliuką. Ji išsėdėjo 
čia kone valandą po to, kai Išplėstakis ją paliko. Paskui grįžo 
į kelią 17 pasuko namo link. Kai buvo jau maždaug pusiauke- 
lyje nešina vaiku, ją aplenkė Išplėstakio mašina. Jinai išgirdo 
ją artėjant, pasitraukė iš kelio ir nuo šalikelės stebėjo, kaip ji 
lekia žemyn šlaitu. Mašinoje sėdėjo Templ ir Išplėstakis. Iš- 
plėstakis neparodė jai jokio ženklo, o Templ spitrijo jai į veidą. 
Iš po skrybėlaitės Temp! spoksojo tiesiai į moterį jos visiškai 
neatpažindama. Veidas nepasisuko, akys buvo visai negyvos; 
moteriai, stovinčiai ant šalikelės, ji priminė mažytę mirtinai 
išblyškusią kaukę, kurią kažkas tarsi pratraukė priešais ją ant 
virvelės, ir ji išnyko tolumoje. Automobilis nuvažiavo svirdu- 
liuodamas ir pasišokčiodamas provėžose. Moteris nužingsnia- 
vo namo link. 

Aklas vyras vis dar sėdėjo šviečiamas saulės priekinėje ve- 
randoje. Įžengusi koridoriun, moteris paspartino žingsnį. Ji vi- 
sai nejautė vaiko menkučio svorio. Gudviną rado jųdviejų mie- 
gamajame. Jis buvo besirišąs padėvėtą kaklaraištį, pažvelgusi į 
Jį, iškart pamatė, kad jis ką tiktai nusiskuto. 

— Nagi, - paklausė ji. - Ką visa tai reiškia? Ką visa tai reiškia? 

— Turiu nueiti iki Talo ir paskambinti šerifui, - pasakė jis. 

— Šerifui, - atkartojo ji. - Taip. Gerai. - Ji nužingsniavo prie 
lovos ir atsargiai paguldė ant jos vaikelį. - Iki Talo, - pakarto- 
jo. - Taip. Jis turi telefoną. 

— Tau reikia išvirt ką nors pavalgyti, - pasakė Gudvinas. — 
Yra tėvukas. 

— Duok jam šaltos duonos. Juk jam tas pat. Orkaitėje dar 
liko. Juk jam tas pat. 

— Aš einu, - pasakė Gudvinas. - O tu pasilik čia. 

— Pas Talą, - pasakė ji. - Gerai. - Talas buvo tasai vyriškis, 
kurio namuose Gouenas rado mašiną. Jie gyveno už dviejų my- 
lių. Talo šeima vakarieniavo. Jie pakvietė ją prisėsti. „Man tik 
paskambinti“, - pasakė ji. Telefonas buvo valgomajame, kur jie 
vakarieniavo. Ji paskambino jiems visiems tebesėdint prie sta- 
lo. Numerio nežinojo. „Šerifą, - pasakė į ragelį neskubėdama. 
Paskui ją sujungė su šerifu Talo šeimai vis dar tebesėdint prie 
sekmadienio vakarienės stalo. - Negyvas žmogus. Pravažiuosi- 
te pro poną Talą ir už kokios mylios pasuksite į dešinę....... 
Taip, Senojo Prancūzo namas. Taip. Čia kalba misis Gudvin....... 
Gudvin. Taip. 


XV 


Sesers namus Benbou pasiekė gerokai po pusiaudienio. 
Jie buvo už keturių mylių nuo Džefersono. Jis ir sesuo gimė 
Džefersone, - juodu skyrė septynerių metų tarpas, - name, ku- 
ris vis dar priklausė jiems, nors sesuo ir norėjo jį parduoti, kai 
Benbou vedė išsiskyrusią moterį, tokio Mitčelo buvusią žmo- 
ną, ir persikėlė gyventi į Kinstoną. Benbou nesutiko parduoti 
namo, nors pasistatė naują vienaukštų Kinstone iš skolintų pi- 
nigų, už kuriuos tebemokėjo palūkanas. 

Kai jis atvyko, aplinkui nebuvo matyti nė gyvos dvasios. Įėjo 
į namus ir vis dar sėdėjo tamsioje svetainėje su nuleistomis ža- 

liuzėmis, kai išgirdo seserį lipant laiptais žemyn, dar nežinan- 
čią, kad jis atvažiavo. Benbou neišleido nė garso. Ji buvo jau 
beišeinanti pro duris ir dingstanti iš akių, bet staiga sustojo ir 
pažiūrėjo tiesiai į jį, be jokios regimos nuostabos, kupina to 
giedro, kvailo neperprantamumo, kuris taip būdingas didvyrių 
statuloms; vilkėjo baltai. 

— O, Horacijus, - pasakė. 

Jis neatsistojo. Sėdėjo su prasikaltusio berniuko mina. 

— Kaip tu... - prabilo jis. - Ar Belė... 

- Žinoma. Ji atsiuntė man telegramą šeštadienį. Kad tu išvy- 
kai, ir jeigu atvažiuosi čionai, kad pasakyčiau, jog ji sugrįžo į 
Kentukį ir pasiuntė parsivežti Mažosios Belės. 

— Prakeikimas! - susikeikė Benbou. 

— Kaip? - paklausė sesuo. — Pats nori išeiti iš namų, O jai taip 
elgtis nenori leisti. 

Jis išbuvo pas seserį dvi dienas. Ji niekada nebuvo kalbi, gy- 
veno giedrą augalo gyvenimą, kaip daugiametis kukurūzo ar 
kviečio želmuo nuo negandų apsaugotame sodė, užuot augęs 
laukuose, ir per tas dvi dienas ji vaikštinėjo po namus su ramia 
ir truputį juokinga tragiško nepritarimo mina. 

Po vakarienės jie sėdėjo mis Dženės kambaryje, kur Narcisa, 
prieš guldydama vaiką, paprastai skaitydavo Memfio laikraštį. 
Kai ji išėjo iš kambario, mis Dženė pažiūrėjo į Benbou. 

— Grįžk namo, Horacijau, - pasakė ji. 

— Tik ne į Kinstoną, - atsakė Benbou. — Šiaip ar taip, čia 
neketinu pasilikti. Aš pabėgau ne pas Narcisą. Ne tam palikau 
vieną moterį, kad pulčiau į skreitą kitai. 

— Jeigu visą laiką tai sau kartosi, vieną gražią dieną gali tuo 
įtikėti, - pasakė mis Dženė. - Ir ką tada darysi? 

— Jūs teisi, - atsakė Benbou. — Tada reikės sėdėti namuose. 

Sesuo sugrįžo. Įžengė į kambarį nusiteikusi ryžtingai. „Da- 
bar tai jau bus“, - tarė sau Benbou. Visą dieną sesuo nebuvo 
kreipusis į jį tiesiogiai. 

— Ką ketini daryti, Horacijau? - paklausė ji. - Kinstone tik- 
riausiai turi neatidėliotinų reikalų. 

— Net ir Horacijus jų turi, - įsiterpė mis Dženė. — Bet aš 
norėčiau sužinoti, kodėl jis išėjo iš namų. Ar radai po lova vyriš- 
kį, Benbou? 

— Tokios laimės neturėjau, - atsakė Benbou. - Buvo penkta- 
dienis, ir staiga supratau, kad nebegaliu eiti į stotį pasiimti tos 
krevečių dėžės, ir ... 

— Bet tu darei tai dešimt metų, - pasakė jam sesuo. 

- Žinau. Taip ir išaiškėjo, kad niekad nepamėgsiu krevečių 
kvapo. 

— Tai dėl to tu ir palikai Belę? - paklausė mis Dženė. Ji pažvel- 
gė į jį. - Ilgai tau truko suprasti, kad, jeigu moteris nesugebėjo 
būti gera žmona vienam vyrui, tai vargiai tokia bus kitam, ar ne? 

— Bet išeiti pėsčiam kaip kokiam nigeriui, - įsiterpė Narcisa, — 
ir susidėti su naminės varytojais ir gatvės moterimis. 

— Bet jis paliko tą gatvės moterį, - pasakė mis Dženė. - Ne- 
bent rengiesi vaikščioti gatvėmis su ta apelsinmedžio lazdele!* 
kišenėje ir laukti, kol ji atvažiuos į miestą. 

— Taip, - atsakė Benbou. Ir vėl papasakojo, kaip jie trise: jis, 
Gudvinas ir Tomis, sėdėjo verandoje, gėrė iš ąsočio ir šneku- 
čiavosi, o Išplėstakis, šmirinėjęs patyliukais aplink namus, ret- 
karčiais prieidavo prie Tomio paprašyti, kad jis uždegtų žibintą 


I Žr. 4-ą pastabą. 

ir nusileistų drauge su juo į klojimą, bet Tomis atsisakydavo, ir 
Išplėstakis jį iškeikdavo, o Tomis sėdėjo ant grindų, čiūžavo 
plikas kojas į lentas ir tyliai prunkštė: „Argi ne tips, ką?“ 

— Tiesiog jautei jį turint pistoletą, kaip žinai, jog jis turi bambą, — 
kalbėjo Benbou. - Jis negėrė, nes sakėsi, kad jį kaip šunį nuo to 
pykina, nepasiliko su mumis šnektelt, nieko nedarė: tik šmižinėjo 
aplinkui rūkydamas cigaretes kaip koks ligotas, pasipūtęs vaikas. 

Su Gudvinu mudu išsišnekėjome. Jis tarnavo kavalerijos ser- 
žantu Filipinuose ir Pasienyje!?, ir dar pėstininkų būryje Pran- 
cūzijoje; taip ir nepasakė man, kodėl buvo pasiųstas į kitą ka- 
riuomenės rūšį, kodėl tapo pėstininku, kodėl iš jo buvo atimtas 
laipsnis. Gal jis nužudė ką, gal dezertyravo. Jis pasakojo apie 
Manilą ir Meksikos merginas, o tas kvailelis vis kikeno ir kliu- 
kino ąsotį, ir kišo jį man: „Išgerk da“, tada aš ir supratau, kad 
ta moteris stovi už durų, klausosi mūsų. Jie nevedę. Supratau 
tai iškart, kaip supratau, kad tas juodas žmogelis turėjo švarko 
kišenėje mažą plokščią pistoletą. Ir ji gyvena ten, ir dirba kaip 
negrė, ji, kitados turėjusi deimantų ir automobilių, ir nusipir- 
kusi juos už tvirtesnę valiutą nei pinigai. Ir dar tas aklas vyras, 
tas senis, kuris sėdėjo prie stalo ir visą laiką laukė, kada jį kas 
nors pamaitins, sustingęs kaip visi akli žmonės, tarsi žiūrėtum 
jiems į akiduobių dugną, kai jie klausosi muzikos, kurios tu 
negirdi; tasai Gudvinas išvedė jį iš kambario ir, regis, išvis nuo 
žemės paviršiaus. Nes daugiau niekad jo nebemačiau. Taip ir 
nesužinojau, kas jis, kam giminė. Gal niekam. Gal jo nereikėjo 
ir tam senam prancūzui, kuris pastatė tą namą prieš šimtą me- 
tų, ir jis paliko jį ten, kai numirė ar išsikėlė. 


1? Turimas galvoje pasienis su Meksika. 

Kitą rytą Benbou paėmė iš sesers namų raktą ir išėjo į mies- 
tą. Namas stovėjo šoninėje gatvėje, jau dešimt metų jame nie- 
kas negyveno. Jis atidarė jį, ištraukė iš langų vinis. Baldai sto- 
vėjo kaip stovėję. Apsivilkęs naują kombinezoną, pasiėmęs še- 
pečius ir kibirus, ėmė šveisti grindis. Vidurdienį nusigavo į 
miestą, nusipirko patalynę ir šiokių tokių konservų. Šeštą va- 
landą jis vis dar darbavosi, kai sesuo atvažiavo savo mašina. 

— Važiuojam namo, Horacijau, - pasakė ji. - Nejaugi nema- 
tai, kad nevaliosi. 

- Supratau tai vos tik pradėjęs plušti, - atsakė Benbou. - Iki 
šio ryto maniau, kad bet kuris, turintis vieną ranką ir vandens 
kibirą, gali išmazgoti grindis. 

— Horacijau, - pakartojo jinai. 

— Aš vyresnis, nepamiršk to, - pasakė jis. - Aš ketinu čia 
pasilikti. Turiu patalynę. 

Paskui nuėjo į viešbutį pavakarieniauti. Kai grįžo, sesers 
mašina vėl stovėjo kieme. Negras vairuotojas atvežė ryšulį su 
patalyne. 

— Ponia Narcisa sakė, kad tai jums, - paaiškino negras. Ben- 
bou padėjo ryšulį į spintą ir pasiklojo pirktą patalynę. 

Rytojaus vidurdienį, valgydamas prie virtuvės stalo šaltą mais- 
tą, jis pamatė pro langą, kaip gatvėje sustojo furgonas. Iš jo 
išlipo trys moterys ir, stovėdamos ant šaligatvio krašto, nė kiek 
nesivaržydamos ėmė gražintis: timpčiojo sijonus, taisėsi koji- 
nes, nuvalė viena kitai nuo nugaros dulkes, atrišinėjo ryšulius 
ir traukė įvairius papuošalus. Furgonas pajudėjo. Jos nusekė 
pėsčios jam įkandin, ir jis prisiminė, kad buvo šeštadienis. Nu- 
sivilko kombinezoną, apsirengė padoriau ir patraukė iš namų. 

Gatvė įsiliejo į kitą, platesnę. Kairėje ji vedė į aikštę, ir atvira 

erdvė tarp dviejų pastatų buvo juoda nuo lėtai judančios, toly- 
džio plūstančios minios, tarsi tai būtų du skruzdėlių srautai, 
virš kurių stiepėsi teismo rūmų kupolas, kyšantis virš guoto 
ąžuolų ir baltųjų akacijų su jų aptirpusiu sniegu. Jis nužingsnia- 
vo aikštės link. Jį vis aplenkdavo tušti vežimai, o jis aplenkda- 
vo kaskart daugiau pėsčiųjų moterų, juodaodžių ir baltaodžių, 
neabejotinai manančių, kad su tais nepatogiais drabužiais, taip 
krypuojančias, miestiečiai ir jas palaikys miestėtėmis, nors ne- 
valiojo apgauti net viena kitos. 

Gretimos gatvės buvo užkimštos pririštais vežimais, arklių 
kinkiniai, supančioti prie jų galo, uostinėjo per galinius bortus 
apgraužtas kukurūzų burbuoles. Aikštė buvo apkraštuota dviem 
sustatytų mašinų eilėmis, 0 jų ir vežimų savininkai su nusibo- 
dusiais kombinezonais ir pigiomis chaki kelnėmis, su šalikais ir 
skėčiais iš paštu siunčiamų prekių katalogo grūdosi į parduotu- 
ves ir iš jų šiukšlindami grindinį vaisių nuograužomis ir žemės 
riešutų lukštais. Judėjo jie lėtai, kaip avys, ramūs, bejausmiai, 
užgrūdę visus praėjimus, mąsliai stebėdami, kaip nervingai skuba 
tie, kurie vilki miestietiškais marškiniais su apykaklėmis, kupi- 
ni to romaus slaptingumo, kuris būdingas gyvuliams arba die- 
vams, veikiantiems anapus laiko, palikusiems tą laiką gulėti ant 
lėtos, nesuprantamos žemės, žaliuojančios tą geltoną popietę 
javais ir medvilne. 

Horacijus judėjo tarp jų be jokio nekantrumo, bloškiamas to 
ryžtingo srauto tai čia, tai ten. Kai kuriuos tų žmonių jis paži- 
nojo: dauguma prekijų ir laisvų profesijų žmonių prisiminė jį 
dar vaiką, paauglį arba kaip kolegą teisininką — už tos putojan- 
čios baltųjų akacijų uždangos jis įžvelgė apniukusius antro aukšto 
langus, kur buvo jo (ir jo tėvo) kontora, jų stiklas, kaip ir anais 

laikais, nebuvo ragavęs vandens ir muilo; jis kartkartėmis stab- 
teldavo šnektelti su jais neskubriuose užutėkiuose. 

Saulėtą orą tvindė besivaržantys tarpusavyje radijai ir garsiakal- 
biai vaistinių bei muzikos parduotuvių tarpduriuose. Besiklausan- 
čios minios kiaurą dieną būriavosi prieš jas. Jas jaudino paprastos 
melodijos ir baladės apie netektį, atpildą ir atgailą, dainuojamos 
metaliniu balsu, iškreiptos, pabrėžiamos atmosferinių trukdžių arba 
užstrigusios adatos: bekūniai balsai - niūrūs, kimūs, liūdni - griaudė 
iš medį imituojančių dėžučių arba iš žvirgždą imituojančių trimitų 
žiočių virš tų ekstazės pagautų veidų, lėtų gumbuotų rankų, seniai 
jau prisitaikiusių prie tironės žemės. 

Buvo šeštadienis, gegužė, kai nuo žemės neatsitrauksi. Ir vis 
dėlto pirmadienį jie vėl sugrįžo, dauguma jų, ir spietėsi būriais 
aplinkui teismo rūmus ir aikštę, ir netgi pirko kažką po trupu- 
čiuką parduotuvėse, sykis jau buvo čia, su tomis savo chaki 
kelnėmis, kombinezonais ir marškiniais be apykaklių. Kiaurą 
dieną visas jų tuntas stoviniavo prie laidotuvininko kontoros 
durų, berniūkščiai ir jaunuoliai su mokyklos vadovėliais ir be 
jų stovėjo priploję nosis prie stiklo, o drąsesni ir miesto vaiki- 
nai įeidavo po du, po tris pasižiūrėti į žmogų, vardu Tomis. Jis 
gulėjo ant medinio stalo, basas, vilkintis kombinezonu, saulės 
išblukintos garbanos ant pakaušio buvo sulipusios nuo suke- 
pusio kraujo ir apsvilintos parako, o koroneris sėdėjo greta jo 
mėgindamas nustatyti jo pavardę. Bet niekam ji nebuvo žino- 
ma, net tiems, kurie jį pažinojo kaime penkiolika metų, nei 
prekijams, kurie sutikdavo jį mieste retkarčiais šeštadieniais, 
basą, plika galva, su tuo džiūgaujančiu, tuščiu žvilgsniu ir ne- 
kaltai išsipūtusiu nuo mėtinio čiulpinuko skruostu. Visiems at- 
rodė, kad jis ir neturėjo jos. 

XVI 


Tą dieną, kai šerifas atvežė Gudviną į miestą, kalėjime 
sėdėjo negras, nužudęs savo žmoną: perrėžė jai kaklą skus- 
tuvu taip, kad galva tolydžio virto atgal, o burbuliuojantis 
kraujas pliūpsėjo gerklėje, kai ji iššoko pro lūšnos duris ir 
dar nubėgo šešis septynis žingsnius per tykią, mėnesienos 
užlietą veją. Vakarais jis palinkdavo prie lango ir giedodavo. 
Po vakarienės būrelis negrų susirinkdavo apačioje prie tvo- 
ros — tie su tvarkingomis ir pretenzingomis pigiomis eilutė- 
mis ir tie su prakaitu permirkusiais kombinezonais petys į 
petį - ir choru, drauge su žudiku, giedodavo spiričiuelius, o 
baltieji tuo tarpu sulėtindavo žingsnį ir sustodavo sulapoju- 
sioje, jau beveik vasarinėje tamsoje pasiklausyti, kaip tie, ku- 
rie buvo tikri, kad mirs, ir tas, kuris jau buvo miręs, gieda 
apie dangų ir savo nuovargį; o gal pasiklausyti, kaip kartais 
tarpuose tarp tų giesmių tasai sodrus, anonimiškas balsas, 
sklindantis iš aukštos tamsos, kur driekėsi atskaręs dangaus 
medžio?“ šešėlis, užstojantis žibintą prie gatvės kampo, siel- 
vartingai raudojo: „Da keturs diens! Ir tad jie sunaikins ge- 
riausią šiaurės Misisipės baritoną!“ 

Kartais jisai priglusdavo prie lango ir dieną, tada giedodavo 
pats, tačiau netrukus vienas kitas driskius berniūkštis ar negrai 
prekių išnešiotojai išsirikiuodavo prie tos tvoros, o baltieji, sė- 
dėdami ant pakrypusių kėdžių kitapus gatvės prie alyva aptaš- 
kytų garažo sienų, klausydavosi užmiršę kramtyti tabaką: „Da 
viena dien! Ir tad mans nebebus, nabago kalės vaik. Sakyk, - ir 


20 Liaudiškas paulownia tomentosa pavadinimas. 


švENTOvĖ (103 


danguj nebėr tau viets! Sakyk, - ir pekloj nebėr tau viets! Sa- 
kyk, - ir kalėjim nebėr tau viets!“ 

— A, tegu jį bala, - pasakė Gudvinas staiga pakėlęs savo juo- 
dą galvą, sulysusį, įdegusį, truputį sunerimusį veidą. - Ne man 
linkėti kam nors tokios laimės, bet, velniai mane rautų....... - 
Jis atsisakė kalbėti apie reikalą. - Aš to nepadariau. Patys žino- 
te. Jūs žinote, kad aš nebūčiau to padaręs. Ir nesiruošiu sakyti, 
ką galvoju. Aš to nepadariau. Pirmiausia jie turi įrodyti. Tegu 
įrodo. Dabar jie nieko prieš mane neturi. Bet jeigu aš prabilsiu, 
jei pasakysiu, ką galvoju ar kuo tikiu, jie iškart ras prie ko pri- 
kibti. - Jis sėdėjo ant lovos savo vienutėje. Pakėlė akis į langus: 
du plyšius, ne ką didesnius už kardo prakirtas. 

— Ar jis toks geras šaulys? - paklause Benbou. - Kad pataiky- 
tų į žmogų pro tokį langą? 

Gudvinas pažvelgė į jį: 

— Kas? 

- Išplėstakis, - atsakė Benbou. 

— Ar tai padarė Išplėstakis? - paklausė Gudvinas. 

— O argi ne? - atsakė Benbou. 

— Aš pasakiau viską, ką ketinu pasakyti. Man nėra ko teisin- 
tis, tegu jie įrodo. 

— Tai kam tau reikia advokato? - paklausė Benbou. - Ką aš 
turiu daryti? 

Gudvinas nežiūrėjo į jį: 

— O, kad jūs sutiktumėt pažadėti išmokyt vaiką suktis laik- 
raštyje, kai jis užaugs toks didelis, kad galės užsidirbti pinigą, - 
atsakė jis. - O Rubi nepražus. Argi ne taip, senute? - jis uždėjo 
ranką moteriai ant galvos ir pakedeno plaukus. Ji sėdėjo ant 
lovos greta jo ir laikė ant kelių kūdikį. Šis gulėjo sustingęs, tarsi 

apsvaigęs nuo narkotikų, kaip tie vaikai, kuriuos Paryžiaus gat- 
vėse nešiojas elgetos; jo susitraukęs veidelis buvo truputį apraso- 
jęs, plaukai - drėgna šešėlio užuomina ant išsekusio, kraujagys- 
lių išvagoto pakaušio, iš po švino spalvos vokų švietė plonyčiai 
akių baltymo pusmėnuliai. 

Moteris vilkėjo pilko krepo suknele, kruopščiai išvalyta ir 
meistriškai suadyta rankomis. Palei kiekvieną siūlę matėsi tas 
vos įžiūrimas, siauras, blizgus ruoželis, kurį kita moteris atpa- 
žins per šimtą jardų iš pirmo žvilgsnio. Prie peties buvo priseg- 
tas violetinis papuošalas iš tų, kuriuos gali nusipirkti dešimties 
centų parduotuvėse arba užsisakyti paštu; ant lovos greta jos 
gulėjo pilka skrybėlaitė su tvarkingai suadytu vualiu; žiūrėda- 
mas į jį, Benbou stengėsi ir niekaip negalėjo prisiminti, kada 
buvo matęs tokį, kada moterys liovėsi dėvėjusios vualius. 

Jis parsivedė tą moterį į savo namus. Jie ėjo pėsčiomis, ji 
nešė vaiką, o Benbou - pieno butelį, pirkinius iš bakalėjos par- 
duotuvės, konservus. Vaikas vis dar miegojo. 

— Gal jūs per daug jį laikote ant rankų, - prabilo jis. - O ką, 
jeigu mes nusamdytume jam auklę. 

Jis paliko ją namuose ir grįžo į miestą paskambinti telefonu, 
susuko seseriai ir paprašė, kad ji atsiųstų mašiną. Mašina atva- 
žiavo jo paimti. Prie vakarienės stalo papasakojo seseriai ir mis 
Dženei, kas nutiko. 

— Tu tiesiog kišiesi į svetimus reikalus! - pasakė sesuo, gied- 
ras jos veidas ir balsas degė įtūžiu. - Kai tu pasiėmei kito žmo- 
gaus žmoną ir vaiką, aš pamaniau, kad tai bjauru, bet pasakiau 
sau: „Bent jau jis nebedrįs čia pasirodyti“. Ir kai tu išėjai iš 
namų pėsčias, kaip nigeris, ir palikai ją, aš vėl pamaniau, kad 
tai bjauru, bet neleidau sau patikėti, kad sumanei palikti ją su- 

visam. O paskui tu nei iš šio, nei iš to užsispyrei palikti šituos 
namus ir išsikraustyti į aną namą, pats išsišveisti jį, matant vi- 
sam miestui, ir gyventi jame kaip valkata, atsisakęs pasilikti 
čia, kur tau derėtų gyventi, kaip atrodo visiems, ir jie stebisi, 
kad tu taip nepadarei; o dabar dar sąmoningai susidėjai su mo- 
terimi, kuri, kaip pats sakei, yra gatvinė, žudiko moteris. 

— O kaipgi galėčiau kitaip. Ji nieko neturi, viena kaip pirštas. 
Su ta švarute, tvarkingai persiūta pagal penkerių metų senumo 
madą suknele ir tuo vaiku, kuris visad tik leisgyvis, suvyniotas 
į kone iki medvilnės baltumo išskalbtą antklodę. Iš nieko nieko 
neprašanti, tik kad jai duotų ramybę, besistengianti kaip nors 
sutvarkyti savo gyvenimą, kai jūs, tos visos pastogę turinčios 
skaisčios moterys... 

— Gal nori pasakyti, kad naminės varytojas neturi pinigų nu- 
sisamdyti geriausią šalies advokatą? —- paklausė mis Dženė. 

— Tai visai nesvarbu, - atsakė Horacijus. - Aš esu tikras, kad 
jis galėtų nusisamdyti geresnį advokatą. Tik kad... 

— Horacijau, - nutraukė jį sesuo. Ji stebėjo jį jau kuris laikas. — 
Kur ta moteris? - Mis Dženė irgi nenuleido nuo jo akių, trupu- 
tį pasilenkusi ratukiniame krėsle. - Ar tu atsivedei ją į mano 
namus? 

— Tai juk ir mano namai, širdele. - Ji nežinojo, jog jis dešimt 
metų melavo žmonai, kad galėtų mokėti ipotekos procentus už 
tą tinkuotą namą, kurį pastatė jai Kinstone, kad sesuo neišnuo- 
motų svetimiems to kito namo Džefersone, kurio dalininku 
žmona nežinojo jį esant. - Kol jie tušti, ir su tuo vaiku... 

— Namai, kur mano tėvas ir motina, ir tavo tėvas ir motina, 
namai, kur aš... aš nepakęsiu to. Aš nepakęsiu to. 

— Tada tik vienai nakčiai. Iš ryto nuvešiu ją į viešbutį. Pagal- 

vok apie ją, vieną, su tuo vaiku....... Įsivaizduok save ir Bori jos 
vietoje, ir kad tavo vyras apkaltintas žmogžudyste, kurios, tu 
žinai, jis nepadarė... 

— Aš nenoriu apie ją galvoti. Geriau jau niekada nebūčiau 
apie visa tai girdėjusi. Tik pamanykit, mano brolis... Negi tu 
nematai, kad tau visada tenka po savęs apsivalyti. Ne todėl, 
kad po tavęs liktų kokių šiukšlių, o todėl, kad tu... kad... Bet 
atsivesti paleistuvę, žudikę į namus, kur aš gimiau! 

— Niekus tauški, - nutraukė ją mis Dženė. - Bet, Horacijau, 
argi ne tai teisininkai vadina slaptu sąmokslu, nuolaidžiavimu? - 
Horacijus pažiūrėjo į ją. - Man atrodo, tu jau ir taip susijęs su 
tais žmonėmis daugiau, nei advokatui derėtų tokiu atveju. Ne- 
labai seniai pats buvai ten, kur visa tai įvyko. Žmonės gali pra- 
dėti manyti, kad tu žinai daugiau nei pasakei. 

— Būtent, ponia Blekstoun?!, - atsakė Horacijus. - O aš kar- 
tais nusistebėdavau, kodėl man nepavyksta praturtėti teisinin- 
kaujant. Gal dar pavyks, kai pakankamai suaugsiu, kad lanky- 
čiau tą pačią teisės mokyklą kaip ir jūs. 

— Tavimi dėta, - pasakė mis Dženė, - aš dabar pat nuva- 
žiuočiau į miestą, nugabenčiau ją į viešbutį ir ten įkurdinčiau. 
Dar nevėlu. 

— Ir grįžk į Kinstoną, kol viskas baigsis, - patarė Narcisa. — 
Tie žmonės - ne tavo plauko. Kodėl turėtum į tai painiotis? 

— Aš negaliu stovėti rankas sudėjęs ir matyti, kaip neteisybė... 

— Neteisybės tu niekada neprisivysi, Horacijau, - pasakė mis 
Dženė. 

— Ką gi, tada lieka visur slypinti ironija. 

— Hmmm, - nenustygo mis Dženė. - Tikriausiai visa taip 
susiklostė todėl, kad ji - vienintelė iš tavo pažįstamų moterų, 
kuri nieko nežino apie tas krevetes. 

— Šiaip ar taip, aš jau kaip visada per daug prišnekėjau, — 
pasakė Horacijus. - Taigi tikiuosi, kad galiu pasikliauti jumis 
abrem... 

— Niekus tauški, - atsakė mis Dženė. - Negi manai, kad Nar- 
cisa nori, jog kas nors sužinotų, kad jos giminė lankosi pas žmo- 
nes, kuriems mylėtis, plėšti arba vogti - natūrali veikla? - Kas 
jau kas, bet šitai jo seseriai buvo būdinga. Visas tas keturias die- 
nas, kol keliavo iš Kinstono į Džefersoną, jis ir tikėjosi tokio jos 
nepaveikumo. Nelaukė, kad ji — kaip ir bet kuri kita moteris — 
labai jau sielotųsi dėl vyro, už kurio nebuvo nei ištekėjusi, nei jį 
pagimdžiusi, kai turėjo jau vieną, kurį atvedė į pasaulį, kad puo- 
selėtų ir kad dėl jo nerimautų. Bet jis ją pažinojo jau trisdešimt 
šešerius metus, ir tai jo nebestebino. 

Kai jis pargrįžo į namus mieste, viename kambaryje degė 
šviesa. Jis įėjo tapnodamas per grindis, kurias pats nušveitė, 
parodęs, kaip ir tikėjosi, ne ką daugiau įgudimo darbuoda- 
masis su šepečiu nei anąsyk, darbuodamasis su tuo paskui pa- 
mestu plaktuku, kuriuo užkalė langus ir langines prieš dešimt 
metų, - jis, nesugebėjęs net išmokti vairuoti automobilio. Bet 
tai buvo prieš dešimt metų, dabar aną plaktuką pakeitė kitas, 
ir jis negrabiai ištraukė juo įkaltas vinis; langai atsidarė ir pa- 
simatė nušveistų grindų ploteliai, vis tiek primenantys užaku- 
sias balas tame pamėkliškame uždengtų baldų glėbyje. 

Moteris buvo dar neatsigulusi, ji nenusirengė, tik nusiėmė 
skrybėlaitę. Ji buvo padėta ant lovos, kur miegojo vaikas. Gu- 
lintys vienas šalia kito, jie teikė kambariui savotiško laikinumo 

įspūdį, netgi kur kas akivaizdesnį nei tasai iš bėdos sukurptas 
apšvietimas, - toks manieringas paklotos lovos paradoksas kam- 
baryje, šiaip jau atsiduodančiame ilgu žmogaus nebuvimu. Sa- 
kytum, moteriškumas būtų srovė, tekanti laidu, ant kurio su- 
kabintas tam tikras skaičius vienodų lempučių. 

— Aš palikau daiktų virtuvėje, - pasakė ji. - Tuojau ateisiu. 

Vaikas gulėjo ant lovos po neuždengta lempa, ir jis galvojo, 
kodėl, palikdamos namus, moterys nuima visus lempų gaub- 
tus, net jeigu visa kita palieka nepaliesta, galvojo žiūrėdamas 
žemyn į vaiką, į melzganus jo akių vokus, iš po kurių regėjosi 
menkutis melzgano baltumo pusmėnulis virš švino spalvos 
skruostų, į drėgną plaukų užuominą, gaubiančią jo pakaušį, į 
jo pakeltas rankutes su suspaustais kumštukais, irgi prakaituo- 
tas, žiūrėjo ir galvojo: „Viešpatie švenčiausias, Viešpatie šven- 
čiausias“. 

Prisiminė, kaip pamatė jį pirmą kartą, gulintį medinėje dėžė- 
je už viryklės tame apgriuvusiame name už dvylikos mylių nuo 
miesto; prisiminė juodą Išplėstakio buvimą, užgulusį tą namą 
nelyg šešėlis kažkuo, kas buvo ne didesnis už degtuką, bet šlykš- 
čiai, grėsmingai krito ant kažko, kas įprasta, kasdieniška ir dvi- 
dešimtkart už jį didesnis; prisiminė save ir tą moterį virtuvėje, 
apšviestoje ant stalo stovinčios įtrūkusios, suodinos lempos, 
švarius, spartietiškai paprastus dubenis ir Gudviną su Išplės- 
takiu kažkur lauko tamsoje, su jos ramuma, vabzdžiais ir var- 
lėmis, tačiau drauge pritvinkusioje Išplėstakio buvimo - jo 
juodos bevardės grėsmės. Moteris ištraukė iš už viryklės dėžę 
ir stovėjo prie jos, sukišusi rankas į beformį drabužį. „Turiu 
laikyti jį čia, kad žiurkės nepasiektų“, - paaiškino. „O, jūs 
turit sūnų“, - atsakė jai Horacijus. Paskui ji parodė jam savo 

rankas, ištiesė jas į priekį spontanišku ir sykiu droviu, kupinu 
išdidumo mostu ir pasakė, kad jis galįs atsiųsti jai apelsinme- 
džio lazdelę. 

Ji sugrįžo laikydama kažką, kukliai suvyniotą į laikraščio 
skiautę. Jis jau žinojo, kad tai buvo vystyklas, ką tik išskalbtas, 
jai dar nespėjus pasakyti: „Aš užkūriau krosnyje ugnį. Tikriau- 
siai peržengiau leistinas ribas“. 

— Na, žinoma, kad ne, - atsakė jis. - Suprantate, tai tik teisi- 
nio atsargumo klausimas, - pridūrė. - Geriau jau laikinai tru- 
putį pakentėti negu statyti į pavojų mūsų bylą. - Ji, rodės, ne- 
siklausė. Išskleidė ant lovos paklodę ir paguldė ant jos vaiką. — 
Žinot, kaip būna, - toliau aiškino Horacijus. - Jeigu teisėjas 
įtars, kad aš žinau apie tai daugiau, nei išplaukia iš faktų... aš 
noriu pasakyti, kad mes privalome pamėginti visiems įteigti, 
jog Li sulaikymas dėl tos žmogžudystės tėra... 

— Ar jūs gyvenate Džefersone? - paklausė ji vyniodama vaiką 
į antklodę. 

— Ne. Aš gyvenu Kinstone. Anksčiau čia gyvenau... aš čia dirbau. 

— Bet jūs čia turit artimųjų. Moterų. Kurios gyveno šituos 
namuos. - Ji pakėlė ir apkamšė vaiką. Paskui pažiūrėjo į jį. — 
Viskas labai gerai. Žinau, kaip viskas būna. Jūs buvot labai 
malonus. 

— Po velnių, - nusikeikė jis, - negi jūs manote... Eime. Va- 
žiuojam į viešbutį. Jūs ten gerai pailsėsite per naktį, o aš ateisiu 
anksti rytą. Duokit panešiu. 

— Aš jau jį paėmiau, - atsakė ji. Buvo besakanti dar kažką, 
ramiai žiūrėjo į jį valandėlę, tačiau išėjo taip ir neprabilusi. Jis 
užgesino šviesą, nusekė jai įkandin ir užrakino duris. Ji jau sė- 
dėjo mašinoje. Jis įlipo vidun. 

— Į viešbutį, Aisomai, - pasakė. — Aš taip ir neišmokau vai- 
ruoti mašinos, —- pasakė jis. — Kartais, kai pagalvoju, kiek laiko 
praleidau nesimokydamas daryti viena ar kita... 

Gatvė buvo siaura, tyli. Dabar ji buvo jau išgrįsta, nors jis 
tebeprisiminė laikus, kai po lietaus ji tapdavo kažkokia juosva 
pliure, pusiau žemės, pusiau vandens kanalu su šnarančiais grio- 
veliais, kuriame jis ir Narcisa pliuškendavosi ir taškydavosi pasi- 
raitoję drabužius, susipurvinę užpakalius, vaikydamiesi grubiau- 
siai peiliu išdrožtus laivelius, arba suplūkdavo purvo balutes, vi- 
sąlaik mindami vienoje vietoje, susikaupę ir užsimiršę kaip 
alchemikai. Jis dar prisiminė, kai, nežinodama, kas yra betonas, 
ta gatvė iš abiejų pusių buvo apkraštuota raudonų plytų take- 
liais, išklotais nelygiai ir nuobodžiai, kurie ilgainiui virto rausvai 
rudomis mozaikomis, įmintomis į juodą žemę, niekada nepalie- 
čiamomis vidurdienio saulės; tais laikais jiedu su seseria ir įspau- 
dė betone prie įvažiavimo į namus savo basų kojų pėdas, taip ir 
likusias tame dirbtiniame akmenyje. 

Šiaip jau retų žibintų tolydžio gausėjo ir galiausiai jie susibū- 
rė krūvon po degalinės skliautu ties gatvės kampu. Moteris stai- 
ga pasilenkė į priekį; 

— Prašau, sustok čia, berniuk, —- paprašė ji. Aisomas įjungė 
raudonus žibintus. - Aš išlipsiu ir nueisiu pėsčiomis, - pridūrė. 

— Na jau ne, - sudraudė Horacijus, - Aisomai, važiuok. 

— Ne, palauk, - nenustygo moteris. - Mes pravažiuosime 
pro žmones, kurie jus pažįsta. O paskui ta aikštė. 

— Nesąmonė, - pasakė Horacijus. - Važiuok, Aisomai. 

- Tada jūs išlipkite ir palaukite, - pasakė ji. - O jis iš karto grįš. 

- Jūs nedarysite nieko panašaus, - pasakė Horacijus. - Dėl 
Dievo meilės, aš... Važiuok, Aisomai! 

— Taip bus geriau, - pasakė moteris. Ji vėl atsilošė savo sėdy- 
nėje. Paskui vėl pasilenkė į priekį. - Paklausykit. Jūs buvote 
toks malonus. Jūs norite, kad viskas būtų kuo geriau, bet... 

- Jūs norite pasakyti, kad laikote mane nepakankamai geru 
advokatu? 

— Aš manau, kad gavau tai, ko nusipelniau. Neverta dėl to 
kovoti. 

— Žinoma ne, jeigu viskas jums taip atrodo. Bet juk tai netei- 
sybė. Kitaip jūs būtumėt paprašiusi Aisomą nuvežti jus į gele- 
žinkelio stotį. Argi ne? - Ji buvo nudelbusi akis į vaiką ir taršė 
antklodę ties jo veideliu. - Per naktį jūs gerai išsimiegosite, o aš 
atvažiuosiu rytoj anksti ryte. - Jie pravažiavo kalėjimą - kvad- 
ratinį pastatą, šiurkščiai išraižytą blyškių šviesos ruoželių. Tik 
vidurinis langas, užkaltas plonais kryžmais skersiniais, buvo pa- 
kankamai platus, kad galėtum pavadinti jį langu. Prie jo buvo 
palinkęs negras žmogžudys; apačioje, palei sieną, stovėjo išsiri- 
kiavusi eilė skrybėlėtų ir plikų galvų viršum išplatėjusių nuo 
darbo pečių, ir sumiši balsai sodrėjo ir liūdnėjo toje švelnioje, 
lengvoje vakaro tamsoje giedodami apie dangų ir nuovargį. 

— Nesijaudinkite dėl nieko. Visi žino, kad Li to nepadarė. 

Jie privažiavo prie viešbučio, kur komivojažieriai sėdėjo ant 
kėdžių palei šaligatvio kraštą klausydamiesi to giedojimo. 

— Aš privalau... - pradėjo moteris. Horacijus išlipo ir atidarė 
mašinos duris. Ji nepajudėjo. - Klausykit. Aš turiu jums pasakyt... 

— Taip, - atsakė Horacijus tiesdamas ranką. - Aš žinau. Aš 
atvažiuosiu anksti rytą. - Jis padėjo jai išlipti. Jiedu įėjo į vieš- 
butį - komivojažieriai atžigręžė pasižiūrėti į jos kojas - ir nu- 
žingsniavo prie administratoriaus stalo. Juos lydėjo giedojimas, 
slopinamas sienų, šviesų. 

Moteris su vaiku ant rankų stovėjo tylėdama greta, kol Ho- 
racijus viską sutvarkė. 

— Paklausykit, - prabilo ji. Nešikas su raktu rankoje nužings- 
niavo prie laiptų. Horacijus paėmė ją už alkūnės ir pasuko laiptų 
link. - Aš turiu jums pasakyti, - nesiliovė ji. 

- Iš ryto, - pasakė jis. - Aš atvažiuosiu anksti, - pridūrė ves- 
damas ją prie laiptų. Ji vis dar traukėsi atatupsta žiūrėdama į jį, 
paskui išlaisvino ranką ir pasisuko. 

— Gerai, jeigu jau taip, - ištarė. Ji tai pasakė tyliai, ramiu 
balsu, palenkusi veidą prie vaiko: - Mes visai neturime pini- 
gų. Sakau jums tai iš karto. Tos paskutinės partijos Išplėsta- 
kis ne... 

— Taip, taip, - pasakė Horacijus, - tai bus pirmas dalykas, 
apie kurį mes pasikalbėsime iš ryto. Aš būsiu čia jums papusry- 
čiavus. Labanakt. - Jis vėl sugrįžo į mašiną, į tuos giesmės gar- 
sus. - Namo, Aisomai, - pasakė. - Jie apsisuko ir vėl pravažia- 
vo pro kalėjimą, pro siluetą, palinkusį prie skersinių, ir galvas, 
išsirikiavusias palei sieną. Dangaus medžio šešėlio dėmė ant 
grotuotos ir plyšių suskaidytos sienos virpėjo ir pabaisiškai tvink- 
čiojo, nors vėjo beveik nebuvo; sodrus, liūdnas giedojimas liko 
užpakaly. Automobilis dūmė tolyn, glotnus ir greitas, tąja siau- 
ra gatve. - Ei? - šūktelėjo Horacijus, - kur tu... - Aisomas už- 
mynė ant stabdžių. 

— Ponia Narcisa liepė parvežti jus namo, - pasakė jis. 

— Ką tu sakai? - atkirto Horacijus. - Kokia ji maloni. Gali jai 
pranešti, kad aš pakeičiau jos norus. 

Aisomas paspaudė atbulinį bėgį ir pasuko į siaurą gatvelę, 
paskui į kedrais apsodintą alėją, mašinos žibintų šviesos smi- 
go į tą nenugenėtą tunelį tarytum į giliausią jūros juodumą, 

tarytum į pasiklydusius sustingusius pavidalus, kuriems netgi 
šviesa nevalioja suteikti spalvos. Automobilis sustojo prie du- 
rų, ir Horacijus išlipo lauk. 

— Gali jai pasakyti, kad ne pas ją pabėgau iš namų, - pasakė 
jis. — Ar prisiminsi? 


XVII 


Nuo dangaus medžio kalėjimo kiemo kampe nubyrė- 
jo paskutiniai trimito pavidalo žiedai. Tirštu, lipniu sluoksniu 
jie nugulė po kojomis, saldžiai, netgi šleikščiai užduodami šner- 
ves; tasai saldumas buvo toks beribis, toks pasmerktas mirčiai; 
o naktį dabar jau atskarę visiškai prasiskleidusių medžių šešė- 
liai tvinkčiojo virš grotuoto lango čia apgailėtinai pakildami, 
čia nusileisdami. Tasai langas buvo bendrojoj kameroj, kur vi- 
sos baltintos sienos buvo ištepliotos purvinų rankų atspaudais, 
prikeverzotos vardų, datų ir šventvagiškos arba nešvankios 
eiliuotos rašliavos, pripeizotos pieštuku arba išraižytos vinim 
ar peilio smaigaliu. Kasnakt tasai žudikas negras stovėdavo prie 
jo —- veidas sudalytas kvadratėliais grotų šešėlio tuose virpan- 
čiuose lapų tarpuose - ir giedodavo choru su tais, kurie stovėjo 
išsirikiavę palei tvorą apačioje. 

Retkarčiais jis giedodavo ir dieną, niekam nepritariant, tik 
koks žingsnį sulėtinęs praeivis ir tie driskiai vaikigaliai bei vy- 
rukai iš garažo kitapus kelio girdėdavo: „Da viena dien! Ir dan- 
guj nėr tau viets! Ir pekloj nėr tau viets! Ir baltųjų žmonių kalė- 
jim nėr tau viets! Nigeri, kurgi tu eis? Kurgi tu eis, nigeri?“ 

Aisomas atveždavo kas rytą butelį pieno, kurį Horacijus prista- 
tydavo į viešbutį moters vaikui. Šeštadienio popietę jis nuėjo ap- 
lankyti sesers. Moterį paliko sėdinčią ant lovos Gudvino vienutėje 
su kūdikiu skreite. Šiaip jau vaikas gulėdavo apatiškai apkvaitęs, iš 
po užmerktų akių matydavosi tik plonyčiai pusmėnuliukai, bet 
šiandien trūkčiojo trumpais, staigiais trūksniais, lyg nukrėstas elekt- 
ros, ir inkštė. 

Horacijus užkopė į mis Dženės kambarį. Sesuo nepasirodė. 

- Jis nenori kalbėti, - pasakė Horacijus. - Visą laiką kartoja, 
kad jiems reikės įrodyti, jog tai padarė jis. Sako, kad jie neturi 
prieš jį jokių įkalčių, ne daugiau nei prieš jo vaiką. Nė galvoti 
nenori apie išėjimą už užstatą, jei pavyktų gauti leidimą. Sako, 
kad jam kalėjime geriau. Ir aš manau, kad taip ir yra iš tikrųjų. 
Dabar jo verslui ten jau galas, net jei šerifas ir nesurado jo kati- 
lų ir nesudaužė jų... 

- Katilų? 

— Na, to jo distiliavimo aparato. Kai jis pasidavė, jie išnaršė 
viską aplinkui, kol surado tą aparatą. Jie jau seniai žinojo, kuo jis 
užsiima, bet vis laukė, kol bus parblokštas. Tada ir sušoko ant jo 
visi iškart. Tie nuolatiniai jo klientai, pirkdavę viskį, gerdavę tą, 
kuriuo jis vaišindavo, ir tikriausiai dar mėgindavę pasimylėti jam 
už nugaros su jo žmona. Kad jūs girdėtumėte, ką jie kalba mies- 
te. Šįryt baptistų pastorius pasirinko jį tema savo prakalbai. Esą 
jis ne tik žudikas, bet ir svetimautojas, laisvos demokratiškai 
protestantiškos atmosferos Joknapatofoje?? teršėjas. Kaip su- 
pratau, jo mintis buvo tokia: Gudvinas ir toji moteris turėtų 
būti drauge sudeginti, kad tai būtų pamoka jų vaikui, o vaiką 

reiktų išauginti ir išmokyti anglų kalbos tik tam, kad jis suvok- 
tų, jog buvo pradėtas nuodėmėje dviejų žmonių, nukankintų 
ugnimi už tai, kad jį pradėjo. Viešpatie švenčiausias, negi gali 
žmogus, civilizuotas žmogus, rimtai... 

— Juk jie baptistai, - atsakė jam mis Dženė. - O kaip dėl 
pinigų? 

— Jis turėjo šiek tiek, beveik šimtą šešiasdešimt dolerių. Jie 
buvo užkasti skardinėje klojime. Jam leido juos išsikasti. „Ji 
išsivers su jais, kol visa šitai baigsis“, - pasakė jis. „O paskui 
mes iš čia išsinešdinsim. Mes jau seniai ketinome tai padaryti. 
Jei būčiau jos paklausęs, seniai mūsų čia nė kvapo nebūtų likę. 
Tu buvai gera mergaitė“, - pridūrė. Ji sėdi greta jo ant lovos ir 
laiko kūdikį, o jis paėmė ją už smakro ir krestelėjo jos galvą. 

— Gerai, kad Narcisos nebus tarp tų prisiekusiųjų, - pasakė 
mis Dženė. 

— Taip. Bet tas kvailys neleidžia man net užsiminti, kad tas 
gorila tuomet ten buvo. Sako: „Jie neturi prieš mane jokių 
įrodymų. Aš jau buvau įklimpęs bėdon ir anksčiau. Kiekvie- 
nas, kas bent kiek mane pažįsta, žino, kad aš kretino ne- 
nuskriausiu.“ Bet juk ne todėl jis nenori, kad būtų kalbama 
apie tą galvažudį. Ir jis žino, kad man tai aišku, nes vis nesi- 
liovė kalbėjęs: sėdi va taip su tuo kombinezonu, suka cigare- 
tes įsikandęs kapšelį ir sako: „Aš tik pabūsiu čia, kol viskas 
susikratys. Geriau jau pabūsiu čia, nes išėjęs vis tiek nieko 
negalėčiau padaryti. O su šitais ji prasivers ir gal net liks tru- 
putis jums, kol galėsim geriau jums sumokėti.“ Bet aš žinau, 
ką jis galvojo. „Nežinojau, kad jūs bailys, - pasakiau jam“. — 
„Darykite, kaip aš sakau, - atšovė. - Čia man bus visai gerai.“ 
Bet jis ne....... — Horacijus pasilenkė į priekį iš lėto trindamas 

rankas. - Jis nesupranta....... Po perkūnais, sakyk ką nori, bet 
žmogus pūva jau vien žiūrėdamas į blogį, tiesiog iš netyčių; 
su puvėsiais negali derėtis, prekiauti... Juk matėte, kaip Nar- 
cisa, vos apie tai išgirdusi, sunerimo, ėmė įtarinėti. Aš ma- 
niau, kad grįžau čionai savo valia, tačiau dabar matau, kad... 
Kaip jums atrodo, juk ji pagalvojo, kad aš vedžiojuos tą mote- 
rį namo naktimis ar kažką panašaus? 

- Ir aš iš pradžių taip pagalvojau, - pasakė mis Dženė. - Bet 
dabar, manau, ji suprato, jog tu uoliau darbuosies dėl savo as- 
meninių priežasčių, kad ir kokios jos būtų, negu dėl to, ką tau 
gali pasiūlyti ar duoti. 

— Jūs manote, kad ta moteris norėjo mane įtikinti, jog jie 
visai neturi pinigų, O pati... 

— O kodėl gi ne? Ar tu nedirbi kuo puikiausiai ir be pinigų? 

Įėjo Narcisa. 

— Mes ką tik kalbėjome apie žmogžudystes ir nusikaltimus, — 
pasakė mis Dženė. 

— Tikiuosi, jau baigėte, - atsakė Narcisa. Ji neatsisėdo. 

— Narcisa irgi turi dėl ko sielvartauti, - pasakė mis Dženė. - 
Ar ne taip, Narcisa? 

— Kas gi dabar nutiko? — paklausė Horacijus. - Juk nenutvė- 
rė Borio, trenkiančio alkoholiu? 

— Ji suviliota ir pamesta. Jos kavalierius dingo ir ją paliko. 

— Kokias nesąmones jūs kalbate, - pasakė Narcisa. 

— Taip, gerbiamasis, — toliau kalbėjo mis Dženė. - Gouenas 
Stivensas ją pametė. Jis net negrįžo atsisveikinti iš tų šokių Oks- 
forde. Tik parašė jai laišką. - Ji pradėjo kniaustis po savo krės- 
lą. - Ir dabar aš krūpčioju nuo kiekvieno skambučio į duris, 
man vis atrodo, kad jo motina... 

— Mis Džene, - kreipėsi į ją Narcisa, - atiduokite mano laišką. 

— Palauk, - atsakė mis Dženė, - štai jis. Na, ką tu pasakysi, 
kokia subtili žmogaus širdies operacija, ir be jokio nuskausmi- 
nimo? Aš jau pradedu tikėti visu tuo, ką esu girdėjusi apie jau- 
nimą, kuris dabar mokosi visų tų dalykų, kad paskui susituok- 
tų, kai mes tuo tarpu tuokdavomės tam, kad jų išmoktume. 

Horacijus paėmė tą laišką, tą vienlinką popieriaus lapą. 


Narcisa, mano brangioji, 

aš nežinau, kaip šitai pavadinti. Norėčiau, kad ir datos nebū- 
tų. Jeigu mano širdis būtų tokia pati tuščia, kaip šitas puslapis, 
jos nebūtų reikėję. Mes nebepasimatysime. Parašyti apie tai nega- 
liu, kadangi patyriau tokių dalykų, kurių ištverti neįmanoma. 
Vienintelė properša šitoje tamsoje - kad savo beprotybe ne- 
nuskriaudžiau nieko kito, tik save patį, ir kad tu niekada nesuži- 
nosi tos beprotybės masto. Ar reikia dar pridurti, jog viltis, kad tu 
niekada apie tai nesužinosi, ir yra toji vienintelė priežastis, dėl 
kurios negaliu su tavimi pasimatyti. Pasistenk negalvoti apie ma- 
ne labai blogai. Norėčiau turėti teisę pasakyti: jei sužinosi apie 
mano beprotybę, negalvok apie mane blogiau nei iki šiolei. 


G. 


Horacijus perskaitė tą laiškelį, tą vienlinką popieriaus lapą. 
Palaikė jį rankose. Valandėlę stovėjo tylėdamas. Paskui pasakė: 

- Viešpatie švenčiausias. Kažkas toje šokių salėje klaidingai 
palaikė jį žmogumi iš Misisipės. 

— Manau, tavimi dėta... - pradėjo Narcisa. Po valandėlės pri- 
dūrė: - Kiek ilgai visa tai dar truks, Horacijau? 

— Ne ilgiau, nei tai bus mano galioje. Jei žinai kokį būdą, 
kuriuo galėčiau padėti jam išsigauti iš to kalėjimo rytoj... 

— Tėra tik vienas būdas, - atsakė ji. Valandėlę ji dar stovėjo 
įdūrusi į jį akis. - Kur nuėjo Boris? Pietūs netrukus bus ant 
stalo. — Ir išėjo. 

- Ir tu žinai, kas tai per būdas, - pasakė mis Dženė. - Jei nesi 
visai bestuburis. 

— Sužinosiu, ar esu toks, kai jūs man pasakysit, kas tai per 
būdas. 


— Sugrįžk pas Belę, - pasakė mis Dženė. - Grįžk namo. 


Negras žudikas turėjo būti pakartas šeštadienį be jokios pom- 
pastikos, palaidotas be jokių apeigų: vieną vakarą jis dar galės 
giedoti prie grotuoto lango ir rykauti į švelnią beribės gegužės 
nakties tamsą, o kitą vakarą tas langas jau bus likęs Gudvinui. 
Gudvinui buvo numatyta laukti iki birželio teismo sesijos pa- 
baigos, be galimybės būti paleistam už užstatą. Tačiau jis vis 
dar nesutiko, kad Horacijus atskleistų, jog Išplėstakis buvo 
žmogžudystės vietoje. 

— Sakau jums, jie neturi prieš mane jokių įkalčių, - kartojo 
Gudvinas. 

- Iš kur jūs žinote, kad neturi? - paklausė Horacijus. 

— Visai nesvarbu, kokius įkalčius jie mano prieš mane turį, aš 
mėginsiu laimę teisme. Juk vos tik Memfį pasieks žinia, kad aš 
pasakiau, jog jis sukosi kažkur aplinkui, negi manot, kad man 
pavyks sugrįžti į šitą vienutę po tokio paliudijimo? 

— Bet jūsų pusėje įstatymas, teisingumas, civilizacija. 

- Žinoma, jeigu likusį savo gyvenimą pratupėsiu va ten, kam- 
pe. Ateikite čionai, - jis privedė Horacijų prie lango. - Ana 

tame viešbutyje yra penki langai, žvelgiantys tiesiai į šitą. Ir aš 
mačiau, kaip jis uždeginėjo pistoletu degtukus iš dvidešimties 
pėdų nuotolio. Trauk mane velniai, jeigu aš grįšiu čionai iš teis- 
mo salės tą dieną, kai tai paliudysiu. 

— Bet juk yra dar toks dalykas kaip obstrukc... 

— Mat ją velniai tą obstrukciją. Tegu jie įrodo, kad tai pada- 
riau aš. Tomis buvo rastas klojime, nušautas iš užpakalio. Tegu 
jie suranda tą pistoletą. Aš stovėjau tenai ir laukiau. Bėgti ne- 
mėginau. Galėjau, bet nebėgau. Ir šerifui pranešiau aš. Žino- 
ma, tai, kad buvau ten vienas, išskyrus ją ir tėvuką, atrodo ne- 
kaip. Na, bet jeigu būčiau mėginęs išsisukti, argi sveikas protas 
nesako, kad būčiau sugalvojęs ką nors gudriau. 

— Jūs būsit teisiamas ne sveiko proto, - paaiškino Horacijus, 
— jūs būsit teisiamas prisiekusiųjų teismo. 

— Tai tegu jie ir sukasi iš padėties. Tai viskas, ką jie gaus. 
Negyvėlis - klojime, nepaliestas, aš, mano žmona su vaiku ir 
tėvukas — tuose namuose, kur irgi niekas nepaliesta, aš - tas 
žmogus, kuris pasiuntė pakviesti šerifą. Ne, ne, žinau, kad ši- 
taip dar turiu šansą, o pakaktų tik prasižioti apie tą vyruką, ir 
viskas baigta, jokio šanso jau nebelieka. Žinau, ką gausiu. 

— Bet jūs girdėjot šūvį, - pasakė Horacijus. - Juk jūs jau tai 
pasakėte. 

— Ne, - tarė jis, - negirdėjau. Nieko negirdėjau. Nieko apie tai 
nežinau... Gal galėtumėte palaukti už durų, kol šnektelsiu su Rubi? 

Ji pasivijo jį po penkių minučių. Ir jis pasakė: 

— Yra kažkas visame šitame reikale, ko aš dar nežinau, ko jūs 
ir Li man nepasakėte. Kažkas, apie ką jis įspėjo jus man nesaky- 
ti. Ar ne taip? - Ji ėjo šalia jo su vaiku ant rankų. Šis vis dar 
retkarčiais suinkšdavo, menkutį jo kūnelį kresteldavo staigūs 

trūksniai. Ji stengėsi jį nuraminti niūniuodama, sūpuodama ant 
rankų. - Gal jūs per daug jį laikote ant rankų, - pasakė Horaci- 
jus, — gal geriau būtų, jeigu paliktumėte jį viešbutyje....... 

— Manau, Li žino, ką daro, - atsakė ji. 

— Bet advokatas turi Žinoti visus faktus, viską. Būtent jis ir 
nusprendžia, ką reikia sakyti ir ko nereikia. Priešingu atveju, 
kam jį samdyti? Tai tas pat, kas sumokėti dantistui už danties 
sutaisymą, o paskui neleisti jam pažvelgti į burną, suprantat? 
Su dantistu arba su gydytoju jūs šitaip nesielgtumėte. 

Ji nieko neatsakė, tik nunarino galvą ir žiūrėjo į vaiką. Šis 
dejavo. 

- Ša, - pasakė ji, - nagi ša. 

— O dar blogiau, yra toksai dalykas, kuris vadinamas trukdy- 
mu teismo organams vykdyti jo darbą. Įsivaizduokime, jog jis 
prisieks, kad nieko kito ten nebuvo, įsivaizduokime, jog jau 
bus rengiamasi jį išteisinti — nors tai ir nelabai tikėtina, - ir 
staiga išdygs kažkas, kas matė Išplėstakį toje vietoje ar matė, 
kaip nuvažiavo jo mašina. Tada jie ir pasakys, - jeigu Li nepa- 
sakė teisybės apie nesvarbų dalyką, kodėl mes turėtume tikėti 
juo tada, kai jo sprandui gresia pavojus. 

Jiedu priėjo viešbutį. Jis atidarė jai duris. 

— Manau, Li žino, kaip bus geriausia, - pasakė ji įeidama 
vidun. Vaikas dejavo ir verkė, plonai, pasiunkščiodamas, siel- 
vartingai. - Ša, - ramino ji. - Šaaaaaaaaa22. 

Aisomas buvo nuvykęs parvežti Narcisos iš pobūvio; buvo 
jau vėlu, kai mašina privažiavo prie kampo ir Benbou jon įsė- 
do. Languose jau pradėjo žiebtis šviesos ir pavakarieniavę vy- 
rai jau vėl traukė aikštės link, bet buvo dar nepakankamai vėlu, 
kad negras žudikas pradėtų giedoti. 

— Verčiau jis paskubėtų su tuo giedojimu, - prabilo Horaci- 
jus. - Jam vos dvi dienos beliko. - Bet negro vis dar nebuvo. 
Kalėjimo langai buvo į vakarus, paskutiniai žaros atšvaitai kri- 
to ant aprūkusių grotų ir ant mažo, blyškaus rankos išlinkio; 
vėjo beveik nebuvo, melsva tabako dūmo sruoga patvyrojo, 
sudrisko ir išnyko. - Lyg būtų negana, kad jos vyras ten, tai dar 
tas gyvulys skaičiuoja visa gerkle jam likusius atodūsius....... 

— Gal jie palauks ir pakars juodu kartu, - pareiškė Narcisa. — 
Kartais jie taip padaro, ar ne? 


Tą vakarą Horacijus užkūrė židinyje ugnį. Nors nebuvo vė- 
su. Dabar jis naudojosi tik vienu kambariu, nes valgė viešbuty- 
je; likusią namo dalį vėl užrakino. Kurį laiką mėgino paskaity- 
ti, bet greitai liovėsi, nusirengė, atsigulė į lovą ir stebėjo, kaip 
už grotelių baigia degti ugnis. Girdėjo, kaip miesto laikrodis 
išmušė dvylika. „Kai visa šitai baigsis, ko gero, vyksiu į Euro- 
pą, - tarė sau. - Man reikia permainos. Arba aš, arba Misisipė, 
vienas iš dviejų.“ 

Gal kai kurie iš jų tebestovi ten palei tvorą, juk tai jo pasku- 
tinė naktis: drūtas, mažagalvis siluetas tikriausiai vis dar įsiki- 
bęs į tas grotas; panašus į gorilą, jis gieda, o viršum jo šešėlio, 
viršum šachmatinės lango angos atskaręs dangaus medžio siel- 
vartas tvinksi ir keičiasi, paskutiniams žiedams jau nuklojus ša- 
ligatvį lipniomis dėmėmis. Horacijus vėl apsivertė lovoje. „Jie 
turi iškuopti tą nelemtą šaligatvį, - tarė jis sau. - Prakeikimas. 
Prakeikimas. Prakeikimas.“ 

Kitą rytą jis miegojo ilgai, nes iki brėkšmos nesudėjo bluos- 
to. Jį pažadino kažkieno beldimas į duris. Buvo pusė septynių. 
Jis priėjo prie durų. Ten stovėjo negras viešbučio durininkas. 

— Kas nutiko? — paklausė Horacijus. - Kas nors misis Gudvin? 

— Ji prašė, kad jūs ateitumėt, kai atsikelsit, - pasakė negras. 

— Pasakyk jai, kad būsiu pas ją po dešimties minučių. 

Kai įėjo į viešbutį, prasilenkė su jaunuoliu, nešinu mažu juo- 
du lagaminėliu, su kokiais vaikšto gydytojai. Horacijus užkopė 
viršun. Moteris stovėjo pusiau pravirose duryse ir žiūrėjo Že- 
myn į vestibiulį. 

— Galiausiai iškviečiau daktarą, —- pasakė ji. - Bet aš vis tiek 
norėjau....... — Vaikas gulėjo ant lovos užsimerkęs, visas raudo- 
nas, išmuštas prakaito, suspaudęs kumštelius virš galvos lyg 
nukryžiuotasis ir kvėpavo trumpais, švilpčiojančiais trūksniais. — 
Jis negalavo visą naktų. Nuėjau parnešti vaistų ir mėginau jį 
išlaikyti ramų iki aušros. Galiausiai iškviečiau gydytoją. — Ji 
stovėjo prie lovos nudelbusi akis į vaiką. - Ten buvo moteris, — 
pasakė ji. - Jauna mergina. 

— Jauna mer... - atkartojo Horacijus. - O! Taip. Nagi papa- 
sakokit apie tai smulkiau. 


XVIII 


Išplėstakis ValravVoO dideliu greičiu per moliną kelią, pas- 
kui įsuko į smėlį, bet tai niekuo nepriminė nei skubos, nei bėgs- 
mo. Templ sėdėjo šalia jo. Jos skrybėlaitė buvo nusmukusi ant 
pakaušio, iš po sumaigyto jos krašto susivėlusiais kuokštais drai- 
kėsi plaukai. Veidas atrodė kaip nakvišos, kai mašinai linguojant ji 
glebiai svirduliavo į šonus. Ją šastelėjo prie Išplėstakio, ir ji neva- 
lingai atkišo ranką. Nepaleisdamas vairo, jis nustūmė ją alkūne: 

— Laikykis, - pasakė. - Atsipeikėk. 

Dar neprivažiavę išversto medžio, jie aplenkė tą moterį. Ji 
stovėjo prie kelio su vaikeliu ant rankų, suknios padurku už- 
dengusi jam veidą, ir ramiai žiūrėjo į juos iš po išblukusios skry- 
bėlės: staigiai švystelėjo Templ regos lauke ir dingo - be jokio 
krustelėjimo, be jokio garso. 

Privažiavęs tą medį, Išplėstakis išsuko mašiną iš kelio, su traš- 
kesiu įvarė ją į pamiškę, paskui pro išsikėtusią nuvirtusio me- 
džio viršūnę vėl į kelią, į staiga išnirusius nendrių stiebus, tarsi 
jie būtų muškietos apkasuose, - ir visa tai padarė nesumažinęs 
greičio. Šalia to medžio, nuvirtęs ant šono, gulėjo Goueno auto- 
mobilis. Templ pažvelgė į jį nieko nematančiu buku žvilgsniu — 
tr jis irgi kaipmat išnyko iš akių. 

Išplėstakis ir vėl įvažiavo į smėlinas provėžas. Tačiau jo elg- 
senoje nebuvo justi jokio bėgsmo: jis tiesiog vairavo kažkaip 
piktai suirzęs, ir tiek. Mašina buvo galinga. Net smėliu traukė 
keturiasdešimt mylių per valandą, paskui virš siauro tarpeklio 
pakilo į vieškelį ir pasuko šiaurėn. Sėdėdama greta jo, įsitem- 
pusi nuo kratymų, kurie jau baigėsi, ir dabar tik vienodai švokštė 
žvyras, Templ bukai spoksojo į priekį, kai kelias, kuriuo ji va- 
žiavo vakar, ėmė vyniotis po ratais tarsi į kokią ritę, ir jautė, 
kaip jos šlaunimis pamažėle teka kraujas. Ji sėdėjo išglebusi 
sėdynės kamputy, stebėdama, kaip žemė lekia skubinai atgal — 
pušys didžiulėse atvirose erdvėse, aptrėkštos baigiančia žydėti 
sedula, viksvos, žaliuojantys jauna medvilne ir visiškai sustin- 
gę, ramūs laukai, sakytum, sekmadienis buvo oro, šviesos ir 
šešėlio savybė, - sėdėjo tvirtai suglaudusi kojas, įsiklausydama, 
kaip karštai ir vos juntamai sunkiasi jos kraujas, ir bukai sau 
kartodama: „Aš vis dar kraujuoju, aš vis dar kraujuoju“. 

Diena buvo saulėta, maloni, toks džiugus rytas, pritvinęs ne- 
įtikėtinai švelnaus gegužės švitesio, kupinas pažado, jog ateis 
vidurdienis, kaitra; aukšti, purūs debesys, tokie plaktos grieti- 
nėlės dribsniai, plaukia iš lengvo, lyg atspindžiai veidrodyje, o 
jų šešėliai oriai slenka sau keliu. Tai buvo lavandiškai violetinis 
pavasaris. Baltažiedžiai vaismedžiai jau buvo išskleidę mažy- 
čius lapelius, kai jų žiedai pritvinko, jie taip ir neįgavo žėrinčio 
praėjusio pavasario baltumo, ir sedula visai pražydo tik lapams 
išsiskleidus, - toks žalias atžagarumas prieš crescendo. Užtat aly- 
vos, glicinijos ir Judos medis, netgi apsusę dangaus medžiai dar 
niekada nebuvo prašmatnesni, tiesiog tviskėjo ir skleidė tą nutvil- 
kant kvapą per šimtus jardų permainingame balandžio ir gegu- 
žės ore. Bugenvilijų žiedynai ties veranda buvo didumo sulig krep- 
šinio kamuoliais, karojo it balionai, ir Templ, tuščiai, kvailai spok- 
sodama į bėgančias šalikeles, pradėjo klykti. 

Tas klyksmas prasidėjo kaip dejonė, tolydžio vis garsėjo, kol 
galiausiai buvo staiga nutrauktas Išplėstakio rankos. Sėdėdama 
visai tiesi, sudėjusi į skreitą delnus, ji klykė jausdama šiurkščiai 
aitrų jo pirštų skonį, kol žviegianti stabdžiais mašina riedėjo 
per žvyrą, O ji vis juto tekant savo slaptą kraują. Tada jis čiupo 
ją už pakarpos, ir ji nutilo, apskrita jos burna atvipo lyg mažas 
tuščias urvas. Jis papurtė jos galvą. 

— Užsičiaupk, - tramdė, - užsičiaupk, - ir mygo ją, kol ji 
nutilo. - Pasižiūrėk į save. Va čia. - Kita ranka pasuko priekinį 
mašinos veidrodį, ir ji išvydo savo atvaizdą: nusmauktą skry- 
bėlaitę, suveltus plaukus, apvalią burną. Žiūrėdama į savo at- 
vaizdą, pradėjo kniaustis palto kišenėje. Jis ją paleido, ji išsitrau- 
kė pudrinę su presuota pudra, pravėrė ją ir unkščiodama įsiste- 
beilijo į veidrodėlį. Nusipudravo veidą, padažė lūpas ir pasitaisė 

skrybėlaitę unkšdama prieš tą mažytį veidrodėlį, gulintį jos skrei- 
te, o Išplėstakis tuo tarpu ją stebėjo. Jis užsidegė cigaretę. — Ir 
tau negėda žiūrėti į save? - paklausė. 

— Jis vis dar teka, - unkštė ji. — Aš jį jaučiu. - Nuleidusi lūp- 
dažį pažvelgė į jį ir vėl pravėrė burną. Jis čiupo ją už pakarpos. 

— Liaukis. Ar užsičiaupsi? 

— Taip, - suunkštė ji. 

— Žiūrėk man. Kad negirdėčiau. Susitvarkyk. 

Ji paslėpė pudrinę. Jis vėlei užvedė motorą. 

Kelyje ėmė rodytis vis daugiau sekmadieninių mašinų: ma- 
žyčių moliu apdrabstytų fordų ir ševroletų, kartais prašvilpda- 
vo ir koks didesnis automobilis, pilnas apsimuturiavusių mote- 
rų ir dulkinų maisto krepšių, pravažiuodavo sunkvežimiai su 
medinius veidus nutaisiusiais kaimiečiais, kurių drabužiai buvo 
tarsi kruopščiai išdrožti iš medžio ir nudažyti, retsykiais praslink- 
davo ir koks furgonas ar brikelė. Giraitė priešais nudrengtą 
karkasinę medžio bažnyčią ant kalvos buvo pilna priraišiotų 
arklių, apdaužytų automobilių, sunkvežimių. Miškus pakeitė 
laukai, namų kaskart daugėjo. Po žemu dangumi, virš stogų ir 
vienos ar dviejų smailių tvyrojo dūmai. Žvyras virto asfaltu, ir 
jie įvažiavo į Damfrius. 

Templ pradėjo žvalgytis aplinkui kaip bundantis iš miego 
žmogus. 

— Tik jau ne čia! - pasakė ji. - Aš negaliu... 

— Užsičiaupk, - nutraukė ją Išplėstakis. 

— Aš negaliu... Man gali... - unkštė ji. - Aš alkana. Aš neval- 
giau nuo....... 

— Nagi, nesi tu alkana. Palauk, kol atvažiuosime į miestą. 

Ji apsidairė nustebusiomis, stiklinėmis akimis. 

— Čia gali būti žmonių....... — Jis pasuko prie degalinės. - Aš 
negaliu išlipti, - unkštė ji. - Sakau jums, man vis dar teka! 

— Kas tau liepia išlipti? — Jis išlipo ir pažvelgė į ją per vairą: — 
Sėdėk ir nesijudink iš vietos. 

Ji žiūrėjo, kaip jis nužingsniavo gatve ir įėjo į kažin kokias 
duris. Tai buvo purvina konditerijos parduotuvė. Jis nusipirko 
pakelį cigarečių ir vieną įsikišo į burną: 

— Duokit man porą plytelių šokolado, - pasakė. 

— Kokio? 

- Šokoladinio, - atsakė jis. Po stikliniu gaubtu ant prekysta- 
lio stovėjo lėkštė su sumuštiniais. Jis paėmė vieną, numetė ant 
prekystalio dolerį ir pasuko prie durų. 

— Paimkit grąžą, - pasakė jam pardavėjas. 

— Pasilaikyk sau, - atsakė jis. - Greičiau praturtėsi. 

Kai Išplėstakis vėl išvydo automobilį, šis buvo tuščias. Jis 
stabtelėjo už dešimties pėdų nuo jo, perėmė sumuštinį kairėn 
rankon, neuždegta cigaretė nukaro žemyn. Mechanikas, kabi- 
nęs žarną, jį pamatė ir parodė nykščiu į pastato kampą. 

Siena už ano kampo buvo išgaubta. Nišoje stovėjo riebaluo- 
ta statinė, pusiau pilna metalo laužo ir gumos. Tarp statinės ir 
sienos tupėjo Templ: 

— Jis vos manęs nepamatė! - sušnibždėjo ji. - Jis jau beveik 
žiūrėjo tiesiai į mane! 

— Kas? — paklausė Išplėstakis. - Ir atsigręžė į gatvę. - Kas 
tave matė? 

— Jis ėjo tiesiai į mane! Vaikinas. Iš universiteto. Jis žiūrėjo 


tiesiai... 
— Eikš. Lįsk iš ten. 
— Jis žiūrė... —- Išplėstakis sugriebė ją už alkūnės. Ji gūžėsi 

kampe traukdama ranką, už kurios jis laikė ją, bekraujis veidas 
ištįso, kai ji tempė kaklą norėdama pažvelgti už kampo. 

— Eime, - jis vėl sučiupo ją už pakarpos. 

— Oi, - sudejavo ji slopiu balsu. Pasižiūrėjus atrodė, kad jis iš 
lėto stengėsi pastatyti ją tiesiai ta viena ranka. O šiaip jiedu abu 
buvo sustingę, be jokio judesio. Suglaudę šonus, beveik vieno- 
do ūgio, atrodė kone taip pat padoriai kaip du pažįstami, su- 
stoję valandėlei paplepėti prieš įeidami į bažnyčią. 

— Ar tu eisi? - paklausė jis. — Ar eisi? 

— Aš negaliu. Jis jau per kojinę man nutekėjo, žiūrėkit, — 
pamažėle traukdama aukštyn ji pakėlė sijoną, paskui nuleido jį 
ir vėlei atsistojo, loštelėjusi atgal per liemenį, be garso pravėrė 
burną, kai jis ją sugriebė. Paskui paleido. 

— Ar dabar eisi? 

Templ išlindo iš už statinės. Jis paėmė ją už rankos. 

— Jis nutekėjo man ant palto, - unkštė ji. - Pažiūrėkit ir pa- 
matysit. 

— Nieko tau nėra. Rytoj nupirksiu tau kitą paltą. Eime. 

Jiedu sugrįžo į mašiną. Prie kampo Templ ir vėl loštelėjo 
atgal. 

— Ar tau dar maža, dar nori? - sušnibždėjo jos nepaleisda- 
mas. - Ar dar nori? - Ji nužingsniavo priekin ir tyliai įlipo į 
mašiną. Jis įsikibo į vairą. - Še, nupirkau tau sumuštinį, — išsi- 
traukė jį iš kišenės ir įbruko jai į ranką, - valgyk. - Ji paklusniai 
atsikando kąsnelį. Jis užvedė mašiną ir pasuko Memfio keliu. 
Ir vėl ji, laikydama rankoje prakąstą sumuštinį, liovėsi kram- 
čiusi, pravėrė burną, sudėjo lūpas apvaliai su ta vaikiška, nevil- 
ties kupina išraiška, ir vėl jis patraukė ranką nuo vairo ir čiupo 
ją už pakarpos, o ji sėdėjo nejudėdama, žiūrėjo tiesiai į jį pravė- 

rusi burną, o pusiau sukramtyta duonos ir mėsos masė gulėjo 
jai ant liežuvio. 

Į Memfį jie atvyko jau gerokai įdienojus. Prie stataus pakili- 
mo į Pagrindinę gatvę Išplėstakis įsuko į siaurą gatvelę, apsta- 
tytą aprūkusiais mediniais karkasiniais namais su medinių ga- 
lerijų eilėmis, jie stovėjo kiek atokiau žemės sklypuose, kur ne- 
buvo nė kuokštelio žolės, tik kur ne kur pasitaikydavo vienišas, 
ištvermingas kokios nors nusususios veislės medis — išstypusi 
magnolija su nukarusiomis šakomis, nunykusi guoba arba bal- 
toji akacija su numirėliškai pilkais žiedais — ir kaitaliojosi su 
galinėmis garažų sienomis, šiukšlių krūvomis tuščiuose skly- 
puose ar dviprasmiškai atrodančiu kažkokiu urvu žemomis du- 
rimis, kur klijuote dengtas prekystalis ir taburečių eilė, metali- 
nis kavos virdulys ir storas vyras purvina prijuoste, įsikandęs 
dantų krapštiklį, akimirkai išnirdavo iš tamsos, primindamas 
nelemtą ir beprasmišką prastos kokybės nuotrauką. Nuo to sta- 
taus pakilimo pusės iš už eilės valdiškų pastatų, ryškiai išsiki- 
šančių pakopomis saule užlieto dangaus fone, veržėsi eismo 
triukšmas: automobilių signalai, tramvajų garsai, — juos atneš- 
davo virš galvos pučiantis nuo upės vėjas; gatvės gale, tarsi pa- 
mojus stebuklų lazdele, siauram plyšy staiga išdygo tramvajus 
ir siaubingai džeržgėdamas išnyko. Antro aukšto galerijoje jau- 
na negrė, vilkinti tik apatiniais, niūriai traukė cigaretę atsirė- 
musi alkūnėmis į turėklus. 

Išplėstakis sustojo prie vieno apniukusio triaukščio namo, 
kur įėjimą slėpė nutriušęs kreivas pinučių priestatas. Purvinoje 
vejoje priešais jį du šunėkai, tokie mažyčiai, gauruoti, balti, 
primenantys vikšrus, vienas su parištu po kaklu rausvu kaspinu, 
kitas - su melsvu, slampinėjo aplinkui nutaisę tingias, nepado- 

riai nederančias su ta aplinka minas. Saulės šviesoje jų kailiai 
atrodė tarsi išvalyti benzinu. 

Vėliau Templ girdėjo, kaip jie inkščiojo ir brazdinosi prie jos 
kambario durų, kaip strimgalviais įpuolė vidun, kai tarnaitė 
negrė jas atidarė, kaip užsiropštė ant lovos ir išsidrėbė ant jos 
arba mis Rebos skreite pukšėdami ir garsiai leisdami dujas, dau- 
žėsi į iškilniai banguojančią jos krūtinę ir laižė metalinį alaus 
bokalą, kurį ji sukaliojo priešais save laikydama jį žiedais ap- 
narstytoje rankoje ir kalbėdama: 

— Bet kas Memfyje tau pasakys, kas yra Reba Rivers. Paklausk 
bet kurį žmogų gatvėje, nesvarbu, ar jis policininkas, ar ne. 
Širuose namuose lankėsi ir didžiausi Memfio žmonės: banki- 
ninkai, teisininkai, gydytojai - visi. Du policijos kapitonai gėrė 
alų mano valgomajame, o patsai komisaras buvo ten aukštai su 
viena iš mano mergaičių. Jie pasigėrė, išlaužė jo kambario du- 
ris ir rado jį pliką kaip slieką šokantį škotų žigą. Penkiasdešim- 
ties metų vyras, septynių pėdų aukščio, o galvutė - kaip žemės 
riešutas. Šaunus buvo vyrukas. Ir mane pažinojo. Visi jie pažįs- 
ta Rebą Rivers. Jų pinigai suteka pas mane kaip vanduo. Jie 
mane pažįsta. Aš niekada neišdaviau nė vieno jų, širdele, - ji 
gurkštelėjo alaus sunkiai dusuodama į bokalą, kita ranka, žie- 
duota geltonais deimantais didumo sulig jūros akmenėliais, buvo 
nugrimzdusi į jos banguojančias vešlias krūtis. 

Rodės, menkiausias jos judesys pareikalaudavo tokių kvėpa- 
vimo pastangų, kad bet koks to judesio suteiktas malonumas 
buvo be galo menkas palyginti su jomis. Kone iš karto, vos tik 
jie įėjo, ji ėmė pasakoti Templ apie savo astmą, sunkiai kopda- 
ma laiptais priekyje, sunkiai statydama kojas, apautas veltinė- 
mis šlepetėmis, vienoje rankoje laikydama medinį rožinį, kito- 

je - alaus bokalą. Ji ką tik buvo grįžusi iš bažnyčios ir vilkėjo 
juodo šilko suknele, ant galvos pūpsojo barbariškai gėlėmis 
išpuošta skrybėlaitė, bokalo apačia vis dar buvo aprasojusi 
nuo šalčio jo viduje. Judėjo ji sunkiai, perkeldama svorį nuo 
vienos galingos šlaunies ant kitos, abu šunėkai malėsi jai tarp 
kojų, o ji nesiliovė kalbėjusi per petį kimiu, dūsuojančiu, mo- 
tinišku balsu. 

-— Išplėstakis žinojo, kad geriausia tave atvesti į mano na- 
mus, o ne kur kitur. Jau kiek metų aš jam neduodu ramybės, — 
kiek metų aš tau neduodu ramybės, saulele? - kad susirastų 
mergaitę. Aš visada sakau, jaunas vyrukas negali gyventi be 
mergaitės ilgiau nei....... — dusdama ji pradėjo keikti šunėkus, 
kurie jai painiojos po kojų, ir stabtelėjo norėdama nustumti 
juos į šalį. - Dumkit žemyn, - pasakė mojuodama jų pusėn 
rožiniu. Šunėkai urzgė ant jos pagiežingu falcetu rodydami 
dantis, O ji atsikolė į sieną gaubiama vos juntamo alaus kva- 
po, — ranka uždėta ant krūtinės, burna praverta, - akys su- 
stingo, kupinos liūdno užimto kvapo siaubo, kai ji pradėjo 
gaudyt orą, o pakeltas bokalas švelniai sušvito tamsoje lyg 
apsinešęs sidabras. 

Tie siauri tamsūs laiptai sukos ankštais narveliais apie savo 
ašį. Šviesa, krintanti pro stora užuolaida užkabintas duris kiek- 
vieno aukšto priekyje ir pro langą su uždarytomis langinėmis 
gale, buvo kažkokia vargana. Kažkokia išeikvota, numirėliška, 
išsekusi, - toks nesibaigiantis nuoilsis, tarsi tai būtų koks pū- 
vantis užtakis, nepasiekiamas saulės spindulių ir džiugių švie- 
sos bei dienos garsų. Čia tvyrojo negyvas nereguliarių vaišių 
tvaikas, atsiduodantis alkoholiu, ir Templ, kad ir kokia nepaty- 
rusi buvo, atrodė, kad ją supa pamėkliška apatinių drabužių 

maišatis, atsargūs pradvisusio nuolat puolamo ir neįveikiamo 
kūno šnabždesiai, atsklindantys iš už kiekvienų tylių durų, pro 
kurias jie praeidavo. Užpakaly, palei jos ir mis Rebos kojas, į 
viršų rabždinosi du šunėkai, tokie papurę šviesos blyksniai, cak- 
sėdami nagais į metalines juostas, kuriomis prie laiptų buvo 
pritvirtinti kilimai. 

Vėliau, kai gulėjo lovoje su apvyniotu aplink nuogas strėnas 
rankšluosčiu, girdėjo, kaip tie šunėkai šnarpščia ir inkščia ana- 
pus durų. Jos paltas ir skrybėlaitė kabojo ant vinių, įkaltų į 
duris, suknelė ir kojinės gulėjo ant kėdės, ir jai atrodė, kad ji 
kažin kur girdi ritmišką skalbimo lentos brūkš brūkš, tada ir 
vėlei puolė gūžtis, slėptis, kaip darė ir tada, kai jie numovė jai 
kelnaites. 

— Nagi nagi! - prabilo mis Reba. - Aš pati kraujavau keturias 
dienas. Tai niekis. Daktaras Kvinas sustabdys tą kraują per dvi 
minutes, o Mini išskalbs jas 1r išlygins taip, kad tu jų neatpažin- 
si. Tas kraujas bus tau tūkstančio dolerių vertės, širdele. - Ji 
pakėlė bokalą, gėlės ant negyvėliškai sustingusios jos skrybėlai- 
tės makabriškai linktelėjo: „Į sveikatą!“ - Mes - vargšės mer- 
gaitės, - toliau kalbėjo ji. Pakeltos žaliuzės, suskilusios gausybe 
įtrūkimų, nelyginant sena oda, nežymiai kilsteldavo skaidria- 
me ore, įleisdamos į kambarį slūgstančias sskmadieninio eismo 
garsų - šventiškų, nenutrūkstamų, išnykstančių - bangas. Templ 
gulėjo lovoje nekrusteldama, ištiesusi suglaustas kojas, užsitrau- 
kusi iki smakro antklodes, jos veidelis atrodė mažytis, blyškus, 
aprėmintas išsidraikiusių vešlių plaukų. Gaudydama orą, mis 
Reba nuleido bokalą. Kimiu, tolydžio silpstančiu balsu ėmė aiš- 
kinti Temp, kaip jai pasisekė. 


— Visos mūsų apylinkės merginos mėgino jį pasiglemžt, šir- 

dele. Yra čia tokia viena ištekėjusi moteriškė, kartais čionai už- 
šoka, tai ji pasiūlė Mini dvidešimt penkis dolerius vien už tai, 
kad ši atvestų jį jos kambarin, vien už tai. Manai, jis bent žvilg- 
telėjo į kurią nors iš jų? O merginos ne šiaip sau, po šimtą 
dolerių už naktį ima. Ne, ir viskas. Pinigai jam teka kaip van- 
duo, o manai, jis buvo nusižiūrėjęs bent vieną, išskyrus tai, kad 
pašokdino? Aš visada žinojau, kad jis išsirinks ne kurią nors iš 
vietinių eilinių kekšių. Būdavo, ir sakau joms: toji iš jūsų, kuri 
Jį pasigaus, bus apipilta deimantais, bet tik kad nė vienai tokių 
kaip jūs, eilinių kekšių, jis neteks, ir štai dabar Mini išskalbs jas 
ir išlygins taip, kad tu jų nebeatpažinsi. 

— Aš jų daugiau neužsimausiu, - sušnibždėjo Templ. — Aš 
negaliu. 

— Na ir nereikia, jei nenori. Gali jas Mini atiduoti, nors neži- 
nau, ką ji su jomis veiks, nebent tik... - Šunėkai prie durų suinkš- 
tė garsiau. Pasigirdo artėjantys žingsniai. Durys atsidarė. Įėjo 
tarnaitė negrė nešina padėklu su ketvirtiniu alaus buteliu ir džino 
stikline, šunys šokinėjo jai aplink kojas. - O rytoj parduotuvės 
bus atidarytos, ir mudvi nueisim apsipirkti, kaip jis mums lie- 
pė. Kaip ir sakiau: mergina, kuri jį gaus, bus apipilta deiman- 
tais, pamatysi, ar aš nebuvau... - Ji pasigręžė, didžiulė kaip kal- 
nas su tuo pakeltu bokalu, o abu šunys šoktelėjo ant lovos ir - 
tiesiai jai į skreitą, piktai kits kitą grybštelėję. Akys kaip karo- 
liukai žvelgė nuožmiai iš gauruotų beformių jų galvų, nasrai 
rausvai žiojėjo atverdami aštrius kaip adatos dantis. - Reba! - 
ištarė mis Reba, - Lipk žemėn! Ir tu, misteri Binfordai! — ir 
nusviedė juos nuo kelių, o jie kaleno dantimis prie pat jos ran- 
kų. - Tik pamėgink man įkąsti, tik pamėgink... Ar tu atidavei, 
mis... Kuo tu vardu, širdele? Aš nenugirdau. 


šveNTOvVĖ (133 


— Templ, - sušnibždėjo Templ. 

— Aš turiu galvoje tavo vardą, o ne pavardę, širdele. Mes čia — 
be jokių ceremonijų. 

- Tai mano vardas. Templ. Templ Dreik. 

— Tau davė berniuko vardą, ar ne tiesa? ...Ar mis Templ daik- 
tai išskalbti, Mini? 

- Jo, mem, - atsakė tarnaitė. - Jie dabar džiūva užu pečiaus. 
- Ji įžengė su tuo padėklu atsargiai stumdama šalin šunis, o šie 
kaleno dantimis jai prie kulkšnių. 

— Tu juos gražiai išskalbei? 

— Marias laiko sugaišau prie jų, - paaiškino Mini. - Rods, 
niekad da nemačiau tokio įsigraužusio kraujo... - Templ kles- 
telėjo atgal tarsi mėšlungio perlieta ir pakišo galvą po antklo- 
de. Pajuto mis Rebos ranką. 

— Nieko nieko... Še, išgerk. Vaišinu. Aš neleisiu, kad Išplėsta- 
kio mergina... 

— Aš nebenoriu, - atsakė Templ. 

— Nieko, nieko, - pakartojo mis Reba. - Išgerk ir pasijusi 
geriau. - Ji kilstelėjo Templ galvą. Templ sučiupo antklodę ir 
prisispaudė ją prie gerklės. Mis Reba priglaudė stiklinę jai prie 
lūpų. Templ išgėrė ją vienu mauku ir vėl susirietė ant lovos 
spausdama prie savęs antklodes, akys virš jų švytėjo, juodos ir 
didžiulės. - Kertu lažybų, kad sujaukei tą rankšluostį, - pasakė 
mis Reba dėdama ranką ant antklodės. 

— Ne, - sušnibždėjo Templ. - Viskas gerai. Jis ten kur buvęs. — 
Ji susigūžė tarsi nusižeminusi; buvo matyti, kaip jos kojos susi- 
rietė po antklodėmis. 

— Ar pakvietei daktarą Kviną, Mini? - paklausė mis Reba. 

— Jo, mem, - Mini pylė alų iš butelio į bokalą, matinė šarma 

ženklino alkoholio lygį metalo inde. - Jis sak, kad sekmadienį 
popiet nepriim jokių iškvietimų. 

— Ar pasakei jam, kas jį kviečia? Ar pasakei, kad jį kviečia 
mis Reba? 

— Jo, mem. Jis sak, kad nevažiuos... 

— Sugrįžk pas jį ir pasakyk, kad toks... Pasakyk jam, kad aš... 
Ne, palauk. - Ji sunkiai atsistojo. - Taip atsakyti man, galinčiai 
triskart patupdyt jį į kalėjimą. - Ir nukrypavo durų link, šunė- 
kai glaudėsi prie jos veltinių šlepečių. Tarnaitė nusekė jai iš 
paskos ir užvėrė duris. Templ girdėjo, kaip mis Reba keikia 
šunėkus ir nežmoniškai lėtai leidžiasi laiptais žemyn. Paskui tie 
garsai išnyko. 

Žaliuzės nepaliaujamai dunkčiojo į langus vos girdimai girgž- 
čiodamos. Templ išgirdo tiksint laikrodį. Jis stovėjo ant židinio 
atbrailos virš grotelių, prikimštų žalio gofruoto popieriaus. Laik- 
rodis buvo gėlėto porceliano, paremtas keturių porcelianinių 
nimfų. Jis turėjo tik vieną rodyklę, papuoštą užraitais ir paauk- 
suotą, ji buvo sustojusi tarp dešimtos ir vienuoliktos ir tuo su- 
teikė šiaip jau neišraiškingam ciferblatui abejonių nekeliantį pa- 
tvirtinimą, jog tas neturi ničnieko bendra su laiku. 

Templ išlipo iš lovos. Prilaikydama apvyniotą rankšluostį, 
nutykino prie durų taip įtempusi ausis, kad akys jai aptemo 
nuo klausymosi. Buvo jau sutemos, padūmavusiame veidrody- 
je, tokiame skaidriame pailgame prieblandos stačiakampyje, iš- 
vydo savo atspindį - plonytį vaiduoklį, blankų šešėlį, judantį 
pačiose šešėlio gelmėse. Priėjo prie durų. Ir iš karto išgirdo 
gausybę prieštaraujančių garsų, susiliejančių į vieną grėsmę, ta- 
da tūžmingai įkibo į jas, kol galiausiai surado velkę ir, paleidusi 
rankšluostį, užstūmė. Paskui, atsigręžusi veidu į duris, čiupo 


švENTOvĖ (135 


rankšluostį ir nudūmė atgal, įšoko į lovą, užsitraukė antklodes 
iki smakro ir paliko gulėti įsiklausydama į slaptą savo kraujo 
kuždesį. 

Jie jau kuris laikas beldė į duris, kol ji galiausiai išleido kaž- 
kokį garsą. 

— Tai daktaras, širdele, - kimiai dūsavo mis Reba. - Nagi, 
atidaryk. Būk gera mergaitė. 

— Aš negaliu, - atsakė Templ vos girdimu balsu. - Aš lovoje. 

— Atidaryk gi. Jis nori tau padėti. - Ji kimiai dūsavo. - Vieš- 
patie švenčiausias, kad nors kartelį vėl galėčiau įkvėpti pilna 
krūtine. Nekvėpavau pilna krūtine nuo... - Templ girdėjo, kaip 
apačioje už durų brazdinasi šunėkai. - Širdele. 

Prilaikydama rankšluostį, kuriuo ji buvo apsijuosusi, išlipo 
iš lovos. Tyliai nubidzeno prie durų. 

— Širdele, - kartojo mis Reba. 

- Palaukit, - pasakė Templ. - Leiskit man sugrįžti iki lovos. 
Leiskit man... 

— Gera mergaitė, - pasakė mis Reba. - Aš taip ir žinojau, kad 
ji galiausiai bus gera mergaitė. 

— O dabar suskaičiuokit iki dešimties, - pasakė Templ. - Ar 
suskaičiuosit iki dešimties? - pakartojo prisiglaudusi prie durų 
medžio. Paskui be garso patraukė velkę, apsisuko ir nudūmė 
atgal į lovą, jos basos kojos trepsėjo kaskart tyliau. 

Daktaras buvo nutukęs vyras retais garbanotais plaukais. Jis 
dėvėjo akinius raginiais rėmais, pro kuriuos jo akys neatrodė 
nė trupučio iškreiptos, tarsi jie būtų iš skaidraus stiklo ir dėvi- 
mi tik dėl solidumo. Templ žiūrėjo į jį iš po antklodžių prispau- 
dusi jas prie smakro: 


— Liepkite jiems išeiti, - sušnabždėjo, - tegu jie išeina. 

— Nagi, nagi, - įsiterpė mis Reba. - Jis tuoj viską patvarkys. 

Templ įsikibo į antklodes. 

— Jeigu tik panelytė leistų... - prabilo daktaras. - Jo plaukai 
buvo grakščiai pasistoję virš kaktos. Burnos kampučiai įtrauk- 
ti, lūpos putlios, drėgnos, raudonos. Uždengtos akinių akys at- 
rodė lyg mažyčiai dviračio ratukai, besisukantys svaiginamu grei- 
čiu, tokios šviesiai rudos, metališkos. Jis ištiesė storą baltą ran- 
ką su masonišku žiedu, iki antrojo piršto sąnario apaugusią 
plonais rausvais pūkeliais. Šaltas oras plūstelėjo jos kūnu že- 
miau šlaunų, ji užsimerkė. Gulėdama aukštielninka, suspaudu- 
si kojas, ji ėmė verkti, beviltiškai, paklusdama kaip vaikas dan- 
tisto kabinete. 

— Nieko, nieko, gurkštelk dar džino, širdele, - pasiūlė mis 
Reba. — Pasijusi geriau. 


Supleišėjusios žaliuzės ant lango, retkarčiais prasižiojančios 
ir brūkšinčios į staktą, įleisdavo kambarin sutemas tolydžio silp- 
nėjančiomis bangomis. Dulsva prieblanda išnirdavo iš po jų lė- 
tais pliūpsniais nelyg signalinis dūmas iš dūmų uždangos ir su- 
tirštėdavo kambaryje. Porcelianinės figūrėlės, prilaikančios laik- 
rodį, blyksteldavo glotniais neryškiais išlinkiais, - kelias, alkūnė, 
šonas, petys, krūtinė, - goslaus nuovargio pozomis. Stiklinis 
laikrodžio ciferblatas, suveidrodėjęs, rodės, gėrė savin visą ne- 
norinčią išnykti šviesą, sulaikęs savo netrikdomose gelmėse ra- 
mų mirštančio laiko mostą, toks vienarankis, sakytum, karo 
veteranas. Pusė vienuoliktos. Templ gulėjo lovoje, žiūrėjo į laik- 
rodį ir galvojo apie pusę vienuoliktos. 

Ji vilkėjo dukslų vyšninio krepo peniuarą, patalynės fone jis 
atrodė juodas. Plaukai, dabar jau iššukuoti, draikėsi juodu de- 

besiu; veidas, kaklas ir rankos, išlindę iš po antklodžių, buvo 
pilki. Kai tie žmonės išėjo iš kambario, ji valandėlę gulėjo visa 
palindusi po antklodėmis. Gulėjo taip, kol išgirdo, kaip durys 
užsidarė ir nuaidėjo lipančiųjų žemyn žingsniai, kol nesiliau- 
jantis plonas daktaro balsas ir mis Rebos sunkus alsavimas tam 
purvinam koridoriuje nusidažė sutemų spalva ir galiausiai su- 
vis išnyko. Tada pašoko, nubėgo prie durų, užstūmė velkę, puolė 
atgal į lovą, vėl užsitraukė ant galvos antklodes ir taip gulėjo 
susisukusi į kamuoliuką, kol ėmė dusti. 

Paskutiniai šafraniniai atšvaitai nugulė lubas ir sienų viršų, jau 
padažyti purpuru, krintančiu nuo Pagrindinės gatvės dantytos 
stačiatvorės, ryškiai išsiskiriančios vakaro danguje. Ji stebėjo juos 
blunkant, tarsi tie žaliuzių žiovuliai vienas po kito rytų juos pa- 
mažėle. Matė, kaip paskutiniai šviesos spinduliai susitelkia ant 
laikrodžio, o ciferblatas iš apskritos skylės tamsoje tampa disku, 
pakibusiu nebūtyje, pirmapradžiame chaose, paskui pavirsta kriš- 
toliniu rutuliu, saugančiu savo ramiose, slaptingose gelmėse jau 
sutvarkytą cha0są to painaus, šešėlių kupino pasaulio, kur ant 
randuotų šonų senos žaizdos skrieja svaiginančiu greičiu į tam- 
są, tykančią naujais pavojais. 

Ji galvojo apie pusę vienuoliktos. Pats laikas apsirengti šokiams, 
jeigu turi pakankamą pasisekimą, kad leistum sau atvykti pavė- 
lavusi. Oras pritvinkęs vonių, kuriose ką tik buvo maudytasi, 
garo, ir pudra tvyro šviesos spinduliuose kaip spaliai daržinių 
palėpėse, o jos žiūri viena į kitą, lygina, aptarinėja, ar labai jau 
visus sunepatogintų, jeigu išeitų salėn va taip, kaip stovi. Kai 
kurios nė už ką to nepadarytų, daugiausia tos, kurių kojos trum- 
pos. Kai kurios puikiai sudėtos, bet ir jos to nepadarytų. Ir nesa- 
ko kodėl. Pati negražiausia iš jų visų pasakė, kad vaikinai mano, 

Jog visos merginos bjaurios, kai būna be drabužių. Ji pasakė, esą 
Žaltys žiūrėjo į Ievą kelias dienas ir jos nepastebėjo, kol galiau- 
siai Adomas ją privertė užsidengti figos lapu. „Iš kur tu žinai?“ — 
paklausė kitos, ir ji pasakė, kad Žaltys buvęs dar prieš Adomą, 
nes jis buvęs pirmas išmestas iš dangaus, jis buvęs ten visą laiką. 
Bet jos ne tai turėjo galvoje ir pakartojo: „Iš kur tu žinai?“ - ir 
Templ vėl regėjo, kaip toji prisispaudė prie tualetinio staliuko, o 
visos kitos apspito ją ratu, tos sušukuotos galvos ir kvapniuoju 
muilu atsiduodantys pečiai, ir ta lengvutė pudra, tvyranti ore, o 
jų žvilgsniai, įdurti į ją it peiliai, taip, jog gali įžvelgt net gyvą 
mėsą ten, kur ją liečia jų akys, o jos akys tame negražiame vei- 
de - drąsios ir išsigandusios, provokuojančios, ir visos jos karto- 
ja: „Iš kur tu žinai?“, kol ji pasakė joms tikrai žinanti ir pakėlusi 
ranką prisiekė. Būtent tada ta jauniausioji pasisuko ir išbėgo iš 
kambario. Užsidarė vonioje, ir jos girdėjo, kaip ji vemia. 

Templ galvojo apie pusę vienuoliktos ryto. Sekmadienio ry- 
tas, poros neskubėdamos traukia į bažnyčią. Žiūrėdama į nyks- 
tantį taikų laikrodžio mostą, ji prisiminė, jog tai vis dar sekma- 
dienis, tas pats sekmadienis. Gal tai pusė vienuoliktos ryto, toji 
pati pusė vienuoliktos. „Tada aš esu ne čia, - pamanė ji. - Tai ne 
aš. Tada aš esu universitete. Šįvakar turiu pasimatymą su“ ...ir 
galvojo apie studentą, kuris jai buvo paskyręs pasimatymą. Bet 
niekaip negalėjo prisiminti kuris. Ji užsirašydavo pasimatymus į 
savo lotynų kalbos vertimų sąsiuvinį, kad nereikėtų sukti galvos, 
su kuo ji susitiks. Reikėdavo tik apsirengti, ir netrukus kas nors 
užsukdavo jos pasiimti. Verčiau jau atsikelsiu ir apsirengsiu, pa- 
sakė sau žiūrėdama į laikrodį. 

Atsistojo ir ramiai perėjo per kambarį. Pažiūrėjo į laikrodžio 
ciferblatą, bet, nors ir matė jame iškreiptą blausios šviesos ir 


švENTOvĖ (139 


šešėlių žaismą, tokią siūruojančią geometrinę miniatiūrą, savęs 
jame neįžvelgė. „Tai vis tas peniuaras“, — pamanė ji žiūrėdama 
į savo rankas, o krūtinė kilnojosi po ta slystančia nuo pečių 
skraiste, iš po kurios jai bežingsniuojant blankiais, skubriais tar- 
pais išlįsdavo jos kojų pirštai. Ji tyliai patraukė velkę, grįžo į 
lovą ir atsigulė sudėjusi rankas už galvos. 

Kambaryje dar buvo šiek tiek šviesu. Ji suvokė girdinti tik- 
sint savo laikrodėlį, jau kuris laikas. Suprato, kad namas pilnas 
įvairiausių garsų, kurie sunkėsi į kambarį, prislopinti, neaiš- 
kūs, tarsi atklystantys iš labai toli. Kažkur negarsiai, bet spigiai 
cyptelėjo skambutis, kažkas, vilkintis čežančiais drabužiais, ko- 
pė laiptais. Tos kojos pražingsniavo pro jos duris, užkopė dar 
aukščiau, paskui jų jau nebesigirdėjo. Ji įsiklausė į laikrodėlį. 
Po langu, sudžergus sankabai, išjudėjo iš vietos mašina, paskui 
vėl cyptelėjo tas negarsus skambutis, spigus ir ilgas. Templ su- 
prato, kad ta menka šviesa kambaryje —- nuo gatvės žibinto. 
Paskui suprato, kad jau naktis ir kad toji tamsa už lango perte- 
kusi miesto garsų. 

Ji girdėjo, kaip du šunėkai užkopė laiptais įnirtingai dras- 
kydami nagais grindis. Garsai praslinko palei duris ir liovėsi, 
visiškai nuščiuvo, ir viskas taip nurimo, kad ji kone regėjo 
tuos šunėkus prisiplojusius patamsyje prie sienos ir stebinčius 
laiptinę. „Vienas jų pavadintas kažkokiu misteriu“, - pagalvo- 
jo Templ, laukdama, kada išgirs laiptuose mis Rebos žings- 
nius. Bet tai buvo ne mis Reba: žingsniai buvo pernelyg jau 
tvirti ir pernelyg lengvi. Durys atsivėrė, šunys įšoko vidun, 
tokie du beformiai pavidalai, nuskuodė po lova ir inkšdami 
susigūžė. 


— Ei, šuvos! - pasigirdo Mini balsas. - Per jus išlaisčiau viską. — 


140) William Faulkner 


Įsižiebė šviesa. Mini laikė padėklą. - Atnešiau jums vakarienę, — 
pasakė. - Kur dingo tie šuvos? 

— Po lova, - atsakė Templ. - Aš nieko nenoriu. 

Mini priėjo, padėjo ant lovos padėklą ir pažvelgė į Templ, 
malonus jos veidas atrodė supratingas ir ramus. 

— Ar norėtumėte, kad aš... - prabilo ji tiesdama ranką. Templ 
skubiai nusisuko. Ji girdėjo, kaip Mini atsiklaupė ir gerinosi 
šunims, o šie urzgė ant jos, inkštė ir astmatiškai kaleno danti- 
mis. - Nagi ropškitės lauk iš ten, - pasakė Mini. - Jie žin, ką 
mis Reba daro, kai nusprendž pasigert. Nagi eikš čion, misteri 
Binfordai! 

Templ pakėlė galvą: 

— Misteris Binfordas? 

— Tasai su mėlyn kaspinu, - paaiškino Mini. Ji pasilenkė ir 
mostelėjo ranka šunų pusėn. Šie glaudėsi prie sienos lovūgalyje 
ir grybščiojo ją dantimis bei urzgė apnikti pašėlusio siaubo. — 
Misters Binfords buvo mis Rebos vyrs. Buvo čia savininks vie- 
nuolik metų, bet maždaug prieš du mets pasimirė. Ant rytojaus 
mis Reba įsigij šitus šunis, vieną pavadin misteriu Binfordu, o 
kitą mis Reba. Kiekvienąsyk, kai tik nuein į kapines, taip ir 
užgeria, kaip va šiandien, tada šunėkams tik dėk į kojs. Bet 
misteriui Binfordui visad kliūv. Paskutinį kartą ji išmetė jį pro 
viršutinį langą, paskui nusileid žemyn ir ištuštin misterio Bin- 
fordo drabužių spintą, viską išmetė gatvėn, išskyrus tai, su kuo 
jis buvo palaidots. 

— O, - atsiliepė Templ, - tada nenuostabu, kad jie taip įbau- 
ginti. Tegu jie lieka čia. Jie man netrukdo. 

— Tikriaus taip ir reiks padaryt. Misters Binfords, matyt, jau 
nė už ką neis iš šito kambario. - Ji vėl atsitiesė ir pažiūrėjo į 

Templ. - Suvalgykit tą vakarienę, - pasakė. — Pasijusit geriau. 
Kliustelėjau jums patyliukais dar ir džino. 

— Aš nieko nenoriu, - atsakė Templ nusisukdama. Ji girdėjo, 
kaip Mini išėjo iš kambario. Durys tyliai užsidarė. Po lova šu- 
nėkai gūžėsi prie sienos apimti stingdančio, tūžmingo siaubo. 

Šviesa sklido nuo lubų vidurio, iš po gofruoto rausvos spal- 
vos popieriaus, parudavusio ties ta vieta, kur lietėsi lemputė. 
Grindis dengė margas rausvai rudas kilimas, prikaltas siauro- 
mis lystelėmis; ant alyvuogių spalvos sienų kabojo dvi įrėmin- 
tos litografijos. Ant abiejų langų karojo dulkių spalvos mašina 
austos nėrinių užuolaidos, panašios į stačiai pritvirtintas sutirš- 
tintų dulkių juostas. Visas kambarys atrodė priplėkęs nuobo- 
daus orumo; banguotame pigaus lakuoto tualetinio staliuko veid- 
rodyje, lyg kokiame užakusiame tvenkinyje, rodės, vis dar gaiša- 
vo išsieikvojusios gašlių mostų bei mirusių geidulių šmėklos. 
Kampe, virš išblukusios subraižytos klijuotės skiautės, prikaltos 
prie kilimo, stovėjo praustuvas su gėlėtu dubeniu, ąsočiu bei 
rankšluosčių krūvele; kampe už jo - pamazgų kibiras, irgi ap- 
suktas gofruotu rausvos spalvos popieriumi. 

Šunys po lova neišleido nė menkiausio garso. Templ vos krus- 
telėjo: sausa čiužinio ir jo spyruoklių aimana nugrimzdo į klai- 
kią tylą, kurioje jie tupėjo susigūžę. Ji galvojo apie juos, tokius 
garbanotus, tokius beformius, pasiutusius, aikštingus, išlepin- 
tus, apie tai, kaip pretenzinga jų gyvenimo be rūpesčių ir be 
pavojų monotonija staiga būna nutraukiama be jokio įspėjimo 
kažkokios nesuprantamos siaubo ir baimės akimirkos, baimės, 
kad būsi fiziškai sunaikintas tų pačių rankų, kurios šiaip jau 
simbolizuoja patentuotą jų gyvenimo ramybę. 

Namai buvo pilni garsų. Neraiškūs, tolimi, jie atvilnydavo 


142) William Faulkner 


kaip nubudimo, atgimimo ženklas, tarytum patys tie namai bu- 
vo užmigę ir dabar, atėjus tamsai, kėlėsi; ji nugirdo kažką pa- 
našų į spigaus moters juoko priepuolį. Garuojantys kvapai nuo 
padėklo tvokstelėjo jai į veidą. Ji pasisuko, pažvelgė į jį, į tuos 
uždengtus ir neuždengtus storo porceliano dubenis. Viduryje 
padėklo stovėjo blyški džino stiklinė, gulėjo cigarečių pakelis ir 
degtukų dėžutė. Ji kilstelėjo alkūnę gaudydama slystanųį peniua- 
rą. Paskui nukėlė dangčius nuo storo jautienos pjausnio su bul- 
vėmis, žaliaisiais žirneliais; nuo bandelių, nuo kažkokios bevar- 
dės rausvos masės, kurią nežinia kokiu pojūčiu — gal tiesiog iš- 
skyrimo - atpažino kaip saldų patiekalą. Vėl užsitraukė slystantį 
peniuarą ir pagalvojo apie kurso draugus, valgančius universite- 
to valgykloje: garsiai klega balsai, tarška šakutės; apie tėvą ir 
brolius, sėdinčius prie vakarienės stalo namuose; apie tą skolin- 
tą peniuarą ir apie mis Rebos pasakymą, esą rytoj jos eisiančios į 
parduotuves apsipirkti. „O aš turiu tik du dolerius“, - prisiminė. 

Kai pažiūrėjo į tą maistą, suprato, kad ji visai nealkana, kad 
net žiūrėt į jį nenori. Pakėlė stiklinę ir vienu mauku ją ištuštino, 
bjauriai susiraukė, tada pastatė ją atgal ton pačion vieton ir sku- 
biai nusisuko nuo padėklo pirštais čiuopdama cigaretes. Kai bu- 
vo jau bebraukianti degtuką, vėl žvilgtelėjo į padėklą, nedrąsiai 
dviem pirštais paėmė bulvės griežinėlį ir suvalgė. Po to suvalgė 
dar vieną kitoje rankoje laikydama neuždegtą cigaretę. Tada pa- 
dėjo cigaretę, paėmė peilį ir šakutę ir pradėjo valgyti retkarčiais 
sustodama užsitraukti nuslydusio nuo peties peniuaro. 

Baigusi valgyti, užsidegė cigaretę. Vėl išgirdo skambutį, paskui 
kitą, kiek kitokio tembro. Spigų moters šūksnį permušė durų 
trenksmas. Du žmonės užkopė laiptais ir praėjo pro jos duris; 
ji girdėjo, kaip kažkur dusliai dudena mis Rebos balsas ir įsiklau- 

siusi suprato ją sunkiai kopiant laiptais. Templ nenuleido akių 
nuo durų, kol jos neatsivėrė ir jose nepasirodė mis Reba su 
bokalu rankoje. Dabar ji buvo apsivilkusi pūpsančią naminę 
suknią, ant galvos stirksojo našlės skrybėlaitė su šydu. Ji įžengė 
vidun avėdama tomis gėlėtomis veltinėmis šlepetėmis. Abu šu- 
nėkai po Templ lova sutartinai išleido prislopintą visiškos ne- 
vilties garsą. 

Atsegta nugaroje suknelė buvo nevėkšliškai nukarusi nuo mis 
Rebos pečių. Viena žieduota ranka gulėjo jai ant krūtinės, kita 
laikė aukštai iškeltą bokalą. Plaučiams sunkiai darbuojantis, žio- 
jėjo atvira burna, nusagstyta auksinių plombų. 

— O Viešpatie švenčiausias, o Viešpatie švenčiausias, — ištarė 
ji. Šunys tik nėrė iš po lovos ir kiek įkabindami puolė prie durų 
brūžindami nagais grindis. Kai dūmė pro mis Rebą, ši pasisuko 
ir šveitė į juos bokalą. Jis pataikė į durų staktą, aptaškė sieną ir 
atšoko beviltiškai tarškėdamas. Mis Reba suspaudė krūtinę ir 
su švilpesiu įkvėpė oro. Paskui priėjo prie lovos ir pažiūrėjo 
pro šydą į Templ. „Mes buvom laimingi kaip balandėliai, - de- 
javo ji dusdama, o žiedai plykčiojo karštais blyksniais tarp jos 
banguojančių krūtų. - Paskui jam atėjo laikas numirti ant ma- 
no rankų.“ Ji su švilpesiu įtraukė oro, burna prasižiojo, atkar- 
todama slaptą jos nuniokotų plaučių kankynę, akys apsiblausė, 
suapvalėjo, paralyžiuotos suglumimo, išsprogo. „Kaip du ba- 
landėliai“, - suriaumojo ji kimiu, dusulingu balsu. 


Ir vėl laikas pavijo negyvą mostą už laikrodžio stiklo: Templ 
laikrodėlis ant staliuko prie lovos rodė pusę vienuoliktos. Dvi 
valandas ji gulėjo niekieno netrikdoma ir klausėsi. Dabar jau 
skyrė atsklindančius iš apačios garsus. Kuris laikas girdėjo juos 

gulėdama toje suplėkusioje kambario vienumoje. Paskui užgrojo 
mechaninis pianinas. Retkarčiais ji išgirsdavo gatvėje po langu 
stabdant automobilį, kartą ar du piktai besikivirčijantys balsai 
priartėjo ir siūbtelėjo iš po tų žaliuzių. 

Ji girdėjo, kaip pora — vyras ir moteris - užkopė laiptais ir 
įėjo į gretimą kambarį. Paskui išgirdo, kaip sunkiai užšniokšta- 
vo mis Reba, praėjo pro jos duris, ir, gulėdama lovoje, plačiai 
pravėrusi nejudančias akis, Templ girdėjo, kaip ji ėmė daužyti į 
gretimas duris tuo metaliniu bokalu ir šaukti į durų medį. Vy- 
ras ir moteris už durų neišleido nė garso, jie buvo tokie tylūs, 
kad Temp vėl prisiminė tuos šunėkus, prisiminė, kaip jie gūžė- 
si prie sienos po jos lova sustingę iš siaubo ir nevilties įtūžio. Ji 
klausėsi, kaip mis Rebos balsas kimiai šaukė bežadžiam me- 
džiui. Paskui jis nutilo užėjus siaubingam dusulio priepuoliui, 
tačiau netrukus vėl garsiai ir šiurkščiai rykavo vyriškais keiks- 
mais. Vyras ir moteris už sienos neišleido nė garso. Templ gulė- 
jo spoksodama į sieną, už kurios vėl sugriaudė mis Rebos bal- 
sas, kai ji pradėjo daužyti metaliniu bokalu į duris. 

Templ nei matė, nei girdėjo, kada jos durys atsidarė. Tiesiog 
netyčia po kurio laiko pažvelgė į jas ir pamatė stovintį jose 
Išplėstakį su nusmaukta ant veido skrybėle. Lygiai taip pat be 
garso jis įžengė vidun, uždarė duris, užstūmė velkę, paskui 
priėjo prie lovos. O ji lėtai slinko į jos galą traukdama prie 
smakro antklodes ir nenuleisdama nuo jo akių. Jis prisiartino 
ir nužvelgė ją. Ji pamažėle gūžėsi, gūžėsi, tokia visai atskirta 
nuo visų, tarsi kas būtų ją pririšęs prie bažnyčios varpinės. Vyp- 
telėjo jam, burna išsikreipė sustingusia gailia grimasa atverda- 
ma dantų porcelianą. 

Kai jis uždėjo ant jos ranką, ji ėmė inkšti: 

— Ne, ne, - sušnabždėjo, - jis sakė, kad man dabar nega- 


Jis trūktelėjo antklodes, nusviedė jas šalin. Jinai gulėjo neju- 
dėdama, iškėlusi delnus, o kūnas po strėnų valkčiu traukės atgal 
tūžmingai skaidydamasis tarsi išgąsdinta žmonių minia. Kai jis 
vėl ištiesė jos pusėn ranką, ji pamanė, kad jis tuoj smogs. Tačiau, 
įdūrusi į jį akis, pamatė, kaip jo veidas pradėjo trūkčioti ir krūp- 
čioti mėšlungiškai, lyg tuoj pravirksiančio vaiko, paskui išgirdo 
jį pradėjus tyliai unkščioti. Jis griebė jai už peniuaro. Ji sučiupo 
jo riešus ir ėmė blaškytis iš vienos pusės į kitą pravėrusi burną 
klyksmui. Jis užspaudė ranka jai lūpas, ir, įsitvėrusi jo riešo, sei- 
lėdama tarpupirščius, įnirtingai raičiodamasi nuo vienos šlau- 
nies ant kitos, ji staiga išvydo, kaip jis susigūžė prie lovos, kaip 
veidas išsikreipė virš nesančio smakro, pamėlusios lūpos išsišovė 
priekin, tarsi jis pūstų karštą sriubą plonai žvengdamas it arklys. 
Už sienos mis Reba šiurkščiai, dusulingai liete liejo į koridorių, į 
visus namus nepadorių keiksmažodžių srautą. 


XIX 


— O toji mer gina, — nesiliovė Horacijus, - jai viskas 
baigėsi gerai. Jūs žinote, kad jai nieko nenutiko, kai jūs išėjote 
iš namų. Kai matėte ją su juo mašinoje. Jis tik pavėžėjo ją iki 
miesto. Jai nieko nenutiko. Jūs žinote, kad jai nieko nenutiko. 

Moteris sėdėjo ant lovos krašto nudelbusi akis į vaiką. Jis 
gulėjo po išblukusia, švaria vilnone antklode, užkėlęs rankutes 
prie galvos, tarsi būtų numiręs nuo nepakeliamos kančios, kuri 

net ir nespėjo jo užklupti. Akys pusiaumirkos, taip užvirtusios, 
kad matėsi tik nugriebto pieno spalvos baltymas. Veidas dar 
sudrėkęs nuo prakaito, tačiau kvėpavo jis jau lengviau. Taip 
nebežiopčiojo iš paskutinių jėgų, su pasišvilpčiojimais traukda- 
mas orą kaip tada, kai Horacijus įžengė į kambarį. Ant kėdės 
greta lovos stovėjo stiklinė, iki pusės pripilta vos padažyto van- 
dens, su įmerktu jon šaukštu. Pro langą veržėsi gausybė viso- 
kiausių garsų iš aikštės: mašinos, vežimai, žingsniai ant šaligat- 
vio po langu, o pro jį Horacijus regėjo teismo rūmus ir žmo- 
nes, svaidančius dolerius tarp duobučių plikoje žemėje po 
baltosiomis akacijomis ir juodaisiais ąžuolais. 

Palinkusi virš kūdikio, moteris garsiai galvojo: 

— Nieks jos ten nekvietė. Li nuolat jiems kartodavo, kad jie 
nesivedžiotų moterų, ir aš dar prieš sutemus jai sakiau, kad tai 
ne jos aplinkos žmonės ir kad ji dingtų iš ten. Tai vis tas ją 
atsivedęs vyras. Jis buvo drauge su jais verandoje ir visą laiką 
gėrė, nes, kai įėjo vidun vakarieniauti, nebepavilko kojų. Jis 
net nepamėgino nusimazgoti nuo veido kraujo. Tie snargliai, 
manantys, kad jeigu Li pažeidžia įstatymą, tai jie jau gali ateiti 
pas mus ir elgtis kaip....... Suaugę irgi niekam tikę, bet jie bent 
perka viskį taip, kaip perka visa kita; o tokie kaip jis per jauni 
suprasti, kad žmonės pažeidžia įstatymus ne savo malonumui. — 
Horacijus matė, kaip ji suspaudė skreite kumščius. - Viešpatie, 
kad tik galėčiau, pakarčiau visus tuos vyrus, kurie varo, perka 
ar geria viskį, visus iki vieno. 

Ir už ką visa tai man, mums? Ką aš jai padariau, ar tokioms, 
kaip ji? Sakiau jai, kad nebūtų ten iki tamsos. Bet tas, ją atsive- 
dęs, vėl pasigėrė, ir jiedu susikibo su Venu. Kad nors ji nebūtų 
laksčiusi pirmyn atgal ir malusis jiems po akių. Ji niekur nenu- 

stygdavo. Čia pro vienas duris išlįsdavo, o po minutės, žiūrėk, 
jau atbėga iš kitos pusės. Ir jeigu tik jis būtų palikęs Veną ramy- 
bėje, nes Venui reikėjo vidurnaktį grįžti sunkvežimiu, ir Išplės- 
takis būtų privertęs jį padoriai elgtis. O be to, dar šeštadienio 
vakaras, ir jie sėdėjo kiaurą naktį ir gėrė, ir aš visa tai kentėjau, 
kentėjau ir sakiau Li, važiuokim iš čia, visa tai geruoju nesi- 
baigs, ir mažyliui buvo užėję tie priepuoliai, kaip aną naktį, ir 
jokio daktaro, jokio telefono. Ir reikėjo tada jai atsirasti, po to, 
kai aš jam šitaip vergavau, kai aš jam šitaip vergavau. - Nuna- 
rinusi galvą ir vis dar laikydama rankas skreite, ji sustingo kaip 
išsieikvojęs kaminas, iškilęs virš namo griuvėsių po prasiautu- 
sio ciklono. 

— Stovėjo va taip kampe už lovos, apsivilkusi tą lietpaltį. Ji 
taip išsigando, kai jie įnešė tą vyruką, vėl visą kruviną. Jie pa- 
guldė jį ant lovos, ir Venas vėl jam trenkė, Li čiupo Veno ranką, 
O ji stovėjo ten, ir jos akys buvo visai kaip tos skylės kaukėse. 
Tas lietpaltis kabėjo ant sienos, ir ji užsivilko jį ant savo palto. 
O jos suknelė gulėjo sulankstyta ant lovos. Jie užmetė tą vyru- 
ką tiesiog ant jos, tokį visą kruviną, ir aš pasakiau „Viešpatie, ir 
tu prisigėrei?“, bet Li tik pažiūrėjo į mane, ir aš pamačiau, kad 
jo nosis jau balta, kaip būna, kai jis pasigeria. 

Tose duryse nebuvo jokio užrakto, bet aš pamaniau, kad ne- 
trukus jiems reikės eiti prie to sunkvežimio, ir tada aš galėsiu 
ką nors padaryti. Tada Li išvarė ir mane ir išsinešė lempą, ir 
man teko palaukti, kol jie vėl nueis į verandą, tik tada sugrįžau. 
Aš stovėjau prie pat durų. Tasai vyrukas knarkė lovoje, sunkiai 
kvėpavo pro vėl sutalžytą nosį ir burną, ir aš girdėjau, kas da- 
rosi verandoje. Paskui jie išėjo lauk, ir aš girdėjau jų balsus ap- 
link namą ir už jo. O paskui jie nurimo. 

Aš stovėjau prisispaudusi prie sienos. Jis knarkė ir duso, gaudė 
kvapą ir kažkaip keistai dejavo, o aš galvojau apie tą mergaitę, 
kuri gulėjo tamsoje atviromis akimis ir gaudė jų balsus, ir apie 
save, kad man tenka stovėti ten ir laukti, kada jie išeis, kad 
galėčiau ką nors padaryti. Aš juk sakiau jai, kad dingtų iš ten. 
Aš jai sakiau: „Kuo gi aš dėta, kad tu netekėjusi? Aš tiek pat 
noriu tave čia matyti, kiek tu čia būti“. Sakiau jai: „Man tokie 
žmonės kaip tu gyvenime nepadėjo nė trupučio, kokią gi tu 
turi teisę ieškoti mano pagalbos?“ Nes dėl jo aš padariau viską. 
Dėl jo ištvėriau visą purvą. Aš viską paaukojau ir prašau tik 
vieno: kad duotų man ramybę. 

Tada išgirdau atidarant duris. Iš kvėpavimo atpažinau Li. Jis 
nuėjo prie lovos ir pasakė: „Man reikia lietpalčio. Atsisėsk ir 
nusivilk jį“, ir aš girdėjau, kaip šiugždėjo kukurūzų aiženos, kai 
jis jį vilko nuo jos, paskui Li išėjo. Tai buvo Veno lietpaltis. 

Aš jau tiek sykių esu vaikščiojusi naktį po tą namą, su visais 
tais vyrais, gyvenančiais iš to, kad Li rizikuoja, su vyrais, kurie 
nė piršto nepakrutintų, jei policija jį pagautų, tiek sykių vaikš- 
čiojau, kad atpažįstu kiekvieną jų iš kvėpavimo, o Išplėstakį — 
iš kvapo to brudo, kuriuo jis tepa plaukus. Tomis sekė jam iš 
paskos. Jis įėjo pro duris Išplėstakiui įkandin ir pažiūrėjo į ma- 
ne, ir aš išvydau jo akis, lyg kokio katino. Paskui akių jau nesi- 
matė, ir pajutau, kaip jis atsitūpė greta manęs, ir mudu abu 
girdėjome, kad Išplėstakis - ten, kur lova, ir dar girdėjome tą 
be paliovos knarkiantį vyruką. 

Girdėjau tik neaiškius, menkus garsus, atsklindančius nuo 
aiženų, tai supratau, kad nieko blogo nenutiko, o po minutės 
Išplėstakis grįžo, ir Tomis nusekė jam įkandin, taip ir nusėlino 
iš paskos, o aš vis stoviu ten, kol išgirdau juos leidžiantis prie 

sunkvežimio. Tada ir priėjau prie lovos. Kai ją paliečiau, ji ėmė 
priešintis. Stengiausi užčiaupti jai burną, kad nesuriktų, bet ji 
taip nė garso ir neišleido. Tik gulėjo blaškydamasi į šalis, kin- 
kuodama galvą ir gniauždama tą paltą. 

„Kvaiša! - pasakiau jai. — Čia aš - moteris.“ 

- Bet ta mergaitė, - prabilo Horacijus. - Jai nieko nenutiko. 
Kai jūs atėjote į namą kitą rytą paimti kūdikio buteliuką, jūs ją 
matėte, ir jai nieko nebuvo nutikę. - Tas kambarys žvelgė į 
aikštę. Pro langą jis matė, kaip teismo kieme jaunuoliai svaido 
dolerius, kaip pro šalį pravažiuoja vežimai ar kaip jie stovi, 
pririšti grandinėmis, girdėjo žingsnius ir žmonių balsus ant ša- 
ligatvio apačioje, kur viskas vyko lėtai, kur niekas neskubėjo; 
žmonės pirko skanėstus, kad parsineštų juos namo ir prie stalo 
ramiai suvalgytų. - Jūs žinote, kad jai nieko nenutiko. 


Tą vakarą Horacijus, nepaskambinęs telefonu, nuvažiavo pas 
seserį samdyta mašina. Mis Dženę rado jos kambaryje. 

— Na, - pasakė ji. - Narcisa bus... 

- Aš nenoriu jos matyti, - pasakė Horacijus. - Tasai jos mie- 
las gražiai išauklėtas jaunuolis, tasai jos džentelmenas iš Virdži- 
nijos. Žinau, kodėl jis negrįžo. 

— Kas? Gouenas? 

- Taip, Gouenas. Ir, dėl Dievo meilės, geriau jau tegu jis 
čionai ir nebegrįžta. Viešpatie švenčiausias, kai pagalvoju, kad 
turėjau progos... 

— Ką? Kąjis padarė? 

- Tądien jis nusivežė su savim kažkokią paiką mergaičiukę, 
nusigėrė ir pabėgo, ją palikęs. Štai ką jis padarė. Jeigu ne ta mo- 
teris....... Ir kai pagalvoju, kad tokie žmonės vaikšto žeme ne- 

baudžiami vien tik todėl, kad vilki įsmauktas eilutes ir turėjo 
stulbinamos laimės mokytis Virdžinijos universitete....... Bet ku- 
riame traukinyje, bet kuriame viešbutyje, gatvėje; bet kur, įsivaiz- 
duokit... 

— O, - pasakė mis Dženė. - Iš pradžių aš nesupratau, apie ką 
tu kalbi. Na, - toliau aiškino ji, - prisimeni tą paskutinį kartą, 
kai jis čia lankėsi, iškart po to, kai tu atvykai? Tądien, kai jis 
nepasiliko vakarieniauti ir išvažiavo į Okstordą? 

— Taip. Ir kai aš pagalvoju, kad galėjau... 

— Jis pasipiršo Narcisai. O ji pasakė, kad jai pakanka ir vieno 
vaiko. 

— Aš juk sakiau, kad ji beširdė. Ji negali ištverti ko nors ne- 
įžeidusi. 

— Tada jis pašėlo ir pasakė, kad važiuos į Oksfordą, kur yra 
moteris, kuriai jis neatrodysiąs juokingas: na, kažką panašaus. 
Tai va. - Ji pažvelgė į jį pasilenkusi, pro akinių viršų. - Aš visa- 
da sakau, kad vyras tėvo vaidmenyje - juokingas padaras, bet 
leisk tik, kad vyras įsikištų į moters, kuri jam jokia giminė, rei- 
kalus....... kažin kodėl vyrai visada įsitikinę, kad moteris, kurią 
jie veda ar kuriai suteikia gyvybę, gali išklysti iš doros kelio, o 
visos tos, kurių jie neveda ar nesuteikia gyvybės, tiesiog neiš- 
vengiamai tai padaro? 

— Taip, - atsakė Horacijus, — ir, ačiū Dievui, ji - ne mano 
kūnas ir kraujas. Aš galiu taikstytis su tuo, kad retkarčiais ji gali 
susipainioti su kokiu niekšu, bet mintis, kad ji bet kada gali 
užtaikyti ant kvailio... 

— Gerai, ką tu rengies dabar daryti? Pradėsi su jais kovoti 
kaip su tarakonais? 

— Aš padarysiu tai, ką sakė ji; inicijuosiu įstatymą, kuriuo kiek- 

vienas privalės šauti į bet kurį vyrą, dar nesulaukus; penkiasde- 
šimties metų, kuris varo, perka, parduoda viskį arba galvoja 
apie jį---.... su niekšu aš dar galiu taikstytis, bet pagalvoti, kad 
ji gali užtaikyti ant kvailio....... 

Jis grįžo į miestą. Naktis buvo šilta, tamsa pritvinkusi ką tik 
išsiritusių cikadų svirpimo. Dabar Horacijus naudojosi tik lova, 
viena kėde ir rašomuoju stalu, ant kurio buvo patiesęs rankš- 
luostį ir išdėliojęs šepetėlius, laikrodį, pypkę, tabako kapšelį ir 
atremtą į knygą savo įdukros Mažosios Belės nuotrauką. Ant 
rėmelio stiklo mirguliavo šviesos blyksnis. Horacijus suko nuot- 
rauką tol, kol veidas tapo ryškiai matomas. Pastovėjo prieš ją 
žiūrėdamas į tą malonų, slaptingą veidą, kuris savo ruožtu žiūrė- 
jo iš negyvo kartono į kažką virš jo peties. Galvojo apie vynme- 
džiu apaugusią altaną Kinstone, apie vasaros sutemas ir balsų 
šnaresį, virsdavusį tamsia tyla, kai jis, nelinkintis jiems, jai, nieko 
bloga, prisiartindavo; tikrai nieko bloga, o Viešpatie mieliau- 
sias; virsdavusį tuo blyškiu baltos jos suknios šnabždesiu, tuo 
švelniai atkakliu žinduolišku šnabždesiu smalsaus mažyčio kū- 
no, kurio jis nepradėjo ir kuriame, regėjos, fermentavosi švelniai 
kažkas kunkuliuojančio, tapatinančio jį su žydinčiu vynmedžiu. 

Staiga jis krustelėjo. Tarsi pati savaime nuotrauka, praradusi 
tą netvirtą atramą, kryptelėjo ir nuslydo nuo knygos. Šviesos 
blyksniui sumirguliavus, atvaizdas išskydo, tarsi tai būtų kažin 
kas pažįstama, regima pro sujudintą, nors skaidrų vandenį; Ho- 
racijus mąsliai su kažkokiu ramiu siaubu ir neviltim žiūrėjo į 
pažįstamą atvaizdą, į veidą, staiga kur kas labiau pasenusį nuo- 
dėmėje, nei jis patsai kada nors bus, į veikiau išskydusį nei ma- 
lonų veidą, į veikiau slapias nei švelnias akis. Siekdamas fotog- 
rafijos, nugriovė ją visai ir paliko gulėti plokščią ant stalo, tada 

veidas ir vėlei švelniai susimąstė anapus surakinto dažytų lūpų 
melo mąsliai žiūrėdamas į kažką už jo peties. Neužgesinęs lem- 
pos, jis gulėjo ant lovos, kol išgirdo, kaip teismo rūmų laikro- 
dis išmušė tris. Tada išėjo iš namų dėdamasis į kišenę laikrodį ir 
tabako kapšelį. 

Geležinkelio stotis buvo už trijų ketvirčių mylios. Laukimo 
salėje degė viena menka lemputė. Salė buvo tuščia, tiktai vyriš- 
kis, vilkintis kombinezonu, knarkė ant suolo pasikišęs po galva 
sulankstytą švarką, o greta buvo moteriškė kartūno suknele, 
su purvinu šaliu ir nauja, negrabiai kėpsančia jai ant galvos skry- 
bėlaite, papuošta negyvomis kietomis gėlėmis. Ji buvo nunari- 
nusi galvą, matyt, miegojo, rankos gulėjo sukryžiuotos ant po- 
pierinio ryšulio, stirksančio jai ant kelių, prie kojų glaudėsi pin- 
tas lagaminas. Ir tą akimirką Horacijus prisiminė, kad pamiršo 
pypkę. 

Kai traukinys atvyko, jis tapnojo pirmyn atgal šlaku nubertu 
platformos pakraščiu. Tie vyras ir moteriškė įlipo vidun, vyras 
nešinas suglamžytu švarku, moteris - ryšuliu ir lagaminu. Ho- 
racijus nulapsėjo paskui juos į sėdimąjį vagoną, pilną knarki- 
mo, išsipleikusių kūnų, pusiau išlindusių į praėjimą, sakytum, 
čia įvyko koksai nors netikėtas žiaurus kataklizmas: galvos bu- 
vo užvirtusios atgal, burnos pravertos, kaklai išlinkę viršun, 
lyg lauktų kokio peilio smūgio. 

Jis užsnūdo. Traukinys džerkšėjo, stabčiojo, staigiai trūkčio- 
jo. Jis nubudo ir vėl užsnūdo. Kažkas jį kumštelėjo, ir jis išniro 
iš miego į šviesiai geltoną aušrą, kupiną apšepusių pabrinkusių 
veidų, regis, iš lengvo aptaškytų blykštančiomis, paskutinėmis 
kažkokio holokausto dėmėmis, mirksinčių vienas kitam negy- 


vėliškomis akimis, į kurias slaptomis drumstomis bangomis 

grįždavo sąmonė. Jis išlipo, papusryčiavo ir persėdo į kitą trau- 
kinį, kur neviltingai klykė vaikas, perėjo per amoniaku tvoskian- 
tį vagoną, kojomis traiškydamas žemės riešutų lukštus, kol ga- 
liausiai surado tuščią krėslą prie kažkokio vyro. Po valandėlės 
tasai vyras pasilenkė į priekį ir išspjovė sau į tarpukelį kramto- 
mojo tabako čiurkšlę. Horacijus skubiai pašoko ir nužingsniavo 
į rūkomąjį vagoną. Šis irgi buvo pilnas, ir durys, jungiančios jį su 
juodaodžiams skirtu vagonu??, buvo atviros ir siūbavo. Stovėda- 
mas praėjime, Horacijus žiūrėjo priekin, į siaurėjanų žalių pliu- 
šinių galvos atlošų, virš kurių kyšojo unisonu linguojantys skry- 
bėlėti patrankų sviediniai, koridorių, o tuo tarpu kalbų ir juoko 
šuorai siūbčiojo atgal ir nuo jų nepaliaujamai virpėjo melsvas 
aitrus oras, kuriame sėdėjo spjaudantys į praėjimą baltieji. 

Jis persėdo į kitą traukinį. Šįkart pusė laukiančiųjų minios bu- 
vo vaikinai, vilkintys studentiškais drabužiais, su mažais paslap- 
tingais, prie marškinių ir švarkų prisegtais ženkliukais, ir dvi mer- 
ginos mažučiais dažytais veideliais, striukomis ryškiomis suknio- 
mis, tarsi būtų dvi vienodos dirbtinės gėlės, abi apspistos ryškių, 
nerimstančių bičių. Kai traukinys atvyko, jie linksmai puolė vi- 
dun, šnekėdami ir juokdamiesi, linksmai ir šiurkščiai nustumda- 
mi vyresnius žmones, triukšmingai sėdosi trankydami krėslų at- 
kaltes, jų veidai išnirdavo iš juoko, paskui surimtėdavo, tačiau 
juose vis dar baltavo dantys, o tuo tarpu trys pusamžės moteriš- 
kės kiceno per vagoną žvilgčiodamos į kairę ir į dešinę, tikėda- 
mosi surasti kokią nors laisvą vietą tarp tų užimtų krėslų. 


23 Po „Rekonstrukcijos“ juodaodžiams skirti vagonai (jim crow car) tapo 
viena iš institucinių pietų valstijų segregacijos formų. Pavadinimas Jim Crow 
(Varnas) tikriausiai atsirado iš XIX amžiuje populiarios liaudies dainos 
personažo vardo. 

Abi merginos atsisėdo drauge, nusiėmė šviesiai rudą bei mė- 
lyną skrybėlaites, pakėlusios laibas rankas, išpuoselėtais pirš- 
tais purenosi trumpai pakirptus plaukus, matomus pro išskės- 
tas jų alkūnes ir dvi palinkusias jaunuolių galvas, persisvėrusias 
per krėslo atlošą ir apsuptas margaspalvių skrybėlių kaspinų, 
išsidėsčiusių skirtingame aukštyje, nelygu, ar jų savininkai sė- 
dėjo ant krėslų atramų, ar stovėjo praėjime; netrukus prie jų 
prisidėjo ir konduktoriaus kepurė, kai jis ėmė skintis tarp jų 
kelią gailiai ir irzliai šūkčiodamas it koks paukštis. 

- Bilietus. Prašom bilietus, - šaukė jis progiesmiu. Valandėlę 
jaunimas apspito jį ratu, matės tik jo kepurė. Paskui du jaunuo- 
liai mitriai šmurkštelėjo atgal ir įsmuko į krėslus už Horaci- 
jaus. Jis girdėjo, kaip jie kvėpuoja. Priekyje konduktoriaus sky- 
lamušis klaktelėjo du sykius. Paskui jis grįžo atgal. 

- Bilietus, - užgiedojo. - Bilietus. - Paėmė Horacijaus bilie- 
tą, paskui stabtelėjo prie jaunuolių. 

— Jūs jau paėmėte mano bilietą, - pasakė vienas, - ana tenai. 

— O kur jūsų talonas? - paklausė konduktorius. 

- Jūs nedavėt mums jokio talono. Tik pasiėmėte mūsų bi- 
lietus. Mano bilieto numeris buvo... - ir jis nedvejodamas 
išpyškino numerį nuoširdžiu, maloniu tonu. — Ar tu įsidė- 
mėjai savo numerį, Šekai? - Antrasis pakartojo skaičius taip 
pat nuoširdžiai ir maloniai. - Jūs tikrai turite mūsų bilietus. 
Patikrinkite ir pamatysite. - Ir pradėjo švilpčioti pro dantis 
trūksmingą, nemuzikalų šokio ritmą. 

— Ar tu pietauji Gordon hole**? - paklausė kitas vaikinas. 

— Ne. Man nuo gimimo dvokia iš burnos. 


24 Vyrų valgykla Misisipės universitete tais laikais, kai Faulkneris ten dirbo 
pašto skyriuje. 

Konduktorius nužingsniavo tolyn. Švilpimas, lydimas pliauk- 
šėjimo per kelius, pasiekė crescendo, paskui buvo išleistas fina- 
linis du du du. Po to vaikinas tiesiog sukliko, bereikšmiškai, 
svaiginamai; Horacijui atrodė, kad jis sėdi prieš pašėlusiai ver- 
čiamus knygos puslapius, paliekančius galvoje krūvas paslap- 
tingų prisiminimų, be pradžios ir be pabaigos. 

— Ji nukeliavo be bilieto tūkstančius mylių. 

— Mardži irgi. 

— Betė irgi. 

— Du du du. 

— Mardži ir tu. 

— Aš pramušiu savąjį penktadienio vakarą. 

— Ijuuuu. 

— Ar mėgsti kepenėles? 

— Negaliu sau to leisti. 

— Ijuuuu. 

Jie švilpė daužydami kulnais į grindis iki pašėlusio crescendo 
ir vis kartodami du du du. Pirmasis atlošė sėdynės atkaltę, ir ji 
atsitrenkė Horacijui į galvą. Jis atsistojo. 

— Eime, - pasakė vaikinas. - Jis jau dingo. Ir vėl kėdės atlošas 
trinktelėjo Horacijui į galvą, o jis žiūrėjo, kaip jie sugrįžo prie 
savo bičiulių grupės, užstojusios praėjimą, matė, kaip vienas jų 
uždėjo įžūlią, šiurkščią ranką ant pakelto į jį šviesaus, švelnaus 
veiduko. Už tos grupės, atsirėmusi į krėslą, stovėjo kaimietė su 
vaiku ant rankų. Retkarčiais ji atsigręždavo į užstotą praėjimą 
ir tuščius krėslus už jo. 

Oksfordo stotyje jis pateko į vaikinų ir merginų spūstį, visos jos 
buvo be skrybėlaičių, vilkėjo ryškiais drabužiais, viena kita nešėsi 
knygas ir visur aplinkui jas mirgėjo gausybė margaspalvių marški- 

nių. Jų buvo neįmanoma aplenkti, jos buvo susikibusios su savo 
palydovais rankomis, mosikavo jomis, leidosi pienburniškai gra- 
binėjamos ir slinko aukštyn į kalvą koledžo link siūruodamos šlau- 
nimis, žiūrėdamos į Horacijų šaltomis apsiblaususiomis akimis, 
kai jis nulipo nuo šaligatvio norėdamas juos aplenkti. 

Kalvos viršūnėje trys takai skyrėsi plačiai išsidriekusioje gi- 
raitėje, už kurios pro žalias proskynas švysčiojo raudonų plytų 
arba pilko akmens pastatai ir kur ryškiu sopranu aidėjo varpas. 
Procesija išsiliejo į tris skubriai retėjančius srautus dykinėjan- 
čių porelių, siūruojančių rankomis, besikaitaliojančių, susilie- 
jančių viena su kita, lydimų vėjavaikiškų klyksmų, kupinų karšto 
vaikiško betiksliškumo. 

Platesnis takas atvedė į pašto skyrių. Horacijus įėjo vidun ir 
palaukė, kol langelis atsilaisvins. 

— Aš ieškau tokios panelės, panelės Templ Dreik. Aš tikriau- 
siai su ja apsilenkiau, ar ne? 

— Ji čia nebesimoko, — atsakė jam tarnautojas. - Ji paliko 
universitetą maždaug prieš dvi savaites. - Jis buvo jaunas: iš- 
glebęs, glotnus veidas, akiniai su raginiais rėmais, tvarkingai 
sušukuoti plaukai. Po valandėlės Horacijus išgirdo save tyliai 
klausiant: 

- Jūs nežinote, kur ji išvyko? 

Tarnautojas pažiūrėjo į jį. Paskui pasilenkė ir pritildęs balsą 
paklausė: 

- Ar jūs irgi detektyvas? 

- Taip, - atsakė Horacijus, - taip. Nesvarbu. Visiškai nesvar- 
bu. - Paskui jis vėl pamažėle nusileido laiptais į saulėkaitą. Su- 
stojo joje, o jos tekėjo jam iš abiejų pusių nesibaigiančiu trum- 
pų margų suknelių srautu saulės spinduliuose: plikos rankos, 

trumpai apkirptos blizgančios galvutės, toji vienoda šalta, ne- 
kalta akių išraiška, tokia jam pažįstama, tos laukiniškai vieno- 
dai išdažytos lūpos, tarytum tai judėtų muzika, tekėtų saulėje 
medus, pagoniškos, greitai išnykstančios ir giedros, iš tolo pri- 
menančios visas tas prarastas dienas ir greit išnykusias eksta- 
zes, patirtas saulėje. Ryški, nuo karščio virpanti saulė mirgėjo 
atvirais miražą primenančiais akmens ar plytų blyksniais: ko- 
lonos be kapitelių, bokštai, kurie tarytum plūduriavo virš žalio 
debesies, lėtai suyrantys nuo pietvakarių vėjo, grėslūs, nesva- 
rūs, blandūs, o jis čia stovi ir klausosi malonių vienuolyną pri- 
menančių garsų ir svarsto: „Kas dabar? Kas dabar?“ ir pats at- 
sako sau: „Ogi nieko. Nieko. Viskas baigta“. 

Jis grįžo į stotį valandą prieš traukiniui išvykstant su pri- 
kimšta, bet neuždegta kukurūzo burbuolės pypke rankoje. Iš- 
vietėje pamatė pieštuku iškeverzotą ant purvinos, dėmėtos sie- 
nos jos vardą. Temp! Dreik. Perskaitė jį ramiai, nulenkęs galvą, 
lėtai graibydamas pirštais neuždegtą pypkę. 

Kai liko pusvalandis iki traukiniui pasirodant, jie jau pradė- 
jo rinktis: traukė žemyn kalva ir būrėsi palei platformą: tylus, 
gyvas, kimus juokas, vienodai rusvos kojos, kūnai, nenustygs- 
tantys tuose striukuose drabužiuose, kupini keisto, geidulingo 
jaunystės betiksliškumo. 

Tame atgal važiuojančiame traukinyje buvo pulmano vago- 
nas. Horacijus nužingsniavo per sėdimąjį vagoną ir įžengė į jį. 
Be jo, ten buvo tik vienas keleivis: plikagalvis vyras, sėdintis 
vagono viduryje prie lango, atsilošęs, alkūnę pasidėjęs ant pa- 
langės ir laikantis žiedais apmaustytais pirštais neuždegtą ciga- 
rą. Kai traukinys pajudėjo iš vietos ir, didindamas greitį, lenkė 
besitraukiančius atgal glotnius viršugalvius, tasai keleivis atsisto- 

jo ir nužingsniavo sėdimojo vagono link. Jis nešėsi permestą 
per ranką paltą ir purviną šviesią fetro skrybėlę. Akies kampu- 
čiu Horacijus matė, kaip jo ranka pasikniausė vidinėje švarko 
kišenėje, jis atkreipė dėmesį į tiesiai nurėžtus jo plaukus ant 
plataus, minkšto, balto sprando. Sakytum, giljotina nukirto, 
pamanė Horacijus, stebėdamas, kaip tas vyriškis apsilenkė pra- 
ėjime su nešiku ir dingo jam iš akių ir iš galvos tą akimirką, kai 
vožėsi ant galvos skrybėlę. Traukinys didino greitį, lingavo ties 
posūkiais, švysčiojo pro vieną kitą atsitiktinį namą, pro tiltų 
arkas ir per slėnius, kur jauna medvilnė riedėjo iš paskos vė- 
duoklės pavidalo eilėmis. 

Paskui sulėtino greitį: trūktelėjo ir pasigirdo keturi švilpu- 
kai. Vyriškis su purvina skrybėle įžengė į vagoną traukdamas iš 
vidinės švarko kišenės cigarą. Žiūrėdamas į Horacijų, jis sku- 
biai pėdino praėjimu. Paskui, laikydamas rankoje cigarą, sulė- 
tino žingsnį. Traukinys vėl trūktelėjo. Vyriškis tiestelėjo ranką 
ir sugriebė Horacijaus krėslo atkaltę. 

— Ar tik nebūsite teisėjas Benbou? - paklausė. Horacijus žiū- 
rėjo į platų paburkusį jo veidą, kuriame nebuvo nė menkiau- 
sios amžiaus ar minties žymės - didinga mėsos masė iš abiejų 
mažytės nosies pusių, tarsi žiūrėtum į stalkalnį; tačiau sykiu 
jutai jame esant kažkokį neapibūdinamą delikatų paradoksą, 
sakytum, Kūrėjas baigė savo pokštą, apšvietęs tą glaisto per- 
teklių kažkuo originaliu, skirtu kažin kokiam silpnam grobuo- 
niui, tarkime, voverei ar žiurkei. - Ar tik ne su teisėju Benbou 
kalbuosi? - perklausė tiesdamas jam ranką. - Aš - senatorius?? 
Snoupsas, Klarensas Snoupsas. 


5 Jungtinėse Valstijose kiekviena valstija turi savo senatą: Snoupsas buvo 
Misisipės valstijos senatorius. 

— O, - atsiliepė Horacijus, — taip. Ačiū, tik bijau, kad jūs 
truputį užbėgate įvykiams už akių. Veikiau turite vilčių. 

Anas pamojavo Horacijui prieš nosį cigaru, kurį laikė kitoje 
rankoje apvertęs aukštyn delną, kur ties didžiuliu žiedu, už- 
mautu ant viduriniojo piršto, buvo šviesi dėmelė. Horacijus 
atsakė į pasveikinimą ir išlaisvino ranką. 

— Regis, atpažinau jus dar Oksfordo stotyje, - pasakė Snoup- 
sas, —- bet aš... Ar galėčiau atsisėsti? - paklausė jau stumdamas 
koja Horacijaus kelią. Jis nusviedė paltą - iš mėlynos šodės, su 
riebaluota velvetine apykakle — ant sėdynės ir atsisėdo trauki- 
niui sustojus. - Taip, sere, man visada malonu susitikti su se- 
nais draugais, bet kada....... — Jis persilenkė per Horacijų ir 
pažvelgė pro langą į mažą aprūkusią stotelę su jos mįslinga krei- 
da išrašinėta skelbimų lenta, skubios tarnybos sunkvežimiu, ku- 
riame stovėjo vielinis viščiukų narvelis su dviem užmirštais ja- 
me naminiais paukščiais, į tris ar keturis vyriškius, vilkinčius 
kombinezonais, ramiai sau atsikolusius į sieną ir kažką kram- 
tančius. - Žinoma, jūs jau nebe mano apygardoje, bet aš visada 
sakau, kad draugai - visada draugai, nesvarbu, už ką jie balsuo- 
ja. Nes draugas yra draugas, o ar jis gali man ką padaryti, ar 
ne... - Jis loštelėjo atgal laikydamas tarp pirštų neuždegtą ciga- 
rą. - Vadinasi, jūs dabar važiuojate ne iš didžiojo miesto. 

— Ne, - atsakė Horacijus. 

— Kai tik apsilankysit Džeksone, man bus labai malonu jus 
priimti, tarsi nebūtumėte išvykęs iš mano apygardos. Aš ir sa- 
kau, negali juk žmogus būti toks užsiėmęs, kad nesurastum lai- 
ko seniems draugams. Vadinasi, jūs dabar gyvenat Kinstone, ar 
ne? Pažįstu jūsų senatorius. Puikūs vyrai, abudu, tik niekaip 
negaliu prisiminti jų pavardžių. 

— Aš ir pats negalėčiau jų pasakyti, - pasakė Horacijus. Trau- 
kinys pajudėjo iš vietos. 

Snoupsas pasilenkė į praėjimą ir pažiūrėjo atgal. Jo šviesiai 
pilka eilutė buvo išlyginta, bet nevalyta. 

— Ką gi, - pasakė jis. Atsistojo ir pasiėmė paltą. - Kai tiktai 
būsit mieste... Rodos, jūs vykstate į Džefersoną? 

— Taip, - atsakė Horacijus. 

— Tada susitiksim. 

— O kodėl jums nepasilikus šitam vagone? - paklausė Horaci- 
jus. — Jis patogesnis. 

— Eisiu parūkyti, - pasakė Snoupsas mojuodamas cigaru. - 
Dar pasimatysim. 

— Jūs galite rūkyti ir čia. Čia nėra damų. 

— Žinoma, - atsakė Snoupsas, - pasimatysime Šventuo- 
siuose Šaltiniuose?“. Jis nužingsniavo sėdimojo vagono link 
ir įsikandęs cigarą dingo iš akių. Horacijus prisiminė, koks 
jis buvo prieš dešimt metų - toks nerangus, bukas jaunuolis, 
restorano savininko sūnus, iš šeimyninio klano, kuris pasta- 
ruosius dvidešimt metų tolydžio kraustėsi iš Prancūzo Ra- 
guvos į Džefersoną, iš pakankamai išsikerojusio klano, kad 
būtų išrinktas į įstatymų leidžiamąją valdžią nedarant spau- 
dimo elektoratui. 

Jis ramiai sau sėdėjo su šalta pypke rankoje. Paskui atsistojo 
ir nužingsniavo į priekį, perėjo per sėdimąjį vagoną ir atsidūrė 
rūkomajame. Snoupsas stovėjo praėjime užkėlęs šlaunį ant krės- 
lo, kur sėdėjo keturi vyrai, atramos ir mostagavo neuždegtu 
cigaru. Horacijus pagavo jo žvilgsnį ir pamojo jam iš korido- 


26 Šventieji Šaltiniai (Holly Springs) - nedidelis miestelis pusiaukelėje tarp 
Oksfordo ir Memfio. 

riaus. Netrukus Snoupsas jau stovėjo greta jo su permestu per 
ranką paltu. 

— Kas gero sostinėje? —- paklause Horacijus. 

Snoupsas prabilo savo šiurkščiu, kategorišku balsu. Pamažė- 
le prieš akis iškilo paiko priekabiavimo ir niekingos korupcijos 
bukais, smulkmeniškais tikslais vaizdas, visa tai vykdavo dau- 
giausia viešbučių kambariuose, kur, diskretiškai šmėstelėjus si- 
jonui, šmurkšteldavo pro greitai atidarytas drabužinės duris pa- 
siuntinukai su styrančiais švarkais. 

— Kai tik būsite mūsų mieste... - pasakė jis. - Aš visada mėgs- 
tu parodyti draugams apylinkes. Paklauskite bet ką mieste, ir 
jie jums pasakys, kad Klarensas Snoupsas tą reikalą išmano. 
Regis, namuose gavote kietoką bylą, kaip teko girdėti. 

— Kol kas dar nežinau, - atsakė Horacijus. Ir pridūrė: - Šian- 
dien Oksforde buvau užvažiavęs į universitetą, pasikalbėjau su 
kai kuriomis iš savo įdukros draugių. Viena iš jos geriausių bi- 
čiulių išėjo iš universiteto. Tokia jauna panelė iš Džeksono, 
Temp! Dreik. 

Snoupsas nužvelgė jį bukomis apsiblaususiomis akutėmis. 

— O taip, teisėjo Dreiko mergiotė, - pasakė. - Toji, kuri pa- 
bėgo. 

— Pabėgo? - nustebo Horacijus. - Pabėgo namo, ar ne taip? 
Kas gi jai atsitiko? Nesisekė studijos? 

— Nežinau. Kai ta žinia pasirodė laikraštyje, žmonės pama- 
nė, kad ji pabėgo su kažkokiu vyruku. Na, viena iš tų sutartinių 
santuokų. 

- Bet kai pargrįžo namo, tikriausiai jie suprato, kad buvo ne 
taip. Ką gi, Belė bus baisiausiai nustebinta. O ką ji dabar daro? 
Tikriausiai laksto po Džeksoną. 

— Džeksone jos nėra. 

— Nėra? - perklausė Horacijus. Jis jautė, kaip anas į jį žiūri. — 
Tai kurgi ji? 

— Tėvelis išsiuntė ją kažkur į šiaurę pas kažkokią tetą. Į Miči- 
ganą. Tokia žinutė pasirodė laikraščiuose po poros dienų. 

— O, - pasakė Horacijus. Jis vis dar laikė rankoje šaltą pypkę ir 
pajuto, kaip pirštai ėmė ieškoti kišenėje degtuko. Paskui giliai 
įtraukė oro. - Tas Džeksono laikraštis labai neprastas. Jis laiko- 
mas patikimiausiu laikraščiu valstijoje, ar ne? 

— Žinoma, - atsakė Snoupsas. - O jūs atvykote į Oksfordą 
jos ieškoti? 

— Ne, ne. Aš tik netyčia susitikau dukters draugę, kuri pasa- 
kė man, kad ji paliko universitetą. Na, susitiksime Šventuo- 
siuose Šaltiniuose. 

— Žinoma, - atsakė Snoupsas. Horacijus grįžo į pulmaną, 
atsisėdo ir užsidegė pypkę. 

Kai traukinys sulėtino greitį artindamasis prie Šventųjų Šal- 
tinių, jis žengtelėjo į koridorių, bet iškart skubiai šastelėjo atgal 
į vagoną. Snoupsas išniro iš sėdimojo vagono, traukinio paly- 
dovas atidarė duris ir, laikydamas rankoje suoliuką, nuleido 
laiptelį. Snoupsas išlipo. Išsitraukė kažką iš vidinės kišenės ir 
padavė palydovui: 

— Prašau, Džordžai, - pasakė, - čia tau cigaras. 

Horacijus išlipo. Snoupsas nužingsniavo pirmyn, purvina jo 
skrybėlė buvo pusę galvos išsikišusi virš visų kitų. Horacijus 
pažvelgė į traukinio palydovą. 

— Jis davė jums šitai? 

Palydovas ištiesė delną su cigaru. Paskui įsidėjo jį į kišenę. 

— Ką ketinat su juo daryti? - paklausė Horacijus. 

— Aš tikrai tokio niekam neduočiau, - atsakė palydovas. 

— Ar jis dažnai taip daro? 

— Tris keturis kartus per metus. Ir kaip tyčia pataiko į mano 
pamainą. ...... Ačiū, sere. 

Horacijus matė, kaip Snoupsas įėjo į laukiamąją salę; ta pur- 
vina skrybėlė, tas storas kaklas dar kartą išdilo jam iš galvos. Jis 
vėl prisikimšo pypkę. 

Nuo stoties jį skyrė dar kvartalas, kai išgirdo, jog atvažiavo 
Memfio traukinys. Kai priėjo stotį, traukinys jau stovėjo plat- 
formoje. Prie atviro tambūro stovėjo Snoupsas ir šnekėjosi su 
dviem jaunuoliais, užsivožusiais naujas šiaudines skrybėles, kaž- 
kas lyg ir mentoriška buvo jo kresnuose pečiuose ir mostuose. 
Traukinys sušvilpė. Abu jaunuoliai įlipo į vagoną. Horacijus 
žingtelėjo atgal už stoties kampo. 

Kai atvažiavo jo traukinys, jis pamatė Snoupsą žingsniuojant 
priekyje ir įlipant į rūkomąjį vagoną. Horacijus išpurtė savo 
pypkę, įlipo į sėdimąjį ir susirado vietą jo gale, nugara į priekį. 


XX 


Kai Džefersone Horacijus išėjo iš stoties, į miestą va- 
žiuojanti mašina, susilyginusi su juo, sulėtino greitį. Tai buvo 
taksi, kuriuo jis važiuodavo pas seserį. 

— Pavešiu jus, - pasakė vairuotojas. 

— Labai jums dėkingas, - atsakė Horacijus. Ir įlipo vidun. 
Kai mašina įvažiavo į aikštę, teismo rūmų laikrodis rodė tik 
dvidešimt po aštuonių, bet viešbučio kambario langas buvo tam- 

sus. „Tikriausiai vaikas miega“, - tarė sau Horacijus. Paskui 
pridūrė: — Gal išleistumėte mane prie viešbučio... —- ir pamatė, 
kad vairuotojas žiūri į jį su kažkokiu santūriu smalsumu. 

— Šiandien jūsų nebuvo mieste, - konstatavo vairuotojas. 

— Taip, - atsakė Horacijus. - O kas? Kas šiandien atsitiko? 

— Viešbutyje jos nebėra. Girdėjau, kad ponia Valker išsivedė 
ją į kalėjimą. 

— Mat kaip, - atsakė Horacijus, - aš išlipsiu prie viešbučio. 

Vestibiulis buvo tuščias. Po valandėlės pasirodė viešbučio sa- 
vininkas: valyvas vyras, metališkai žilais plaukais, su dantų 
krapštikliu ir atsegtu ant tvarkingo pilvo švarku. Moters vieš- 
butyje jau nebebuvo. 

— Tai vis tos parapijietės, - paaiškino savininkas. Ir pritildė 
balsą pirštais laikydamas dantų krapštiklį. - Jos buvo atėjusios 
šįryt. Visas komitetas. Juk žinote, kaip tai būna. 

— Jūs norite pasakyti, kad leidžiate baptistų bažnyčiai nuro- 
dinėti, kas gali pas jus apsistoti? 

— Vis tos moterys. Juk žinote, kaip būna, kai jos ką nors 
susigalvoja. Nieko kito nebelieka, tik nusileisti 1r daryti, kaip 
jos liepia. Žinoma, aš savo ruožtu... 

— Viešpatie, jeigu čia būtų buvęs koks nors vyras... 

— Šššššššš, — nutildė jį savininkas,- juk žinote, kaip būna, 
kai jos... 

— Na žinoma, nebuvo vyro, kuris būtų... Ir jūs vadinate save 
tokiu, tai gal... 

— Aš turiu rūpintis savo reputacija, - pasakė savininkas ge- 
rindamasis. - Pasistenkite mane suprasti. - Jis žingtelėjo atgal, 
prie registracijos stalo. - Manau, kad pats galiu nuspręsti, kas 
gali apsistoti mano namuose ir kas negali, - pridūrė. - Aš pa- 

Žžįstu daugiau žmonių šiose apylinkėse, kurie būtų pasielgę taip 
pat. Toli ieškoti nereikia. Ir aš neprivalau niekam atsiskaitinėti. 
Ir tik jau ne jums. 

— Kur ji dabar? Ar jos išvis išvarė ją iš miesto? 

— Ne mano bėda, kur žmonės dedasi, kai jie iškraustomi, — 
pasakė savininkas atsukęs nugarą. Ir pridūrė: - Bet manau, kad 
kas nors ją priglaudė. 

— Taip, - pasakė Horacijus. - Krikščionys. Krikščionys. - Jis 
pasisuko durų link. Savininkas jį pašaukė. Jis atsigręžė. Anas 
buvo betraukiąs kažkokį popierių iš laiškų skyrelio. Horacijus 
priėjo prie registracijos stalo. Popierius jau gulėjo ant jo. Savi- 
ninkas pasilenkė į priekį, atsirėmė rankomis į stalą, dantų krapš- 
tiklis jo burnoje pasviro. 

— Ji pasakė, kad jūs sumokėsite, - tarė jis. 

Jis apmokėjo sąskaitą, rankos jam drebėjo, kai skaičiavo pi- 
nigus. Paskui įžengė į kalėjimo kiemą, priėjo prie durų ir pabel- 
dė į jas. Po valandėlės pasirodė liesa, suskretusi moteris su lem- 
pa, užsimetusi ant pečių vyrišką paltą. Ji įdėmiai pažiūrėjo į jį 
ir, jam dar nespėjus prasižioti, tarė: 

— Jūs tikriaus ieškot miz Gudvin. 

— Taip. Kaip atsitiko... Ar... 

— Jūs atvokats. Aš jus anksčiau matydavau. Ji šičia. Dabar 
mieg. 

- Ačiū, - pasakė Horacijus, - ačiū. Žinojau, kad kas nors... 
Netikėjau, kad... 

— Nagi pas man visad atsiras lova moterai su vaiku, - pasakė 
ji. - Man nerūp, ką Eds pasakys. Ar jūms ji būtinai reikaling? Ji 
dabar mieg. 

— Ne, ne, aš tik norėjau... 

Moteris žvelgė į jį pro lempą. 
— Tai ir nereik jos vargint. Galit ateit ryte ir nuvežt ją į kokį 
nors pensionadą. Nėr ko skubėt. 


Kitą popietę Horacijus vėl nuvažiavo pas seserį išsinuomota 
mašina. Papasakojo jai, kas nutiko. 

— Dabar jau turiu ją pasiimti pas save. 

— Tik jau ne į mano namus, - pasakė Narcisa. 

Jis pažiūrėjo į seserį. Paskui iš lėto, kruopščiai ėmė kimšti pypkę. 

— Pasirinkimo nėra, brangioji. Privalai tai suprasti. 

— Tik ne į mano namus, - pasakė Narcisa. - Maniau, kad 
mes jau dėl to sutarėm. 

Jis brūkštelėjo degtuką, pridegė pypkę ir rūpestingai padėjo 
degtuką į židinį. 

— Ar tu supranti, kad praktiškai ji buvo išmesta į gatvę? Kad... 

— Jai tai neturėtų būti sunkus išmėginimas. Ji prie to pripratusi. 

Jis pažiūrėjo į seserį. Įsikišo pypkę į burną ir traukė tol, kol 
ji gražiai įsidegė, regėdamas, kaip dreba jo ranka, laikanti kotą. 

— Paklausyk. Iki rytojaus jos, ko gero, paprašys, kad ji palik- 
tų miestą. Vien dėl to, kad nėra ištekėjusi už vyro, kurio vaiką 
nešioja šitomis pašventintomis gatvėmis. Bet kas joms pasakė? 
Štai ką norėčiau sužinoti. Žinau, kad niekas Džefersone apie 
tai nežinojo, išskyrus... 

— Tu buvai pirmas, iš kurio tai išgirdau, - pasakė mis Dženė. - 
Bet, Narcisa, kodėl... 

— Tik ne į mano namus, - pakartojo Narcisa. 

— Ką gi, - pasakė Horacijus. Ir papsėjo pypkę, kol ji pradėjo 
degti lygiai. - Tada viskas aišku, - pasakė sausai ir paprastai. 

Ji atsistojo. 

— Ar pasiliksi nakvoti? 

— Ką? Ne. Ne. Aš... aš pasakiau jai, kad grįšiu į kalėjimą jos 
pasiimti ir....... — Jis patraukė pypkę. - Na, regis, tai nesvarbu. 
Tikiuosi, kad nesvarbu. 

Ji vis dar stovėjo veidu į jį: 

— Tai pasiliksi ar ne? 

— Aš net galiu jai pasakyti, kad man prakiuro padanga, - 
tarė. - Laikas galiausiai - ne toks jau prastas daiktas. Tik mo- 
kėk juo teisingai pasinaudoti, ir gali ką tik nori ištempt kaip 
gumą, kol ji nutrūks kur nors, ir liksi su visa savo tragedija ir 
neviltim tuose dviejuose mažučiuose mazguose tarp abiejų rankų 
nykščio ir smiliaus. 

— Tai pasilieki ar nepasilieki, Horacijau? - dar kartą paklau- 
sė Narcisa. 

— Manau, kad pasilieku, - atsakė jis. 


Jis gulėjo lovoje. Jau kokią valandą išbuvo tamsoje, kai kam- 
bario durys atsidarė, veikiau galėjai tai pajusti nei išgirsti. Įėjo 
jo sesuo. Jis kilstelėjo ir pasirėmė alkūne. Artėdama prie lovos, 
ji tolydžio įgavo pavidalą. Priėjo ir pažvelgė į brolį iš viršaus. 

— Kaip ilgai visa tai dar tęsis? - paklausė. 

— Tik iki ryto, - atsakė jis. - Grįžtu į miestą. Tau nebereikės 
su manimi matytis. 

Ji stovėjo prie lovos nejudėdama. Po valandėlės šaltas nepa- 
lenkiamas jos balsas pasiekė jo ausis: 

— "Tu žinai, ką aš turiu galvoje. 

— Aš pažadu, kad neatvesiu jos į tavo namus. Gali pasiųsti 
Aisomą, kad patykotų pasislėpęs kanų lysvėse. - Ji nieko neat- 
sakė. - Manau, neprieštarausi, jei aš tenai gyvensiu? 

— Man nesvarbu, kur tu gyveni. Man svarbu - kur gyvenu aš. 
Aš gyvenu čia, šitame mieste. Man reikės čia pasilikti. O tu esi 
vyras. Tau vis vien. Tu gali išvykti. 

— Ak, šit kaip, - atsakė. Jis gulėjo ramiai. Ji stovėjo ties juo 
nekrutėdama. Jiedu kalbėjo ramiai, lyg aptarinėtų tapetus, 
maistą. 

— Nejaugi tu nesupranti, kad tai mano namai, kur aš turėsiu 
praleisti visą likusį savo gyvenimą. Kur aš gimiau. Man nerūpi, 
kur tu išvyksi, nei ką darysi. Man nerūpi, kiek tu turi moterų 
nei kas jos. Bet aš negaliu leisti, kad mano brolis painiotųsi su 
moterimi, apie kurią visi šneka. Aš nesitikiu, kad tu būsi dėme- 
singas man, aš tik prašau, kad tu būtum dėmesingas mūsų tėvui 
ir motinai. Išvežk ją į Memfį. Žmonės pasakoja, kad tu atėmei 
iš to vyro galimybę būti išleistam iš kalėjimo už užstatą, išvežk 
ją į Memfį. Tu sugebėsi sugalvoti jam kokį melą ir apie tai. 

— O! Tu taip manai, iš tikrųjų? 

— Aš nieko apie tai nemanau. Man tai visai nerūpi. Taip ma- 
no miesto žmonės. Todėl ir nesvarbu, ar tai tiesa, ar ne. Man 
svarbu tik tai, kad tu kiekvieną dieną verti mane vardan tavęs 
meluoti. Išvažiuok iš čia, Horacijau. Kiekvienam, išskyrus ta- 
ve, būtų aišku, jog tai šaltakraujiškai įvykdyta žmogžudystė. 

— Ir, žinoma, dėl jos. Tikriausiai jie ir šitai kalba iš savo kvapaus 
ir visagalio šventumo. Ar jie dar nesako, kad jį nužudžiau aš? 

— Nemanau, kad labai svarbu, kas tai padarė. Visas klausi- 
mas — ar tu ir toliau rengiesi painiotis į tą reikalą? Kai žmonės 
jau tiki, kad judu įsliūkinate naktį vogčiomis į mano namus, - 
šaltas, nepalenkiamas jos balsas suteikė tiems žodžiams pavida- 
lą jį gaubusioje tamsoje. Pro langą iš vėjuotos tamsos atsklido 
mieguistas čirpiančių cikadų ir svirplių disonansas. 

— Ar tu tuo tiki? 

— Visai nesvarbu, kuo aš tikiu. Išvažiuok iš čia, Horacijau. 
Prašau tave. 

— Ir palikti ją - juos, likimo valiai? 

— Nusamdyk jam advokatą, jeigu jis vis dar tvirtina esąs ne- 
kaltas. Aš sumokėsiu. Tu gali nusamdyti geresnį kriminalinių 
bylų advokatą, nei esi pats. Ji to nesužinos. Jai tai net nesvar- 
bu. Nejau tu nematai, kad ji vedžioja tave už nosies norėdama 
ištraukti jį iš kalėjimo už dyką? Argi tu nežinai, kad toji mote- 
ris turi kažkur paslėpusi pinigų? Tu grįši rytoj į miestą, taip? — 
Ji pasisuko, ir jos siluetas ėmė tirpti tamsoje. - Tiktai neišva- 
žiuok prieš pusryčius. 


Kitą rytą per pusryčius sesuo paklausė: 

— Kas atstovaus priešingai pusei? 

— Apylinkės prokuroras. O ką? 

Ji paskambino varpeliu ir paprašė atnešti šviežios duonos. 
Horacijus nenuleido nuo jos akių. 

— Kodėl tu klausi? - Paskui pridūrė: - Sumautas išsišokėlis, — 
jis kalbėjo apie apylinkės prokurorą, kuris irgi užaugo Džefer- 
sone ir drauge su jais lankė miesto mokyklą. - Manau, kad 
visas tas užvakarykštis reikalas - jo rankų darbas. Ta viešbučio 
istorija. Išmesti ją iš viešbučio, kad įsiteiktų publikai ir įsigytų 
politinį kapitalą. Viešpatie švenčiausias, jeigu aš būčiau tikras, 
jei patikėčiau, jog jis padarė tai tik tam, kad būtų išrinktas į 
Kongresą. ...... 

Kai Horacijus išvažiavo, Narcisa užkopė į mis Dženės kambarį. 

— Kas mūsų apylinkės prokuroras? - paklausė ji. 

— Tu pažinojai jį visą gyvenimą, - atsakė mis Dženė. - Tu 

netgi balsavai už jį. Eustachijus Grehemas. Kam tau reikia ži- 
noti? Ar dairaisi pakaitalo Gouenui Stivensui? 

— Tiesiog įdomu, - atsakė Narcisa. 

— Niekus tauški, - atšovė mis Dženė. - Tu ne iš tų, kurios 
domisi šiaip sau. Tu tiesiog darai kažką, o paskui sustoji. Kol 
pasitaiko kitas kartas kažką daryti. 


Horacijus sutiko Snoupsą, išeinantį iš kirpyklos su pilkais 
nuo pudros žandikauliais, aplinkui jį tvyrojo pomados kvapas. 
Ant marškinių krūtinės, po kaklaraiščiu-varlyte jis dėvėjo dirb- 
tinio rubino sąsagą, priderintą prie žiedo. Kaklaraištis buvo bal- 
tas su mėlynais taškučiais, pažvelgus iš arti, balta spalva atrodė 
purvina; apskritai visas tas vyras nuskustu sprandu, išlygintais 
drabužiais ir blizgančiais batais piršo mintį, kad jis ne nusiprau- 
sęs, O veikiau sausai išvalytas. 

— Tai kaip, teisėjau, - prabilo jis, — girdėjau, turite kelbumų 
surasti pensionatą savo klientei. Aš visada sakau... - jis pasilen- 
kė, pažemino balsą, nusuko į šalį purvo spalvos akis - ...bažny- 
čiai nėra vietos politikoje, o moterims nėra vietos nei vienur, 
nei kitur, o ką jau kalbėti apie teisėtvarką. Tepasilieka namuose 
ir ras ten daugybę darbų nesikišdamos į teismo reikalus: tai 
vyro darbas. O ir vyras juk - tik žmogus, ir tai, ką jis daro, - jo 
vieno reikalas, niekieno kito. Kur jūs ją dėjote? 

— Ji gyvena kalėjime, - atsakė Horacijus. Atsakė trumpai ir no- 
rėjo eiti toliau. Anas nerangiai, tarsi netyčia, užstojo jam kelią. 

— Šiaip ar taip, jūs visus išjudinote. Žmonės kalba, kad jūs 
atsisakėte suteikti jam galimybę išeiti už užstatą, todėl jam teks 
likti... — ir vėl Horacijus pamėgino praeiti. - Aš visada sakau, 
kad pusė bėdų šitam pasauly kyla dėl moterų. Na, kad ir ta 

mergaitė, pašiurpino savo tėvelį pabėgusi. Manau, jis teisingai 
pasielgė išsiuntęs ją iš valstijos kuo toliausiai. 

— Taip, - atsakė Horacijus sausu tūžmingu balsu. 

— Labai džiaugiuos, girdėdamas, kad jūsų byla gražiai juda į 
priekį. Tarp mūsų šnekant, norėčiau pamatyti, kaip geras teisi- 
ninkas pasijuoks iš to apylinkės prokuroro. Tik duok tokiam 
vyrukui mažytę apylinkės kontorą, ir jis iškart nebetelpa į savo 
kelnes. Na, džiaugiuosi su jumis susitikęs. Turiu reikalų mieste 
dienai kitai. Jūs ten nesiruošiate? 

— Kaip? - perklausė Horacijus. - Kur? 

- Į Memfį. Gal galėčiau jums kuo padėti? 

— Ne, - atsakė Horacijus. Ir nužingsniavo. Kurį laiką jis nie- 
ko nematė. Tik mynė kojomis, - raumenys ties žandikauliais 
įskaudo, - prasilenkdavo su žmonėmis, kurie jį kalbino, jų ne- 
pastebėdamas. 


XXI 


Traukiniui artėjant prie Memfio, Virdžilas Snoup- 
sas liovėsi kalbėjęs ir darėsi vis tylesnis, o jo bendrakelionis, 
priešingai, valgydamas sirupe mirkytus kukurūzų spragėsius, 
darėsi vis gyvesnis, tarsi vis labiau svaigtų ir, rodės, nepaste- 
bėjo priešingos savo draugo būsenos. Jis vis dar tarškė ne- 
sustodamas, kai, nešini naujais dirbtinės odos lagaminėliais, 
su užsmukusiomis ant nuskustų sprandų naujomis skrybėlė- 
mis, jie išlipo iš vagono stotyje. Laukiamojoje salėje Fonzas 
pasakė: 

— Tai nuo ko gi pradėsim? - Virdžilas nieko neatsakė. Kaž- 
kas juos stumtelėjo, Fonzas čiupo savo skrybėlę. - Ką mes 
darysim? — paklausė. Paskui pažiūrėjo į Virdžilą, į jo veido 
išraišką. — Kas nutiko? 

— Niek nenutiko, - atsakė Virdžilas. 

— Tai ką mes veiksim? Tu jau esi čia buvęs. O aš - ne. 

— Manau, verčiau jau mums iš pradžių biškį apsidairyti, — 
atsakė Virdžilas. 

Fonzas žiūrėjo į jį, jo žydros akys atrodė tarsi porcelianinės. 

— Kas gi tau pasidarė? Traukinyje tu visą laiką pasakojai, kiek 
sykių buvai Memfyje. Kertu lažybų, tu niekada ne... - Kažkas 
juos stumtelėjo ir išskyrė, žmonių srautas plaukte plaukė tarp 
jųdviejų. Stipriai spausdamas lagaminą ir skrybėlę, Fonzas sun- 
kiai skynėsi kelią atgal prie draugo. 

— Taip, esu, - atsakė Virdžilas dairydamasis aplinkui stiklinė- 
mis akimis. 

— Na, tai ką mes veiksim? Iki aštuonių ryto ten bus uždaryta. 

— Tai kodėl tu taip skubi? 

— Na, aš neketinu čia pasilikti visą naktį... Ką tu darydavai, 
kai būdavai čionai anksčiau? 

— Eidavau į viešbutį, - atsakė Virdžilas. 

- Į kurį? Jų čia daugiau nei vienas. Manai, visi šitie žmogeliai 
gali sutilpt į vieną viešbutį? Į kurį eidavai? 

Virdžilo akys irgi buvo blyškiai, dirbtinai žydros. Jis žvalgėsi 
aplinkui stikliniu žvilgsniu. 


627 


- Į „Gajosą“??, - atsakė. 


— Gerai, eime į jį, - pasakė Fonzas. Ir jie patraukė išėjimo 
link. Vyriškis šaukė jiems: „Taksi“, nešikas mėgino pačiupti Fon- 


27 „Gajoso“ (Gayoso) viešbutis - tuomet žymiausias Memfio viešbutis. 

zo lagaminėlį. - Dink, - atrėžė jam Fonzas traukdamas lagami- 
nėlį. Gatvėje jiems šūkalojo daugiau taksistų. 

— Tai štai koksai tas Memtis, - pasakė Fonzas. - Kurion pu- 
sėn dabar? - Atsakymo nebuvo. Jis apsižvalgė 17 pamatė Vir- 
džilą, išsisukinėjantį nuo taksisto. - Ką tu... 

- Šišon, - pasakė Virdžilas. - Jis netoli. 

Viešbutis buvo už pusantros mylios. Jie vilko lagaminėlius 
kartkartėmis perimdami juos į kitą ranką. 

— Tai štai koksai tas Memfis, - pasakė Fonzas. — Kur aš 
buvau lig šiolei? - Kai jie įėjo vidun, „Gajoso“ durininkas pa- 
sisiūlė panėšėti jų lagaminėlius. Jie praslinko pro jį, įėjo vi- 
dun ir nedrąsiai nužingsniavo grindų plytelėmis. Virdžilas su- 
stojo. 

- Eime, - padrąsino Fonzas. 

— Palauk, - pasakė Virdžilas. 

— O aš maniau, kad tu jau čia buvai, - pasakė Fonzas. 

— Buvau. Čia bais brangu. Jie čia plėšia po dolerį už dieną. 

— Tai ką gi mes darysim? 

— Pasižvalgykime aplinkui. 

Jiedu grįžo į gatvę. Buvo penkta valanda ryto. Dairydamiesi 
į šalis, su lagaminėliais rankose jie nužingsniavo pirmyn. Priėjo 
kitą viešbutį. Pažvelgę vidun, išvydo marmurą, žalvarinės spjau- 
dykles, skubančius pasiuntinukus, žmones, sėdinčius tarp au- 
galų, susodintų vazonuose. 

— Šits bus toks pat netikęs, - pasakė Virdžilas. 

— Tai ką gi mes darysim? Juk nevaikščiosim aplinkui kiaurą naktį. 

— Eime iš šitos gatvės, - pasakė Virdžilas. Jie išsuko iš Pagrin- 
dinės gatvės. Ties kitu kampu Virdžilas vėl pasuko. 

— Pažiūrėkim, kas bus šišon. Reikia vengti visų tų ištisinių 

stiklo plokščių ir beždžionių negrų. Už juos ir reikia mokėti 
tokiose vietose. 

— Kodėl? Už visa tai jau sumokėta dar prieš mus. Kodėl turė- 
tume už tai mokėti? 

— Įsivaizdink, kad kas nors sudaužė tą stiklą mums ten esant. 
Įsivaizdink, kad jie nepagavo to, kas tai padarė. Manai, jie mus 
paleis, kol nesumokėsime savo dalies? 

Pusę šešių jie įžengė į siaurą purviną gatvelę, apstatytą medi- 
niais karkasiniais namais ir užverstą šiukšlynais. Galiausiai priėjo 
triaukštį namą mažame kieme be jokios žolės. Prie įėjimo buvo 
dirbtinis pinučių priestatas. Ant laiptelių sėdėjo stambi mote- 
ris, vilkinti peniuaru, ir prižiūrėjo du gauruotus baltus šunis, 
lakstančius po kiemą. 

— Pamėginkime čia, - pasakė Fonzas. 

— Tai ne viešbutis. Kurgi tu matai iškabą? 

— Kodėl ne viešbutis? - atsakė Fonzas. - Žinoma, viešbutis. 
Kur girdėta, kad kas gyventų triaukščiame name? 

— Mes negalim pro čia įeiti, - paaiškino Virdžilas. - Tai užpa- 
kalinis įėjimas. Ar nematai tos išvietės? — paklausė mostelėjęs 
galva į pinučių užtvarą. 

— Tada apeikim ir įeikime iš priekio, - atsakė Fonzas. - Eime. 

Jie apėjo kvartalą. Iš kitos pusės ten buvo visa eilė automo- 
bilių pardavimo salių. Jiedu sustojo vidury kvartalo, abudu su 
lagaminėliu dešinėje rankoje. 

— Netikiu, kad tu buvai čia kada nors, niekaip netikiu, - pa- 
sakė Fonzas. 

Grįžkim. Tikriausiai tai buvo priekinis įėjimas. 

— Na žinoma, su išviete vietoj priekinių durų? - paklausė Fonzas. 

— Mes galime paklausti tos moters. 

— Kas gali? Aš tai ne. 

— Na, vis vien grįžkim ir pažiūrėsim. 

Jiedu sugrįžo. Nei moteriškės, nei šunų jau nebebuvo. 

— Dabar tu jau patenkintas, taip? - pasakė Fonzas. 

— Lukterkim trupučiuką. Gal ji išeis. 

— Jau beveik septynios, - pasakė Fonzas. 

Jiedu pastatė lagaminėlius prie tvoros. Užsidegė šviesos, jos 
virpėjo viršuj susiglaudusiuose languose aukšto, giedro vakarų 
dangaus fone. 

— Kumpiu pakvipo, - pasakė Fonzas. 

Privažiavo taksi. Iš jo išlipo apkūni šviesiaplaukė moteris, 
lydima vyro. Vaikinai žiūrėjo, kaip jie nužingsniavo taku ir įėjo 
į pinučių užtvarą. Fonzas įtraukė oro pro dantis: 

— Tegu mane skradžiai, jeigu jie ne, - sušnabždėjo. 

— Gal tai jos vyras, - atsakė Virdžilas. 

Fonzas pakėlė savo lagaminą: 

— Eime. 

- Pala, - pasakė Virdžilas. - Duok jiems bent biškį laiko. 

Jiedu palaukė. Vyriškis išėjo, įsėdo į taksi ir nuvažiavo. 

— Jis negali būti jos vyras, - pasakė Fonzas. - Aš niekada 
nebūčiau išėjęs. Eime, - ir jis žengė pro vartelius. 

— Pala, - pasakė Virdžilas. 

— Gali sau čia stovėti, - atsakė Fonzas. Virdžilas pakėlė laga- 
miną ir nusekė iš paskos. Jis stabtelėjo, kol Fonzas nedrąsiai 
pravėrė pinučius ir žvilgtelėjo vidun: - O velnias, - pasakė. 
Paskui įėjo. Ten buvo kitos, stiklinės durys su užkabinta užlai- 
da. Fonzas pasibeldė. 

— Kodėl tu nepaspaudi to mygtuko? - paklausė Virdžilas. - 
Ar nežinai, kad į beldimą miestiečiai neatsako? 

— Gerai, - atsakė Fonzas. Ir paspaudė skambutį. Durys atsi- 
darė. Jose stovėjo ta pati moteris su peniuaru, jie girdėjo, kaip 
jai už nugaros došijosi šunys. 

— Ar čia būtų laisvas kambarys? - paklausė Fonzas. 

Mis Reba nužiūrėjo juos, naujas jų skrybėles ir lagaminėlius. 

— Kas jus čia atsiuntė? - paklausė ji. 

— Niekas. Tiesiog užklydome. - Mis Reba pažiūrėjo į jį. - 
Viešbučiai labai jau brangūs. 

Mis Reba kimiai atsiduso: 

— O kuo jūs užsiimate, vaikinai? 

— Atvažiavome čia su reikalais, - atsakė Fonzas. - Ketinam 
čia ilgokai pasilikti. 

— Jeig nebus per brangiai, - pridūrė Virdžilas. 

Mis Reba žvilgtelėjo į jį. 

— O tu iš kur, širdele? 

Jie jai papasakojo ir pasisakė savo pavardes. 

— Mes išbūsim čia mėnesį arba daugiau, jei mums tai bus 
prieinama. 

— Kodėl gi ne, manau, kad bus, - pasakė ji po valandėlės. 
Ir nužiūrėjo juos. - Galiu užleist jums kambarį, bet jeigu 
sumanysit panaudoti jį savo reikalams, reikės mokėt papil- 
domai. Man irgi reikia užsidirbti duoną, kaip ir visiems ki- 
tiems. 

— Mes nenaudosime jo savo reikalams, - atsakė Fonzas. — 
Visus reikalus atliksime koledže. 

— Kokiam koledže? - paklausė mis Reba. 

— Kirpėjų koledže, - atsakė Fonzas. 

— Tik pamanykit, koks mažas pasipūtėlis, - prabilo mis Reba 
ir ėmė juoktis prispaudusi ranką prie krūtinės. Jie ramiai žiūrė- 

jo į ją, kol ji kimiai juokėsi pasikūkčiodama. — O Dieve, o Die- 
ve, - kartojo ji. - Įeikit. 

Kambarys buvo namo viršuje, langais į kiemą. Mis Reba pa- 
rodė jiems vonią. Kai ji pridėjo ranką prie durų, nuskardėjo 
ėjusioji praslinko pro juos, apsivilkusi kimono. Jie nulydėjo ją 
akimis, kai ji žingsniavo koridoriumi, ir jų jaunystę iki pagrin- 
dų supurtė to jos palikto aromato pėdsakas. Fonzas vogčiomis 
kumštelėjo Virdžilą alkūne. Kai jie jau buvo savo kambaryje, jis 
pasakė: 

— Tai buvo jau kita. Ji turi dvi dukteris. Na, vyruti, laikyk 
mane, aš taikau tiesiai į vištidę. 


Tą pirmą naktį jie ilgai nevaliojo užmigti: svetima lova, kam- 
barys, balsai. Girdėjo siaudžiant miestą, žadinantį jausmus, to- 
kį keistą, neišvengiamą ir nutolusį; grėsmė ir pažadas sykiu — 
kažin koksai gilus, nepertraukiamas gaudesys, virš jo spindėjo 
ir lingavo neregimos šviesos: spalvoti, susisukę kamuoliu pavi- 
dalai smagybių, kuriose jau kirbėjo moterys lipšniomis pozo- 
mis, siūlė naujus džiaugsmus ir davė keistus ilgesingus paža- 
dus. Fonzas vaizdavosi save, apsuptą keliais rausvų nuleistų ža- 
liuzių aukštais, už jų dusulingais šnabždesiais, šilkiniu šnaresiu 
į tūkstančius pavidalų kūnijosi jo jaunystės idealas. „Gal šitai 
prasidės rytoj, - galvojo jis, - gal jau rytojaus naktį....... “ Viršu- 
je žaliuzes pervėrė šviesos spindulys, išsiskleidė ant lubų kaip 
vėduoklė. Jis išgirdo balsus po langu, moters, paskui vyro: jie 
susimaišė, perėjo į šnabždesį; dunkstelėjo durys. Kažkas, vil- 
kintis šnarančiais drabužiais, užkopė laiptais ant skubrių, kietų 
moteriškų pakulnių. 

Jis išgirdo namo garsus: balsus, juoką; užgrojo mechaninis 
pianinas. 

— Ar girdi juos? - sušnabždėjo jis. 

— Jos, matyt, didelė šeima, - atsakė Virdžilas jau mieguistu 
balsu. 

— Gerai būtų, jei šeima, - tarė Fonzas. - Tai pokylis. Norė- 
čiau jame sudalyvauti. 

Trečią dieną, jiems išeinant ryte iš namų, mis Reba pasitiko 
juos prie durų. Ji norėjo pasinaudoti jų kambariu popietėmis, 
kai jų nebūdavo. Mieste rengiamas detektyvų suvažiavimas, ir 
reikalai truputį pagerėsią, paaiškino ji: 

- Jūsų daiktai nenukentės. Aš liepsiu Mini viską užrakint iš 
anksto. Mano namuose niekas iš jūsų nieko nepavogs. 

— Kaip tau atrodo, kokiu verslu ji užsiima? - paklausė Fon- 
zas, kai jie priėjo gatvę. 

— Neturiu supratimo, - atsakė Virdžilas. 

— Bet kuriuo atveju norėčiau padirbėti pas ją, - pasakė Fon- 
zas, - tarp tų aplinkui lakstančių moteriškių su kimono ir pa- 
našiais dalykais. 

— Nieko doro iš to nebūtų, - pasakė Virdžilas. - Jos visos 
ištekėjusios. Argi pats negirdėjai? 

Kitą popietę, grįžę iš paskaitų, po praustuvu jie rado mote- 
riškus apatinius baltinius. Fonzas pakėlė juos. 

— Ji siuvėja, - konstatavo. 

— Tikriausiai, - atsakė Virdžilas. - Patikrink, ar jos nieko ne- 
paėmė iš tavo drabužių. 

Namai, rodos, buvo pilni žmonių, išvis nemiegančių nakti- 
mis. Galėjai juos girdėti visą laiką, zujančius laiptais aukštyn 
žemyn, ir Fonzas visą laiką jautė greta esant moteris, moters 

kūną. Baigdavos tuo, kad jam vaidendavosi: savo viengungiš- 
koje lovoje jis guli apsuptas moterų, o iš tikrųjų gulėdavo šalia 
be perstogės knarkiančio Virdžilo įtempęs ausis, gaudantis šil- 
ko šiugždėjimą, šnaresius, atsklindančius per sienas ir grindis: 
atrodė, kad tie šnaresiai, šiugždėjimas yra lentų ir tinko dalis, 
ir jis galvodavo, kad štai praleido Memfyje jau dešimt dienų, o 
jo pažįstamų ratas apsiribojo keliais bendramoksliais koledže. 
Kai Virdžilas užmigdavo, jis atsikeldavo, atšaudavo duris, pa- 
likdavo jas praviras, tačiau ničnieko nenutikdavo. 

Dvyliktą dieną jis pasisakė Virdžilui eisiąs su vienu mokiniu 
kirpėju į svečius. 

— Kur? - paklausė Virdžilas: 

— Nesuk sau galvos. Eime kartu. Išsiaiškinau šį bei tą. Kai 
pagalvoju, kad dvi savaites čia išbuvau nežinodamas apie tai....... 

— O kiek kainuoja? - paklausė Virdžilas 

— Už dyką juk nepasilinksminsi? - atsakė Fonzas. - Eime. 

— Gerai, einu, - atsakė Virdžilas. - Bet nežadu išleisti nė 
skatiko. 

— Prieš tai sakydamas, palauk, kol nusigausim ten, - pasakė 
Fonzas. 

Kirpėjas juos nusivedė į viešnamį. Kai jie išėjo, Fonzas tarė: 

— Kai pagalvoju, kad išbuvau čia dvi savaites ir nieko nežino- 
jau apie tuos namus. 

— Geriau jau ir nebūtum sužinojęs, - atsakė Virdžilas. - Man 
tai kainavo visus tris dolerius. 

— O argi jie to neverti? - paklausė Fonzas. 

— Niekas, ko nevalioji išsinešti su savim, nevertas trijų dole- 
rių, - paaiškino Virdžilas. 

Kai jie priėjo namus, Fonzas sustojo. 

— Dabar mums reikia įsėlint patyliukais, - pasakė. - Jeigu ji 
sužinos, kur buvom ir ką darėm, gali neleisti mums pasilikti 
šituos namuos su visomis tomis panelėmis. 

— Būtent, - atsakė Virdžilas. - Kad tave kur. Ką tik prispyrei 
prakišt tris dolerius, o dabar padarysi, kad mudu abu išgins lauk. 

— Daryk, kaip aš darau, - pasakė Fonzas. - Ir nesimuistyk. O 
svarbiausia - tylėk. 

Mini įleido juos. Pianinas pliekė visu garsumu. Tarpduryje 
pasirodė mis Reba su alavo puodeliu rankoje. 

— Nagi nagi, - prabilo ji, - jūs, vaikinai, gerokai užsibuvote 
šįvakar. 

— Jooo, ponia, - atsakė Fonzas stumdamas Virdžilą prie laip- 
tų. - Mes buvome vakarinėse pamaldose. 

Gulėdami lovoje tamsoje, jie vis dar girdėjo barškant pianiną. 

— Per tave aš išleidau tris dolerius, - pasakė Virdžilas. 

— O, užsičiaupk, - atsakė Fonzas. - Kai pagalvoju, kad išbu- 
vau čia kone dvi savaites... 

Kitą dieną jie grįžo namo sutemus, kai žibintai jau ėmė mirk- 
čioti, blyksėti ir silpnai šviesti, o moterys prieidavo prie vyrų 
švysčiojančiomis baltomis kojomis ir lipo į jų automobilius. 

— Ką dabar pasakysi apie tuos tris dolerius? - paklausė Fonzas. 

— Manau, geriau nevaikščiot ten kiekvieną vakarą, - atsakė 
Virdžilas. - Tai pernelyg brangiai kaštuos. 

— Tu teisus, - pasakė Fonzas. - Kas nors gali mus pamatyti ir 
pasakyti jai. 

Jie pralaukė dvi naktis. 

— Dabar jau bus šeši doleriai, - pasakė Virdžilas. 

— Tada neik, - atsakė Fonzas. 

Kai jie ėjo namo, Fonzas tarė: 

— Šįkart pasistenk elgtis padoriai. Tada ji vos nepagavo mūsų 
iš to, kaip tu elgeisi. 

— O kas bus, jei pagaus? - paklausė Virdžilas nykiu balsu. - 
Juk nesuvalgys. 

- Jiedu stovėjo prie pinučių užtvaros ir šnabždėjosi. 

- Iš kur žinai, kad ne? - paklausė Fonzas. 

— Nenorės to daryti. 

- Iš kur žinai, kad nenorės? - paklausė Fonzas. 

- Tikriausiai nenorės, - atsakė Virdžilas. - Aš juk negaliu 
suvalgyti tų šešių dolerių, niekaip, - pasakė Virdžilas. - Kad ir 
kaip norėčiau. 

Mini įleido juos. Ir pasakė: 

— Kažkas judviejų ieško. - Jie palaukė koridoriuje. 

— Mes pagauti, - pasakė Virdžilas. - Sakiau tau, kad vėjais 
išmetei tuos pinigus. 

— Užsičiaupk, - pasakė Fonzas. 

Tarpduryje pasirodė vyriškis, stambus vyriškis su nusmukusia 
ant ausies skrybėle, ranka apglėbęs šviesiaplaukę moterį raudo- 
na suknele. 

— Tai juk Klainzas, - pasakė Virdžilas. 

Jų kambaryje Klarensas paklausė: 

— Kaip jūs patekote į tokią vietą? 

- Tiesiog ją susiradom, - atsakė Virdžilas. Ir jie jam viską 
papasakojo. Jis sėdėjo ant lovos užsimaukšlinęs purviną skry- 
bėlę, pirštais laikydamas cigarą. 

— Kur jūs buvote šiąnakt? —- paklausė jis. Jie neatsakė. Tik 
žiūrėjo į jį tuščiais, budriais žvilgsniais. - Nagi sakykite. Aš vis- 
ką žinau. Kur tai buvo? 

Jie jam papasakojo. 

— Ir nuplėšė iš manęs tris dolerius, - pasakė Virdžilas. 

— Velniai mane rautų, jei tu ne pats didžiausias kvailys visoje 
Džeksono apylinkėje, - pasakė Klarensas. - Eime. 

Jie nusekė kaip avys jam iš paskos. Jis išvedė juos iš to namo 
ir vedė dar kokius tris ar keturis kvartalus. Jie perėjo gatvę su 
negrų parduotuvėmis ir teatrais, paskui įsuko į siaurą, tamsią 
gatvelę ir sustojo prie namo su raudonomis žaliuzėmis apšvies- 
tuose languose. Klarensas paspaudė skambutį. Iš vidaus sklido 
muzika, spigūs balsai ir kojų trepsenimas. Juos įleido į tuščią 
koridorių, kur du apdriskę negrai ginčijosi su girtu baltuoju, 
vilkinčiu riebaluotu kombinezonu. Pro atviras duris jie išvydo 
kambarį, kur buvo pilna kavos spalvos moterų ryškiomis sukne- 
lėmis, išdabintais plaukais ir auksadantėmis šypsenomis. 

— Jos juk negrės, - pasakė Virdžilas. 

- Žinoma, negrės, - atsakė Klarensas, - bet pažiūrėk čionai, — 
ir pamojavo banknotu pusbroliui prieš nosį. - Šitas daiktas spal- 
vų neskiria. 


XXII 


Trečią dieną Hor acijus surado, kur apgyvendinti mo- 
tiną ir kūdikį. Tai buvo sukiužęs pusprotės baltaodės senės na- 
mas, anot kalbų, gaminančios apžavų gėrimus negrams. Tas na- 
mas stovėjo miesto pakraštyje, mažylyčiame žemės sklypelyje, 
užgožtas ir dusinamas iki juosmens prižėlusių žolių, susipynu- 
sių priešais jį į neperžengiamas džiungles. Už namo buvo iš- 
mintas takas nuo sulūžusių vartelių iki durų. Kiaurą naktį to 

keisto namo gilumoje degė blausi šviesa ir kiaurą parą kone 
kiekvieną valandą galėjai pamatyti kokį vežimą ar brikelę, pri- 
rištus jo gale gatvelėje, ir kokį negrą, įeinantį ir išeinantį pro 
galines duris. 

Kartą ten užsuko pareigūnai, ieškantys viskio. Nieko nera- 
do, tik keletą sudžiovintų žolių ryšelių ir rinkinį purvinų bute- 
lių su skysčiu, apie kurį jie negalėjo pasakyti nieko tikra, išsky- 
rus tai, kad jis nealkoholinis, tuo tarpu senė, laikoma dviejų 
vyrų, plūdo juos klykdama gergždžiančiu balsu pro retus žils- 
tančius plaukus, užkritusius ant blizgančio susmukusio jos vei- 
do. Prigludusioje prie to namo pašiūrėje, kur stovėjo tik lova ir 
statinė su neaiškiomis atmatomis bei šiukšlėmis, kuriose kiaurą 
naktį duodavosi pelės, ta moteris ir prisiglaudė. 

— Jums bus čia neblogai, - pasakė Horacijus. - Visada galėsit 
paskambinti man telefonu, numeriu... - jis davė jai kaimyno 
numerį. - Ne, palaukit, rytoj man jau vėl įrengs telefoną. Tada 
galėsite... 

- Taip, - atsakė moteris. - Geriau jums čia nevaikščioti. 

— Kodėl? Ar manote, kad tai... Kad man bent kiek rūpi, ką... 

— Jums reikia čia gyventi. 

— Tegu mane skradžiai, jei man tai nė motais. Aš jau ir taip 
pernelyg daugeliui moterų leidau kištis į mano reikalus, ir jei- 
gu tie, palindę po žmonos padu....... - Bet jis žinojo, kad tai tik 
kalbos. Žinojo, kad ir ji tai žino iš neišsenkamo rezervo mote- 
riško įtarumo, rodomo viskam, ką žmonės daro, to įtarumo, 
kuris iš pradžių panašus į blogį, bet iš tikrųjų tėra tik gyveni- 
miškoji išmintis. 

— Jei bus koks reikalas, manau, surasiu jus, - pasakė ji. — 
Kurgi dėsiuos. 

— Viešpatie, - atsakė Horacijus, - neleiskit joms....... Kalės, — 
pridūrė, - kalės. 

Kitą dieną jam įrengė telefoną. Su seseria jis nesimatė visą 
savaitę, jai nebuvo kaip sužinoti, kad jis jau turi telefoną, ir vis 
dėlto, kai, savaitę prieš prasidedant teismo sesijai, jam beskai- 
tant, telefono skambutis perrėžė vakaro ramybę, jis pamanė, kad 
tai Narcisa, kol, perrėkdamas tolimą, gramofono ar radijo muzi- 
kos blerbimą, atsargiai, tarytum iš po žemių, prabilo vyras: 

— Čia Snoupsas, - pasakė jis. - Kaip laikotės, teisėjau? 

— Ką? - paklausė Horacijus. - Kas čia? 

— Senatorius Snoupsas. Klarensas Snoupsas. 

Gramofonas blerbė, negarsiai, toli; Horacijus taip ir regėjo 
tą vyrą su purvina skrybėle, stambių pečių, palinkusį virš apa- 
rato kur nors vaistinėje ar restorane, jis šnabžda į jį, prisiden- 
gęs minkšta, didžiule, žieduota plaštaka, kitoje rankoje - ma- 
žytis, tarsi žaislinis, telefonas. 

— O, - atsakė Horacijus. - Taip? Kas nutiko? 

— Turiu šiokių tokių žinių, kurios galėtų jus sudominti. 

— Žinių, kurios galėtų mane sudominti? 

— Manau, kad taip. Jos sudomintų abi šalis. - Radijas ar gra- 
mofonas pūtė Horacijui į ausį spigų dviejų saksofonų arpeggio. 
Nešvankūs, lengvabūdiški, jie, regis, pykos vienas su kitu kaip 
dvi mitrios beždžionės narve. Horacijus girdėjo garsų vyro kvė- 
pavimą kitame laido gale. 

— Puiku, - pasakė jis. - Ką gi jūs žinote, kas galėtų mane 
sudominti? 

— Leisiu nuspręsti tai jums pačiam. 

— Gerai. Rytoj rytą aš būsiu mieste. Kur nors mane surasite. — 
Ir iškart pridūrė: - Alio! —- Atrodė, kad tasai vyras kvėpuoja 

tiesiai jam į ausį — toks lėkštas, storas garsas, staiga kažkaip 
virtęs grėsmingu. - Alio! - pakartojo Horacijus. 

- Jūsų tatai akivaizdžiai nedomina. Manau, susisieksiu su ki- 
ta šalimi ir jūsų nebevarginsiu. Sudie. 

— Ne, palaukite, - pasakė Horacijus. - Alio! Alio! 

— Teeip? 

— Aš atvažiuosiu šįvakar. Aš būsiu po penkiolikos... 

— Nėra jokio reikalo, - atsakė Snoupsas. - Aš su mašina. Tuoj 
atvažiuosiu. 

Horacijus nužingsniavo prie vartų. Naktis buvo mėnesėta. 
Juodai sidabriškame kedrų tunelyje beprasmiškais adatų dū- 
riais pleveno jonvabaliai. Kedrai buvo juodi ir susmailėję dan- 
gaus fone, lyg kokie popieriniai siluetai; nuožulni veja blau- 
siai spindėjo it patinuotas sidabras. Kažkur šūktelėjo lėlys, at- 
kakliai atsikartojantis, virpąs, užgožiantis savo sielvartu 
vabzdžius. Pravažiavo trys mašinos. Ketvirtoji sulėtino greitį 
ir siūbtelėjo prie vartų. Horacijus išėjo į šviesą. Už vairo gre- 
mėzdiškai bolavo Snoupsas, atrodė, kad jis buvo įspraustas į 
tą mašiną dar prieš tai, kai jai buvo uždėtas stogas. Jis ištiesė 
ranką. 

— Kaip jaučiatės šįvakar, teisėjau? Aš nežinojau, kad jūs jau 
vėl gyvenate mieste, kol nepaskambinau, jūsų ieškodamas, mi- 
sis Sartoris. 

- Ačiū, gerai, - atsakė Horacijus. Ir ištraukė ranką. - Ir ką gi 
jūs ten sužinojote? 

Snoupsas persilenkė dvilinkas per vairą ir per jo viršų pažiū- 
rėjo į namą. 

— Pasikalbėkim čia, - pasakė Horacijus. - Kad jums nereiktų 
apsisukti. 

- Čia nelabai nuošalu, - pasakė Snoupsas. - Bet jūsų valia. 

Didžiulis, storas, jis dūlojo susikūprinęs, bebruožis jo veidas 
pats priminė mėnulį mėnulio atspindyje. Horacijus jautė, kad 
Snoupsas stebi jį, ir pajuto kažką grėslų, kaip ir ką tik prieš tai 
telefonu, kažką kupiną išskaičiavimo, klastos ir galinčio sukelti 
nelauktų padarinių. Horacijui atrodė, kad jis mato, kaip jo pro- 
tas blaškosi nuo vienos prielaidos prie kitos vis atsitrenkdamas 
į tą didžiulę, minkštą, inertišką masę, lyg būtų įtrauktas į med- 
vilnės spalių griūtį. 

— Važiuokite prie namo, - pasakė Horacijus. Snoupsas atida- 
rė dureles. - Važiuokite, - pasakė Horacijus. - Aš paėjėsiu. — 
Snoupsas nuvažiavo. Jis jau lipo iš automobilio, kai Horacijus 
jį pavijo. —- Na, tai kokios gi tos naujienos? - paklausė jis. 

Ir vėl Snoupsas pažvelgė į namą. 

- Ir toliau viengungiškai, ar ne? - paklausė. Horacijus nieko 
neatsakė. - Kaip aš visada ir sakau, kiekvienas ženotas vyras 
turi turėti savo locną kampelį, kur galėtų atsiduoti sau taip, 
kad niekam nerūpėtų, ką jis daro. Žinoma, vyras turi įsiparei- 
gojimų savo žmonai, bet jeigu nežinai, tai ir neskauda, tiesa? 
Kol jis daro tik šitai, nesuprantu, kokio galo joms spardytis. 
Argi ne taip? 

— Jos čia nėra, - pasakė Horacijus, - jeigu jūsų tokia užuomi- 
na. Tai kodėl gi jūs norėjote su manim susitikti? 

Jis vėl pajuto, kaip Snoupsas stebi jį tuo nesutrikdomu žvilgs- 
niu, su išskaičiavimu ir visiškai juo netikėdamas. 

— Ką gi, aš visada sakau, kad niekam nevalia kištis į vyro 
asmeninius reikalus, tai tik jo vieno galvos skausmas. Aš jūsų 
nesmerkiu. Bet kai mudu arčiau susipažinsime, tada suprasi- 
te, kad moku laikyti liežuvį už dantų. Aš vėtytas ir mėtytas....... 

Pasivaišinsite cigaru? — Didžiulė jo ranka palindo po švarko 
atlapu, ištraukė du cigarus. 

— Ne, ačiū. 

Snoupsas prisidegė cigarą, degtuko apšviestas jo veidas atro- 
dė panašus į šonu paverstą pyragą. 

— Kodėl gi jūs norėjote su manim susitikti? - paklausė Hora- 
Cijus. 

Snoupsas papukšnojo cigarą. 

— Prieš porą dienų gavau žinių, kurios jums bus vertingos, jei 
neklystu. 

— O! Vertingos. Kuo gi vertingos? 

— Paliksiu spręsti jums. Galėčiau susisiekti su kita puse, ta- 
čiau kadangi mudu iš vieno miesto ir panašiai. 

Horacijaus mintys suspurdėjo ir nėrė priekin. Snoupsų šei- 
ma buvo kilimo iš vietovės kažkur netoli Prancūzo Raguvos ir 
vis dar ten tebegyveno. Jis žinojo, kokiais aplinkiniais keliais 
žinios sklido nuo vieno žmogaus prie kito tarp tų beraščių, ku- 
rie gyveno toje apygardos dalyje. Tačiau, matyt, tai negalėjo 
būti kažkas, ką jis mėgintų parduoti valdžiai, pamanė. Netgi ir 
jis ne toks jau beviltiškas kvailys. 

— Verčiau jau pasakykite, ką žinote, - pasakė Horacijus. 

Jis jautė, kad Snoupsas į jį žiūri. 

— Ar prisimenate, kai vieną dieną įlipote į traukinį Oksforde, 
kur buvote vienu reikal... 

— Taip, - atsakė Horacijus. 

Snoupsas papapsėjo cigarą, kol jis pradėjo degti lygiai, — 
rūpestingai, su pauzėmis. Paskui pakėlė ranką ir pasitrynė 
sprandą: 


— Ar prisimenat, kad kalbėjot su manim apie vieną merginą. 

— Taip. Na, ir kas? 

— O tai jau jūs turėtumėte pasakyti. 

Jis užuodė sausmedį, padvelkusį per sidabrinį šlaitą, ir išgir- 
do lėlį - vaiskų, sielvartingą, atsikartojantį garsą: 

— Jūs norit pasakyti, kad žinote, kur ji? - Snoupsas nieko 
neatsakė. - Ir kad norite man parduoti tą informaciją? - Snoup- 
sas nieko neatsakė. Horacijus sugniaužė kumščius ir, susikišęs 
juos į kišenes, prispaudė prie šonų. - Kodėl jūs manote, kad ta 
žinia mane sudomins? 

— O tai jau jūs turėtumėte pasakyti. Aš nevedu jokios žmog- 
žudystės bylos. Aš nevažiavau į Oksfordą jos ieškoti. Žinoma, 
jeigu jums neįdomu, aš susisieksiu su kita šalim. Aš tik suteikiu 
jums galimybę. 

Horacijus pasuko laiptų link. Jis judėjo atsargiai, kaip se- 
nas žmogus. 

— Sėskime, - pasiūlė jis. Snoupsas nusekė paskui jį ir atsisėdo 
ant laiptuko. Jiedu sėdėjo apšviesti mėnulio. - Jūs žinote, kur ji? 

— Aš ją mačiau. - Jis vėl pasitrynė sprandą. - Taip, sere. Jeigu 
jos ten nėra, nebuvo, grąžinsiu jums pinigus. Taip bus sąžinin- 
giausia, ar ne? 

— Ir kokia gi jūsų kaina? —- paklausė Horacijus. Snoupsas pa- 
papsėjo cigarą, kol šis pradėjo degti lygia ugnimi. - Sakykite, — 
ragino Horacijus. 

— Derėtis aš nesirengiu, - pasakė jam Snoupsas. 

— Gerai, - atsakė Horacijus, - aš sumokėsiu. - Jis prisitraukė 
kelius, užsidėjo ant jų alkūnes ir parėmė veidą delnais. - Kur 
yra... Palaukit. Beje, ar jūs ne baptistas? 

— Mano giminė baptistai. Aš pats - liberalas. Nesu siauraprotis 
jokia prasme, pamatysite, kai mudu geriau susipažinsime. 

— Gerai, - pasakė Horacijus neatitraukdamas nuo veido pirš- 
tų. - Kur ji? 

— Aš jumis pasitikiu, - atsakė Snoupsas. - Ji - Memfio vieš- 
namyje. 


XXIII 


Kai Hor acijus įžengė pro mis Rebos vartelius ir artino- 
si prie pinučių durų, kažkas šūktelėjo jį už nugaros pavarde. Bu- 
vo jau vakaras; langai suskeldėjusioje nuo oro permainų sienoje 
panėšėjo į susiglaudusius kvadratus. Jis stabtelėjo ir atsigręžė. Iš 
už gretimo kampo išlindo kalakutiška Snoupso galva. Paskui jis 
išniro visas. Žvilgtelėjo į namą, po to į kairę ir į dešinę gatvės 
puses. Tada atsliūkino palei tvorą ir atsargiai įžengė pro vartus. 

— Na, teisėjau, - pasakė jis. - Berniukai ir lieka berniukais, ar 
ne? - Jis nepadavė paspausti rankos. Užtat riogsojo didžiulis 
priešais Horacijų su ta savim pasitikinčia ir sykiu budria veido 
išraiška žiūrėdamas per petį į gatvę. - Kaip aš ir sakau, vyrui 
niekada neškadija retkarčiais išeiti iš namų... 

— O kas gi dabar? - paklausė Horacijus. - Ko jūs iš manęs 
norite? 
 — Na, ką jūs, teisėjau. Aš to niekam nepasakosiu namuose. 
Išmeskite tą mintį iš galvos visiems laikams. Jei mes, berniukai, 
pradėtume pasakoti, ką žinome vienas apie kitą, negalėtume 
net iš traukinio Džefersone išlipti, ar ne? 

- Jūs ne blogiau už mane žinote, ką aš čia ketinu daryti. Ko 
jūs Iš manęs norite? 

- Žinoma, žinoma, - atsakė Snoupsas. - Žinau, kaip vyras 
jaučiasi, kai jis ženotas, ir nežino, iš kur dabar išlįs jo žmona. — 
Tarp dviejų per petį mesteltų trūksmingų žvilgsnių jis spėjo mirk- 
telti Horacijui. - Nusiraminkite. Aš - kapas. Tik nekenčiu, kai 
geras... - Horacijus jau nužingsniavo prie durų. - Teisėjau, — 
prabilo Snoupsas graudulingu pusbalsiu. Horacijus atsigręžė. — 
Neužsibūkite. 

— Neužsibūti? 

- Pasimatykite su ja ir eikit lauk. Tai įsiurbianti vieta. Vieta 
kaimo bernams. Brangesnė už Monte Karlo. Aš čia palauksiu 
ir parodysiu jums vietą, kur... - Horacijus nužingsniavo ir įėjo 
vidun pro pinučių duris. Po dviejų valandų, kai jis sėdėjo mis 
Rebos kambaryje ir su ja kalbėjosi, o už durų girdėjos žings- 
niai ir retkarčiais balsai, nuaidėdavę per koridorių ir laiptuo- 
se, į kambarį įžengė Mini su nuplėšta popieriaus skiaute ir 
padavė ją Horacijui. 

— Kas tai? - paklausė mis Reba. 

— Tai tas didžiulis vyrs su veidu kaip pyrags liepė paduoti 
jam, - pasakė Mini. - Jis sakė, kad jūs tenai ateitumėt. 

— Ir tu įleidai jį vidun? - paklausė mis Reba. 

— Ne'm. Jis ir nebandė. 

— Taip ir maniau, - atsakė mis Reba. Ir suniurzgėjo. - Ar jūs 
pažįstat jį? - paklausė ji Horacijų. 

— Taip. Niekaip nepavyko išsisukti nuo tos pažinties, - pasa- 
kė Horacijus. Jis išlankstė tą popieriaus skiautę. Ji buvo nuplėšta 
nuo skelbimo ir švaria, takia rašysena pieštuku ant jos buvo 
užrašytas adresas. 

- Jis buvo čia užsukęs maždaug prieš dvi savaites, - pasakė 
mis Reba. - Ieškojo dviejų vaikinų, sėdėjo valgykloje, postrin- 

gavo ir graibė merginoms užpakalius, bet neišleido nė cento. 
Ar jis ką nors užsakė, Mini? 

— Ne'm, - atsakė Mini. 

— O paskui, po poros dienų, vėl atėjo. Nė skatiko neišlei- 
džia, nieko nedaro, tik kalba, tai aš jam ir pasakiau: „Klausyki- 
te, pone, žmonės, kurie naudojasi šiuo laukiamuoju, retkar- 
čiais ir į traukinį įsėda“. Tai kitąsyk jis atsinešė su savim pusę 
pintos viskio. Aš nieko prieš, jei tai padaro geras klientas. Bet 
kai toks vyrukas kaip jis ateina čia trissyk, pažnaibo mano mer- 
ginas, atsineša pusę pintos viskio ir užsisako keturias kokako- 
las....... Tiesiog pigus, vulgarus žmogus, ir tiek, širdele. Todėl 
aš ir pasakiau Mini, kad daugiau jo nebejįleistų, ir staiga vieną 
popietę, vos tik aš priguliau nusnausti, kaip... aš taip ir nesu- 
žinojau, ką jis padarė, kad Mini jį įleido. Tik esu tikra, kad jis 
nedavė jai ničnieko. Kaip jam tai pavyko, Mini? Tikriausiai 
parodė tau kažką, ko tu dar niekad nebuvai mačiusi? Ar ne? 

Mini papurtė galvą. 

— Jis neturėjo niek, kas man būt įdomu pamatyt. Aš jau visko 
prisižiūrėjus. — Mini vyras paliko ją. Jis nepritarė jos darbui. 
Pats dirbo virėju restorane; pasiėmė visus drabužius ir papuo- 
šalus, kuriuos baltaodės moterys padovanojo Mini, ir pabėgo 
su restorano padavėja. 

— Jis visą laiką klausinėjo ir netiesiogiai užsimindavo apie tą 
merginą, - toliau aiškino mis Reba, - o aš jam pasakiau, tegu 
nueina pas Išplėstakį, jei nori sužinoti viską iki galo. Nieko 
daugiau nepasakiau jam, tik kad išeitų ir kvapo jo čia neliktų, 
suprantat; taigi tą sykį buvo jau dvi valandos dienos, ir aš pri- 
guliau nusnausti, Mini įleido jį, O jis ir klausia jos, kas ten yra, 
o ji jam sako, kad ten nieko nėra, tai jis ir užkopė laiptais. Ir 

tada, sakė Mini, kaip tik tuo metu, išdygo Išplėstakis. Ji sakė 
nežinojusi ką daryti. Bijojusi jo neįleisti, nors, sakė, Žinojusi: 
jeigu įleis jį, O jis ištaškys tą storą sūtrauką ant laiptinės grindų, 
tai aš atleisiu ją be jokių kalbų, o tada ją ką tik buvo palikęs 
vyras, ir visi tie dalykai. 

Taigi Išplėstakis patyliukais, kaip katė, užlipa laiptais viršun 
ir pamato, kaip jūsų bičiulis klūpo ant kelių ir žiūri pro rakto 
skylutę. Mini sako, kad Išplėstakis stovėjo jam už nugaros ko- 
kią minutę, užsismaukęs ant akies skrybėlę. Paskui, sako, išsi- 
traukė cigaretę, įsižiebė degtuką į nykščio nagą, be jokio garso 
užsidegė cigaretę, o tada, kaip ji pasakojo, pasilenkė ir prikišo 
degtuką prie jūsų bičiulio sprando, o ji stovėjusi, kaip pasako- 
jo, per laiptų vidurį ir juos stebėjusi: tas vyrukas per anksti iš 
krosnies ištraukto pyrago veidu klūpo, o Išplėstakis pučia dū- 
mus pro nosį ir tarsi trūkčioja galvą. Tada ji pradėjusi leistis 
žemyn, o po kokių dešimties sekundžių ir anas leidžiasi žemyn, 
abi rankas sudėjęs ant galvos, eina kaip tas ašvienis; jis graba- 
liojosi apie duris kokią minutę, dejavo pats sau kaip vėjas ka- 
mine, taip pasakojo Mini, kol galiausiai ji atidarė tas duris ir jį 
išleido. Ir tai buvo paskutinis kartas, kai jis paskambino man į 
duris, iki šio vakaro....... Parodykite tą popiergalį. - Horacijus 
padavė jai tą skiautę. - Tai negrų viešnamis, - pasakė ji. - Šlykšt.... 
Mini, pasakyk jam, kad jo bičiulio čia nebėra. Sakyk, kad neži- 
nai, kur jis išėjo. 

Mini išėjo. Mis Reba pasakė: 

— Mano namuose lankėsi visokie vyrai, bet kažkur reikia pa- 
dėti tašką. Buvo ir advokatų. Didžiausias Memfio advokatas 
sėdėjo mano valgomajame ir vaišino mano mergaites. Milijo- 


nierius. Jis svėrė du šimtus aštuoniasdešimt svarų ir turėjo čia 

savo paties atsisiųsdintą lovą. Dar ir dabar ji ten, viršuje, stovi. 
Bet visi jie čia buvo mano reikalais, ne savo. Aš nesirengiu var- 
ginti savo mergaičių advokatais be jokios priežasties. 

— Jūs manote, kad tai nepakankama priežastis? Jei žmogui 
gali būti atimta gyvybė už tai, ko.jis nepadarė? Jus jau dabar 
galima apkaltinti suteikimu prieglaudos žmogui, bėgančiam 
nuo teisingumo. 

— Tada tegu jie ateina ir jį pasiima. Aš čia niekuo dėta. Aš 
policijos nebijau - mano namuose per daug jos buvo, kad bijo- 
čiau. - Ji pakėlė alavinį puodelį, gurkštelėjo iš jo ir nusišluostė 
burną plaštaka. - Aš nesikišu į tai, ko nežinau. Ką Išplėstakis 
padarė už mano namų sienų - jo reikalas. Kai jis pradės žudyti 
žmonės mano namuose, tada aš pulsiu daryti tvarką. 

— Ar jūs turite vaikų? - Ji pažiūrėjo į jį. - Aš neketinu kištis į 
jūsų reikalus, - paaiškino jis. - Tik pagalvojau apie tą moterį. 
Juk ji ir vėl atsidurs gatvėje, ir vienas Dievas težino, kas atsitiks 
tam vaikui. 

— Taip, - pasakė mis Reba. - Dabar išlaikau keturis Arkanzaso 
pensionate. Nors jie ir ne mano. - Ji pakėlė puodelį, žvilgtelėjo 
jo vidun ir švelniai pateliūškavo. Paskui vėl jį pastatė. - Geriau 
jau išvis nebūti gimus, - pridūrė. - Nė vienam iš jų. - Paskui 
atsistojo, priėjo prie jo sunkiais žingsniais, stabtelėjo greta ki- 
miai kvėpuodama. Padėjo ranką jam ant galvos ir kilstelėjo vei- 
dą. - Jūs nemeluojat man, tiesa? — paklausė įdūrusi į jį liūdnas 
akis. - Ne, nemeluojat: - Ir paleido jį. - Lukterkit čia valandėlę. 
Aš pažiūrėsiu. - Ir išėjo. Jis girdėjo, kaip ji kalbėjo koridoriuje su 
Mini, paskui girdėjo, kaip sunkiai kopia laiptais. 

Jis ramiai sau sėdėjo, kai ji paliko jį. Kambaryje buvo medi- 
nė lova, tapyta širma, trys pernelyg kietai prikimštos kėdės, 

sieninis seifas. Tualetinis stalelis buvo apšnerkštas tualeto reik- 
menimis, apraišiotais rožiniais atlaso kaspinėliais. Ant židinio 
atbrailos stovėjo vaškinė lelija po stiklo gaubtu; virš jo perrišta 
juodu kaspinu nuotrauka - pažiūrėti romaus vyro su milžiniš- 
kais ūsais. Ant sienų kabojo keletas litografijų su neva Graiki- 
jos laikų scenomis ir vienas paveikslas iš nėrinių. Horacijus at- 
sistojo ir nužingsniavo prie durų. Mini sėdėjo ant kėdės tam- 
siame koridoriuje. 

— Mini, - kreipėsi jis. - Man reikia išgerti. Didelį stiklą. 

Vos tik jis spėjo jį ištuštinti, kai Mini vėl įėjo. 

— Ji sako, kad jūs užliptumėt viršun, - išpyškino. 

Jis užkopė laiptais. Mis Reba laukė viršuje. Ji nuvedė jį kori- 
doriumi, paskui atidarė duris į kambarį, kuriame buvo tamsu. 

— Jums teks kalbėtis su ja tamsoje, - pasakė. - Ji nenori degti 
šviesos. - Šviesa iš koridoriaus smelkėsi pro duris ir krito ant 
lovos. - Tai ne jos kambarys, - paaiškino mis Reba. - Ji nepa- 
noro susitikti su jumis savo kambaryje. Manau, kad jums būtų 
geriau prisitaikyti prie jos norų, kol sužinosite tai, ko jums rei- 
kia. — Jiedu įėjo. Šviesa krito skersai lovos ant nejudančio iš- 
gaubimo patalynėje, tokios pačios spalvos kaip ir visa lova. „Ji 
uždus“, - pamanė Horacijus. - Širdele, - kreipėsi į ją mis Reba. 
Išgaubimas nekrustelėjo. - Jis jau čia, širdele. Kadangi tu visa 
užsidengusi, gal uždekim truputį šviesą. Tada galėsim uždaryti 
duris. — Ir ji įjungė šviesą. 

- Ji uždus, - pasakė Horacijus. 

— Netrukus ji išlįs, - pasakė mis Reba. - Pradėkite. Pasakyki- 
te jai, ko norit. Aš verčiau pasiliksiu čia. Bet nekreipkit į mane 
dėmesio. Nebūčiau išsilaikiusi savo versle, jei seniai nebūčiau 
išmokusi būti kurčia ir nebylė. O jeigu ir buvau kada smalsi, tai 

visas tas smalsumas susieikvojo šituos namuos. Štai kėdė. - Ji 
pasisuko, bet Horacijus užbėgo jai už akių ir pritraukė dvi kė- 
des. Jis atsisėdo šalia lovos ir, kalbėdamas virš nejudančio iš- 
gaubimo, pasakė jai, ką norėtų sužinoti. 

— Aš tik noriu sužinoti, kas iš tikrųjų nutiko. Jūs nesusikomp- 
romituosite. Aš žinau, kad tai padarėte ne jūs. Iš anksto paža- 
du, dar prieš jums ką nors man pasakant, kad jums nereikės 
duoti parodymų teisme, nebent tik jie ketintų pakarti jį be tų 
parodymų. Suprantu, kaip jūs jaučiatės. Nevarginčiau jūsų, jei- 
gu ant kortos nebūtų pastatyta žmogaus gyvybė. 

Išgaubimas nepajudėjo. | 

— Jie ketina pakarti jį už tai, ko jis nepadarė, - įsiterpė mis 
Reba. - O ji neturi nieko, nė gyvos dvasios. Tu - su deimantais, 
Oji - su tuo varganu kūdikiu. Juk tu matei, kas tai padarė, ar ne? 

Išgaubimas nepajudėjo. 

— Žinau, kaip jūs jaučiatės, - pasakė Horacijus. - Jūs galite 
prisiimti svetimą vardą, apsivilkti drabužius, su kuriais jūsų nie- 
kas nepažins, užsidėti akinius. 

— O Išplėstakio jie vis tiek nepagaus, širdele, - pasakė mis 
Reba. - Jis toks gudruolis. Be to, tu nežinai jo vardo, ir jeigu 
tau reikės eiti į teismą ir pasakyti jiems, kai tiktai tu išeisi, aš 
jam pasiųsiu žinutę, ir jis išnyks kur nors, o. paskui atsiųs ta- 
vęs pasiimti. Juk judu neketinate pasilikti čia, Memfyje. O 
advokatas tavimi pasirūpins, ir tau nereikės nieko sakyti... — 
Išgaubimas krustelėjo. Temp! nusviedė šalin antklodes ir atsi- 
sėdo. Jos plaukai buvo sutaršyti, veidas paburkęs, ant skruos- 
tų - dvi lūpdažių dėmės, o burna žiauriai išdažyta geidulinga 
„Širdele“. Iš pradžių ji žiūrėjo į Horacijų su juodu priešišku- 
mu, paskui nusisuko. 

— Aš noriu išgerti, - pasakė traukdama nusmukusį nuo pečių 
peniuarą. 

— Atsigulk, - pasakė mis Reba. - Peršalsi. 

— Aš noriu dar išgerti, - pasakė Templ. 

— Vis tiek atsigulk ir užsidenk savo nuogybes, - pasakė mis 
Reba stodamasi. — Tu jau trissyk išgėrei po vakarienės. 

Templ vėl patraukė aukštyn peniuarą. Ir pažiūrėjo į Horacijų: 

— Tada jūs mane pavaišinsite. 

— Na eikš, širdele, - pasakė mis Reba stengdamasi ją pagul- 
dyti. - Atsigulk, užsiklok ir papasakok jam apie visą tą reikalą. 
Po minutės atnešiu tau išgerti. 

— Duokit man ramybę, - pasakė Templ raičiodamasi, steng- 
damasi išsilaisvinti. Mis Reba užtraukė antklodes jai ant pe- 
čių. - Tada duokite man cigaretę. Ar turite? - paklausė ji Ho- 
racijaus. 

— Atnešiu po minutės, - pasakė mis Reba. - Ar padarysi tai, 
ko jis prašo? 

— Ką? - paklausė Templ. Ji žiūrėjo į Horacijų juodu, karingu 
žvilgsniu. 

— Nereikia pasakoti man, kur jūs... jis... - pradėjo Horacijus. 

— Nemanykite, kad aš bijau pasakyti, - atsakė Templ. — Aš 
pasakysiu tai bet kur. Nemanykite, kad aš bijau. Aš noriu išgerti. 

— Pasakyk jam, ir aš atnešiu, - kartojo mis Reba. 

Sėdėdama lovoje, apsikamšiusi pečius, Templ papasakojo jam 
apie tą naktį, kurią ji praleido apgriuvusiame name, nuo tos 
akimirkos, kai įėjo į kambarį ir pamėgino užremti jo duris kė- 
de, iki akimirkos, kai moteris priėjo prie lovos ir ją išsivedė. 
Regis, tai buvo išvis vienintelė jos sąmonėje įsispaudusi viso to 
patyrimo dalis; toji nakties dalis, kurią ji praleido palyginti ne- 

patyrusi smurto. Kartkartėmis Horacijus stengėsi privesti ją prie 
paties nusikaltimo, bet ji vis išsisukdavo ir sugrįždavo prie to, 
kaip ji sėdėjo lovoje ir klausėsi vyrų balsų verandoje arba gulė- 
jo tamsoje, kol jie Įėjo į tą kambarį, priėjo prie lovos ir atsistojo 
ties ja. | 

— Taip, iš tikrųjų, - pasakė ji. - Tai tiesiog atsitiko, ir tiek. Aš 
nežinau. Aš taip ilgai bijojau, jog tikriausiai tiesiog pripratau 
prie to. Taigi tiesiog sėdėjau tose medvilnės sėklose ir nenulei- 
dau nuo jo akių. Iš pradžių pamaniau, kad tai žiurkė. Jų ten 
buvo dvi. Viena tupėjo vienam kampe ir žiūrėjo į mane, kita — 
kitam kampe. Aš nežinau, kuo jos mito, nes ten nieko nebuvo, 
tik kukurūzų kotai ir medvilnės sėklos. Gal jos nubėgdavo pa- 
ėsti į tą namą. Bet name žiurkių nebuvo. Aš negirdėjau nė vie- 
nos tame name. Pagalvojau, kad tai tikriausiai žiurkė, kai pir- 
mąkart juos išgirdau, bet juk gali pajusti žmones tamsioje pa- 
talpoje: ar jūs tai žinojote? Nebūtina juos pamatyti. Gali pajusti 
juos, kaip pajunti automobilyje, kai jie ima dairytis tinkamos 
vietos sustoti - na, žinote: sustoti valandžiukei. - Ir ji vis pasa- 
kojo, pasakojo, tai buvo toks įkvėptas, žodingas monologas, 
kokį moterys gali sakyti nesustodamos, kai suvokia patekusios 
dėmesio centran; staiga Horacijus suvokė, kad ji atpasakoja 
tai, kas jai nutiko, kupina tikro išdidumo, savotiškos naivios ir 
beasmenės puikybės, tarsi tai būtų jos pačios kūryba, varstyda- 
ma skubriais, smingančiais žvilgsniais, čia jį, čia mis Rebą, lyg 
šuo, varantis taku du galvijus. 

— Ir kiekvienąkart, kai įkvėpdavau, girdėdavau tas aiženas. 
Nesuprantu, kaip išvis žmonės gali miegoti ant tokios lovos. 
Bet gal prie šito galima priprasti. Ar gal jie naktį būna labai 
pavargę. Nes kai tik aš įkvėpdavau, taip ir girdėdavau jas šiugž- 


198) William Faulkner 


dant, net ir tada, kai tik sėdėjau ant tos lovos. Negalėjau supras- 
ti, kaipgi tai gali būti vien nuo kvėpavimo, todėl sėdėjau nė ne- 
krusteldama, bet vis tiek jas girdėjau. Nes juk kvėpavimas lei- 
džiasi žemyn. Manai, kad jisai kyla aukštyn, o iš tikrųjų ne taip. 
Jis leidžiasi tavim žemyn, ir aš girdėjau, kaip jie girtėja toje ve- 
randoje. Man net atrodė, kad matau, kaip jų galvos atsilošia į 
sieną, ir aš sakydavau: dabar va šitas geria tiesiai iš ąsočio. O 
dabar anas. Kaip tos įdubos pagalvėje, kai atsikeli, suprantate. 

Ir tada aš pradėjau galvoti apie vieną keistą dalyką. Juk žino- 
te, kaip būna, kai išsigąsti mirtinai. Žiūrėjau į savo kojas ir sten- 
giausi pavirsti berniuku. Visą laiką tiesiog galvojau, galvojau, 
kaip būtų, jeigu būčiau berniukas, ir stengiaus juo pavirsti min- 
čių pagalba. Juk žinot, kaip tai būna. Na, kaip tada, kai klasėje 
žinai, kaip spręsti uždavinį, ir kai prieina jo eilė, tu žiūri į jį ir 
mintyse kartoji visą laiką: „Paklauskite mane. Paklauskite ma- 
ne. Paklauskite mane“. Paskui prisiminiau, kas sakoma vaikams 
apie savo alkūnės pabučiavimą?ė, pamėginau tai padaryti. Pa- 
dariau iš tikrųjų. Buvau taip išsigandusi, kad visąlaik galvojau, 
suprasiu ar nesuprasiu, kada tai atsitiks. Aš noriu pasakyti, dar 
prieš pažiūrėjusi, ir tada pagalvojau, kaip nueisiu ir jiems paro- 
dysiu - na, suprantate. Tik brūkštelsiu degtuką ir pasakysiu: 
„Žiūrėkit. Matote? O dabar duokite man ramybę“. Tada galė- 
siu vėl sugrįžt į lovą. Galvojau, kaip galėsiu sugrįžt į lovą ir 
užmigti, nes baisiai norėjau miego. Aš taip norėjau miego, kad 
akys lipte lipo. 

Taigi buvau kietai sumerkusi akis ir vis kartojau sau: na štai 
jau viskas, tai įvyko. Žiūrėjau į savo kojas ir galvojau, kaip daug 

aš joms esu padariusi. Galvojau, kaip dažnai nusivesdavau jas į 
šokius, - tiesiog va tokias beprotybes. Nes galvojau, kaip daug 
aš joms esu padariusi, ir kaip dabar jos mane įklampino. Paskui 
pamaniau, jog turiu pasimelsti, kad virsčiau berniuku, ir ėmiau 
melstis, po to sėdėjau nekrutėdama ir laukiau. Paskui pama- 
niau, kad gal tiesiog to nejaučiu ir gal jau laikas pažiūrėti. O 
tada pagalvojau, kad gal dar per anksti žiūrėti, kad, jeigu pa- 
žiūrėsiu per anksti, tai viską sugadinsiu, ir tuomet, ko gero, 
nieko neįvyks. Todėl ėmiau skaičiuoti. Iš pradžių pamaniau, 
kad suskaičiuosiu iki penkiasdešimties, paskui maniau, kad ir 
šitaip bus per anksti, todėl liepiau sau suskaičiuoti dar kartą iki 
penkiasdešimties. O paskui pagalvojau: jeigu laiku nepažiūrė- 
siu, tai bus jau per vėlu. 

Paskui pagalvojau, kad turiu susisegti kaip nors diržu. Viena 
mūsų mergaitė vasarą buvo išvažiavusi į užsienį ir ji man pasa- 
kojo mačiusi muziejuje kažkokį geležinį diržą: toksai karalius 
ar dar kažkas, kai jam reikėdavo išvykti, suverždavo ir surakin- 
davo juo karalienę, ir pagalvojau, o kad turėčiau tokį. Todėl 
nukabinau tą lietpaltį ir jį apsivilkau. Gertuvė kabojo šalia jo, 
tad aš nukabinau ir ją ir pasidėjau į... 

— Gertuvė? - paklausė Horacijus. - O kam jūs tai padarėte? 

— Aš nežinau, kodėl ją paėmiau. Matyt, tiesiog bijojau ją ten 
palikti. Bet visąlaik galvojau, o kad turėčiau tą prancūzišką daik- 
tą. Galvojau, kad gal jis turi ilgus aštrius smaigus, o anas suži- 
nos tai tada, kai bus jau per vėlu, ir būsiu juos įbedusi į jį. Aš 
būčiau subadžiusi jį visą, aš įsivaizdavau, kaip kraujas sunkias 
ant manęs ir kaip aš jam sakau: „Tikiuosi, tai bus jums pamo- 
ka! O dabar, tikiuosi, apsiraminsite“. Aš nežinojau, kad viskas 
bus kitaip....... Aš noriu išgerti. 

— Atnešiu po minutės, - pasakė mis Reba. - Pasakok. 

— O, taip, aš padariau dar vieną keistą dalyką, - ir jį papasako- 
jo, kaip, gulėdama tamsoje greta knarkiančio Goueno, klausėsi: 
aiženų šiurenimo, girdėjo, kokia pilna judėjimo yra tamsa, tada 
pajuto, kad prie jos artinasi Išplėstakis. Ji girdėjo, kaip gyslose 
jai tvinksi kraujas ir kaip mažyčiai raumenys ties jos akių kampu- 
čiais pamažėle vis labiau įsitempia, skyla, jautė, kaip šnervės da- 
rėsi čia šaltos, čia šiltos pakaitomis. O paskui jis jau stovėjo ties 
ja, o ji kartojo: „Na. Paliesk mane. Paliesk mane! Būsi bailys, jei 
nepaliesi. Bailys! Bailys!“ 

Aš labai norėjau miegoti, suprantat. O jis stovi ir nesitrau- 
kia. Pagalvojau, kad tik greičiau jis viską atliktų ir baigtų, tada 
galėsiu užmigti. Tai jam ir pasakiau: „Esi bailys, jei to nepada- 
rai!“ Ir pajutau, kaip mano burna jau žiojasi riksmui, ir tą ma- 
žytį, karštą rėkiantį kamuoliuką viduje. Tada ji ir palietė mane, 
ta šlykšti šalta rankutė, ji naršė viduje po paltu, kur aš buvau 
nuoga. Ji buvo lyg gyvas ledas, ir mano oda ėmė šokčioti nuo 
jos prisilietimų, kaip tos mažytės skraidančios žuvelės laivo prie- 
kyje. Mano oda tarsi žinojo, kur ta ranka pasuks, dar prieš jai 
pradedant judėti, ir vis atšokdavo dar prieš palietus ją, taip, 
kad ten tarsi nieko nebelikdavo, kai ta ranka jos prisiliesdavo. 

Paskui jinai nuslinko ten, kur mano viduriai prasideda, o aš 
buvau nevalgiusi nuo vakar vakaro, ir jie pradėjo gurgti ir ju- 
dėti, o aiženos sušnaro taip garsiai, jog rodėsi, kad juokėsi. Jos 
juokias iš manęs, maniau, nes visą tą laiką jo ranka krebždenos 
po mano kelnaičių viršų, o aš dar nebuvau pavirtusi berniuku. 

Ir buvo labai keista, nes aš tada visai nekvėpavau. Labai ilgai 
gulėjau neįtraukus oro. Ir pamaniau, kad jau esu nebegyva. 
Paskui nutiko keistas dalykas. Aš išvydau save karste. Gražiai 

atrodžiau, žinote, tokia visa balta. Ant galvos buvo šydas, kaip 
nuotakos, ir aš verkiau: ar todėl, kad buvau negyva, ar todėl, 
kad gražiai atrodžiau, ar dar dėl ko. Ne: todėl, kad jie pribėrė 
į karstą aiženų. Verkiau, nes jie pribėrė aiženų į karstą, kur aš 
gulėjau negyva, bet visą laiką jaučiau, kaip mano nosis čia 
šąla, čia šyla, čia šąla, čia šyla, ir dar mačiau visus tuos žmo- 
nes, kurie sėdėjo aplink karstą ir sakė: „Argi ji ne žavinga. 
Argi ji ne žavinga“. 

Bet aš kartojau visą laiką: „Bailys! Bailys! Paliesk mane, bai- 
ly!“ Aš krausčiausi iš proto, nes jis taip ilgai šitai darė. Aš jam 
sakiau. Aš jam sakiau: „Negi manai, kad aš rengiuosi čia gulėti 
kiaurą naktį ir tavęs laukti?“ Taip aš sakiau. „Nori, kad pasaky- 
čiau tau, ką padarysiu“, - sakiau. Ir gulėjau ten, tarp tų aiženų, 
jos juokėsi iš manęs, o aš šasčiojau nuo jo rankos, galvodama, 
ką pasakysiu jam. Aš rengiausi kalbėti su juo taip kaip mokyto- 
ja mokykloje, ir tada aš būčiau mokytoja mokykloje, o ta ranka 
būtų kažkoks mažytis juodas daiktas, kaip negras berniukas, 
kažkas panašus į tai, o aš mokytoja. Ir paklausčiau: Kiek man 
metų? Paskui atsakyčiau, kad man keturiasdešimt penkeri. Mano 
plaukai būtų žili kaip geležis, ant nosies būtų akiniai, ir aš bū- 
čiau tokia išsipūtusi, kokios būna jau moterys. Vilkėjau pilka 
eilute, nors visada nepakenčiau pilkos spalvos. Ir vis sakiau tai 
rankai, ką aš padarysiu, o ji vis lyg ir traukėsi aukštyn aukštyn, 
sakytum, jau matė tą mokytojos rykštę. 

Paskui aš pasakiau sau: „Taip nieko neišeis. Aš turiu būti 
vyras“. Ir tapau seniu su ilga balta barzda, tada tas juodas 
žmogeliukas vis mažėjo, mažėjo, o aš vis sakiau: „Matai. Da- 
bar tu matai. Dabar aš vyras“. Tada aš pagalvojau, kad esu 
vyras, ir vos tik pagalvojusi iškart juo ir virtau. Tai buvo kaž- 

kas panašų į „pliūkšt“, kaip būna, kai papūti į guminį vamz- 
delį iš kito galo. Jis buvo šaltas kaip burnos vidus, kai būni 
išsižiojęs. Aš tai jaučiau ir gulėjau nekrutėdama, kad nepradė- 
čiau juoktis, kai jis nustebs. Jaučiau, kaip šitai timpčioja ma- 
no kelnaitėse priešais jo ranką, gulėjau ir stengiausi nesijuok- 
ti iš to, kaip jis nustebs netrukus. Ir staiga užmigau. Negalėjau 
nubusti, kol jo ranka ten prasibrovė. Užmigau, ir tiek. Nebe- 
jaučiau, kaip mano kūnas trūkčioja priešais jo ranką, bet aiže- 
nas girdėjau. Nubudau tik tada, kai toji moteris atėjo ir nusi- 
vedė mane aruodan. 

Jam išeinant iš tų namų, mis Reba pasakė: 

— Aš norėčiau, kad jūs ją pasiimtumėt ir nebeleistumėt su- 
grįžti. Būčiau pati suradusi jos artimuosius, jeigu žinočiau, kaip 
tai padaryti. Bet jūs juk žinote, kaip....... Nė metai nepraeis, ir 
ji numirs arba pateks beprotnamin nuo to, kaip jiedu duodasi 
tame kambaryje. Kažkas ten keista tuose jų santykiuose, tik dar 
nesupratau kas. Gal tai dėl jos. Ji gimusi ne tokiam gyvenimui. 
Tokiam gyvenimui turi būt gimęs, kaip turi būti gimęs mėsi- 
ninku arba kirpėju, aš taip manau. Juk niekas nebūtų jais vien 
tik dėl pinigų ar įdomumo. 

„Jai geriau būtų, jei ji numirtų šiąnakt“, - manė Horacijus 
eidamas tolyn. Man irgi. Regėjo mintimis ją, Išplėstakį, tą mo- 
terį, tą kūdikį, Gudviną, visus sukištus į vieną kambarį, esantį 
čia pat, tuščią, gilų, iš kurio gyvas neišeisi: vienintelė viską 
nutrinanti akimirka, tarp to jo pasipiktinimo ir tos nuosta- 
bos. Aš irgi, pamanė, tik šitaip tai ir gali išsispręsti. Ištraukti, 
įkaitinta geležimi išdeginti iš seno, tragiško pasaulio šonkau- 
lio. Aš irgi, dabar, kai mes visi jau atskirti; galvojo apie malo- 
nų tamsų vėją, pučiantį miego ilguos koridoriuos, apie gulėji- 

mą po žemu jaukiu stogu šnarant ilgam lietui: blogiui, netei- 
sybei, ašaroms. Prie gatvelės viena prieš kitą nesusiliesdamos 
stovėjo dvi figūros, vyras tyliai, glamonėjančiu šnabždesiu bėrė 
necenzūriškus epitetus, moteris stovėjo nekrutėdama priešais, 
tarsi svajingam geidulingos ekstazės alpuly. Gal būtent tą aki- 
mirką, kai mes suprantame, sutinkame su tuo, kad egzistuoja 
blogio logika, mes ir numirštame, pamanė jis, prisiminęs tą 
išraišką, kurią jis kartą matė mirusio vaiko ir kito numirėlio 
akyse: vėstantis pasipiktinimas, blėstanti priblokšta neviltis, 
paliekantys du tuščius rutulius, kurių gelmėj prisiglaudė pa- 
stėręs miniatiūriškas pasaulis. 

Jis netgi neužsuko į savo viešbutį. Nužingsniavo tiesiai į stotį. 
Vidurnaktį buvo traukinys jo pusėn. Išgėrė puodelį kavos ir tuoj 
pasigailėjo tai padaręs: ji nugulė skrandyje karštu kamuoliu. Po 
trijų valandų, kai jis išlipo Džefersone iš traukinio, tas kamuolys 
tebeglūdojo ten, kūno nepriimtas. Į miestą nužingsniavo pės- 
čias, perėjo tuščią aikštę. Prisiminė tą kitą rytą, kai per ją perėjo. 
Rodės, tų dviejų kartų neskyrė nė menkiausias laiko tarpas: tas 
pats apšviesto laikrodžio ciferblato mostas, tie patys maitvana- 
giški šešėliai durų angose; rytas galėjo būti tas pats, gal jis tik 
perėjo per visą aikštę, apsisuko ir dabar grįžta; ir tasai sapnas, 
pilnas daugybės košmariškų pavidalų, kuriems sukurti jam pri- 
reikė tų keturiasdešimt trejų metų, dabar susitelkė į karštą, sunkų 
luitą jo skrandyje. Staiga jis paspartino žingsnį, kava daužės jame 
kaip karštas, sunkus akmuo. 

Jis ramiai nužingsniavo alėja uosdamas nuo tvoros atsklin- 
dančius sausmedžio kvapus. Namas buvo tamsus, tylus, lyg pa- 
liktas erdvėj likimo valiai to praamžių atoslūgio. Vabzdžiai pe- 


rėjo prie Žemo, monotoniško svirpimo, visur ir niekur, iš 

paskutiniųjų, tarsi tas garsas būtų cheminė agonija pasaulio, pa- 
likto - nuogo ir mirštančio - ties laižo riba to skysčio, kuriame 
jis gyveno ir kvėpavo. Mėnulis kabojo virš galvos, bet be švie- 
sos, žemė driekėsi apačioje, bet be tamsos. Jis atidarė duris ir 
apgraibomis nužingsniavo į kambarį, prie šviesos jungiklio. Nak- 
ties balsas - vabzdžiai ir visa kita - jį nulydėjo vidun; staiga jis 
suvokė: tai žemė trinasi į savo ašį, artinantis akimirkai, kai ji 
turės nuspręsti, ar suktis jai toliau, ar jau sustoti amžiams, — 
toks nejudantis kamuolys vėstančioje erdvėje, per kurią tarsi 
šaltas dūmas ritosi tirštas sausmedžių kvapas. 

Jis susirado mygtuką, įjungė šviesą. Fotografija tebestovėjo 
ant komodos. Pakėlė ją; suėmė abiem rankom. Siauro nebe- 
sančio rėmelio pėdsako apjuostas Mažosios Belės veidas svajo- 
jo, gaubiamas malonaus cbiaroscuro. Šviesos žaismas, o gal kaž- 
koks be galo menkas jo pirštų krustelėjimas ar kvėpavimas su- 
teikė tam kartonui gyvybės: veidas, regis, ėmė kvėpuoti jo 
delnuose, maudomas nerealios blyškios šviesos po tingiais, leng- 
vais kaip dūmas nematomo sausmedžio liežuviais. Toks tirštas, 
jog tapo kone regimas, tas kvapas užtvindė kambarį, ir mažas 
veidelis lyg nugrimzdo į geidulingą alpulį blukdamas, blausda- 
masis dar labiau, palikdamas Horacijaus akyse švelnų, blykš- 
tantį kvietimo valktį ir geidulingą pažadą bei slaptą, kaip ir tas 
kvapas, jo patvirtinimą. 

Tada jis ir suprato, ką reiškė tasai pojūtis jo skrandyje. Sku- 
biai padėjo nuotrauką ir leidosi tekinas į vonią. Nesustojęs ati- 
darė duris ir ėmė čiuopti šviesos jungiklį. Tačiau nespėjo, lio- 
vėsi čiuopęs, nėrė priekin, atsitrenkė į unitazą ir įsispyrė į Jį 
rankomis, kai aiženos ėmė siaubingai šniokšti po jos šlaunimis. 
Gulėdama - galva vos pakelta, smakras nulenktas, - tarsi figūra, 

nukelta nuo kryžiaus, ji žvelgė, kaip kažkas juoda ir tūžminga 
riaumodamas veržėsi lauk iš blyškaus jos kūno. Nuoga ji buvo 
pririšta aukštielninka prie kažkokios platformos, didžiuliu grei- 
čiu lekiančios per juodą tunelį, ir tas juodumas sruvo sustingu- 
siomis gijomis jai virš galvos, o geležinių ratų griausmas plėšė 
ausis. Platforma staiga išniro iš to tunelio į ilgą įkalnę, tamsą 
virš jos galvos dabar sudraskė lygiagretūs ją lydintys gyvos ug- 
nies liežuviai, viskas veržėsi į crescendo lyg koks užgniaužtas 
sulaikytas kvapas, - akimirka, kai ji nualpus tingiai slinko ne- 
būtin, pilnon gausybės blyškių šviesos taškų. Toli po savimi gir- 
dėjo silpną, tūžmingą aiženų grumėjimą. 


XXIV 


Kai Templ pir mą kartą išėjo į laiptų aikštelę, prieblan- 
doje prie mis Rebos kambario durų sušmėžavo Mini akių obuo- 
liai. Vėl prigludusi prie užsklęstų durų, Templ girdėjo, kaip 
sunkiai mis Reba kopia laiptais; paskui ji pasibeldė. Templ 
tyliai stovėjo atsikolusi į duris, kol mis Reba sunkiai alsavo už 
jų ir švokštė, čia ją įkalbinėdama, čia grasindama. Po valandė- 
lės mis Reba vėl nulipo žemyn. 

Templ pasitraukė nuo durų ir atsistojo vidury kambario ty- 
liai pliaukšėdama delnais, numirėliškame jos veide akys atrodė 
visai juodos. Ji vilkėjo kasdiene suknele, buvo užsidėjusi skry- 
bėlaitę. Nusitraukė skrybėlaitę, švystelėjo ją kampan ir griuvo 
kniūbsčia ant lovos. Lova buvo neklota. Šalia stovėjęs stalelis - 
apšnerkštas cigarečių nuorūkomis, grindys aplinkui lovą nu- 

barstytos pelenais. Pagalvės užvalkalas stalelio pusėje buvo nu- 
sėtas rudų skylių. Naktimis ji dažnai pabusdavo užuodusi taba- 
ko kvapą, ir tamsoje išvysdavo rubino spalvos akį vietoj Išplės- 
takio lūpų. 

Buvo jau vėlus rytas. Plonas saulės strypelis tįsojo po nuleis- 
tomis pietinio lango žaliuzėmis, driekėsi per palangę, paskui 
siauručiu ruožu per grindis. Namai buvo visiškai tylūs, išsikvė- 
pę, kaip jiems būdinga vėlų rytą. Retkarčiais apačioje gatve pra- 
važiuodavo mašina. 

Templ apsivertė aukštielninka. Ir pamatė vieną iš begalės juo- 
dų Išplėstakio eilučių, numestą ant kėdės. Valandėlę gulėjo žiū- 
rėdama į ją, paskui atsistojo, čiupo ją ir sviedė kampan prie 
skrybėlės. Kitame kampe iš margos užuolaidos buvo įtaisyta 
drabužinė. Joje kabojo visokiausių drabužių, ir visi jie buvo 
nauji. Ji tūžmingai traukė juos žemėn šūsnimis ir svaidė paskui 
juodą eilutę bei krūvą nuo lentynos nugriebtų skrybėlaičių. Ten 
kabojo dar ir kita Išplėstakio eilutė. Ji nutraukė ir ją. Už jos ant 
vinies riebaluoto šilko dėkle karojo automatinis pistoletas. Ji 
atsargiai nukabino dėklą, ištraukė pistoletą, pastovėjo laikyda- 
ma jį rankoje. Paskui priėjo prie lovos ir paslėpė jį po pagalve. 

Tualetinis stalelis buvo apkreigtas maleto reikmenimis — šepe- 
čiais ir veidrodėliais, irgi visai naujais, subtilių 1r keistų pavidalų 
flakonais bei buteliukais su prancūziškomis etiketėmis. Ji rinko 
juos vieną po kito ir metė į kampą, jie dusliai atsitrenkdavo, su- 
dzinksėdavo šukės. Tarp visų jų gulėjo platinos rankinukas: toks 
plonytis voratinklis iš metalo virš oranžinio banknotų švitesio. Ir 
jis nuskrido paskui kitus daiktus kampan, tada Templ vėl grįžo 
prie lovos ir vėl atsigulė kniūbsčia; kambaryje tolydžio tirštėjo 
brangių kvepalų dvelksmas. 

Vidurdienį Mini pabeldė į duris: 

— Atneš jums piets. - Templ nepasijudino iš vietos. - Paliks 
juos čia prie durų. Galėsta pasimt, kada norėsta. - Ir nubidze- 
no. Templ nepasijudino iš vietos. 

Saulės ruoželis traukėsi pamažėle per grindis, o vakarinę lango 
staktos dalį jau apgaubė šešėlis. Templ atsisėdo, pasuko galvą 
lyg klausytųsi, įprastais judesiais mikliai purendama plaukus. 
Paskui patyliukais atsistojo, nutapeno prie durų ir vėl įsiklausė. 
Tada jas atidarė. Padėklas stovėjo ant grindų. Ji peržengė per jį, 
nutykino prie laiptų ir persilenkė per turėklą. Netrukus paste- 
bėjo Mini, sėdinčią koridoriuje ant kėdės. 

— Mini, - pašaukė. Mini staiga pakėlė galvą, vėl užvirto jos 
akių baltymai. - Atnešk man išgerti, - paprašė Templ. Ir grįžo į 
savo kambarį. Palaukė penkiolika minučių. Paskui trenkė duri- 
mis ir nutrepsėjo tūžmingai laiptais žemyn, o Mini tuo tarpu 
išlindo į koridorių. 

— Jo, mem, - prabilo Mini, - mis Reba sako... Mes nebetu- 
rime... — Atsidarė mis Rebos durys. Nežiūrėdama į Templ, ji 
kažką pasakė Mini. Mini vėl garsiai prašneko. - Jo, mem, ge- 
rai. Aš tuoj atneš, lukterkit minutę. 

- Žiūrėk... - atsakė Templ. Ji grįžo ir laukė prisispaudusi prie 
durų, kol išgirdo Mini kopiant laiptais aukštyn. Tada pravėrė 
duris. 

— Ar nesiruošiat valgyt pietų? — paklausė Mini stumdama 
keliu duris. Templ jas laikė. 

— Kur ji? - paklausė. 

— Aš šįryt dar netvarkiau jūs kambario, - pasakė Mini. 

— Duokš ją, - pasakė Templ kišdama ranką pro plyšį. Ir pa- 
ėmė stiklinę nuo padėklo. 

— Aš jūs vietoj nesiskubinč ištriūbyt jos, - pasakė Mini. - Mis 
Reba sakė, kad daugiau negausta....... Be reikal jūs tep su juo 
elgiatės. Jums turėt būt sarmata, kai jis tep kleidž ant jūs pinigs. 
Jis - padors žmogeliuks, net jeigu ir ne Džons Gilberts??, ir kai 
jis šitep kleidž pinigs... - Templ užtrenkė duris ir užsklendė 
velkę. Paskui išgėrė džiną, prisitraukė kėdę prie lovos, užside- 
gė cigaretę ir atsisėdo ant kėdės kojas užkėlusi ant lovos. Po 
valandėlės prisitraukė kėdę prie lango ir trupučiuką kilstelėjo 
žaliuzes, kad matytų, kas dedasi gatvėje. Užsidegė kitą cigaretę. 

Penktą valandą pamatė, kaip išniro mis Reba, vilkinti juodu 
šilku, su gėlėta skrybėle, ir nužingsniavo gatve. Temp! pašoko, 
išsitraukė skrybėlaitę iš tos drabužių krūvos kampe ir užsidėjo 
ją. Prie durų apsisuko, grįžo į kampą, iškniausė platinos ranki- 
nuką, paskui nulipo laiptais. Mini buvo koridoriuje. 

— Aš duosiu tau dešimt dolerių, - pasakė Templ. - Išeisiu tik 
dešimčiai minučių. 

— Aš negal to padaryt, mis Templ. Man teks atsisveikint su 
savo darb, jeig mis Reba sužinos, ir su galva irg, jeig užuos 
mistris Išplėstakis. 

— Prisiekiu tau, kad grįšiu po dešimties minučių. Prisiekiu. 
Dvidešimt dolerių. - Ji įbruko banknotą Mini į delną. 

— Tik sugrįžkit, - pasakė Mini atidarydama duris. - Jeig ne- 
grįšte po dešimties minuč, manęs čia irg nebebus. 

Temp! atvėrė pinučių užtvarą ir žvilgtelėjo lauk. Gatvė bu- 
vo tuščia, tik prie šaligatvio krašto stovėjo taksi, o už jo tarp- 
duryje - užsimaukšlinęs kepurę vyras. Ji paskubomis nužings- 


23 John Gilbert (1895-1936) - populiarus nebyliojo kino aktorius, susilaukęs 

niavo gatve. Ties kampu taksi ją pavijo, sulėtino greitį, vai- 
ruotojas žiūrėjo į ją klausiamai. Ji įsuko į vaistinę ir, gręžioda- 
masi atgal, nužingsniavo tiesiai prie telefono būdelės. Paskui 
grįžo namo. Kai užsuko už kampo, susitiko su tuo kepurę 
užsimaukšlinusiu vyriškiu, kuris stovėjo atsirėmęs tarpdury- 
je. Įžengė į pinučių užtvarą. Mini atvėrė duris. 

— Ačiū Dievui, - išpyškino Mini. —- Kai tas taksi, kurs čia 
stovėj, pajudėjo iš viets, aš jau irgi susireng dėtis daikts. Jeig 
neprasitarsta, duosiu jums išgerti. 

Kai Mini atnešė džino, Templ jau buvo bepradedanti jį ger- 
ti. Jos ranka virpėjo, ir savotiškas pakilimas regėjos jos veide, 
kai ji vėl atsistojo tarpduryje klausydamasi, su stikline ranko- 
je. „Man prireiks jo vėliau, - tarė sau. - Man reikės jo dau- 
giau.“ Ji uždengė stiklinę lėkštele ir rūpestingai paslėpė. Tada 
pasikniausė kampe drabužių krūvoje, susirado vakarinę sukne- 
lę, išsitraukė ją ir vėl pakabino drabužinėje. Valandėlę paspok- 
sojo į kitus daiktus, tačiau grįžo prie lovos ir vėl atsigulė. Bet 
iškart pašoko, prisitraukė kėdę, atsisėdo ant jos kojas užkėlu- 
si ant sujauktos lovos. Diena kambaryje tolydžio leidos vaka- 
rop, O ji sėdėjo, traukė cigaretę po cigaretės įsiklausydama į 
kiekvieną garsą ant laiptų. 

Pusę septynių Mini atnešė jai vakarienę. Ant padėklo stovė- 
jo kita džino stiklinė: 

- Čia mis Reba atsiuntė, - pasakė ji. - Ji klaus, kaip jūs jau- 
čiatės? 

— Pasakyk jai, kad gerai, - pasakė Templ. - Tuoj nusimaudy- 
siu ir eisiu gulti, taip jai ir pasakyk. 

Kai Mini išėjo, Templ susipylė dvi porcijas džino į bokalą ir 
ryte rijo jį akimis, o bokalas jos rankose virpėjo. Paskui atsar- 

giai pastūmė jį į šalį, uždengė ir, vis dar sėdėdama ant lovos, 
ėmė vakarieniauti. Baigusi valgyti, užsidegė cigaretę. Jos jude- 
siai buvo trūksmingi, dūmą ji traukė paskubomis, vaikščioda- 
ma po kambarį. Valandėlę stabtelėjo prie lango, kilstelėjo ža- 
liuzes, paskui nuleido ją, vėl žengė kambarin ir ėmė apžiūrinėti 
save veidrodyje. Pasisukiojo priešais jį, patyrinėjo save papsė- 
dama cigaretę. 

Nusviedusi nuorūką už nugaros, židinio pusėn, vėl nuėjo prie 
veidrodžio ir susišukavo plaukus. Patraukė kampinę užuolai- 
dą, nusikabino suknelę, ištiesė ją ant lovos, grįžo atgal, ištrau- 
kė tualetinio staliuko stalčių ir išėmė iš jo korsetą. Pastovėjo 
laikydama korsetą rankoje, paskui padėjo jį atgal, užstūmė stal- 
čių, skubiai griebė suknelę ir vėl ją pakabino už užuolaidos. Po 
valandėlės suvokė vaikštanti pirmyn atgal po kambarį su nauja 
degančia cigarete rankoje ir niekaip negalėjo prisiminti, kada 
ją įžiebė. Tada nusviedė ją šalin, priėjo prie stalo, pažiūrėjo į 
savo laikrodį ir atrėmė jį stačią į cigarečių pakelį, kad matytų 
nuo lovos, paskui atsigulė. Pajuto po pagalve tą pistoletą. Ištrau- 
kė jį, apžiūrėjo, pasikišo po šonu ir gulėjo nejudėdama, ištiesu- 
si kojas, susidėjusi rankas už galvos; kiekvienąsyk, kai tik iš- 
girsdavo ant laiptų kokį garsą, jos akys susitraukdavo tarsi 
pavirsdamos juodomis segtukų galvutėmis. 

Devintą valandą ji išlipo iš lovos. Vėl paėmė pistoletą, po 
valandėlės pakišo jį po čiužiniu, nusirengė ir, apsivilkusi 
pseudokinišką chalatą su auksiniais drakonais ir žaliomis bei 
ryškiai raudonomis gėlėmis, išėjo iš kambario. Kai grįžo, jos 
plaukai drėgnomis garbanomis draikėsi aplink veidą. Ji nu- 
žingsniavo prie praustuvo, paėmė bokalą, palaikė jį rankose, 
bet vėl pastatė į vietą. 

Paskui apsirengė vėl traukdama iš kampo flakonus ir buteliu- 
kus. Jos judesiai prieš veidrodį buvo kupini įtūžio, bet kruopš- 
tūs. Ji nužingsniavo prie praustuvo, paėmė stiklinę, bet vėl tik 
pastovėjo su ja, tada nupėdino kampan, nusikabino paltą, apsi- 
vilko jį, įsikišo platinos rankinuką į kišenę ir dar kartą pasilenkė 
prie veidrodžio. Po to nuėjo paimt stiklines, dideliais gurkšniais 
išgėrė džiną ir skubiai išbidzeno iš kambario. 

Koridoriuje degė vienui viena lempa. Jis buvo tuščias. Ji gir- 
dėjo balsus mis Rebos kambaryje, bet apatiniame koridoriuje ne- 
buvo nieko. Ji greitai, tyliai nusileido žemyn ir nusigavo prie 
durų. Manė, kad ten bus sustabdyta ir skaudžiai apgailestauda- 
ma prisiminė tą pistoletą, kone sustojo, supratusi, kad juo pasi- 
naudotų be jokio sąžinės graužimo, net su savotišku malonumu. 
Prišoko prie durų ir čiupo už velkės žiūrėdama atgal per petį. 

Durys atsidarė. Ji iššoko lauk pro pinučių užtvarą, paskui 
nudūmė taku ir nėrė pro vartus. Tuo metu automobilis, lėtai 
važiuojantis palei šaligatvį, sustojo tiesiai priešais ją. Prie vairo 
sėdėjo Išplėstakis. Jam, regis, nė nekrustelėjus durys atsidarė. 
Jisai nepajudėjo, neištarė nė žodžio. Tiesiog sėdėjo mašinoje su 
nusmaukta ant šono skrybėle. 

— Ne! - pasakė Templ. - Ne! 

Jis nekrustelėjo, neišleido nė garso. Ji priėjo prie mašinos. 

— Ne, sakau tau! - paskui pašėlusiai sušuko: - Tu jo bijai! 
Tu bijai! 

— Aš duodu jam šansą, - pasakė jis. - Ar tu grįši į tuos namus, 
ar sėsi šiton mašinon? 

— Tu bijai! 

— Aš duodu jam šansą, - pasakė jis šaltu laibu balsu. - Na. 
Apsispręsk. 

Ji pasilenkė priekin, uždėjo jam ant rankos delną. 

— Išplėstaki, - ištarė, —- tėveliuk. — Palietus jo ranka atrodė 
gležna, ne didesnė nei vaiko, negyva, kieta, lengva it pagalys. 

— Man nesvarbu, ką tu pasirinksi, - pasakė jis. - Bet pasirink. 
Greičiau. 

Ji pasilenkė prie jo vis dar laikydama delną ant jo rankos. 
Paskui įlipo į mašiną: 

— Tu to nepadarysi. Tu bijai. Jis vyriškesnis už tave. 

Jis persisvėrė per ją ir uždarė duris. 

— Kur? - paklausė. - Į „Grotto“? 

— Jis vyriškesnis už tave! - pasakė Templ spigiai. - Tu net ne 
vyras! Ir jis tai žino. Kas galėtų geriau žinoti už jį? - Mašina 
važiavo. Ji ėmė ant jo rėkti. - Tu atseit vyras, drąsus, kietas 
vyras, bet negali net... Turėjai atsivesti tikrą vyrą, kad... O pats 
stovėjai prie lovos, dejavai ir seilėjais kaip koks... Bet antrą 
kartą manęs nebeapkvailinsi, supranti! Nenuostabu, kad aš vis 
kraujavau ir... - jis uždengė ranka jai burną, kieta ranka, nagais 
įsikabindamas į odą. Kita ranka vairavo mašiną beprotišku grei- 
čiu. Kai jie važiavo po žibintais, ji matė, kad jis ją stebi: kaip ji 
priešinasi, tampo jo ranką, mataruoja galvą. 

Paskui ji liovėsi priešinusis, bet vis dar mataravo galvą iš vie- 
no šono į kitą, tampė jo ranką. Vienas pirštas, apmautas storu 
žiedu, laikė praskyręs jos lūpas, pirštų galiukai buvo įsmigę jai 
į skruostą. Kita ranka jis įvarydavo mašiną į patį eismo tirštį, 
išnirdavo iš jo spausdamas kitas mašinas, kol šios, žviegdamos 
stabdžiais, pasitraukdavo kraštan, o jis pašėlusiai nudumdavo 
per sankryžas. Kartą policininkas jiems sušuko, bet Išplėstakis 
net neatsigręžė. 


Temp! pradėjo inkščioti dejuodama užspausta burna, seilė- 

dama jam pirštus. Tas žiedas buvo tarsi dantisto įrankis, ne- 
leido jai užčiaupti lūpų, nuryti seilių. Kai Išplėstrakis atitraukė 
ranką, jinai pajuto šaltą jo pirštų atspaudą ant savo skruosto. 
Prisilietė prie jo ranka. 

— Tu sužeidei man veidą, - unkštė ji. - Jie artėjo prie priemies- 
čio, spidometras rodė penkiasdešimt mylių. Skrybėlė buvo tru- 
putį nuslinkusi virš jo delikačiai išlenkto profilio. Templ trynėsi 
skruostą. Dabar vietoj namų driekės didžiuliai, tamsūs sklypai, 
išjų staiga išnirdavo pamėkliškai dūluodamos nekilnojamojo turto 
agentų reklamos su beviltiškais patikinimais. Tarp jų vėsioje tuš- 
čioje tamsoje kabojo žemos tolimų žibintų šviesos, lyg žybsintys 
jonvabaliai. Templ tyliai pravirko jausdama vėstančią savyje dvi- 
gubą džino porciją. - Tu sužeidei man veidą, - pasakė tyliai ir 
silpnai, kupina savigailos. Trynėsi skruostą tyrinėdama jį pirš- 
tais, spūsteldama vis stipriau, stipriau, kol surado geliamą vie- 
tą. — Tu dar dėl to pasigailėsi, - pasakė dusliu balsu. - Kai pasa- 
kysiu Raudžiui. Ar nenorėtum būti Raudis? Nenorėtum? Ar ne- 
norėtum sugebėti daryti tai, ką sugeba daryti jis? Ar nenorėtum, 
kad jis stovėtų ir mus stebėtų vietoj tavęs? 

Jie pasuko prie „Grotto“, pravažiavo palei sieną su tankio- 
mis užuolaidomis užleistais langais, iš kurių siūbtelėjo tempe- 
ramentingos muzikos gūsis. Ji iššoko lauk ir, kol jis rakino au- 
tomobilio duris, užkopė laiptais. - Aš daviau tau šansą, - pasa- 
kė ji. - Tu atvežei mane čionai. Aš tavęs nekviečiau. 

Ji nuėjo į tualetą. Apžiūrėjo veidrodyje skruostą. 

— Velniai griebtų, - nustebo, - neliko jokio ženklo, - patam- 
pė odą į visas puses. - Neūžauga nususęs, - pasakė nenuleisda- 
ma akių nuo savo atspindžio. Ir dar pridūrė vingriai nepadorų 
sakinį, šaltai, tarsi papūga. Paskui vėl nusidažė lūpas. Įėjo kaž- 

kokia moteris. Jiedvi vogčia nužvelgė viena kitos drabužius 
trumpais, šaltais ir viską pastebinčiais žvilgsniais. 

Išplėstakis stovėjo prie durų į šokių salę su cigarete rankoje. 

— Aš daviau tau šansą, - pasakė Templ. - Tau nereikėjo ateiti. 

— Aš šansais nerizikuoju, - pasakė jis. 

— Vieną kartą surizikavai, - atsakė Templ. - Dabar gailiesi? 
Ką? 

— Eik, - pasakė jis uždėjęs ranką jai ant nugaros. Ji buvo jau 
bežengianti per slenkstį, bet staiga atsisuko ir pažvelgė į jį; jų- 
dviejų akys buvo beveik vienodam lygyje, ir Templ ranka žai- 
biškai slystelėjo jam prie pažasties. Jis čiupo ją už riešo, ji pa- 
kartojo tą patį judesį kita ranka. Jis sučiupo ir ją savo minkštu, 
šaltu delnu. Jiedu žvelgė vienas kitam į akis, jos burna prasivė- 
rė, o ružo dėmės ant skruostų pamažėle tamsėjo. 

— Aš buvau palikęs tau šansą mieste, - pasakė jis. - Tu pasi- 
rinkai. 

Muzika griaudė jai už nugaros, karšta, masinanti, pritvinku- 
si kojų trepsėjimo, gašlios raumenų isterijos, kaitinanti kūno, 
kraujo dvelksmą. 

— O Dieve, o Dieve, - pasakė ji vos krutindama lūpas. - Aš 
einu. Aš grįžtu atgal. 

— Tu pasirinkai šitai, - pasakė jis. - Eik. 

Jos rankos stengėsi išsivaduoti iš jo gniaužtų ir įsikibti jam į 
švarką, ji jau beveik jį siekė pirštų galais. Jis pamažėle suko ją 
durų link, nors ji ir buvo nusigręžusi. 

— Tik pamėgink! - šaukė ji. - Tik... - Jo plaštaka susigniaužė 
jai ant sprando, pirštai buvo tarsi plieniniai, tačiau šalti, lengvi 
it aliuminis. Ji girdėjo palengva besitrinančius stuburo slanks- 
telius, jo balsą, šaltą ir ramų. 

— Eisi ar ne? 

Ji pritariamai linktelėjo galvą. Paskui jie šoko. Ji vis dar jautė 
jo ranką ant savo sprando. Jam per petį skubiai žvalgėsi po 
salę, žvilgsnis šaudė nuo vieno šokėjo veido prie kito. Už že- 
mos arkos kitame kambaryje aplink lošimo stalą spietėsi žmo- 
nių būrelis. Ji pasilenkdavo čia į vieną, čia į kitą pusę stengda- 
masi įžiūrėti susirinkusiųjų veidus. 

Paskui pamatė tuos keturis vyrus. Jie sėdėjo prie stalelio ne- 
toli durų. Vienas jų kramtė gumą; visa apatinė jo veido dalis 
atrodė nusėta neįtikėtino baltumo ir didumo dantimis. Juos 
pamačiusi, pasuko Išplėstakį nugara ir ėmė manevruoti taip, 
kad jiedu vėl prisiartintų prie durų. Nerimastingas jos žvilgsnis 
vėl skraidė nuo vieno veido prie kito toje minioje. 

Kai pažiūrėjo vėl, du iš tų vyrų jau buvo atsistoję. Jie artinosi 
prie jų. Ji patraukė Išplėstakį jiems skersai kelio vis dar laiky- 
dama jį nugara į juos. Vyriškiai stabtelėjo ir pamėgino ją apeiti, 
o ji ir vėlei stūmė Išplėstakį nugara į juos. Pamėgino kažką jam 
pasakyti, tačiau lūpos buvo sustingusios. Taip, lyg mėgintum 
užtirpusiais pirštais pakelt smeigtuką. Staiga ji pajuto, kaip jos 
kūnas buvo pakeltas ir pastatytas į šalį, mažytės Išplėstakio ran- 
kos buvo kietos ir lengvos it aliuminis. Ji kluptelėjo prie sienos 
ir žvelgė, kaip abu vyrai išeina iš salės. 

— Aš grįžtu, - pasakė ji. - Aš grįžtu. - Ir ėmė spigiai juoktis. 

— Užsičiaupk, - paliepė Išplėstakis. - Ar užsičiaupsi? 

— Atnešk man išgerti, - pasakė. Ji jautė jo ranką; kojos irgi 
atrodė šaltos, tarytum būtų ne jos. Jiedu sėdėjo prie staliuko. 
Tasai vyriškis už dviejų staliukų vis dar kramtė pasidėjęs alkū- 
nes ant stalo. Ketvirtasis vyriškis sėdėjo išsidrėbęs, rūkė, jo švar- 
kas buvo susagstytas per visą krūtinę. 

Ji įsmeigė akis į jų rankas: ruda, kyšanti iš baltos rankovės, 
purvina balta, išlindusi iš purvino rankogalio, stumdanti bu- 
telius ant staliuko. Ji laikė rankoje stiklinę. Išgėrė viską di- 
džiuliais gurkšniais ir dar laikė stiklinę rankoje, kai pamatė 
stovintį tarpduryje Raudį, vilkintį pilka eilute, su taškuotu 
kaklaraiščiu-peteliške. Jis buvo panašus į koledžo studentą ir 
dairėsi aplinkui tol, kol pamatė ją. Žvilgtelėjo į Išplėstakio 
pakaušį, paskui į ją, sėdinčią su stikline rankoje. Tiedu vyrai 
prie kito stalelio nekrustelėjo. Ji matė, kaip vieno ausys be 
paliovos nežymiai juda jam kramtant. Užgrojo muzika. 

Ji darė viską, kad Išplėstakis būtų nugara į Raudį. Šis vis dar 
stebėjo ją, kone galva aukštesnis už visus kitus. 

— Na, - pašnibždėjo ji Išplėstakiui į ausį. - Jei atėjai šokti, tai 
šok. 

Ji išgėrė dar stiklą. Jiedu vėl šoko. Raudis dingo. Kai muzika 
nutilo, ji išgėrė dar vieną stiklą. Nepadėjo. Alkoholis tik nugu- 
lė jos skrandyje, karštas ir kietas. 

— Na, - pasakė ji, - šokam toliau. 

Bet jis neatsistojo, 1r ji stovėjo ties juo, raumenys čia susi- 
traukdavo, čia atsileisdavo nuo išsekimo ir baimės. Ji ėmė ty- 
čiotis Iš JO: 

— Vadini save vyru, drąsiu, kietu vyru, ir leidiesi, kad mergi- 
na nušokdintų tave nuo kojų. - Paskui jos veidas išseko, tapo 
mažytis, iškankintas ir nuoširdus, ji prabilo kaip vaikas, su blaivia 
neviltim. - Išplėstaki. - Jis sėdėjo padėjęs rankas ant stalo, mai- 
gė cigaretę, priešais jį stovėjo antra stiklinė su tirpstančiu ledu. 
Ji uždėjo ranką jam ant peties. - Tėveliuk, - ištarė. Pasisuko 
taip, kad iš salės nesimatytų, ranka vogčia slystelėjo jam į antį 
ir palietė plokščio pistoleto buožę. Jis buvo stipriai suspaustas 


švENTOvĖ (217 


lengvo, mirtino jo peties ir šono gniaužto. - Duokš jį man, - 
sušnabždėjo. - Tėveliuk. Tėveliuk. - Prisispaudė šlaunimi jam 
prie peties, ir šonu glostė jo ranką. - Duokš jį man, tėveliuk, — 
šnabždėjo. Staiga jos ranka skubriai vogčia nuslydo žemyn jo 
kūnu, paskui pasišlykštėjusi šastelėjo į šoną. - Aš pamiršau, — 
sušnabždėjo ji, - aš nenorėjau....... aš ne....... 

Vienas iš vyrų prie kito staliuko sykį švilptelėjo pro dantis. 

— Sėsk, - paliepė Išplėstakis. Ji atsisėdo. Prisipylė stiklinę ne- 
nuleisdama akių nuo savo rankų. Tada pradėjo stebėti pilko 
švarko skverną. Viena jo saga sulūžusi, kvailai pagalvojo. Iš- 
plėstakis nekrustelėjo. 

— Pašoksim šitą? - paklausė Raudis. 

Jis buvo nulenkęs galvą, bet į ją nežiūrėjo. Stovėjo kiek pasi- 
sukęs, veidu į tuodu vyrus prie kito stalo. Išplėstakis.nekruste- 
lėjo. Tik švelniai maigė cigaretės galą pešiodamas iš jos tabaką. 
Paskui įsikišo ją į burną. 

— Aš nešoku, - iškošė Templ pro sustingusias lūpas. 

— Ne? - perklausė Raudis. Jis tai pasakė ramiai, nekrustelė- 
jęs. - Kaip laikaisi, vyruti? 

— Puikiai, - atsakė Išplėstakis. Templ stebėjo, kaip jis brūkš- 
telėjo degtuką, matė stiklo iškreiptą liepsną. - Tau jau gana, - 
pasakė Išplėstakis. Jo ranka atitraukė stiklą nuo jos lūpų. Ji 
stebėjo, kaip jis išpila viską į dubenį su ledu. Vėl užgrojo muzi- 
ka. Ji sėdėjo ir ramiai žvalgėsi po salę. Kažkas pradėjo vos gir- 
dimai zvimbti jai ausyse, tada Išplėstakis čiupo ją už riešo, pa- 
purtė, ir ji suprato, kad jos burna pravira ir kad ji, regis, leidžia 
kažkokį garsą. - Nutilk, — pasakė jis. - Še dar vieną. - Įpylė 
porciją jai į stiklinę. 


— Anų aš net nepajutau, - paaiškino ji. Jis padavė jai stiklą. Ji 

išgėrė. Kai pastatė stiklą ant stalo, suvokė, kad jau girta. Ji jau 
kuris laikas manė esanti girta. Manė, kad sąmonė jai buvo atsi- 
jungusi ir kad visa tai jau atsitiko. Girdėjo save kartojant: ti- 
kiuosi, kad tai jau atsitiko. Tikiuosi, kad tai jau atsitiko. Paskui 
patikėjo, kad tai jau atsitiko iš tikrųjų, ir ją užplūdo netekties ir 
fizinio geismo pojūtis. Pagalvojo: daugiau jau taip niekad ne- 
bebus, ir sėdėjo plūduriuodama kankinamo liūdesio ir erotinio 
ilgesio alpulyje, galvodama apie Raudžio kūną, stebėdama, kaip 
jos ranka laiko virš stiklinės tuščią butelį. 

— Tu jau viską išgėrei, - pasakė Išplėstakis. - O dabar kelkis 
ir viską iššok. — Jie vėl šoko. Ji judėjo stingiai, be gyvybės, 
akys buvo praviros, bet nieko nematė, kūnas sekė muzikos 
ritmą, bet kurį laiką nesuvokė, kas grojama. Paskui ji suprato, 
kad orkestras grojo tą pačią melodiją, kurią grojo tada, kai 
Raudis pakvietė ją šokti. Jeigu taip, vadinasi, tai dar neatsiti- 
ko. Pajuto, kaip ją užplūdo pašėlęs palengvėjimas. Dar ne per 
vėlu: Raudis dar gyvas, pajuto, kaip per ją persirito pratisos 
šiurpulingos fizinio geismo bangos, ištraukusios spalvą iš jos 
lūpų, nustūmusios akių obuolius gilyn į akiduobes tame šiur- 
pulingame alpulyje. 

Jie jau stovėjo prie lošimo staliuko. Ji girdėjo save šaukiant, kai 
kauliukai krito. Ji juos rideno, išlošdavo, žetonų krūvos augte au- 
go priešais ją, kai Išplėstakis jas pritraukdavo arčiau ją mokyda- 
mas, pataisydamas laibu, barningu balsu. Jis stovėjo šalia jos, už ją 
mažesnis. 

Dabar jau jis laikė taurę su kauliukais. Ji klastingai stovėjo 
šalia, jausdama, kaip ją smelkia geismas, banga po bangos, su- 
mišęs su muzika ir jos kūno kvapu. Nurimo. Milimetras po 
milimetro traukėsi šalin, kol galiausiai kažkas įsmuko į jos vie- 

tą. Tada greitai, atsargiai nužingsniavo per salę durų link, šokė- 
jai, muzika iš lėto sukos aplink ją marga ir nenutrūkstama ban- 
ga. Staliukas, už kurio sėdėjo tiedu vyrai, buvo tuščias, bet ji net 
ir nepažvelgė į jį. Išėjo į koridorių. Prieš ją išdygo padavėjas. 

— Kambarį, - pasakė ji. - Greitai. 

Kambaryje buvo stalas ir keturios kėdės. Padavėjas uždegė 
šviesą ir atsistojo tarpduryje. Ji mostelėjo jam ranka ir jis išėjo. 
Atsirėmė į stalą įtempusi rankas ir nenuleido akių nuo durų 
tol, kol pasirodė Raudis. 

Jis priėjo. Ji nekrustelėjo. Jos akys vis tamsėjo, tamsėjo, už- 
virto akiduobėse palikusios tik baltus pusmėnulius, nesusitelk- 
damos į vieną tašką, lyg būtų tuščios, negyvos statulos akys. 
Merdinčiu balsu aimanavo: Aaa aaa, pamažu lošdamasi atgal, 
tarsi nuo kokio rafinuoto kankinimo. Kai jis ją palietė, išsitem- 
pė it lankas ir puolė ant jo, su bjauriai pražiota, lyg stimpančios 
žuvies, burna, sriegdamasi į jį strėnomis. 

Jis jėga atplėšė nuo jos veidą. Trindamasi į jį šlaunimis, atki- 
šusi įtemptą ir pražiotą burną, ji prabilo bekraujėmis lūpomis: 

— Paskubėkim. Bet kur. Aš palikau jį. Taip jam ir pasakiau. Aš 
nekalta. Ar aš kalta? Tau nereikia tos skrybėlės, man irgi nerei- 
kia. Jis atėjo čionai tavęs užmušti, bet aš jam pasakiau, kad 
duodu jam šansą. Tai buvo ne mano kaltė. O dabar būsime tik 
mudu. Ir jis į mus nebespoksos. Eikš. Ko tu lauki? - Ji siekė jo 
įtempusi burną, traukė žemyn jo galvą sniaukrojamai dejuoda- 
ma. Jis išlaisvino savo veidą. - Aš jam pasakiau. Pasakiau: „Jei 
nuveši mane tenai. Aš daviau tau šansą“. Ir dabar jis atsivedė 
juos čionai, kad tave įmerktų. Bet tu'juk nebijai. Tiesa? 

— Tu tai žinojai, kai man skambinai? - paklausė jis. 

— Ką? Jis sakė, kad man nevalia vėl susitikti su tavim. Jis 

sakė, kad užmuš tave. Ir pasiuntė mane pasekti, kai aš skambi- 
nau telefonu. Aš jį mačiau. Bet tu juk nebijai. Jis net ne vyras, o 
tu juk vyras. Tu - vyras. - Ji ėmė trintis į jį traukdama prie 
savęs jo galvą, papūgiškai murmėdama jam viešnamio žode- 
lius, iš bekraujų jos lūpų tekėjo blyškios seilės. - Tu bijai? 

— Ar to apdujusio sūtraukos? - Pakėlęs ją ant rankų, jis pasi- 
suko, kad būtų veidu į duris, ir išlaisvino dešinę ranką. Ji, regis, 
net nesuvokė, kad jis pasitraukė. 

— Prašau. Prašau. Prašau. Prašau. Neversk manęs laukti. Aš 
visa degu. 

— Gerai. Tu sugrįžk tenai. Ir palauk, kol duosiu tau ženklą. 
Ar sugrįši? 

— Aš negaliu laukti. Tu privalai tai padaryti. Aš visa degu, 
sakau tau. 

Ji prisispaudė prie jo. Susikibę jie negrabiai traukėsi per tą 
kambarį durų link, jis stengėsi laikyti ją toliau nuo savo deši- 
nės, O ji, apsvaigusi nuo geidulio, nesuvokė, kad jie juda, spau- 
dės prie jo kiek įmanydama, tarsi norėtų prisiliesti prie jo viso 
savo kūno paviršiumi. Jis išsilaisvino ir nustūmė ją į koridorių. 

— Eik, - pasakė jis. - Aš netrukus ateisiu. 

— Neužgaiši? Aš visa degu. Aš mirštu, sakau tau. 

— Ne. Neužgaišiu. Eik. 

Muzika vis dar grojo. Ji sverdėdama nutipeno koridoriumi. 
Manė, kad remiasi į sieną, kai suprato, kad vėl šoka, paskui, 
kad šoka su dviem vyrais iš karto, paskui, kad ne šoka, o stu- 
miasi durų link tarp vyro, kuris kramto gumą, ir to su užsagsty- 
tu švarku. Pamėgino sustoti, bet aniedu suėmė ją už pažastų; ji 
prasižiojo rėkti paskutinį kartą neviltingai nužvelgdama sūku- 
riuojančią salę. 

— Rėk, - pasakė vyras užsagstytu švarku. - Tik pamėgink 
kartelį. 

Raudis stovėjo prie lošimo stalo. Ji matė, kaip jis pasuko 
galvą laikydamas pakeltoje rankoje taurę. Jis trumpai, linksmai 
ją pasveikino pamojęs ta taure. Stebėjo, kaip ji dingsta pro du- 
ris tarp tų dviejų vyriškių. Tada paskubomis apsižvalgė po kam- 
barį. Veidas švietė narsa ir ramybe, bet du balti ruoželiai ryš- 
kėjo jo šnervių apačioje, o kakta buvo aprasojusi. Jis papurtė 
taurę ir tvirta ranka išmetė kauliukus. 

— Vienuolika, - paskelbė krupjė. 

— Tegu guli, - atsakė Redas. - Šiąnakt dar milijoną kartų 
apsisuksiu. 

Jie įsodino Templ į mašiną. Vyriškis užsagstytu švarku sėdo 
už vairo. Ten, kur baigėsi įvažiavimas į gatvę, vedančią į plentą, 
stovėjo ilgas lenktyninis automobilis. Kai jie važiavo pro jį, 
Temp! pamatė po nusmukusia skrybėle delikačiai išlenktą Iš- 
plėstakio profilį, palinkusį prie delnais apgaubto degtuko: jis 
prisideginėjo cigaretę. Degtukas sprigtelėjo lauk lyg miniatiū- 
rinė gęstanti žvaigždė, drauge su tuo pioio įsiurbtas tamson 
jų mašinos sukelto gūsio. 


XXV 


Staliukai buvo sustumti į vieną šokių salės galą. Ant 
visų jų buvo patiestos juodos staltiesės. Užuolaidos tebebuvo 
nuleistos, pro jas sunkėsi tiršta lašišos spalvos šviesa. Kiek že- 
miau orkestro pakylos stovėjo karstas. Jis buvo brangus: juo- 

das, su sidabriniais apkaustais, stalyną dengė gausybė gėlių. Vai- 
nikais, kryžiais ir kitais mirties apeigų pavidalais ta gėlių masė, 
rodės, plūste plūdo ant karsto, orkestro pakylos bei pianino 
tokia simboliška banga, o jų kvapas buvo tirštai slogus. 

Įstaigos savininkas vaikščiojo tarp staliukų ir kalbėjosi su ką 
tik atvykusiais, kol šie ieškojo kur atsisėsti. Negrai padavėjai, 
vilkintys juodus marškinius po krakmolytais švarkais, jau siuvo 
pirmyn atgal su stiklinėmis ir imbierinio limonado buteliais. 
Jie judėjo linguodami, oriai santūrūs; vaizdas jau buvo gyvas: 
kažkas pritildyta, makabriška, truputį karštligiška. 

Skliautas į lošimo salę buvo apjuostas juoda marška. Juodo 
aksomo audeklas dengė lošimų stalą, kur vis gausėjo įvairiau- 
siais pavidalais sudėtų gėlių. Žmonės plaukė vidun be palio- 
vos: vyrai tamsiomis oriai atrodančiomis eilutėmis, kitų jos bu- 
vo šviesių, ryškių pavasarinių atspalvių, pabrėžiančių makab- 
riško paradokso atmosferą. Moterys - jaunesnio amžiaus - irgi 
vilkėjo ryškių spalvų drabužiais, skrybėlaitėmis ir šaliais; vy- 
resnės buvo su ramiai pilkos, juodos ir tamsiai mėlynos spalvos 
rūbais ir švysčiojo deimantais: savo matroniškomis figūromis 
jos priminė namų šeimininkes, susirinkusias į sekmadienio po- 
pietės ekskursiją. 

Salė pradėjo ūžti nuo spigių, tildomų kalbų. Padavėjai zujo 
pirmyn atgal su nepatikimai prikrautais, aukštais padėklais, balti 
jų švarkai ir juodi marškiniai priminė nuotraukų negatyvus. 
Savininkas vaikščiojo nuo stalelio prie stalelio - plika galva, į 
juodą kaklaraištį įsisegęs didžiulį deimantą - lydimas tvarkda- 
rio, kresno, raumeningo apskritagalvio vyro, rodės, jis kaip ko- 
koną tuoj praplėš savo smokingo nugarą. 

Atskirame valgomajame, ant juodai uždengto stalo stovėjo 

didžiulis dubuo su punšu, kuriame plaukiojo ledai ir pjaustyti 
vaisiai. Į jį buvo atsirėmęs storas vyras beforme žalsva eilute, 
iš jos rankovių kyšojo purvini rankogaliai, užkritę jam ant 
juodais nagais apkraštuotų rankų. Purvina apykaklė rangėsi 
negrabiomis klostėmis apie kaklą, parišta riebaluotu juodu 
kaklaraiščiu su dirbtinio rubino sąsaga. Jo veidas drėgnai bliz- 
gėjo, ir jis gergždžiančiu balsu kvietė susirinkusią prie dubens 
minią: 

— Eikšekit, žmonės. Dženas vaišina. Jums nekainuos nė gra- 
šio. Prieikite ir gerkite. Geresnis už jį vaikinas dar nėra vaikščiojęs 
žeme. - Žmonės išgerdavo ir pasitraukdavo, juos pakeisdavo ki- 
ti su atkištomis taurėmis. Retkarčiais pasirodydavo padavėjas, 
nešinas ledu ir vaisiais, kuriuos suversdavo į dubenį; iš po stalu 
gulinčio lagamino Dženas traukė vis naujus butelius ir tuštino 
juos į dubenį; paskui ir vėl taip savininkiškai, maldaujamai, visas 
išmuštas prakaito, pradėdavo savo gergždžiantį monologą šluos- 
tydamasis veidą į rankovę: 

— Nesivaržykit, žmonės. Dženas vaišina. Aš - paprastas but- 
legeris, bet geresnio draugo už mane jis niekad neturėjo. Priei- 
kite ir gerkite, žmonės. Atsargų dar yra. 

Iš šokių salės atsklido kažkokios melodijos garsai. Žmonės 
suėjo vidun ir susėdo. Ant pakylos grojo didžiausio miesto vieš- 
bučio orkestras, muzikantai vilkėjo smokingais. Savininkas ir 
dar vienas vyras tarėsi su dirigentu. 

— Tegu pagroja džiazą, - pasakė antras vyriškis. - Niekas la- 
biau už Raudį nemėgo šokti. 

— Ne, ne, - pasakė savininkas. Kai Dženas juos visus nugir- 
dys nemokamu viskiu, jie dar susimanys pašokti. Nekaip at- 
rodys. 

— O ką, jeigu „Žydrąjį Dunojų“? - paklausė dirigentas. 

— Ne, ne, jokių bliuzų??, sakau tau, - kalbėjo savininkas. — 
Tame karste guli lavonas. 

— Tai ne bliuzas, - atsakė jam dirigentas. 

— Tai kas gi? - paklausė anas. 

— Valsas. Štrauso. 

— Sumauto italo? - užprotestavo antrasis. - Tegu jį velnias. 
Raudis buvo amerikietis. Jūs gal ir ne, bet jis buvo. Negi nega- 
lit rasti nieko amerikietiško? Pagrokit „Galiu padovanoti tau 
tik meilę“. Ji visada jam patiko. 

— Kad visi pultų šokti? - pasakė savininkas. Jis atsigręžęs žvilg- 
telėjo į staliukus, kur moterų balsai jau ėmė spygčioti. - Geriau 
jau pradėti nuo „Arčiau tavęs, o Viešpatie“, - patarė, - tegu 
truputį prasiblaivo. Aš sakiau Dženui, kad tas sumanymas dėl 
punšo rizikingas, o dar kai juo pradedama. Siūliau palaukti, 
kol susiruošim į miestą. Turėjau numanyti, kad atsiras kažkas, 
kas pavers visa tai karnavalu. Geriau jau pradėti nuo rimtų da- 
lykų ir jų laikytis, kol duosiu jums ženklą. 

— Raudžiui nepatiktų rimti dalykai, - pasakė kitas vyriškis. — 
Tu pats Žinai. 

— Tada tegu jis eina kur nors kitur, - pasakė savininkas. - Aš 
ir taip darau jam malonę. Juk čia ne kokia laidojimo kontora. 

Orkestras užgrojo „Arčiau tavęs, o Viešpatie“. Susirinkusieji 
pritilo. Kažkokia moteriškė raudona suknele priėjo netvirtu 
žingsniu prie durų. 

— Valio! - sušuko ji. - Iki, Raudi. Jis bus jau pragare, man dar 
nespėjus pasiekti Litl Roko. 


30 Angliškai žydras - blue, tariama: bliu. 

jo prie durų ir ten stovėjo, kol muzika nutilo. 

— Eikšekit, žmonės, - šaukė jis plačiai mojuodamas storomis 
rankomis. —- Prieikit ir nesivaržykit. Dženas vaišina. Kad po 
dešimties minučių čia neliktų nė vienos sausos burnos nei akies. 

Sėdėję arčiau išėjimo pajudėjo durų link. Savininkas pašoko 
ir mostelėjo ranka orkestro pusėn. Kornetistas atsistojo ir solo 
užgrojo „Šitame atilsio danguj“, tačiau minia salės gale nesilio- 
vė tekėjusi per duris, kuriose stovėjo Dženas ir mojo ranka. 
Dvi pusamžės moteriškės tyliai raudojo po gėlėmis papuošto- 
mis skrybėlaitėmis. 

Minia plūstelėjo klegėdama prie greitai senkančio dubens. 
Iš šokių salės aidėjo sodrūs korneto garsai. Du purvini jaunuo- 
liai brovėsi prie stalo monotoniškai šaukdami: „Kelią, kelią“, 
jie nešėsi lagaminus. Paskui juos atidarė ir ėmė statyti butelius 
ant stalo, o Dženas, dabar jau atvirai raudodamas, juos atidari- 
nėjo ir tuštino į dubenį: 

— Prieikit, žmonės. Net jeigu jis būt buvęs mano sūnus, ne- 
būčiau jo labiau mylėjęs, - šaukė jis gergždžiančiu balsu brauk- 
damas rankove per veidą. 

Padavėjas, nešinas ledo ir vaisių dubeniu, priėjo prie stalo ir 
viską supylė į punšo dubenį. 

— K3, po velnių, tu čia darai? - sušuko Dženas. - Kam pili čia 
tas pamazgas? Dink iš čia, po perkūnais. 

— Valio! - šaukė susirinkusieji susidauždami taurėmis, viską 
užgoždami tais garsais, paversdami tą sceną pantomima, kai 
Dženas išmušė vaisių dubenį iš padavėjo rankos ir vėl puolė 
pilti gryną alkoholį aptėkšdamas juo ištiestus delnus, taures, 
rankas. Abu jaunuoliai tūžmingai atidarinėjo butelius. 

Tarsi atpūstas čia varinio muzikos blerbimo, duryse pasirodė 
savininkas, jo veide buvo matyti kančia, jis mojavo rankomis. 

— Eime, žmonės, - šaukė jis, - užbaikime muzikinę progra- 
mą. Mes sumokėjom už ją pinigus. 

— Velniop ją, - šaukė susirinkusieji. 

— Kas už ją sumokėjo? 

— Nusispjaut! 

— Kas už ją sumokėjo? 

— Kas gailisi sumokėtų pinigų? Aš sumokėsiu. Aš nupirksiu 
jam dvejas laidotuves. 

- Žmonės! Žmonės! - šaukė savininkas. - Negi jūs nesupran- 
tate, kad anoje salėje stovi karstas? 

— Kas už ją sumokėjo? 

- Skerstas? - perklausė Dženas. - Skerstas? - pakartojo trūks- 
mingu balsu. - Ar čia kas nors nori mane įžeisti, sakydamas... 

— Jis gailisi Raudžiui išleistų pinigų. 

— Kas? 

— Džo, tas nevėkšla kalės vaikas. 

— Ar čia kas nors nori mane įžeisti... 

— Tada perkelkime tas laidotuves kitur. Čia ne vienintelė vie- 
ta mieste. 

— Perkelkim Džo. 

- Įkiškim tą kalės vaiką į karstą. Tebūnie dvejos laidotuvės. 

— Skerstas? Skerstas? Ar kas nors... 

— Kišk tą kalės vaiką į karstą. Pažiūrėsim, kaip jam tai patiks. 

— Kišk tą kalės vaiką į karstą, - šaukė raudonai vilkinti mote- 
riškė. Jie puolė prie durų, kur stovėjo savininkas mojuodamas 
rankomis sau virš galvos, mėgindamas perrėkti riaumojančią 
minią; galiausiai jis pasisuko ir leidosi bėgti. 


švENTOvĖ (227 


Pagrindinėje salėje dainavo vyrų kvartetas, nusamdytas iš ope- 
retės teatro. Jie labai sutartinai dainavo motinų dainas. Dabar 
jie traukė „Mano berniuką“. Visos vyresnės moterys raudojo. 
Padavėjai nešiojo taures su punšu, o jos sėdėjo laikydamos tas 
taures storais žieduotais pirštais ir raudojo. 

Orkestras užgrojo vėl. Raudonai vilkinti moteris svirdinėjo 
po kambarį. 

— Nagi, Džo, - suriko ji, - pradėk lošimą. Iškraustyk iš čia tą 
suknistą sustirėlį ir pradėk lošimą. - Kažkoks vyriškis pamėgi- 
no ją sulaikyti, ji pasisuko į jį, pratrūko nešvankybėmis, nu- 
žirgliojo prie uždengto drobule lošimų stalo ir nusviedė žemėn 
vainiką. Savininkas puolė prie jos, jam įkandin šoko tvarkda- 
rys. Savininkas sučiupo moterį tuo metu, kai ši jau buvo pakė- 
lusi kitą gėlių vainiką. Čia įsikišo vyriškis, pamėginęs ją suturė- 
ti, moteris spigiai keikėsi ir talžė juos abu vainiku kur pakliūva. 
Tvarkdarys čiupo vyriškį už rankos, šis apsisuko ir smogė tvark- 
dariui, bet pastarojo kirtis nusviedė jį per pusę kambario. Įėjo 
dar trys vyrai. Ketvirtasis pakilo nuo grindų ir visi keturi puolė 
tvarkdarį. 

Šis parvertė pirmąjį, apsisuko ir neįtikėtinai vikriai nėrė į 
pagrindinę salę. Orkestras tebegrojo. Tačiau kaipmat buvo pa- 
skandintas staiga kilusio kėdžių brūkšėjimo ir riksmų pragaro. 
Tvarkdarys vėl apsisuko ir atstatė krūtinę tam ketvertui. Visi 
jie susipynė, antrasis vyriškis išskrido oran ir nušliuožė nugara 
per grindis; tvarkdarys išsilaisvino ir atšoko. Tada pasisuko ir 
puolė juos, o jie, nerdami galva žemyn, kliudė karstą ir vožėsi į 
jį: Orkestras liovėsi grojęs, ir dabar muzikantai drauge su savo 
instrumentais lipo ant kėdžių. Gėlės ir vainikai išlėkė į orą, 
karstas susverdėjo. 

— Laikykit jį! - pasigirdo kažkieno balsas. Jie puolė priekin, 
bet karstas jau sunkiai trenkėsi į grindis ir atsidarė. Kūnas pa- 
mažėle, ramiai išvirto lauk ir pasiliko gulėti, veidas buvo įbes- 
tas į vainiko vidurį. 

— Grokite gi ką nors! - suriko savininkas mosikuodamas ran- 
komis. - Grokite! Grokite! 

Kai jie pakėlė kūną, kartu su juo pakilo ir vainikas, nemato- 
mos vielos galu įsmigęs jam į skruostą. Jam ant galvos buvo už- 
mauta kepurė su snapeliu, kūnui nuvirtus, ji atvėrė mažytę mė- 
lyną skylutę kaktos viduryje. Ji buvo tvarkingai užkimšta vašku 
ir uždažyta, bet vaškas iškrito ir dingo. Jie negalėjo jo rasti, ta- 
čiau, atsegę kepurės sagtelę, sugebėjo užtraukti ją ant akių. 

Kortežui artinantis prie miesto centro, prie jo pradėjo šlietis 
daugiau mašinų. Katafalką lydėjo šeši lenktyniniai pakardai su 
nuleistais stogais, vairuojami livrėjomis vilkinčių šoferių; jie bu- 
vo pilni gėlių. Visi atrodė visiškai vienodi ir buvo iš tų, kuriuos 
aukštesnės klasės agentūros nuomoja pavalandžiui. Paskui juos 
sekė nenusakoma eilė taksi, rodsterių, sedanų, ir jų nuolat dau- 
gėjo, kai procesija pamažu šliaužė per tą atskirą kvartalą, kur iš 
po nuleistų štorų kyšteldavo veidai, link pagrindinės arterijos, 
kuri vėl vedė iš miesto, į kapines. 

Prospekte katafalkas paspartino greitį, ir procesija greit ištį- 
so tarpsniais. Dabar privatūs automobiliai ir taksi pradėjo skirs- 
tytis. Ties kiekviena sankryža kuris nors vis išsukdavo į vieną 
ar į kitą pusę, kol galiausiai liko tik katafalkas ir tie šeši pakar- 
dai, kuriuose, be vairuotojo, nieko nebuvo. Gatvė buvo plati, 
dabar jau apytuštė, su besidriekiančia per vidurį balta juosta, 
priekyje ji siaurėjo ir tolydžio perėjo į glotnią asfaltuotą tuštu- 
mą. Netrukus katafalkas patraukė keturiasdešimties mylių per 

valandą greičiu, paskui keturiasdešimt penkių, paskui penkias- 
dešimties. 

Vienas iš tų taksi privažiavo prie mis Rebos durų. Ji išlipo, o 
paskui ją išlipo liesutė moteris korektiškais griežtais drabužiais 
su auksiniu pensnė ant nosies, mažutė apkūni moteriškė su 
plunksnomis papuošta skrybėlaite, užsidengusi nosine veidą, ir 
mažas kokių penkerių šešerių metų apskritagalvis berniukas. 
Moteriškė su nosine nesiliovė raudojusi pasikūkčiodama ir pa- 
sišnirpščiodama, kol visi jie žingsniavo taku, paskui įėjo į pinu- 
čių užtvarą. Už durų falcetu sukiauksėjo šunys. Kai Mini jas 
atidarė, jie puolė šokinėti aplink mis Rebos kojas. Ji juos nustū- 
mė. Jie vėl prie jos pripuolė nekantriai kalendami dantimis, ji 
ir vėl nusviedė juos koja prie sienos taip, kad jie atsimušė į ją 
tyliai trinktelėję. 

— Užeikit, užeikit, - pasakė ji spausdama ranką prie krūtinės. 
Kambaryje moteris su nosine pradėjo garsiai raudoti. 

— Koks gražus jis gulėjo! — aimanavo ji. - Koks gražus jis 
gulėjo! 

— Nagi, nagi, - kalbėjo mis Reba vesdama juos į savo kam- 
barį, - užeikite, išgersime alaus. Pasijusit geriau. Mini! - Jie 
įėjo į kambarį, kur buvo dekoruota komoda, seifas, širma, 
audeklu uždengtas portretas. - Prašom sėstis, prašom sėstis, 
kvietė ji sunkiai kvėpuodama, stumdama priekin kėdes. Pati 
susmuko į vieną iš jų ir nežmoniškomis pastangomis pasilen- 
kė prie savo pėdų. 

— Dėde*! Badai, mielasis, - prabilo raudanti moteris šluosty- 
damasi akis, - atvarstyk mis Rebai batus. 


" Žodis „dėdė“ (uncle) Jungtinėse Valstijose, familiariai vartojamas, 
nebūtinai reiškia giminystės ryšius. 

Berniukas atsiklaupė ir numovė mis Rebai batus. 

— Jeigu dar būtum toks geras ir paduotum man tas šlepetes iš 
po lovos, širdele, - paprašė mis Reba. Berniukas ištraukė šle- 
petes. Įėjo Mini lydima šunų. Jie puolė prie mis Rebos ir ėmė 
pešioti jos ką tik numautus batus. 

— Jukš! - pasakė berniukas sušerdamas vienam iš jų ranka. Šuo 
sukaliojo galvą grybščiodamas viską aplinkui, dantys kaleno, pu- 
siau užgriuvusios akys piktavališkai žybsėjo. Berniukas atšoko: 

— Tu man dar kąsi, tu... kalios vaike, - pasakė jis. 

— Dėde Badai! - prabilo storulė, apskritas jos veidas, išvago- 
tas riebių raukšlių ir ašarų, pasisuko į berniuką kupinas netikė- 
tos nuostabos; virš jo pavojingai linksėjo skrybėlės plunksnos. 
Dėdės Bado galva buvo visiškai apskrita, nosis nusėta strazda- 
nų, primenančių vasaros liūties dėmes ant šaligatvio. Kita mo- 
teris sėdėjo pabrėžtinai tiesi su auksiniu pensnė, karančiu ant 
auksinės grandinėlės, tvarkingai sušukuotais plieno pilkumo 
plaukais. Ji buvo panaši į gimnazijos mokytoją. - Tik pama- 
nyk! — toliau kalbėjo storulė. - Nesuprantu, kaip jis išmoko 
tokių žodžių Arkanzaso fermoje. 

— Šlykštybių jie išmoksta visur, - pasakė mis Reba. Mini pa- 
statė padėklą su trimis aprasojusiais bokalais. Dėdė Badas ste- 
bėjo savo rugiagėliškomis akimis, kaip kiekviena jų paima po 
bokalą. Storulė vėl pradėjo verkti. 

— Koks gražus jis gulėjo! - aimanavo ji. 

— Visiems teks patirti šitai, - pasakė mis Reba. - Kad tai įvyk- 
tų kuo vėliau, - ir pakėlė savo bokalą. Jos išgėrė, ceremoningai 
linktelėjusios viena kitai. Storulė nusivalė akis, abi viešnios pa- 
brėžtinai oriai nusišluostė lūpas. Liesoji santūriai nusikosėjo į 
šalį prisidengusi lūpas ranka. 

— Koks puikus alus, - pasakė. 

— Kurgi ne? — pritarė storulė. — Aš visada sakau, kad užsukti 
pas mis Rebą - didžiausias malonumas. 

Jos pradėjo mandagiai šnekučiuotis, oriais nebaigtais saki- 
niais, pritariamai žiopčiodamos. Berniukas, neturėdamas ką 
veikti, pasitraukė prie lango ir spoksojo iš po pakeltos štoros. 

— Kaip ilgai jis dar bus pas jus, mis Mertl? - paklausė mis 
Reba. 

— Tik iki šeštadienio, - atsakė storulė. — Paskui važiuos na- 
mo. Jam šioks toks gyvenimo pajvairinimas pabūti su manim 
savaitę kitą. Ir man smagu, kai jis atvažiuoja. 

— Vaikai tokia paguoda gyvenime, - įsiterpė liesoji. 

— Taip, - atsakė mis Mertl. - Ar tie du malonūs jauni vyrukai 
vis dar gyvena pas jus, mis Reba? 

— Taip, - pasakė mis Reba. - Bet, manau, kad reikės juos 
išprašyti. Aš nesu labai jau švelnios širdies, bet apskritai never- 
ta padėti jaunimui pažinti šio pasaulio šlykštybes, kol nėra bū- 
tino reikalo. Aš jau ir taip turėjau uždrausti merginoms lakstyti 
nuogoms po namus, 0 joms tai nepatinka. 

Jos ir vėl gurkštelėjo, oriai, delikačiai pakeldamos bokalus, iš- 
skyrus mis Rebą, kuri įsikibo į savąjį taip, tarsi jis būtų koks gink- 
las, o kitą ranką paslėpė tarp krūtų. Paskui pastatė tuščią bokalą. 

— Regis, aš vis dar nenumalšinau troškulio, - pasakė ji. - Ar 
jūs, ponios, nenorėtumėte išgerti dar po vieną? - Ponios cere- 
moningai sumurmėjo. - Mini! - pašaukė mis Reba. 

Mini atėjo ir vėl pripildė bokalus. 

— Man iš tikrųjų nepatogu, - pasakė mis Mertl. - Bet mis 
Rebos alus toks gardus. Be to, mes visos išgyvenom tokią liūd- 
ną popietę. 

- Stebiuosi, kad ji nebuvo dar liūdnesnė, - pasakė mis Reba. - 
Su visu tuo Dženo už dyką siūlomu alkoholiu. 

— Jam tai, matyt, gerokai dėjo per kišenę, - įsiterpė liesoji 
moteriškė. 

— Kurgi ne, - atsakė mis Reba. - Ir kokia iš to buvo nauda? 
Pasakykit man. Vienintelis džiaugsmas, kad jo namai prigužėjo 
žmonių, kurie neišleido nė cento. - Ji pastatė bokalą ant stalo 
prie savo kėdės. Staiga greitai pasuko galvą ir pažvelgė į boka- 
lą. Dabar dėdė Badas stovėjo už jos kėdės palinkęs prie stalo. 
Tikiuosi, tu nelietei mano alaus, berniuk? - paklausė ji. 

— Dėde Badai, ar tau negėda? - papriekaištavo mis Mertl. — 
Turiu prisipažinti, jog darosi jau taip, kad aš nebedrįstu jo nie- 
kur vestis. Kur tai matyta, kad toks berniukas gvelbtų alų. Eikš 
tuojau pat čionai ir pažaisk. Eikš greičiau. 

— Geeeerai, - atsakė dėdė Badas. Ir ėmė siūti po kambarį. 
Mis Reba išgėrė likusį alų, vėl pastatė bokalą ant stalo ir at- 
sistojo. 

— Kadangi mes visos taip persijaudinom, - prabilo ji, - gal 
galėčiau pasiūlyti jums, ponios, gurkšnelį džino? 

— Ne, ką jūs, - atsakė mis Mertl. 

— Mis Reba - tobula šeimininkė, - pasakė liesoji. - Aš jums 
sakau tai jau ne pirmą kartą, ar ne tiesa, mis Mertl? 

— Negalėčiau nė suskaičiuoti kiek, - atsakė mis Mertl. 

Mis Reba dingo už širmos. 

— Ar esate kada mačiusi, kad birželį būtų taip karšta, mis Lo- 
ren? - paklausė mis Mertl. 

— Niekada, - atsakė liesoji. Mis Mertl veidas staiga vėl susi- 
metė raukšlėmis. Pastačiusi bokalą, ji pradėjo ieškoti nosinės. 


— Man tiesiog užeina va šitaip, - pasakė ji, - o jie dar dainavo 

tą „Mano berniuką“ ir visa tai. O koks gražus jis buvo, - rau- 
dojo ji. 

— Nurimkit, nurimkit, - pasakė panelė Loren. - Išgerkite tru- 
putį alaus. Geriau pasijusit. Mis Mertl vėl užėjo, - pasakė ji 
pakeldama balsą. 

— Mano pernelyg švelni širdis, - pasiaiškino mis Mertl. Ir 
pašniurkštė į nosinę ieškodama savo bokalo. Pagrabaliojo va- 
landėlę, paskui pajuto jį prisilietus prie jos rankos. Ji žaibiškai 
pakėlė akis: — Tu ir vėl, dėde Badai! - ištarė. - Ar aš tau nesa- 
kiau, kad ateitum čionai ir žaistum? Juk tai tiesiog neįmanoma! 
Anąsyk, kai mudu iš čia išėjome, aš tiesiog nežinojau, ką daryti, 
taip jis mane sunervino. Man buvo gėda rodytis gatvėje su tokiu 
girtu berniūkščiu. 

Mis Reba išniro iš už širmos su trimis.džino stiklinaitėmis. 

- Šitai suteiks mums bent kiek jėgų, - pasakė ji. - Nes sėdim 
čia kaip trys pasiligojusios senos katės. 

Jos ceremoningai linktelėjo ir gėrė mažais gurkšneliais, pa- 
plekšnodamos sau per lūpas. Paskui pradėjo šnekučiuotis. Kal- 
bėjo visos sykiu, vėl tokiais pat pusiau baigtais sakiniais, bet jau 
be jokių pauzių, leidžiančių išreikšti sutikimą ar patvirtinimą. 

— Tokios jau mes, moterys, esame, - pasakė mis Mertl. - 
Vyrai tiesiog negali priimti mūsų tokių, kokios esame. Jie pa- 
daro mus tokias, kokios esame, o paskui nori, kad būtume ki- 
tokios. Nori, kad niekad nepažvelgtume į kitą vyrą, kai jie tuo 
tarpu daro tai, kas jiems patinka. 

— Moteris, kuri nori šėlti daugiau nei su vienu vyru vienu me- 
tu, - kvailė, - pasakė mis Reba. - Visi jie - gryna bėda, tai kam 
gi tą bėdą dvigubinti. O moteris, kuri negali likti ištikima ge- 
ram vyrui, kai gauna tokį, kuris paskandina ją piniguose jų ne- 

skaičiuodamas, niekad nesuteikia jai jokių rūpesčių, nepasako 
šiurkštaus žodžio... — ji žiūrėjo į tas ponias, ir jos akis pamažėle 
užplūdo liūdna, neapsakoma išraiška - tokia neviltis, suglumu- 
si, kantri. 

— Nurimkit, nurimkit, - pradėjo guosti ją mis Mertl. Ji pasi- 
lenkė į priekį ir patapšnojo per didžiulę mis Rebos ranką. Mis 
Loren negarsiai papliaukšėjo liežuviu. - Jūs pernelyg įsijaud- 
rinsit. 

— Jis buvo toks puikus žmogus, - pasakė mis Reba. - Mes 
gyvenom kaip du balandėliai. Vienuolika metų mes gyvenom 
kaip du balandėliai. 

— Nurimkit, brangute, nurimkit, - guodė ją mis Mertl. 

— Kartais man va šitaip užeina, - pasakė mis Reba, - kai pa- 
mačiau tą berniuką, gulintį tarp visų tų gėlių. 

— Prie misterio Binfordo jų buvo ne mažiau, - pasakė mis Mertl. 
— Nurimkit, nurimkit. Išgerkit truputį alaus. 

Mis Reba perbraukė rankove per akis. Ir gurkštelėjo alaus. 

— Jam reikėjo žinoti, kad nėra ko painiotis su Išplėstakio mer- 
gaite, - pasakė mis Loren. 

— Vyrai niekada nepasimoko, brangute, - pasakė mis Mertl. — 
Kaip manote, kur jie dingo, mis Reba? 

— Nežinau ir nenoriu žinoti, - atsakė mis Reba. - Ir nenoriu 
žinoti, kada jie pagaus jį ir sudegins už to berniuko nužudymą. 
Nieko nenoriu žinoti. 

- Jis kas vasarą nuvažiuoja iki pat Pensakolos*? aplankyti mo- 
tinos, - pasakė mis Mertl. - Toksai žmogus negali būti blogas. 

— Tada aš nežinau, kokie žmonės jums atrodo blogi, - atsakė 


32 Miestas Floridos pusiasalio šiaurės vakaruose, prie Meksikos įlankos. 

mis Reba. — Aš stengiausi laikyti padorius namus, dvidešimt 
metų jie buvo kaip kokia šaudykla, o jis norėjo paversti juos 
stebykla pro rakto skylutę. 

— Vargšės mes, moterys, pačios sukeliame visas tas bėdas, o 
paskui turime kentėti, - pasakė mis Mertl. 

— Aš prieš dvejus metus girdėjau, kad jis buvo prastas tam 
reikalui, - pasakė mis Loren. 

— Aš visada tai žinojau, - atsakė mis Reba. - Jaunas vyras, 
kleidžia merginoms pinigus kaip vandenį ir nė su viena iš jų 
nesugula į lovą. Tai prieštarauja gamtai. Visos merginos manė, 
kad jis turi kažką mieste, bet aš sakau, ir atminkit mano žodį, 
kad jis kažkoks keistas. Čia kažkas ne taip. 

— Jis iš tikrųjų dosniai švaistėsi pinigais, - patvirtino mis 
Loren. : 

— Ir drabužių, ir papuošalų ta mergaitė prisipirko, tikra gė- 
da, - pasakė mis Reba. - Tarp jų buvo ir kiniškas chalatas, už 
kurį ji sumokėjo šimtą dolerių, - jis buvo atvežtinis, - ir kvepa- 
lai buvo po dešimt dolerių už unciją; o kitą rytą, kai užlipau 
tenai, - viskas buvo suversta krūvon į kampą, o kvepalai ir 
lūpų dažai mėtėsi ant viršaus kaip po kokio ciklono. Štai ką ji 
išdarinėjo, kai ant jo užsiuto, po to, kai jis ją primušė. Kai už- 
darė ją ir neleido išeiti iš namų. Ir dabar mano namus visąlaik 
kas nors stebi, lyg tai būtų... —- Ji pakėlė nuo stalo bokalą ir 
prikišo prie lūpų. Paskui laikė jį mirkčiodama. - Kur mano... 

— Dėde Badai! - pasakė mis Mertl. Ji čiupo berniuką už ran- 
kos, ištraukė jį iš už mis Rebos kėdės ir ėmė purtyti - jis su 
ramia idiotiška veido išraiška įtraukė apskritą galvą į pečius. — 
Ar tau ne gėda? Ar tau ne gėda? Ar tu negali palikti ramybėje 
šitų ponių alaus? Va atsiimsiu tą dolerį ir priversiu tave nupirk- 

ti mis Rebai skardinę alaus, tada žinosi. O dabar eik prie to 
lango ir stovėk ten, ar girdi? 

— Nesąmonė, - pasakė mis Reba. - Ten buvo nebedaug likę. 
Jūs, ponios, jau irgi išgėrėte? Mini! 

Mis Loren prisidengė burną nosine. Jos akys už akinių stiklų 
suskersavo užtemusiu, paslaptingu žvilgsniu. Kitą ranką uždė- 
jo ant savo plokščios senmergiškos krūtinės. 

— Mes visai užmiršome apie jūsų širdį, brangute, - pasakė 
mis Mertl. - Gal dabar jums būtų geriau išgerti truputį džino? 

— Aš nežinau... - prabilo mis Loren. 

— Išgerkit, išgerkit, - pasakė mis Reba. Ji sunkiai atsistojo ir 
atnešė iš už širmos dar tris stiklus džino. Įėjo Mini ir vėl pripil- 
dė bokalus alaus. Jos gėrė čepsėdamos. 

— Vadinasi, viskas klostėsi šitaip? - paklausė mis Loren. 

— Pirmiausia aš apie tai sužinojau, kai Mini pasakė man, kad 
čia darosi kažkas įdomu, - paaiškino mis Reba. — Kaip jis be- 
veik nustojo lankytis, išeidavo kone kas antrą naktį, o ir kai 
būdavo čia, tai kitą rytą, kai ji valydavo kambarį, neaptikdavo 
jokio pėdsako. Ji girdėdavo, kad jie barasi, ir sakė, kad ji norė- 
davo išeiti, o jis jai neleisdavo. Tik pamanykit, pripirkęs jai 
šitiek drabužių, nebenorėjo, kad ji išeitų iš namų, O ji tiesiog 
kraustėsi iš proto, užsirakindavo duris ir net neįsileisdavo jo. 

— Gal jis buvo išvykęs ir įsisiuvo vieną iš tų liaukų, na, tų 
beždžionės liaukų“, ir jam nepavyko, - pasakė mis Mertl. 

— Paskui vieną rytą jis atėjo su Raudžiu ir nusivedė jį ten, 
viršun. Pabuvo jie ten kokią valandą, paskui išėjo, ir po to Iš- 
plėstakis nesirodė iki kito ryto. Paskui jiedu su Raudžiu vėl 


* Daktaras Eugenas Steinachas eksperimentavo transplantuodamas lytines 
liaukas atjauninimo tikslais. 

atvažiavo ir pabuvo ten kokią valandą. Kai jie dingo, Mini atė- 
jo ir man pasakė, kas ten vyksta, tai kitą dieną aš jų palaukiau. 
Įsivedžiau jį čionai ir sakau: „Na, kalės vaike...“ —- Ji nutilo. 
Valandėlę visos trys sėdėjo nejudėdamos, truputį palinkusios į 
priekį. Paskui pamažėle jų galvos pasisuko, ir jos žiūrėjo į pasi- 
lenkusį prie stalo berniuką. 

— Dėde Badai, širdele, - pasakė mis Mertl, - ar nenori išeiti į 
kiemą pažaisti su Reba ir misteriu Binfordu? 

— Geeerai, - atsakė berniukas. Ir nužingsniavo prie durų. Jos 
nenuleido nuo jo akių, kol durys užsidarė. Mis Loren prisitraukė 
kėdę arčiau, visos susiglaudė. 

— Jie būtent taip ir darė? - paklausė mis Mertl. 

— Aš pasakiau: „Aš turiu šituos namus jau dvidešimt metų, 
bet šitaip juose atsitiko pirmą kartą. Jeigu tu nori sukergti savo 
merginą su eržilu... - pasakiau, — eik tai daryti kur nors kitur. 
Aš nesiruošiu daryti iš savo namų prancūziško bordelio“. 

— Kalės vaikas, - pasakė mis Loren. 

— Kad bent jam būtų užtekę proto atsivesti kokią seną baidyk- 
lę, - pasakė mis Mertl. - Šitaip tu man gundyk mus, vargšes. 

— Vyrai visada mano, kad mes atsilaikysim prieš pagundą, - 
pasakė mis Loren. Ji sėdėjo tiesi kaip gimnazijos mokytoja. — 
Šlykštus kalės vaikas. 

— Išskyrus tada, kai patys gundo, - patikslino mis Reba. - O 
tada tik laikykis... Taip būdavo kiekvieną rytą keturias dienas, o 
paskui jie staiga nebeatėjo. Savaitę Išplėstakis nesirodė išvis, o 
mergaitė šėlo kaip jauna kumelaitė. Aš maniau, kad jis išvykęs iš 
miesto, gal su reikalais, kol Mini man pasakė, kad anaiptol ir 
kad jis duodavo jai kasdien po penkis dolerius, kad ji neišleistų 
merginos iš namų ir žiūrėtų, kad ji neskambintų telefonu. O aš 

vis stengiausi išsikviesti jį, kad ateitų ir pasiimtų ją, nes kam man 
tokie dalykai mano namuose. Įsivaizduokit sau, Mini pasakojo, 
kad abu jie nuogi kaip gyvatės, o Išplėstakis, persilenkęs per lo- 
vūgalį, netgi skrybėlės nenusiėmęs, kažkaip unkščia. 

— Gal jis juos šitaip drąsino, - pasakė mis Loren. - Šlykštus 
kalės vaikas. 

Pasigirdo kojų šlepsėjimas, jos išgirdo maldaujamai pakeltą 
Mini balsą. Durys atsivėrė. Ji įėjo vidun viena ranka prilaiky- 
dama Dėdę Badą stačią. Jo keliai linko, o veidas buvo sustin- 
gęs, toks idiotiškai stiklinis. 

— Mis Reba, - pradėjo Mini, - šits berniuks įsilaužė į ledaują 
ir išmauk visą butelį alaus. - Kad tave kur! - pasakė jį purtyda- 
ma, - stovėk ties! - Jis glebiai sverdėjo, veide buvo sustingęs 
seilėtas šypsnys. Paskui jame pasirodė susirūpinimas, jis nustė- 
ro; Mini vos spėjo jį nustumti, kai jis pradėjo vemti. 


XXVI 


Kai saulė pakilo, Horacijus dar nebuvo atsigulęs, net 
nusirengęs nebuvo. Baigė rašyti laišką žmonai, adresuotą į jos 
tėvo namus Kentukyje, kuriame prašė skyrybų. Sėdėjo prie sta- 
lo ir žiūrėjo į tą tvarkingai ir neįskaitomai prirašytą puslapį, 
pirmąsyk pasijutęs ramus ir tuščias nuo to laiko, kai prieš dvi 
savaites pamatė Išplėstakį, stebintį jį iš anapus šaltinio. Šitaip 
sėdėdamas staiga pajuto iš kažkur atsklindantį kavos kvapą. 
„Baigsiu šitą reikalą ir vyksiu į Europą. Man jau gana. Aš tam 
per senas. Gimiau per senas tam ir mirtinai ilgiuosi ramybės.“ 

Jis nusiskuto, išsivirė kavos, išgėrė vieną jos puodelį ir su- 
valgė truputį duonos. Kai ėjo pro viešbutį, prie šaligatvio sto- 
vėjo autobusas, pasitikęs rytinį traukinį, ir į jį lipo komivoja- 
žieriai. Tarp jų buvo ir Klarensas Snoupsas, nešinas gelsvai 
rudu lagaminu. 

— Važiuoju porai dienų į Džeksoną su reikalais, - pasakė jis. — 
Gaila, kad apsilenkiau su jumis vakar vakare. Buvau grįžęs su 
mašina. Tik pagalvojau, kad jūs tikriausiai buvote ten pasilikęs 
nakčiai? — Jis nužvelgė Horacijų nuo galvos iki kojų, didžiulis, 
išpurtęs, suklysti dėl jo ketinimų buvo neįmanoma. - Galėjau 
nuvežti jus į tokią vietą, apie kurią labai nedaug kas žino. Kur 
gali daryti viską, ką pajėgi. Bet palikime tai kitam kartui, kai 
gerėliau susipažinsime. - Jis truputį pažemino balsą ir pasitrau- 
kė šiek tiek į šalį. - Nesidrovėkit. Aš ne plepys. Čia, Džeferso- 
ne, aš vienoks, o kai būnu mieste su gera kompanija, tai tik 
mano ir jų reikalas. Ar ne tiesą sakau? 

Tą patį rytą kiek vėliau jis iš tolo pamatė gatvėje seserį, ji 
pasuko ir dingo kažkokiose duryse. Jis pamėgino ją surasti: 
užėjo į visas parduotuvėles toje gatvės atkarpoje, apklausinėjo 
jų tarnautojus. Nė vienoje iš jų sesers nebuvo. Vienintelė jo 
neiššniukštinėta vieta buvo laiptai tarp dviejų krautuvėlių, ve- 
dantys į antrą aukštą, kurio koridoriuje buvo kontoros, viena 
iš jų priklausė apylinkės prokurorui Eustachijui Gremui. 

Gremas turėjo šleivą pėdą, kurios dėka ir gavo savo dabarti- 
nę tarnybą. Jam teko dirbti, kad galėtų susimokėti už studijas 
valstijos universitete; miestas prisiminė, kad jaunystėje furgo- 
nais ir sunkvežimiais jis vežiodavo prekes į bakalėjos parduo- 
tuves. Pirmaisiais metais universitete jis pagarsėjo savo darbš- 
tumu. Patarnaudavo studentų valgykloje ir buvo sudaręs su val- 

džia sutartį nešioti siuntas iš pravažiuojančių traukinių į vietinį 
paštą ir atgal, taip ir klibinkščiuodavo į abi puses su maišu ant 
peties: toks malonus atviro veido jaunuolis, randantis meilų 
žodelį kiekvienam ir su kažkokiu budriu goduliu akyse. Ant- 
raisiais metais jis atsisakė tos pašto sutarties ir darbo studentų 
valgykloje, be to, įsigijo naują eilutę. Žmonės džiaugėsi, kad 
per savo darbštumą jis susitaupė pinigų ir dabar galėjo atsidėti 
studijoms. Tada jis studijavo teisės mokykloje, ir teisės profe- 
soriai puoselėjo jį kaip lenktynių žirgą. Jis gerai baigė mokslus, 
nors ir be pagyrimo. „Kadangi jo pradžia buvo sunki“, - sakė 
profesoriai. „Jeigu jo pradžia būtų buvusi tokia pati kaip ir ki- 
Tliieiis Jis toli eis“, - tvirtino jie. 

Tik jam jau baigus universitetą, visi sužinojo, kad trejus 
metus jis lošė pokerį už nuleistų užuolaidų nuomojamų ark- 
lių kontoroje. Kai, praėjus dvejiems metams po universiteto 
baigimo, jis buvo išrinktas į valstijos įstatymų leidimo tary- 
bą, visi pradėjo pasakoti tokį anekdotą apie jo mokymosi 
metus. 

Tatai atsitiko lošiant pokerį nuomojamų arklių kontoroje. 
Atėjo Gremo eilė statyti sumą. Jis pažvelgė per stalą į arklidės 
savininką, šis buvo vienintelis likęs jo priešininkas. 

— Kiek jūs turite, misteri Hari? - paklausė jis. 

— Keturiasdešimt du dolerius, Eustachijau, - atsakė savinin- 
kas. Eustachijus įkišo kelis žetonus į puodą. 

— Kiek statai? - paklausė savininkas. 

— Keturiasdešimt du dolerius, misteri Hari. 

— Hmmm, - pasakė savininkas. Ir tiriamai nužvelgė savo kor- 
tas. - Kiek kortų tu ištraukei, Eustachijau? 

— Tris, misteri Hari. 

— Hmmm. Kas atidavė kortas, Eustachijau? 

— Aš, misteri Hari. 

— Aš pasiduodu, Eustachijau. 

Nors apylinkės prokuroru jis tapo dar labai neseniai, bet jau 
apsiskelbė, kad kels savo kandidatūrą į Kongresą remdamasis 
bylų, kurias iškėlė, kaltinamaisiais nuosprendžiais, todėl, kai 
atsidūrė priešais Narcisą, sėdinčią kitapus stalo jo apgailėtinoje 
kontoroje, jo veido išraiška buvo tokia pati, kaip ir tada, kai jis 
įkišo į puodą tuos keturiasdešimt du dolerius. 

— Aš norėčiau tik vieno dalyko, kad tai nebūtų jūsų brolis, - 
pasakė jis. - Man labai nemalonu matyti ginklo brolį, jeigu taip 
galima pasakyti, gavus prastą bylą. Ji žvelgė į jį tuščiu, išskydusiu 
žvilgsniu. - Galų gale mes juk privalome ginti visuomenę, net 
jeigu ir atrodo....... 

— Ar jūs tikras, kad jis jos nelaimės? — paklausė ji. 

— Na, pirmasis teisės principas teigia, kad tiktai Dievas žino, 
ką nutars prisiekusieji. Žinoma, negali tikėtis... 

— Bet jūs nemanote, kad jis laimės. 

— Žinoma, aš... 

— Jūs turite rimtą pagrindą manyti, kad jis negali laimėti tos 
bylos. Manau, jūs žinote tokių dalykų, kurių jis nežino. 

Jis metė į ją skubrų žvilgsnį. Paskui paėmė nuo stalo plunks- 
ną ir ėmė brūžinti jos galą popieriaus peiliu. 

— Tai visiškai konfidencialus dalykas. Aš išduodu profesinę 
paslaptį, aš neturėčiau jums to sakyti. Bet tai gali išgelbėti jus nuo 
nuogąstavimų, jeigu žinosite, kad jis neturi nė menkiausio šanso. 
Žinau, kaip skaudžiai jis nusivils, bet niekuo negaliu padėti. Mes 
sužinojome, kad tas vyras kaltas. Todėl, jeigu jūs galite kaip nors 
priversti brolį atsisakyti tos bylos, patariu jums tai padaryt. Pra- 

laimėjęs advokatas — tas pat kaip ir bet kuris kitas pralaimėjęs žmo- 
gus, futbolininkas, prekijas ar daktaras: jam privalu... 

— Vadinasi, kuo greičiau jis pralaimės, tuo bus geriau, ar ne? — 
pasiteiravo ji. — Jeigu jie pakars tą vyrą, ir visa tai baigsis. - Jo 
rankos visiškai sustingo. Jis nepakėlė akių. Ji ištarė šaltu, ramiu 
balsu: — Aš turiu pagrindo norėti, kad Horacijus pasitrauktų iš 
tos bylos. Ir juo greičiau, juo geriau. Prieš tris paras Snoupsas, 
tasai iš įstatymų leidimo tarybos, skambino mums jo ieškoda- 
mas. O kitą dieną Horacijus išvažiavo į Memfį. Aš nežinau ko. 
Jums teks sužinoti pačiam. Aš tik noriu, kad Horacijus pasitrauk- 
tų iš šito reikalo kaip galima greičiau. 

Ji atsistojo ir nužingsniavo prie durų. Jis nušlubavo jų atida- 
ryti, ji ir vėl nužvelgė jį tuo šaltu, ramiu, slaptingu žvilgsniu, 
tarsi jis būtų šuo ar karvė, o ji laukė, kada jis pasitrauks iš kelio. 
Paskui ji dingo už durų. Jis jas uždarė ir dar nespėjo nerangiai 
žengti šleivo žingsnio spragsėdamas pirštais, kai durys vėl atsi- 
darė; jis grybštelėjo rankomis kaklaraištį ir žvelgė į ją, stovinčią 
duryse, kurias jis laikė atviras. 

— Kaip jums atrodo, kurią dieną viskas bus baigta? - paklausė ji. 

— Na, aš ne... Teismo sesija prasideda dvidešimtą, - pasakė 
jis. — Tai bus pirma byla. Tarkim... Dvi dienos. Arba daugiausia 
trys, jums maloniai pagelbėjus. Ir man nėra reikalo jus įtikinė- 
ti, kad tai bus laikoma griežčiausioje paslaptyje, tarp mudvie- 
JŲ ituidss — Jis žingtelėjo prie jos, tačiau jos tuščias, kupinas iš- 
skaičiavimo žvilgsnis buvo tarytum jį apsupusi siena. 

— Tai bus dvidešimt ketvirta, - ji vėl pažvelgė į jį. - Ačiū 
jums, - pasakė ir uždarė duris. 

Tą vakarą ji parašė Belei, kad Horacijus bus namuose dvide- 
šimt ketvirtą. Paskambino Horacijui ir paklausė Belės adreso. 

— Kam tau? - paklausė Horacijus. 

— Ketinu parašyti jai laišką, - pasakė ji ramiu balsu, be jokio 
grasinimo. 

„Prakeikimas“,- pagalvojo Horacijus laikydamas rankose tą 
negyvą ragelį, kaip galima kovoti su žmonėmis, kurie net neiš- 
sisukinėja. Tačiau netrukus pamiršo tai, pamiršo, kad ji skam- 
bino. Jis nematė jos iki pat teismo proceso pradžios. 


Kai iki proceso pradžios buvo likusios dvi dienos, Snoupsas 
išėjo iš dantisto kabineto ir spjaudydamasis sustojo ant šaligat- 
vio krašto. Išsitraukė iš kišenės auksine folija apvyniotą cigarą, 
nuėmė foliją ir atsargiai įsikišo cigarą į dantis. Aplink jo akį 
juodavo mėlynė, o nosies pertvara buvo apklijuota purvinu 
pleistru. 

— Mane partrenkė mašina Džeksone, - pasakė jis visiems 
kirpykloje. - Bet nemanykit, kad nepriverčiau to šunsnukio 
už tai sumokėti, - pridūrė rodydamas geltonų banknotų pluoš- 
tą. Paskui sugrūdo juos į piniginę ir įsikišo ją į kišenę. - Aš 
amerikietis, - paaiškino. - Aš tuo nesigiriu, nes esu juo gimęs. 
Ir visą gyvenimą buvau padorus baptistas. Žinoma, ne pa- 
mokslininkas ir ne davatka; aš pasilinksmindavau su kompa- 
nija, bet, manau, kad nesu blogesnis už daugumą tų, kurie 
garsiai gieda bažnyčioje. Tačiau niekingiausias, prasčiausias 
daiktas šioje Žemėje yra ne negras: tai = žydas. Mums reikia 
įstatymų, nukreiptų prieš juos. Drastiškų įstatymų. Kai nusu- 
sęs žydpalaikis gali atvykti į laisvą šalį va šitaip, vien tik dėl 
to, kad turi teisininko diplomą, laikas padaryti tam galą. Žy- 
das - žemiausias padaras šitoje kūrinijoje. O žemiausia žydų 
rūšis - žydas advokatas. O žemiausia žydų advokatų rūšis — 

Memfio žydas advokatas. Kai žydas advokatas gali apšama- 
tinti amerikietį, baltąjį, ir duoti tik dešimt dolerių už tai, už 
ką du amerikiečiai, džentelmenai iš pietų, teisėjas, gyvenantis 
Misisipės valstijos sostinėje, ir advokatas, kuris netrukus taps 
toks pat didelis žmogus kaip ir jo tėvas, irgi taps teisėju, kai 
jie duoda jam dešimtkart daugiau už tai negu nususęs žydpa- 
laikis, mums reikia įstatymo. Aš visada buvau dosnus; viskas, 
ką turėjau, priklausė ir mano draugams. Bet kai smirdantis 
nususęs žydpalaikis atsisako mokėti amerikiečiui dešimtą dalį 
to, ką kitas amerikietis, ir dar teisėjas... 

— Tai kodėl jūs tada jam pardavėte tai? - paklausė kirpėjas. 

— Ką? - paklausė Snoupsas. Kirpėjas Žiūrėjo į jį. 

— Ką jūs mėginote parduoti tai mašinai, kai ji jus partrenkė? — 
paklausė kirpėjas. 

— Pasivaišink cigaru, - pasiūlė Snoupsas. 


XXVII 


Bylos svarstymas buvo paskirtas birželio dvidešimtą. Praė- 
jus savaitei po apsilankymo Memfyje, Horacijus paskambino mis 
Rebai: 

— Aš tik norėjau sužinoti, ar ji vis dar pas jus, - pasakė jis. — 
Kad galėčiau su ja susisiekti, jeigu reikės. 

— Ji čia, - atsakė mis Reba. - Bet dėl to susisiekimo, man tai 
nepatinka. Nenoriu jokių avigalvių policininkų, kad jie čia su- 
kinėtųsi, jei jie ne mano nusamdyti. 

- Tai bus tik antstolis, - pasakė Horacijus. - Žmogus, kuris 
įteiks jai kvietimą į rankas. 

— Tada tegu tai padaro paštininkas, - pasakė mis Reba. - Jis 
čia vis tiek užsuka. Jis irgi uniformuotas. Ir atrodo nė kiek ne 
prasčiau už tikriausią avigalvį policininką. Tegu jis tai padaro. 

— Aš jūsų nevarginsiu, - pasakė Horacijus, - nesukelsiu jums 
jokių rūpesčių. 

- Žinau, kad jūs nesukelsit, - atsakė mis Reba. Jos balsas, 
atsklindantis telefono laidu, atrodė plonas, šaižus. - Aš jums 
tiesiog neleisiu to. Mini šįvakar ištiko ašarų priepuolis dėl to 
niekšo, kuris ją paliko, o mudvi su mis Mertl sėdėjom ten ir 
irgi pradėjom verkti. Aš, Mini ir mis Mertl. Išgėrėme atsikim- 
šusios visą butelį džino. Tai ne mano kišenei. Todėl nesiųskite 
čia jokių avigalvių su jokiais laiškais niekam. Jūs man paskam- 
binsit telefonu, o aš išmesiu juos abu į gatvę, ir jūs galėsit juos 
suimti. 

Devynioliktosios vakarą jis vėl jai paskambino. Susijungė ne 
iš karto. 

— Jie išvyko, - pasakė ji. - Abudu. Ar jūs neskaitot laikraščių? 

— Kokių laikraščių? - paklausė Horacijus. - Alio. Alio! 

— Aš jums sakau, kad jų čia nebėra, - paaiškino mis Reba. - 
Aš nieko apie juos nežinau ir nenoriu nieko žinoti, išskyrus tai, 
kas man sumokės savaitės nuomą už tą kambarį... 

— Bet ar jūs negalėtumėte sužinoti, kur ji išvyko? Man gali 
jos prireikti. 

— Aš nieko nežinau ir nenoriu nieko žinoti, - pasakė mis 
Reba. Jis išgirdo spragtelėjimą ragelyje. Bet telefonas išsijungė 
ne iškart. Jis girdėjo, kaip ragelis trinktelėjo į stalą, ant kurio 
stovėjo telefonas ir kaip mis Reba šaukė: „Mini! Mini!“ Paskui 

kažkieno ranka pakėlė ragelį ir pakabino; laide kažkas spragte- 
lėjo tiesiai jam į ausį. Po valandėlės bejausmis delsartiškas** balsas 
pasakė: „Pain Blaf?* neatsako....... Ačiūūūū! 


Teismo posėdis prasidėjo kitą dieną. Ant stalo gulėjo skur- 
dūs įkalčiai, kuriuos pateikė apylinkės prokuroras: kulka iš To- 
mio kaukolės, molinis ąsotis su kukurūzų viskiu. 

— Kviečiu duoti parodymus misis Gudvin, - pasakė Horaci- 
jus. Jis neatsigręžė. Jautė įsmeigtas jam į nugarą Gudvino akis, 
kai vedė moterį prie kėdės. Ji buvo prisaikdinta su gulinčiu ant 
kelių kūdikiu. Ji pakartojo visą istoriją taip, kaip buvo pasako- 
jusi jam kitą dieną po to, kai susirgo vaikas. Gudvinas dusyk 
mėgino įsiterpti, bet teismas jį nutildė. Horacijus į jį nežiūrėjo. 

Moteris baigė pasakoti. Ji sėdėjo ant kėdės tiesi, su ta švaria 
palaike pilka suknele, su skrybėlaite užadytu šydu, prie pečių 
buvo prisegtas violetinis papuošalas. Vaikas gulėjo jai ant kelių 
užsimerkęs, apimtas vis to paties kvaitulingo stingulio. Valan- 
dėlę moters ranka pakibo ties mažylio veidu - toks nereikalin- 
gas, tarsi nesuvoktas motiniškas mostas. 

Horacijus nuėjo į savo vietą ir atsisėdo. Tik tada pažiūrėjo į 
Gudviną. Šis sėdėjo jau ramus, sudėjęs rankas, nunarinęs gal- 
vą, bet Horacijus matė, kad šnervės tamsiame jo veide buvo 
išbalusios nuo įtūžio ir atrodė tarsi vaškinės. Jis pasilenkė prie 
jo ir kažką sušnibždėjo, bet Gudvinas nekrustelėjo. 

Apylinkės prokuroras dabar pasisuko veidu į moterį. 


** Francois Delsart - XIX amžiaus prancūzų dramatinės ir muzikinės 
išraiškos profesorius, išradęs metodą kūno judesiais ir balso moduliacijomis 
išreikšti jausmus. 

*“ Pine Bluff - miestelis Arkanzaso valstijoje. 

— Misis Gudvin, - kreipėsi jis, - gal galėtumėte patikslinti, 
kada jūs ištekėjote už misterio Gudvino? 

— Prieštarauju! - pasakė pašokęs Horacijus. 

— Ar kaltinančioji pusė gali pagrįsti savo klausimą? - paklau- 
sė teisėjas. 

- Atsisakau savo klausimo, gerbiamas teisėjau, - atsakė apy- 
linkės prokuroras, pažiūrėjęs į prisiekusiuosius. 

Kai teismo posėdis baigėsi, Gudvinas tarė su kartėliu: 

— Jūs sakėte, kad vieną dieną mane užmušite, bet nemaniau, 
kad rimtai. Nemaniau, kad jūs... 

— Nekvailiokit, - pasakė Horacijus. - Negi nematote, kad 
jūsų byla jau laimėta? Kad jiems teko mėginti diskredituoti jū- 
sų liudininkę? - Tačiau, kai jie išėjo iš kalėjimo, jis pastebėjo, 
kad ir moteris stebi jį iš kažkokios susitvenkusios blogos nuo- 
jautos gelmių. - Jums visiškai nėra ko nerimauti, sakau jums. 
Gal jūs išmanote daugiau už mane apie viskio varymą arba my- 
lėjimąsi, bet apie baudžiamąją procedūrą aš išmanau daugiau 
nei jūs, neužmirškite to. 

— Jūs manote, kad aš nepadariau klaidos? 

- Žinau, kad ne. Argi nematote, kaip tai sugriovė jų kaltini- 
mą? Daugiausia, ko jie dabar gali tikėtis, - kad tarp prisieku- 
siųjų bus vieni korikai. O tam nėra net vieno šanso iš penkias- 
dešimties. Sakau jums, rytoj jis išeis iš to kalėjimo kaip laisvas 
žmogus. 

— Tada, manau, laikas pagalvoti apie tai, kaip jums sumokėti. 

— Taip, - atsakė Horacijus, - gerai. Aš šįvakar užeisiu. 

- Šįvakar? 

— Taip. Jis gali išsikviesti jus parodymams ir rytoj. Bet kuriuo 
atveju geriau bus, jei mes tam pasiruošime. 

Aštuntą valandą jis įžengė į pamišėlės kiemą. Vienintelė švie- 
sa degė to beprotiško namo gilumoje tarytum jonvabalis, pa- 
tekęs į erškėčio krūmą, bet, jam pašaukus, moteris nepasiro- 
dė. Jis nuėjo prie durų ir pabeldė. Spigus balsas kažką šūkte- 
lėjo, jis valandėlę palaukė. Jau buvo bebeldžiąs antrąsyk, kai 
vėl išgirdo tą balsą, spigų, laukinį ir vos girdimą, tarytum sklin- 
dantį iš labai toli, tarytum tai būtų nendrinės birbynės garsas, 
sklindantis iš po sniego griūties. Jis apėjo namą skindamasis 
kelią per piktžoles, kurios buvo aukštumo sulig juosmeniu. 
Virtuvės durys buvo atviros. Ten degė blausi nuo suodino gaub- 
to lempa, užliedama kambarį - senu moters kūnu pradvisu- 
sių, dūlančių pavidalų sąmyšį - ne šviesa, o šešėliu. Balti akių 
obuoliai krustelėjo kažkur aukštai, tvirtai suręstoje apskritoje 
galvoje, apšviestoje rudų blyksnių virš suplėšytos į kombine- 
zoną sukištos liemenės. Už negro prie atviros indaujos durų 
stovėjo ta pamišėlė ir atgalia ranka braukė nuo veido glotnius 
plaukus. 

— Jūsų kalė pargrįžo į kalėjimą, —- pasakė ji. - Nešdinkitės 
paskui ją. 

- Į kalėjimą? - perklausė Horacijus. 

— Aš juk pasakiau. Ten, kur gyvena geri žmonės. Jei jau turi 
vyrą, laikyk jį kalėjime, kur jis tavęs nevargins. - Laikydama 
rankoje mažą buteliuką, ji pasisuko į negrą. —- Na, brangusis. 
Duok man už tai vieną dolerį. Tau pinigų netrūksta. 

Horacijus grįžo į miestą, į kalėjimą. Jį įleido vidun. Jis užko- 
pė laiptais. Prižiūrėtojas užrakino paskui jį duris. 

Moteris įleido jį į vienutę. Vaikas gulėjo ant lovos. Gudvinas 
sėdėjo šalia jo sukryžiavęs rankas, kojas ištiesęs taip, kaip gali 
ištiesti tik Žmogus pasiekęs paskutinę fizinio išsekimo stadiją. 


švENTOvĖ (249 


— Kodėl jūs sėdit čia, priešais tą plyšį? - paklausė Horacijus. — 
Kodėl jums nenuėjus į kampą, ir mes uždengsime jus čiužiniu. 

— Tai šito jūs atėjote, ar ne? - paklausė Gudvinas. - Ką gi, to 
ir reikėjo tikėtis. Tai jūsų darbas. Juk pažadėjote, kad nekaro- 
siu, tiesa? 

— Jūs turite dar valandą, - pasakė Horacijus. - Memfio trauki- 
nys atvažiuoja tik pusę devynių. Ir jam tikrai užteks sveiko proto 
nesirodyti čia su tuo kanarėlės spalvos automobiliu. - Jis pasisuko 
į moterį. — O jūs. Aš buvau apie jus geresnės nuomonės. Žinau, 
kad jis ir aš — kvailiai, bet apie jus aš buvau geresnės nuomonės. 

— Jūs juk darote jai malonę, - pasakė Gudvinas. - Ji galėjo 
tąsytis su manim, kol bus per sena užkibti už gero vyro. Jeigu 
tik pažadėsit man išmokyt vaiką suktis prie laikraščių, kai jis 
pakankamai suaugs, kad galėtų užsidirbti, man bus ramiau. 

Moteris vėl sugrįžo prie lovos. Pakėlė vaiką ir įsidėjo į skrei- 
tą. Horacijus priėjo prie jos. Ir pasakė: 

— O jūs eikite. Nieko neatsitiks. Jis čia saugus. Ir jis tai žino. 
Jums reikia grįžti namo ir pamiegoti, nes rytoj judviem reiks iš 
čia išvažiuoti. O dabar eime. 

— Manau, kad geriau bus, jei aš liksiu čia, - pasakė ji. 

— Po galais, argi nežinote, kad laukti nelaimės yra tikriausias 
būdas ją prisišaukti? Negi jūsiškis patyrimas jūsų to neišmokė? 
Li tai žino. Li, priverskite ją liautis šitaip elgtis. 

— Eik, Rubi, - pasakė Gudvinas. - Eik namo ir pamiegok. 

— Manau, kad geriau bus, jei aš liksiu čia, - pasakė ji. 

Horacijus stovėjo prie jų. Moteris užsigalvojusi žiūrėjo į vai- 
ką, nunarinusi galvą, sustingusi visu kūnu. Gudvinas atsikolė į 
sieną, rudas rankas iki pat riešo dengė nublukusios marškinių 
rankovės. 

— O dabar jūs jau vyras, - pasakė Horacijus. - Ar ne? Norė- 
čiau, kad prisiekusieji pamatytų jus dabar, uždarytą betono 
vienutėje, bauginantį moteris ir vaikus penktos klasės istori- 
jomis apie šmėklas. Jie suprastų, kad jums niekada neužtektų 
drąsos ką nors užmušti. 

— Geriau jau jūs eikite ir pats pamiegokite, - pasakė Gudvi- 
nas. - Mes galėtume išsimiegoti ir čia, jei ne tas baisus triukš- 
mas aplinkui. 

— Ne, tai būtų pernelyg protinga, - pasakė Horacijus ir išėjo 
iš vienutės. Prižiūrėtojas atrakino jam duris, ir jis išėjo iš to 
pastato. Po dešimties minučių grįžo su paketu. Gudvinas nebu- 
vo pajudėjęs iš vietos. Moteris stebėjo, kaip jis atidaro paketą. 
Jame buvo butelis pieno, dėžutė saldainių ir dėžutė cigarų. Jis 
padavė Gudvinui vieną iš cigarų, kitą pasiėmė pats. 

— Juk jūs atsinešėte jo buteliuką, ar ne? 

Moteris ištraukė buteliuką iš ryšulio, pakišto po lova. 

- Čia dar yra truputis, - pasakė ji. Paskui papildė jį iš bute- 
lio. Horacijus uždegė savo ir Gudvino cigarus. Kai atsigrįžo 
vėl, butelis jau buvo dingęs. 

— Ar dar ne laikas jį maitinti? - paklausė. 

— Aš šildau jį, - paaiškino moteris. 

— O, - atsakė Horacijus. Jis atrėmė kėdę į sieną kitoje vienu- 
tės pusėje, priešais lovą. 

— Čia dar yra vietos ant lovos, - pasakė moteris. - Čia minkš- 
čiau. Truputį. 

— Bet nepakankamai, kad vertėtų keisti vietą, - pasakė Hora- 
Cijus. 

— Klausykit, - prabilo Gudvinas, - eikite namo. Nėra jokios 
prasmės šitai daryti. 

— Mums reikia šį tą nuveikti, - paaiškino Horacijus. - Tas 
prokuroras išsikvies ją dar kartą iš ryto. Tai jo vienintelis šan- 
sas: kaip nors padaryti jos paliudijimą negaliojantį. Jūs galite 
numigti, kol mudu tai aptarsime. 

— Gerai, - atsakė Gudvinas. 

Horacijus pradėjo kalti moteriškei į galvą, kaip ji turi atsaki- 
nėti, žingsniuodamas pirmyn ir atgal po tą siaurą kambarį. Gud- 
vinas baigė rūkyti cigarą ir vėl sėdėjo nejudėdamas, sudėjęs ran- 
kas ir nunarinęs galvą. Laikrodis aikštėje išmušė devynias, paskui 
dešimt. Vaikas suunkštė, ėmė blaškytis. Moteris liovėsi karto- 
jusi, pakeitė jam vystyklus, išsitraukė iš anties buteliuką ir su- 
girdė vaikui pieną. Paskui atsargiai pasilenkė į priekį ir pažvel- 
gė į Gudvino veidą: 

— Jis užmigo, - sušnabždėjo. 

— Gal paguldykim jį? - pašnibždomis paklausė Horacijus. 

— Ne. Tegu lieka taip. - Ramiai paguldė vaiką ant lovos ir 
pasislinko į kitą jos galą. Horacijus prisinešė kėdę arčiau prie 
jos. Jiedu šnekėjosi pašnibždomis. 

Laikrodis išmušė vienuolika. Horacijus vis dar mokė ją, vis 
kartojo ir kartojo tą įsivaizduojamą sceną. Galiausiai pasakė: 

— Manau, kad jau gana. Ar dabar viską prisimenate? Jeigu jis 
paklaus jus ką nors, į ką jūs negalėsite atsakyti būtent tais žo- 
džiais, kuriuos dabar išmokome, tai kurį laiką patylėkit. Aš vis- 
kuo pasirūpinsiu. Ar dabar viską prisimenate? 

— Taip, —- sušnabždėjo ji. Jis pasisiekė nuo lovos saldainių 
dėžutę ir atidarė ją, blizgantis popierius tyliai sušiugždėjo. Ji 
paėmė vieną saldainį. Gudvinas nekrustelėjo. Ji pažiūrėjo į jį, 
paskui į siaurą lango angą. 

— Liaukitės, - sušnabždėjo Horacijus. - Jis nepasiektų jo pro 

tą langą net skrybėlaitės smeigtuku, o ką jau kalbėti apie kulką. 
Negi jums tai neaišku? 

— Taip, - atsakė ji. Ji laikė saldainį rankoje. Nežiūrėjo į Ho- 
racijų. - Žinau, ką jūs galvojate, - sušnabždėjo. 

— Ką? 

— Kai nuėjote į tuos namus ir manęs neradote. Žinau, ką jūs 
galvojate. - Horacijus įdėmiai pažiūrėjo į ją, į jos nugręžtą vei- 
dą. - Jūs juk sakėte, kad šįvakar jau laikas pradėti jums mokėti. 

Jis žvelgė į ją gerą valandėlę. 

— Aha, - galiausiai pasakė. - O tempora! O mores!?* O praga- 
re! - Nejaugi jūs, kvaili žinduoliai, taip ir negalit patikėti, kad 
bet koks vyras, kiekvienas vyras... Vadinasi, jūs manote, kad aš 
atėjau to? Jūs manote, kad, jeigu būčiau to siekęs, tai būčiau 
taip ilgai laukęs? 

Ji dėbtelėjo į jį: 

— Jeigu nebūtumėte laukęs, nieko nebūtumėt laimėjęs. 

— Ką? Na gerai. Bet šįvakar jūs būtumėte tai padariusi? 

— Aš maniau, kad jūs dėl to... 

— Vadinasi, dabar jūs sutinkate? — Ji atsigręžė ir pažiūrėjo į 
Gudviną. Jis vis tyliai knarkteldavo. - O, aš nenorėjau pasaky- 
ti, kad būtent šią minutę, - sušnabždėjo. - Bet paprašius jūs 
būtumėte sumokėjusi. 

— Aš maniau, kad jūs tai ir turite galvoje. Aš jus įspėjau, kad 
mes neturime... Jeigu, jūsų nuomone, tiek negana, aš jūsų ne- 
kaltinu. 

— Aš visiškai ne apie tai. Jūs žinote, kad visiškai ne apie tai. 
Bet negi jūs negalite suprasti, kad vyras gali daryti kažką bū- 


36 O laikai! O papročiai! - Markas Tulijus Ciceronas, In Catilinam, I,1. 

tent todėl, kad žino, jog tai padaryti yra teisinga ir būtina daly- 
kų dermei? 

Moteris iš lėto vartė rankoje saldainį: 

— O aš maniau, kad jūs pykstate ant jo. 

— Ant Li? 

— Ne. Antjo. - Ji palietė kūdikį. - Nes man reikia nešiotis jį 
kartu. 

- Jūs turite galvoje, kad jis visąlaik turi gulėti kojūgalyje? O 
jums reikia laikyti jį už kojos visą laiką, kad neiškristų? 

Ji pažvelgė į jį rimtomis, tuščiomis, mąsliomis akimis. Lauke 
laikrodis išmušė dvylika. 

— Viešpatie švenčiausias, - sušnabždėjo jis. - Su kokiais vy- 
rais jums teko bendrauti? 

— Vienąsyk aš jau ištraukiau jį taip iš kalėjimo. Iš Livenvorto 
irgi. Kai visi žinojo, kad jis kaltas. 

— Iš tikrųjų? - paklausė Horacijus. - Prašom. Paimkite kitą. 
Šitas jau visai susimaigė. - Ji pažiūrėjo į savo išteptus šokoladu 
pirštus ir į beformį saldainį. Numetė jį už lovos. Horacijus iš- 
tiesė savo nosinę. 

— Ji susiteps, - pasakė ji. - Palaukit. - Paskui nusivalė pirštus 
į numestą šalin nebešvarų vaiko vystyklą ir vėl atsisėdo sunėru- 
si rankas skreite. Gudvinas monotoniškai knarkė. - Kai išvyko 
į Filipinus, jis paliko mane San Franciske. Aš gavau darbą ir 
gyvenau koridoriuje, virdavausi valgį ant dujų degiklio, nes bu- 
vau jam pasižadėjusi. Aš nežinojau, kaip ilgam jis išvyko, bet 
pažadėjau jam, kad lauksiu jo, ir jis žinojo, kad lauksiu. Aš net- 
gi nežinojau, kad jis užmušė tą kitą kareivį dėl negrės moters. 
Penkis mėnesius negavau iš jo jokio laiško. Ir tik visai netyčia, 
kai žvilgtelėjau į tą seną laikraštį, kurį tiesiau į spintos lentyną 

ten, kur dirbau, pamačiau, kad tas pulkas grįžta namo, tada 
pasižiūrėjau į kalendorių, ir tai buvo tą pačią dieną. Aš buvau 
ištikima jam visą tą laiką. Man pasitaikydavo puikių progų, 
kasdien, į restoraną ateidavo daug vyrų. 

Manęs neišleido išvažiuoti pasitikti laivo, todėl turėjau išeiti iš 
to darbo. O paskui neleido su juo susitikti, į laivą net neįleido. 
Aš stovėjau prie laivo, kol jie visi, iš jo išlipę, ėjo pro šalį ieško- 
dama jo akimis ir klausinėdama praeinančiuosius, ar jie žino, 
kur jis, O jie šaipėsi iš manęs, klausė, ar tik nesu paskyrusi pasi- 
matymo tą vakarą, ir atsakydavo niekada apie jį negirdėję arba 
kad jis miręs, arba kad pabėgo į Japoniją su pulkininko žmona. 
Aš dar kartą pamėginau patekti į laivą, bet jie manęs neįleido. 
Tada tą patį vakarą pasipuošiau ir perėjau per kabaretus, kol 
suradau vieną iš jų ir leidausi jo užkabinama, ir jis man viską 
pasakė. Man atrodė, kad aš numiriau. Sėdžiu ten, groja muzika 
ir visa kita, ir tas girtas kareivis mane grabalioja, o aš vis ste- 
biuosi, kodėl aš neinu, kodėl neinu su juo, nepasigeriu taip, 
kad niekad nebeišsiblaivyčiau, galvoju: „Ir dėl šitokio gyvulio 
aš sugaišau visus metus“. Tikriausiai todėl ir nepadariau to. 

Šiaip ar taip, aš to nepadariau. Grįžau į savo kampą ir kitą 
dieną pradėjau jo ieškoti. Ir toliau klausiausi melų, kuriuos jie 
man pasakojo, ir mėgino man pūsti dūmus į akis, kol sužino- 
jau, kad jis Livenvorte. Man neužteko pinigų bilietui, todėl tu- 
rėjau vėl parsisamdyti į darbą. Du mėnesiai truko, kol surinkau 
pakankamai pinigų. Tada nuvažiavau į Livenvortą. Ten vėl par- 
sisamdžiau padavėja „Čaildo“ naktinėje pamainoje, todėl galė- 
davau matytis su Li kas antro sekmadienio popietėmis. Mudu 
nusprendėme nusamdyti advokatą. Mes nežinojome, kad ad- 
vokatas niekuo negali padėti federaliniam kaliniui. Advokatas 


ŠVENTOVĖ (255 


man to nepasakė, o aš nepasakiau Li, kaip mokėjau tam advo- 
katui. Jis manė, kad aš buvau susitaupiusi truputį pinigų. Aš 
gyvenau su tuo advokatu du mėnesius, kol tai sužinojau. 

Tada prasidėjo karas, ir jie išleido Li ir išsiuntė jį į Prancūzi- 
ją. Aš nuvykau į Niujorką ir įsidarbinau ginklų fabrike. Ir ten 
aš atsilaikiau, nors mieste buvo pilna kareivių su pilnomis kiše- 
nėmis pinigų, net nutriušusios mergiūkštės maudėsi šilkuose. 
Bet aš atsilaikiau. Paskui jis pargrįžo. Nuvykau prie laivo jo 
pasitikti. Jis išlipo iš jo su antrankiais, ir jie vėl išsiuntė jį į Li- 
venvortą už tą kareivio nužudymą prieš trejus metus. Tada nu- 
samdžiau advokatą, kad jis surastų Kongreso narį, kuris jį iš- 
laisvintų. Ir atidaviau jam visus sutaupytus pinigus. Todėl, kai 
Li išėjo, mes neturėjome nė skatiko. Jis sakė, kad apsivesime, 
bet mums neužteko tam pinigų. O kai pasakiau jam apie advo- 
katą, jis mane primušė. - Ji vėl numetė praradus; formą saldai- 
nį už lovos ir nusišluostė rankas į vystyklą. Paėmė dar vieną iš 
dėžutės ir suvalgė. Kramtydama žiūrėjo į Horacijų, gerą valan- 
dėlę įdūrusi į jį nieko nematančias, mąslias akis. Pro lango ply- 
šelį sunkėsi šalta, negyva tamsa. 

Gudvinas liovėsi knarkęs. Sujudėjo ir atsisėdo. 

— Kuri valanda? - paklausė. 

— Ką? - paklausė Horacijus. Ir pažiūrėjo į savo laikrodį. - 
Pusė trijų. 

-— Tikriausiai jam padangą pradūrė, - pasakė Gudvinas. 

Priešaušriu Horacijus ir pats užmigo sėdėdamas kėdėje. Kai 
pabudo, siauras rausvas saulės spindulių pluoštelis skverbėsi 
pro langą. Gudvinas ir moteris ramiai šnekėjosi sėdėdami ant 
lovos. Gudvinas niūriai pažvelgė į jį. 

— Labas rytas, - pasakė. 

— Tikiuosi, miegodamas jūs atsikratėte to savo slogučio, — 
pasakė Horacijus. 

- Jeigu ir atsikračiau, tai buvo paskutinis, kurį patyriau. Žmo- 
nės sako, kad ten nesapnuojama. 

— Jūs padarėte viską, kad ten patektumėte, - atsakė Horaci- 
jus. —- Tikiuosi, kai viskas baigsis, jūs mumis patikėsite. 

- Patikėsiu, po perkūnais, - atšovė Gudvinas, iki tol sėdėjęs 
toksai ramus, toks susitvardęs, niūriu veidu, toks nevaržomas 
su tuo kombinezonu ir mėlynais marškiniais, —- negi jūs bent 
minutę galite įsivaizduoti, kad tas žmogus leis man išeiti pro 
šitas duris į gatvę, į teismo rūmus po to, kas įvyko vakar? Tarp 
kokių gi žmonių jūs iki šiol gyvenote? Vaikų lopšelyje? Aš ir 
pats to nepakęsčiau. 

— Jei jis tai padarys, jis pats paspęs sau pinkles, - pasakė Ho- 
racijus. 

— O man kas iš to? Leiskite man pasakyti... 

— Li, - įsiterpė moteris. 

— ...pasakyti jums šį bei tą: kai kitą kartą norėsite palošti 
kauliukais iš žmogaus galvos... 

— Li, - pasakė ji. Ji pamažėle glostė jam galvą braukdama 
ranka pirmyn ir atgal. Paskui pradėjo glotninti jo plaukus, ly- 
ginti marškinius be apykaklės. Horacijus juos stebėjo. 

— Ar jūs norėtumėte pasilikti čia dar šiandien? - ramiai pa- 
klausė jis. Galėčiau tai sutvarkyti. 

— Ne, - atsakė Gudvinas, - man to jau per akis. Noriu viską 
siartintų prie manęs. O judu su ja verčiau nueikite papusryčiauti. 

— Aš nealkana, - pasakė moteris. 

— Daryk, ką sakiau, - ištarė Gudvinas. 

— Li. 

— Eime, - pasakė Horacijus, - Paskui galėsite sugrįžti. 

Lauke rytas buvo gaivus, jis ėmė giliai kvėpuoti. 

— Įtraukit oro į plaučius, - pasakė. — Naktis, praleista to- 
kioje vietoje, bet kam įvarytų nervinį drebulį. Vien pagalvo- 
jus, kad trys suaugę žmonės... Viešpatie, kartais aš pagalvoju, 
kad mes visi - vaikai, išskyrus pačius vaikus. Bet šiandien bus 
paskutinis kartas. Po pietų jis išeis iš čia kaip laisvas žmogus: 
ar jūs tatai suvokiate? 

Jiedu žingsniavo per tą gaivų saulėtekį po aukštu švelniu dan- 
gumi. Aukštybėse priešais juos iš pietvakarių plaukė mėlyni put- 
lūs debesys, o vėsus, uolus vėjelis virpėjo ir tvinkčiojo baltosio- 
se akacijose, nuo kurių jau seniai nukrito žiedai. 

— Nežinau, kaip jums bus atlyginta, - pasakė ji. 

— Užmirškit apie tai. Man jau atlyginta. Jūs to nesupranta- 
te, bet mano siela keturiasdešimt trejus metus tarnavo pa- 
meistriu. Keturiasdešimt trejus metus. Antra tiek, kiek jūs nu- 
gyvenote. Taigi jūs matote, kad beprotybė, kaip ir skurdas, 
pati savimi pasirūpina. 

— Ir jūs žinote, kad jis... kad... 

— Nagi nusiraminkite. Mes jau išmiegojome tą košmarą. Die- 
vas kartais būna kvailas, bet jis bent jau džentelmenas. Ar jūs to 
nežinote? 


— Aš visada maniau, kad Jis vyras, - atsakė moteris. 


Varpelis jau skambėjo, kai Horacijus ėjo per aikštę į teismo rū- 
mus. Aikštėje buvo pilna furgonų bei mašinų, ir kombinezonai bei 
chaki kelnės jau pamažu būriavosi prie gotikinio to pastato įėji- 
mo. Kai kopė laiptais, jam virš galvos laikrodis mušė devynias. 

Plačios dvivėrės durys priešais ankštus laiptus buvo atviros. 
Už jų be perstogės klegėjo žmonės, sėdantys į krėslus. Horaci- 
jus matė jų galvas, kyšančias virš kėdžių atkalčių, - plikos gal- 
vos, pilkos galvos, gauruotos galvos ir galvos, apkirptos pagal 
paskutinę madą su skustu sprandu virš saulėje įdegusių kaklų, 
išpomaduotos galvos virš miestietiškų apykaklių ir šen bei ten 
skrybėlaitė nuo saulės ar gėlėmis papuošta skrybėlaitė. 

Jų balsų ir mostų ūžesys siūbteldavo atgal, tolydžio nešamas 
atvirų durų sukelto skersvėjo. Vėjas įsiverždavo pro atvirus lan- 
gus, pralėkdavo virš galvų ir sugrįždavo prie Horacijaus, sto- 
vinčio tarpduryje, persmelktas tabako kvapo, įsisenėjusio pra- 
kaito ir žemės kvapo bei to su niekuo nesupainiojamo teismo 
rūmų kvapo - suplėkusio išeikvotų geidulių, aistrų, barnių, kar- 
tėlio tvaiko, persmelkto kažkokiu negrabiu stabilumu, nesant 
nieko geresnio. Langai išėjo į balkonus, susigrūdusius virš skliau- 
tuotų portikų. Brizas košė juos kiaurai atnešdamas žvirblių čirš- 
kėjimą ir balandžių, susukusių lizdus po stogo užlaidais, ulbėji- 
mą, retkarčiais automobilio ragelio blerbimą iš aikštės apačioje, 
jis Čia pakildavo, čia vėl nugrimzdavo į lėkštą kojų tapsėjimą 
apačioje, koridoriuje, ir ant laiptų. 

Teisėjų suolas buvo tuščias. Viename gale prie ilgo stalo jis 
pamatė juodą Gudvino galvą ir sulysusį rudą veidą bei pilką 
moters skrybėlaitę. Kitame stalo gale sėdėjo vyras, krapštantis 
dantis. Jo pakaušis buvo tankiai apaugęs smulkiai garbanotais 
juodais plaukais, retėjančiais ties plike. Nosis ilga, išblyškusi. 
Jis vilkėjo gelsvai ruda tiusoro eilute, ant stalo greta jo gulėjo 
elegantiškas odinis portfelis ir šiaudinė skrybėlė su raudonu ir 
gelsvai rudu kaspinu; jis tingiai spoksojo pro langą virš išri- 
kiuotų galvų ir krapštė dantis. Horacijus stabtelėjo tiesiog tarp- 

duryje. „Jis advokatas, - tarė sau. - Žydas advokatas iš Mem- 
fi0.“ Paskui nužiūrėjo pakaušius, palinkusius prie stalo, kur tu- 
rėjo būti liudininkai ir panaši publika. „Aš jau žinau, ką pama- 
tysiu, - pasakė jis. - Ji bus su juoda skrybėlaite.“ 

Jis nužingsniavo praėjimu. Nuo balkono lango, kur, regis, ir 
skambėjo varpelis ir kur po stogo užlaidais gerkliniais balsais 
ulbėjo balandžiai, atsklido teismo antstolio balsas: 

— Garbingasis Joknapatofos apygardos teismas skelbiamas 
atidarytu pagal įstatymą....... 

Temp! buvo su juoda skrybėlaite. Pareigūnas dusyk paskelbė 
jos pavardę, tik tada ji atėjo ir atsistojo prie pakylos. Po valandė- 
lės Horacijus suvokė, kad į jį kreipiasi šiek tiek suirzęs teisėjas. 

— Ar tai jūsų liudytoja, pone Benbou? 

— Taip, jūsų malonybe. 

— Ar jūs norite, kad ji būtų prisaikdinta ir jos parodymai 
užregistruoti? 

— Taip, jūsų malonybe. 

Už lango, po niekur neskubančiais balandžiais, vis dar dude- 
no teismo antstolio balsas, atsikartojantis, įkyrus ir abejingas, 
nors varpelis jau liovėsi skambėjęs. 


XXVIII 


Apylinkės pr okuroras pasisuko į prisiekusiuosius. 

— Aš pateikiu kaip įkaltį štai šitą daiktą, rastą nusikaltimo 
vietoje. - Jis laikė rankoje kukurūzų burbuolės kotą. Jis atrodė, 
lyg būtų buvęs panardintas į tamsiai rudus dažus. - Nepatei- 

kiau jums jo anksčiau dėl to, kad jo ryšys su šia byla nebuvo 
aiškus iki kaltinamojo žmonos paliudijimo, kurį aš ką tik pa- 
prašiau jums perskaityti, džentelmenai, balsu iš įrašo. 

Jūs ką tik girdėjote farmaceuto ir ginekologo - kuris, kaip 
jums, džentelmenai, žinoma, yra autoritetas pačių švenčiausių 
reikalų, susijusių su pačiu švenčiausiu dalyku gyvenime: mote- 
ryste — paliudijimą, ir jis teigia, kad dabar tai jau užduotis ne 
budeliui, o laužui, ir su benzinu... 

— Aš prieštarauju! - pasakė Horacijus. - Kaltinančioji pusė 
mėgina paveikti... 

— Palaikau, - atsakė teisėjas. - Išbraukite sakinį, prasidedantį 
„Jis teigia“, pone padėjėjau. Jūs galite paprašyti, kad prisieku- 
sieji to nepaisytų, pone Benbou. Nenukrypkite nuo daikto, ku- 
rį laikote rankoje, pone apylinkės prokurore. 

Apylinkės prokuroras nusilenkė. Jis pasisuko į liudininkų suo- 
lą, kur sėdėjo Templ. Iš po juodos skrybėlaitės veržėsi jos tan- 
kios rausvos garbanos, panašios į dervos gumulėlius. Skrybė- 
laitė buvo papuošta ornamentu iš dirbtinų deimantų. Juodo 
aksomo skreite gulėjo platinos rankinukas. Šviesiai rudas švar- 
kas buvo prasegtas ir po juo buvo matyti surištas violetinis kas- 
pinas. Jos rankos gulėjo sustingusios ant kelių, delnais į viršų. 
Ilgos baltos kojos buvo pakreiptos, kulkšnys atpalaiduotos, du 
sustingę bateliai su blizgančiomis sagtimis buvo paversti šonu, 
tarsi būtų tušti. Viršum eilės tų įsitempusių veidų, baltų ir blyš- 
kių, tarsi tai būtų plaukiantys pastipusių žuvų pilvai, ji sėdėjo 
abejinga ir sykiu nuolankia poza, žvilgsnis buvo įsmeigtas į kažką 
salės gale. Jos veidas buvo visiškai išblyškęs, tos dvi skaistalų 
dėmės atrodė tarsi popieriniai skrituliukai, užklijuoti ant skruos- 
tų, burna laukiniškai išdažyta tobula „širdute“, ji irgi priminė 

kažką simboliškai ir paslaptingai iškirptą iš tamsiai raudono 
popieriaus ir kruopščiai užklijuotą. 

Apylinkės prokuroras atsistojo priešais ją. 

— Kuo jūs vardu? - Ji neatsakė. Tik pamažėle paslinko galvą, 
tarsi jis būtų užstojęs jai tai, į ką ji buvo įdūrusi akis salės gale. 
— Kuo jūs vardu? - pakartojo jis vėl atsistojęs į jos regos lauką. 
Jos lūpos krustelėjo. - Garsiau, - pasakė jis. - Kalbėkite taip, 
kad visi girdėtų. Niekas jūsų čia nenuskriaus. Tegu šie dori žmo- 
nės, šitie tėvai ir vyrai išgirsta, ką jūs turite pasakyti, ir padeda 
atitaisyti jums padarytą skriaudą. 

Teisėjas, kilstelėjęs antakius, žvilgtelėjo į Horacijų. 

Bet Horacijus nekrustelėjo. Jis sėdėjo vos nunarinęs galvą, 
sugniaužęs ant kelių rankas. 

— Templ Dreik, - atsakė Templ. 

— Jūsų amžius? 

— Aštuoniolika. 

— Kur jūs gyvenate? 

— Memtyje, - atsakė ji vos girdimu balsu. 

— Kalbėkite truputį garsiau. Šitie žmonės nenuskriaus jūsų. 
Jie susirinko čionai tam, kad atitaisytų jums padarytą skriaudą. 
Kur jūs gyvenote prieš atvykdama į Memfį? 

— Džeksone. 

— Ar turite ten giminių? 

— Taip. 

— Na. Pasakykite šitiems geriems žmonėms... 

— Tėvą. 

— Jūsų motina mirė? 

— Taip. 

— Ar turite seserų? 

— Ne. 

— Ar jūs vienintelė savo tėvo duktė? 

Teisėjas vėl žvilgtelėjo į Horacijų, šis vėl nekrustelėjo. 

— Taip. 

— Kur jūs gyvenate nuo šių metų gegužės dvyliktos? - Jos 
galva vos vos pasislinko, tarytum ji norėjo pamatyti, kas darosi 
už prokuroro nugaros. Jis vėl įžengė į jos regos lauką ir nepa- 
leido jos akių. Ji vėl įsistebeilijo į jį ir pradėjo atsakinėti kaip 
papūga. 

— Ar jūsų tėvas žinojo, kad jūs ten? 

— Ne. 

— Kur jis manė jūs esant? 

— Jis manė, kad aš universitete. 

— Vadinasi, jūs slėpėtės, nes jums kažkas nutiko ir jūs nedrį- 
sote... 

— Prieštarauju! - pasakė Horacijus. - Tas klausimas tenden.... 

— Palaikau, - pasakė teisėjas. - Aš jau kuris laikas noriu įspėti 
jus, pone prokurore, tačiau gynėjas dėl neaiškių priežasčių tam 
neprieštaravo. 

Apylinkės prokuroras nusilenkė teisėjų suolui. Paskui pasi- 
suko į liudytoją ir vėl nepaleido jos žvilgsnio. 

— Kur jūs buvote gegužės dvyliktos, sekmadienio, rytą. 

— Aš buvau aruode. 

Visa salė iškvėpė orą, tas kolektyvinis atodūsis pasklido tarsi 
švilptelėjimas toje suplėkusioje tyloje. Į salę įėjo dar keletas žmo- 
nių, bet jie visi sustojo būriu jos gale ir taip ir liko ten stovėti. 
Temp! ir vėl palenkė galvą į šoną. Apylinkės prokuras pagavo jos 
žvilgsnį ir nepaleido jo. Jis pusiau pasisuko ir parodė į Gudviną. 

— Ar esate kada mačiusi tą žmogų? - Ji spoksojo į apylinkės 

prokurorą, jos veidas buvo visiškai sustingęs, tuščias. Iš arti jos 
akys, abi skaistalų dėmės ir burna atrodė lyg kokie penki atsi- 
tiktiniai daiktai mažame širdies pavidalo dubenėlyje. - Žiūrė- 
kite, kur aš rodau. 

— Taip. 

— Kur jūs jį matėte? 

— Aruode. 

— Ką jūs darėte tame aruode? 

— Slėpiausi. 

— Nuo ko jūs slėpėtės? 

— Nuo jo. 

— Būtent nuo šito vyro? Žiūrėkite, kur aš rodau. 

— Taip. 

— Bet jis surado jus. 

— Taip. 

— Ar dar kas nors ten buvo? 

— Buvo Tomis. Jis sakė... 

— Ar jis buvo aruodo viduje, ar lauke? 

— Jis buvo lauke, prie durų. Jis saugojo. Jis sakė, kad ne- 
įleis... 

— Luktelkit. Ar jūs prašėte jo nieko nejleisti? 

— Taip. 

— Ir jis užsklendė duris iš lauko? 

— Taip. 

— Bet Gudvinas įėjo. 

— Taip. 

— Ar jis laikė ką nors rankoje? 

— Jis laikė pistoletą. 

— Ar Tomis pamėgino jį sulaikyti? 

— Taip. Jis pasakė, kad jis... 

— Palaukit. Ką jis padarė Tomiui? 

Ji pažiūrėjo į jį. 

— Jis laikė rankoje pistoletą. Ir ką tada padarė? 

— Jis jį nušovė. 

Apylinkės prokuroras žengė žingsnį į šalį. Merginos žvilgs- 
nis iškart nukrypo į salės galą ir ten sustojo. Apylinkės proku- 
roras grįžo ir vėl įžengė į jos regos lauką. Ji palenkė galvą, jis 
pagavo jos žvilgsnį ir nepaleido jo, paskui pakėlė jai prieš akis 
suteptą kukurūzų burbuolės kotą. Salė atsiduso ilgu švilpiančiu 
atodūsiu. 

— Ar esate kada tai mačiusi? 

— Taip. 

Apylinkės prokuroras nusisuko. 

— Jūsų malonybe, džentelmenai, jūs girdėjote šitą siaubin- 
gą, šitą neįtikimą istoriją, kurią mums papasakojo šita jauna 
mergaitė; jūs matėte įkaltį ir girdėjote daktaro paliudijimą: aš 
nebekankinsiu šito sumaitoto, beginklio vaiko... - jis nutilo, 
galvos visos kaip viena pasisuko ir stebėjo, kaip praėjimu prie 
teisėjų suolo didingai žingsniavo kažkoks vyras. Jis ėjo tvir- 
tai, kiekvieną jo žingsnį lydėjo iš lėto pasisukantys balti vei- 
dai, neskubriai šiugždenančios apykaklės. Jo plaukai buvo 
tvarkingai sušukuoti, šviesūs, o pakirpti ūsai tamsiame vei- 
de atrodė kaip kalinėto sidabro strypas. Paakiai - vos vos 
padribę. Nedidelį pilvuką dengė patogiai susagstomas šva- 
rutėlaitis drobinis švarkas. Vienoje rankoje laikė panamos 
skrybėlę, kitoje - ploną juodą lazdą. Jis ėjo praėjimu vienodu 
žingsniu per tą lėtai išstumiamą uždelsto atodūsio tylą, nežiū- 
rėdamas nei į vieną, nei į kitą pusę. Praėjo pro liudytojų pa- 

kylą nė nepažvelgęs į liudytoją, kuri vis dar buvo įdūrusi akis 
į kažką salės gale, perėjo jos regos lauką tarsi bėgikas finišo 
juostą ir sustojo priešais skersinį, už kurio, neatitraukęs alkū- 
nių nuo stalo, kilstelėjo teisėjas. 

— Jūsų malonybe, - prabilo tas senas vyras. - Ar teismas bai- 
gė su liudytoja? 

— Taip, pone teisėjau, - atsakė teisėjas, - taip, sere. Atsakove, 
ar jūs atsisakote... 

Senasis vyras iš lėto apsisuko, tiesus virš tų sulaikytų kvėpavi- 
mų, mažų baltų veidų, ir pažiūrėjo į šešetą, sėdintį patarėjų suo- 
le. Liudytoja, stovėjusi jam už nugaros, nekrustelėjo. Ji sėdėjo ta 
vaikiška sustingusia poza ir, nelyginant apkvaitusi nuo narkoti- 
kų, žiūrėjo virš veidų į salės galą. Senasis vyras pasisuko į ją ir 
ištiesė ranką. Ji nekrustelėjo. Salė išleido kvapą, vėl įtraukė oro 
ir vėl jį sulaikė. Senasis vyriškis palietė jos ranką. Ji pasisuko į jį, 
jos akys buvo tuščios, vien tik lėliukės virš tų trijų laukiniškai 
raudonų dėmių. Ji įdėjo ranką jam į delną ir atsistojo, platinos 
rankinukas nuslydo nuo kelių ant grindų ir tyliai skambtelėjo, 
jos akys ir vėl nukrypo į salės galą. Blizgančio nediduko bato 
galu vyras nustūmė rankinuką į kampą, kur prisiekusiųjų suolas 
jungėsi su teisėjų suolu, kur stovėjo spjaudyklė, ir nusivedė mer- 
giną nuo pakylos. Salė vėl atsiduso, kai jie ėjo praėjimu. 

Praėjusi pusę praėjimo, mergina vėl sustojo, tokia liekna su 
tuo prasegtu elegantišku švarku, tuščias jos veidas sustingo, 
paskui, laikoma už rankos to seno vyro, vėl nužingsniavo. Jie- 
du ėjo praėjimu, senukas tiesut tiesutėlis greta jos, nesižvalgy- 
dami, žingsniuodami to lėto apykaklių šiugždesio ritmu. Mer- 
gina vėl sustojo. Ėmė trauktis atgal, palengva lošdamasi, ranka 
senuko gniaužtuose įsitempė. Jis pasilenkė prie jos, kažką pa- 

sakė, ji vėl pajudėjo priekin, susigūžusi nuo pažeminimo. Prie 
Įėjimo, sustingę ir įsitempę, laukė keturi jaunesni vyrai. Jie sto- 
vėjo nelyg kareiviai žiūrėdami tiesiai priešais save, kol senukas 
ir mergina susilygino su jais. Tada jie pasitraukė iš savo vietos, 
glaudžiai apsupo senuką ir merginą - merginos pro juos nebe- 
simatė — ir patraukė durų link. Ten jie ir vėl sustojo, buvo ma- 
tyti, kaip mergina ir vėl susigūžė prie sienos palei duris, jos 
kūnas vėl išlinko. Atrodė, ji kabinasi į kažką, paskui tie penki 
kūnai vėl glaudžiai ją apspito, visa ta grupė praėjo pro duris ir 
dingo. Salė atsikvėpė: toks tykus dūzgesys, nelyg pakilo vėjas. 
Jis pamažėle nuvilnijo per visą salę tokiu stiprėjančiu gūsiu iki 
pat ilgo stalo, kur sėdėjo kalinys, ta moteris su vaiku, Horaci- 
jus, apylinkės prokuroras ir teisėjas iš Memfio, nupleveno virš 
prisiekusiųjų ir atsimušė ilgu atodūsiu į teisėjų suolą. Memfio 
teisėjas sėdėjo išsidrėbęs ir svajingai žvelgė pro langą. Vaikas 
irzliai suunkštė. 

— Nutilk, - pasakė moteris. — Sššššššššššš. 


XXIX 


Pr isiekusieji tarės! aštuonias minutes. Kai Horacijus 1š- 
ėjo iš teismo rūmų, leidosi sutemos. Buvę pririšti vežimai jau 
traukė iš aikštės, kai kuriems iš jų reikėjo įveikti dvylika ir net 
šešiolika mylių žvyrkeliu. Narcisa laukė jo savo mašinoje. Jis 
pamažu išniro tarp kombinezonų; įlipo į mašiną, surakintas 
kaip senis, visiškai pajuodęs. 

— Nori važiuoti į namus? — paklause Narcisa. 

— Taip, - atsakė Horacijus. 

— Į mūsų namus ar į užmiestį? 

— Taip, - atsakė Horacijus. 

Ji sėdo už vairo. Variklis suburzgė. Ji pažiūrėjo į jį, vilkėjo 
nauja tamsia suknele su griežta balta apykakle ir tamsia skry- 
bėlaite. 

- Į kuriuos? 

— Į namus, - atsakė jis. - Man nesvarbu. Kad tik namai. 

Jie pravažiavo pro kalėjimą. Prie tvoros stovėjo vėpsotojai, 
kaimiečiai, padykėliai berniūkščiai, jaunuoliai, sekę paskui Gud- 
viną, ir šerifo pavaduotojas. Prie vartų buvo ta moteris, pilka 
su šydu skrybėlė ant galvos, ant rankų vaikas. 

— Stovi ten, iš kur jis gali matyti pro langą vaiką, - pasakė 
Horacijus. - Užuodžiu ir kumpį. Gal jis.pradės jį valgyti mums 
dar neprivažiavus namų. - Paskui, sėdėdamas šalia sesers toje 
mašinoje, pradėjo verkti. Ji vairavo lygiai, nedidindama greičio. 
Netrukus jie jau buvo už miesto, ir drūtos jaunos medvilnės eilės 
siūravo lygiagrečiai abipus kelio, siaurėdamos užpakaly. Kylan- 
tis kelias vis dar buvo truputį apsnigtas baltais akacijų žiedais. — 
Vis dar nesibaigia, - ištarė Horacijus. - Pavasaris nesibaigia. Tar- 
si turėtų kokį nors tikslą. 

Jis pasiliko pavakarieniauti. Valgė daug. 

— Nueisiu paruošiu tau kambarį, - pasakė sesuo visai švelniai. 

— Gerai, - atsakė Horacijus. - Tu labai maloni. - Ji išėjo. 
Mis Dženės ratukinis krėslas stovėjo ant pakylos su išpjovo- 
mis ratams. - Labai jau ji maloni, - pakartojo Horacijus. - Gal 
išeisiu surūkyti pypkę. 

— Nuo kada tu neberūkai viduj? - paklausė mis Dženė. 

— Taip, - atsakė Horacijus, - ji labai maloni, - ir nužingsnia- 

vo per verandą. - Ketinau čia sustoti, - pasakė. Regėjo save 
einantį per verandą, paskui minantį kuklų paskutinių akacijų 
žiedų sniegą; po to išsuko pro geležinius vartus į žvyrą. Kai 
nuėjo maždaug mylią, kažkoks automobilis sulėtino greitį ir 
pasisiūlė jį pavėžėti. - Aš tik išėjau pasivaikščioti prieš vakarie- 
nę, - pasakė jis, - netrukus suksiu atgal. 

Nuėjęs kitą mylią, išvydo miesto žiburius. Ta pašvaistė buvo 
labai menka, žema ir atrodė, kad ji čia pat. Jam artėjant, ji vis 
didėjo. Dar nepriėjęs miesto, išgirdo garsus, balsus. Tada pama- 
tė Žmones, tokią liūlančią masę, užliejusią gatvę ir niūrų atvirą 
kiemą, už kurio bolavo aikštė ir kalėjimo pastatas su langų išpjo- 
vomis. Kieme po grotuotu langu priešais minią stovėjo vienmarš- 
kinis vyriškis, jis kimiai šnekėjo ir mostagavo rankomis. Grotuo- 
tas langas buvo tuščias. 

Horacijus nužingsniavo aikštės link. Šerifas stovėjo ant šali- 
gatvio krašto priešais viešbutį tarp komivojažierių. Jis buvo sto- 
ras vyras, plataus, neišraiškingo veido, nederančio su susirūpi- 
nimo išraiška jo akyse. 

— Jie nieko nepadarys, - pasakė jis. - Pernelyg jau daug čia 
kalbų. Triukšmo. Ir dar per anksti. Kai minia susiruošusi veik- 
ti, niekas taip ilgai nekalba. Ji nepradės to ten, kur kiekvienas 
gali tai pamatyti. 

Minia nesiskirstė iki vėlumos. Bet elgėsi gana tvarkingai. At- 
rodė, kad dauguma jų čia susirinko paspoksoti į kalėjimą, į tą 
grotuotą langą arba pasiklausyti to vienmarškinio vyro. Po va- 
landėlės jo kalbos išsisėmė. Tada žmonės pradėjo skirstytis, grįžo 
aikštėn, o kai kurie iš jų patraukė namo, kol galiausiai liko tik 
mažytė grupelė po apšviestais skliautais prie įėjimo į aikštę; 
tarp jų buvo du laikini šerifo padėjėjai ir budintis policininkas 

plačiakrašte nublukusia skrybėle, su rankiniu žibintu, chrono- 
metru ir pistoletu. 

— O dabar keliaukite namo, - pasakė jis. - Vaidinimas baigtas. 
Jau pasismaginote, vyručiai. Dabar keliaukite namo, į lovas. 

Komivojažieriai dar pasėdėjo ant šaligatvio krašto priešais 
viešbutį, Horacijus drauge su jais; traukinys į pietus išvažiuos 
pirmą valandą. 

— Jie juk nesirengia paleisti jo va šitaip, ar ne? - paklausė 
vienas komivojažierių. - Su tuo kukurūzo burbuolės kotu? Na 
ir žmonės čionai gyvena. Ko jiems reikia, kad išeitų iš pusiau- 
svyros? 

— Mūsų mieste jis niekada nebūtų patrauktas teisman, - pa- 
sakė kitas. 

— Juoba kalėjiman, - pridūrė trečias. - O kas tokia ji buvo? 

— Studentė. Gražuolė. Negi jos nematei? 

— Mačiau. Nieko sau kūdikėlis. Velniai rautų! Aš ją būčiau be 
jokios burbuolės. 

Paskui aikštė nurimo. Laikrodis išmušė vienuolika; komivoja- 
žieriai suėjo į viešbutį, atėjo negras durininkas ir nusuko kėdes į 
sieną. 

- Jūs laukiat traukinio? - paklausė jis Horacijaus. 

— Taip. Ar jau gavote apie jį pranešimą? 

- Jis atvyksta laiku. Bet reikia laukti dar dvi valandas. Galite 
atsigulti Pavyzdžių kambaryje, jei norite. 

— Ar galėčiau? — paklausė Horacijus. 

- Palydėsiu jus, - pasisiūlė negras. Pavyzdžių kambarys bu- 
vo tas, kur komivojažieriai rodydavo savo prekes. Ten buvo 
sofa. Horacijus užgesino šviesą ir atsigulė ant sofos. Jis matė 
medžius, supančius teismo rūmus, ir vieną to pastato sparną, 

išsikišusį virš nurimusios ir tuščios aikštės. Bet Žmonės ne- 
miegojo. Jis jautė juos būdraujant. „Šiaip ar taip, nebūčiau 
užmigęs“, - tarė sau. 

Jis girdėjo, kaip laikrodis išmušė dvylika. Paskui - gal po 
pusvalandžio, o gal ir vėliau - išgirdo kažką prabėgus po lan- 
gu. Bėgiko kojos trinksėjo garsiau už arklio kanopas, nuskar- 
dėjo aidu per tuščią aikštę, per tas miegui skirtas ramybės va- 
landas. O dabar Horacijus girdėjo jau nebe triukšmą: kažkas 
tvyrojo ore, kuriame nutilo bėgančių kojų trepsėjimas. 

Kai jis leidosi koridoriumi laiptų link, pats nesuvokė bėgąs, 
kol už kažkokių durų išgirdo balsą: „Gaisras! Tai....... “- Betjis 
jau buvo toli nuo tų durų. „Aš jį išgąsdinau, - tarė sau Horaci- 
jus. - Jis tikriausiai iš Sen Luiso ir prie to nepratęs.“ Jis išbėgo 
iš viešbučio į gatvę. Jam priešais ką tik prabėgo viešbučio savi- 
ninkas, toks juokingas, kresnas vyras, įsikibęs į kelnes su nuka- 
rusiomis iš po naktinių marškinių petnešomis, pasišiaušęs plaukų 
kuokštas styrojo stačias ant jo nuplikusios galvos; dar trys vy- 
rai prabėgo pro viešbutį. Regis, jie radosi iš niekur, išniro visiš- 
kai apsirengę iš nebūties ir bėgo tekini gatvės viduriu. 

— Tai gaisras, - pasakė Horacijus. Jis matė pašvaistę; priešais 
ją dūlojo sustingę, laukiniški kalėjimo kontūrai. 

— Tai toje dykvietėje, - pasakė viešbučio savininkas gniauž- 
damas savo kelnes. - Aš negaliu ten bėgti, nes nėra budin- 


Horacijus bėgo. Priešais save matė kitas bėgančias figūras, 
nusukančias į gatvelę palei kalėjimą; paskui išgirdo garsą, ug- 
nies garsą, pašėlusį įsidegančio benzino riaumojimą. Jis įsuko 
į gatvelę. Pamatė tą pašvaistę tuščio sklypo viduryje, kur tur- 
gaus dienomis žmonės pririšdavo vežimus. Ugnies fone švys- 

čiojo juodos darkios figūros; jis girdėjo dūsuojančius šauks- 
mus; žmonės akimirkai prasiskyrė, ir jis pamatė, kaip kaž- 
koks vyras apsisuko ir nubėgo, toks liepsnų kamuolys, vis dar 
nešantis penkių galonų naftos skardinę, kuri susprogo, sušvi- 
tusi kaip raketa, jam benešant ją patekom. 

Horacijus įbėgo į minią, į tą ratą, kuris susibūrė aplink švy- 
tinčią masę dykvietės viduryje. Iš vienos to rato pusės aidėjo 
klyksmai vyriškio, kurio rankose susprogo naftos skardinė, 
tačiau iš gaisravietės vidurio neatsklido nė garso. Dabar jau 
nieko nebegalėjai įžiūrėti, liepsnos rangėsi ilgais griaudžian- 
čiais liežuviais iš tos įkaitusios iki baltumo masės, kur neaiš- 
kiai buvo matyti kelių baslių ir storų lentų galai. Horacijus 
įbėgo į tą ratą, jie pasigavo jį nelaisvėn, bet jis to nežinojo, jie 
kalbėjo, tačiau jis negirdėjo jų balsų. 

— Tai jo advokatas. 

— Tai va žmogus, kuris jį gynė. Kuris mėgino jį išteisinti. 

— Įmeskime ir jį. Pakaks ugnies ir advokatui. 

— Padarykim ir advokatui tai, ką padarėm jam. Ką jis padarė 
jai. Tik mes be kukurūzo koto. Kad jis pasigailėtų, jog tas kotas 
nebuvo panaudotas. 

Horacijus jų negirdėjo. Jis negirdėjo ir to vyro, kuris sudegė 
klykdamas. Jis negirdėjo ugnies, nors ji dar tebesūkuriavo aukš- 
tyn lyg pati save kurstytų, be garso - lyg koks įtūžio balsas 
sapne, tyliai griaudžiantis iš ramios tuštumos. 

XXX 


Traukinius Kinstone pasitikdavo senas vyriškis, vai- 
ravęs septynvietį automobilį. Jis buvo liesas, pilkų akių ir su 
pilkais ūsais, kurių galai buvo vaškuoti. Kitados, dar prieš tai, 
kai miestas staiga išaugo į medienos tiekimo centrą, jis buvo 
plantatorius, didelių žemės valdų savininkas, vieno pirmųjų 
naujakurių sūnus. Jis prarado viską, ką turėjo, per gobšumą ir 
patiklumą ir pradėjo važinėti fiakru pirmyn atgal tarp miesto 
ir geležinkelio stoties, užrietęs tuos vaškuotus ūsus, užsivožęs 
cilindrą ir su palaikiu redingotu, pasakodamas komivojažie- 
riams, kaip kitados vadovavo Kinstono visuomenei; dabar jis 
ją vežiojo. 

Praėjus arklių erai, jis nusipirko mašiną ir toliau važinėdavo 
pasitikti traukinių. Vis dar nešiojo tuos vaškuotus ūsus, nors 
cilindrą iškeitė į skrybėlę, redingotą - į pilką eilutę su raudo- 
nais dryžiais, siūtą Niujorko žydų gete. 

— Prašom, - pasakė jis, kai Horacijus išlipo iš vagono. - 
Padėkit lagaminą į mašiną, - pridūrė. Paskui įlipo pats. Hora- 
cijus atsisėdo ant priekinės sėdynės greta jo. - Pavėlavote vie- 
nu traukiniu, - pasakė jis. 

— Pavėlavau? - perklausė Horacijus. 

— Ji atvyko šįryt. Aš parvežiau ją namo. Jūsų žmoną. 

— O, - pasakė Horacijus. - Ji namuose? 

Vyriškis užvedė mašiną, pavažiavo atgal ir apsisuko. Tai bu- 
vo gera, galinga, lengvai riedanti mašina. 

— O kada jūs tikėjotės ją pargrįžtant?...... - Jie pajudėjo iš vie- 
tos. - Aš mačiau, kaip jie sudegino tą vyruką Džefersone. Tik- 
riausiai ir jūs matėte. 

— Taip, — atsakė Horacijus. - Taip. Girdėjau apie tai. 

— Taip jam ir reikėjo, - pasakė vairuotojas. - Mes turim ginti 
savo mergaites. Mums patiems gali jų prireikti. 

Jie pasuko ir nuvažiavo gatve. Prie kampo stovėjo lenktas 
žibintas. 

— Aš čia išlipsiu, - pasakė Horacijus. 

— Privešiu jus iki pat durų, - pasiūlė vairuotojas. 

— Aš išlipsiu čia, - atsakė Horacijus. - Jums nereikės suktis. 

— Kaip jums patinka, - atsakė vairuotojas, - kaina vis tiek 
viena. 

Horacijus išlipo ir pasiekė savo lagaminą; vairuotojas nepa- 
sisiūlė jo iškelti. Mašina nuvažiavo. Horacijus pakėlė lagami- 
ną, tą, kuris stovėjo spintoje sesers namuose dešimt metų ir 
kurį jis atsivežė į miestą tą rytą, kai ji paklausė jo, kuo pavarde 
apylinkės prokuroras. 

Jo namai buvo nauji, stovėjo ant gražutės vejos, medžiai, 
kuriuos jis pasodino, tuopos ir klevai, vis dar buvo jauni. Dar 
nepriėjęs jų, išvydo rausvą atšvaitą žmonos kambario lange. 
Įžengė pro galinį įėjimą, priėjo prie jos durų ir pažvelgė į kam- 
barį. Ji skaitė lovoje didžiulį žurnalą spalvotu viršeliu. Lem- 
pos gaubtas buvo rausvas. Ant stalo stovėjo atidaryta saldai- 
nių dėžė. 

— Aš sugrįžau, - pasakė Horacijus. 

Ji pažiūrėjo į jį pro žurnalo viršų. 

— Ar užsklendei galines duris? - paklausė. 

— Taip, aš žinojau, kad ji bus - atsakė Horacijus. - Ar tu 
šįvakar....... 

— Ar aš šįvakar ką? 

— Mažoji Belė. Ar tu paskambinai....... 

— O kam? Ji pobūvyje. Kodėl turėtų ten nevažiuoti? Kodėl 
turėtų griauti savo planus, atsisakyti kvietimo? 

— Taip, - atsakė Horacijus. — Aš taip ir žinojau. Ar tu....... 

— Aš kalbėjau su ja užvakar. Eik ir užsklęsk galines duris. 

- Taip, - pasakė Horacijus. - Su ja viskas gerai. Žinoma. Aš 
tiks šiais — Telefonas stovėjo ant stalo tamsiame koridoriuje. Nu- 
meris buvo užmiestinis, reikėjo palaukti, kol sujungs. Horaci- 
jus sėdėjo prie telefono. Duris koridoriaus gale paliko atviras. 
Pro jas skverbėsi lengvi vasaros nakties atodūsiai, neaiškūs, trik- 
dantys. - Seniems žmonėms sunku ištverti naktį, - pasakė jis 
ramiai laikydamas ragelį. - Sunku jiems vasaros naktimis. Rei- 
kia kažką su tuo daryti. Išleisti įstatymą. 

Belė šūktelėjo jį iš savo kambario pusiaugulo žmogaus balsu: 

— Aš skambinau jai užvakar vakare. Kam tu įkyri jai? 

— Žinau, - atsakė Horacijus, - aš tik kelis žodžius. 

Jis laikė ragelį rankoje žiūrėdamas į duris, pro kurias skverbė- 
si drumstas, trikdantis vėjas. Pradėjo kartoti kažką iš perskaity- 
tos knygos: „Ramybės vis mažiau. Ramybės vis mažiau“*?. 

Kitame laido gale kažkas atsiliepė. 

- Alio! Alio! Bele? - prabilo Horacijus. 

— Taip? - atsakė ji tyliu, silpnu balsu. - Kas yra? Ar kas nutiko? 

— Ne, ne, - atsakė Horacijus, - aš tik norėjau pasisveikint su 
tavim ir palinkėt labos nakties. 

— Palinkėti ko? Kas čia dabar? Kas čia kalba? - Sėdėdamas 
tuščiame koridoriuje Horacijus laikė ragelį. 

— Tai aš, Horacijus. Horacijus. Aš tik norėjau... 


"7 Persis Bišis Šelis (Percy Bysshe Shelley). Iš eilėraščio „Džeinei, 
prisiminimas“ (1822). 


švENTOvĖ (275 


Plonyte viela atsklido grumtynių garsai, jis girdėjo, kaip Mažo) 
Belė kvėpuoja. Paskui kažkoks balsas, vyriškas balsas, pasakė: 

— Alio, Horacijau, susipažink... 

— Nutilk, - pasigirdo Mažosios Belės balsas, tylus ir silpnas; ir vėl 
Horacijus girdėjo juos grumiantis, paskui valandėlę kvėpavimas nu- 
tyko. - Liaukis! - vėl Mažosios Belės balsas. - Tai Horacijus! Aš su 
juo gyvenu! - Horacijus laikė prispaudęs ragelį prie ausies. Mažo- 
sios Belės balsas buvo uždusęs, bet tvardomas, ramus, taktiškas, be- 
šališkas. — Alio, Horacijau. Ar mamai viskas gerai? 

- Taip. Mums viskas gerai. Aš tik norėjau tau pasakyti....... 

— Ak! Labanaktis. 

— Labanaktis. Ar tau smagu? 

— Taip. Aš parašysiu rytoj. Ar mama šiandien negavo mano 
laiško? 

— Aš nežinau. Aš tik... 

— Gal aš pamiršau jį išsiųsti. Bet rytoj tikrai nepamiršiu. Aš 
parašysiu rytoj. Ar tai jau viskas? 

— Taip. Aš tik norėjau tau pasakyti....... 

Jis padėjo ragelį; girdėjo, kaip ryšys nutrūko. Šviesa iš žmo- 
nos kambario krito ant koridoriaus grindų. 

— Užsklęsk galines duris, - pasakė ji. 


XXXI 


Kai vyko į Pensakolą aplankyti motinos, Išplėstakis buvo 
sulaikytas Birmingeme už policininko nužudymą mažame Ala- 
bamos miestelyje tų pačių metų birželio 17-ą dieną. Sulaikytas 

4 buvo rugpjūčio mėnesį. Būtent naktį iš birželio 16-os į 17-ą, 
„ažiuodama pro šalį, Temp! pamatė jį, sėdintį mašinoje prie 
pakeleivingų namų, tą naktį, kai buvo nužudytas Raudis. 

Kas vasarą Išplėstakis nuvažiuodavo aplankyti motinos. Ji 
manė, kad jis buvo naktinis Memfio viešbučio tarnautojas. 

Jo motina buvo pensiono savininkės duktė. O tėvas - profe- 
sionalus streiklaužys, nusamdytas tramvajų kompanijos nutrauk- 
ti 1900 metų streiką. Tuo metu motina dirbo universalinėje 
parduotuvėje miesto centre. Tris vakarus iš eilės ji važiavo na- 
mo tramvajumi ir sėdėjo šalia vairuotojo, kuris buvo Išplėsta- 
kio tėvas. Vieną vakarą streiklaužys išlipo drauge su ja ties jos 
kampu ir palydėjo iki namų. 

— Ar jūsų neatleis iš darbo? - paklausė ji. 

— Kas? — paklausė streiklaužys. Jiedu žingsniavo greta. Jis 
buvo gerai apsitaisęs. - Anie iškart mane pasigriebs. Jie irgi 
tai puikiai žino. 

— Kas jus pasigriebs? 

— Streikuotojai. Su vienais ar su kitais, man nusispjaut, su- 
pranti. Galiu vairuoti tiek vienam, tiek kitam. Ypač jeigu kas 
vakarą šituo laiku šituo maršrutu. 

Ji žingsniavo greta jo. 

- Juk jūs juokaujate? - pasakė ji. 

— Visiškai ne. - Jis paėmė ją už rankos. 

— Vadinasi, jums lygiai taip pat nesvarbu, vesti vieną mergi- 
ną ar kitą. 

— Kas tau taip sakė? - paklausė jis. - Ar tie padugnės taip 
apie mane kalbėjo? 

Po mėnesio ji pasakė jam, kad jiems teks susituokti. 

— Ką reiškia teks? - paklausė jis. 


švENTOVĖ (277 


— Aš nedrįstu jiems pasakyti. Nes man tada reikės išeiti iš 
namų. Aš nedrįstu. 

— Gerai, nenusimink. Man jokio skirtumo. Juk vis tiek turiu 
pravažiuoti pro čia kiekvieną vakarą. 

Jiedu susituokė. Vakarais jis pravažiuodavo pro jų kampą. 
Paskambindavo kojiniu skambučiu. Kartais pareidavo namo. 
Duodavo jai pinigų. Jos motina jį mėgo; jis triukšmingai įvirs- 
davo į namus sekmadieniais per vakarienę ir kreipdavosi į klien- 
tus, net senukus, vardais. Paskui vieną gražią dieną neparėjo, 
nepaskambino kojiniu skambučiu, kai tramvajus važiavo pro 
šalį. Streikas tuo metu jau buvo pasibaigęs. Ji gavo iš jo kalėdi- 
nį atviruką: varpelį, papuoštą auksuotu vainiku, iš kažkokio 
Džordžijos miesto. Jame buvo parašyta: „Vaikinai mėgina su- 
rengti jį čia. Bet vietiniai vyrukai labai jau lėti. Keliausime tol, 
kol sustreikuosime kokiam nors gerame mieste, cha, cha“. Žo- 
dis „sustreikuosime“ buvo pabrauktas. 

Praėjus trims savaitėms po vedybų, ji pradėjo sirguliuoti. Buvo 
jau nėščia. Pas gydytoją nėjo, nes sena negrė pasakė jai, kas nuti- 
ko. Išplėstakis gimė Kalėdų dieną, tą pačią, kai buvo gautas atvi- 
rukas. Iš pradžių visi manė, kad jis aklas. Paskui suprato, kad ne, 
nors iki ketverių metų jis nemokėjo nei vaikščioti, nei kalbėti. Tuo 
tarpu antrasis jo motinos vyras, mažas, irzlus žmogelis su švel- 
niais, tankiais ūsais, nuolat triūsinėjęs po namus, - jis sutaisė visus 
sulūžusius laiptus, tekančius vamzdžius ir panašius dalykus, - vie- 
ną popietę išėjo iš namų su pasirašytu tuščiu čekiu sumokėti dvy- 
likos dolerių sąskaitą mėsininkui. Taip ir nebegrįžo. Pasiėmė iš 
banko žmonos sutaupytus keturiolika šimtų dolerių ir dingo. 

Duktė vis dar dirbo miesto centre, o motina prižiūrėjo vai- 
ką. Vieną popietę pensiono klientas grįžo namo ir rado savo 

kambarį apimtą liepsnų. Jis užgesino jas, o po savaitės rado 
laužą savo šiukšlių dėžėje. Senelė prižiūrėjo vaiką. Visur ve- 
džiojosi jį su savim. Vieną vakarą jos niekur nebuvo galima 
rasti. Visi namai sukilo ant kojų. Kaimynas įjungė gaisro signa- 
lą, ir gaisrininkai rado senelę palėpėje, gesinančią kojomis ug- 
nį, įsiliepsnojusią saujelėje medžio drožlių grindų vidury, vai- 
kas miegojo šalia ant išmesto čiužinio. 

— Tie šunsnukiai jį medžioja, - pasakė senutė. - Va jau namą 
padegė. 

Kitą dieną visi klientai išsikraustė. 

Jaunoji moteriškė išėjo iš darbo. Ir visą laiką sėdėjo namuose. 

— Tau reikia išeiti pakvėpuoti grynu oru, - pasakė senelė. 

— Man pakanka oro, - atsakė duktė. 

— Galėtum nueiti į bakalėjos parduotuvę parnešti maisto, — 
pasakė motina. — Taip išeitų pigiau. 

— Mes ir taip pakankamai pigiai jį perkame. 

Kai tik užsidegdavo kokia ugnis, ji nenuleisdavo nuo jos akių, 
nelaikė namuose nė vieno degtuko. Turėjo paslėpusi kelis už 
plytų laukujoje sienoje. Išplėstakiui tada buvo treji metukai. 
Atrodė kaip vienerių, nors valgė visai neblogai. Daktaras pata- 
rė motinai maitinti jį kiaušiniais, keptais alyvų aliejuje. Kartą 
bakalėjos parduotuvės pasiuntinukas, įvažiavęs į tą kelią dvira- 
čiu, paslydo ir nukrito. Kažkas ėmė tekėti iš jo pako. 

— Tai ne kiaušiniai, - pasakė berniukas. - Matote? - Tai buvo 
alyvų aliejaus butelis. - Jums reikia pirkti jį skardinėse, - paaiš- 
kino jis. - Jam juk vis tiek. Tuoj atvešiu kitą. O jūs sutvarkykite 
tuos vartelius. Ar norite, kad nusisukčiau į juos sprandą? 

Išmušė jau šešias, o jis vis dar negrįžo. Buvo vasara. Namuos 
nebuvo ugnies, nė vieno degtuko. 

— Aš grįšiu po penkių minučių, - pasakė duktė. 

Ji išėjo. Senelė nulydėjo ją akimis. Tada suvyniojo vaiką į 
šviesią paklodę ir išėjo iš namų. Jie gyveno skersgatvyje, čia pat 
už pagrindinės gatvės, kur atvažiavę limuzinais turtingi žmo- 
nės sustodavo apsipirkti didžiosiose parduotuvėse. Kai ji priėjo 
jos kampą, prie šaligatvio kaip tik privažiavo automobilis. Iš jo 
išlipo moteris ir nuėjo į parduotuvę palikusi negrą šoferį už 
vairo. Senelė priėjo prie mašinos. 

— Man reikia pusės dolerio, - pasakė ji. 

Negras pažiūrėjo į ją: 

— Ko? 

— Pusės dolerio. Berniūkštis sudaužė butelį. 

— O, - atsiliepė negras. Ir pasikniausė kišenėse. - Kaip čia 
atsilaikysi prieš jus, nuolat elgetaujančius? Ar čia ji tave atsiun- 
tė kaulyti pinigų? 

— Man reikia pusės dolerio. Jis sudaužė butelį. 

— Tada ir aš eisiu vidun, - pasakė negras. - Pažiūrėsiu, ką 
jūs ten pirksite, ką perka tie žmonės, kurie čia lankosi taip 
pat seniai kaip mes. 

— Tik pusę dolerio, - pasakė moteris. 

Jis padavė jai pusę dolerio ir įėjo į parduotuvę. Moteris ne- 
nuleido nuo jo akių. Paskui padėjo vaiką ant mašinos sėdynės 
ir nusekė paskui negrą. Tai buvo savitarnos parduotuvė, kur 
klientai pamažėle judėjo eilute palei turėklą. Negras stovėjo 
prie tos baltos moters, kuri išlipo iš mašinos. Senelė stebėjo, 
kaip ta moteris paduoda jam šūsnį padažų ir kečupų buteliukų. 

- Tai bus doleris su ketvirčiu, - pasakė ji. Negras padavė jai 
pinigus. Ji paėmė pinigus, apėjo negrą ir baltą moterį ir nu- 
žingsniavo per salę. Ten stovėjo atvežtinio itališko alyvų alie- 

jaus butelis su kainos etikete. - Man lieka dvidešimt aštuoni 
centai, - pasakė ji. Ir nukrapino tolyn apžiūrinėdama kainų 
etiketes, kol galiausiai rado tą, ant kurios buvo užrašyta dvide- 
šimt aštuoni centai. Tai buvo septyni gabalai pirties muilo. Ji 
išėjo iš parduotuvės nešina dviem paketais. Prie kampo stovėjo 
policininkas. 

— Nebeturiu degtukų, - pasakė ji. 

Policininkas pasikniausė kišenėse: 

— Kodėl nenusipirkai, kai buvai parduotuvėje? - paklausė. 

- Tiesiog užmiršau. Žinote, kaip atsitinka, kai nueini į par- 
duotuvę su vaiku. 

— Tai kur tas vaikas? - paklausė policininkas. 

— Iškeičiau jį į prekes, - atsakė moteris. 

- Tau tik teatre vaidinti, - pasakė policininkas. - Kiek degtu- 
kų tau reikia? Man liko tik pora. 

— Tik vieno, - atsakė moteris. - Man niekada nereikia dau- 
giau kaip vieno degtuko ugniai užkurti. 

— Tau reikia teatre vaidinti, - pasakė policininkas. — Išvers- 
tum iš koto visą namą. 

— Aš tai ir darau, - atsakė moteris. - Aš išversiu iš koto tą 
namą. 

— Kokį namą? - Jis pažvelgė į ją. - Ar vargšų prieglaudą? 

- Aš juos išversiu iš koto, - pasakė moteris. - Paskaityk rytoj 
laikraščius. Tikiuosi, jie teisingai parašys mano pavardę. 

— Kaip vadiniesi? Kalvin Kulidž?*? 

— Ne, sere. Tai mano berniuko pavardė. 


- 


* Calvin Coolidge (1872-1933) - trisdešimtasis Jungtinių Valstijų preziden- 
tas ( 1924-1933), pagarsėjęs labai griežta finansine politika. 

— A. Tai todėl tau buvo taip sunku apsipirkti, ar ne? Tau 
reikėtų vaidinti teatre....... Ar dviejų degtukų užteks? 

Jie jau buvo triskart kviesti tuo adresu, todėl neskubėjo. Pir- 
moji atvyko duktė. Durys buvo užrakintos, o kai atvyko gaisri- 
ninkai ir išvertė jas kirviu, namai jau buvo suniokoti. Senelė 
persilenkė per viršutinio aukšto langą, pro kurį jau veržėsi ug- 
nis. „Niekšai, - pasakė ji. - Jie manė, kad pasiims jį. Bet aš 
įspėjau juos, kad jiems parodysiu. Aš juos įspėjau.“ 

Motina manė, kad žuvo ir Išplėstakis. Jie laikė ją klykiančią, 
kol rėkiantis senelės veidas pradingo dūmuose ir namo karka- 
sas sugriuvo; čia ją ir rado toji moteris ir policininkas, nešinas 
vaiku: laukinišku veidu, pravira burna ji žiūrėjo į vaiką nieko 
nesuprasdama, abiem rankom braukdama palaidus plaukus nuo 
smilkinių. Ji taip ir neatsigavo visiškai. Sunkus darbas, gryno 
oro ir pramogų stoka, liga, kurią paveldėjo iš trumpai turėto 
vyro, padarė savo, ji niekaip negalėjo atsipeikėti nuo to šoko 
ir, būdavo, kartais vis dar tebetikėdavo, kad vaikas žuvo, nors 
laikydavo jį rankose ir ilgesingai jam dainuodavo. 

Išplėstakis iš tikrųjų buvo kaip iš ano pasaulio. Iki penkerių 
metų jis išvis neturėjo plaukų; tuomet jau lankė dieninę mo- 
kyklą: mažo ūgio, silpnutis vaikas su tokiu gležnu skrandžiu, 
kad menkiausias nukrypimas nuo griežtos daktaro jam nusta- 
tytos dietos, sukeldavo mėšlungį. „Alkoholis pribaigs jį kaip 
strichninas, - sakydavo daktaras. - Ir, tiesą sakant, jis niekad 
nebus vyras tikrąja to žodžio prasme. Gerai prižiūrimas, jis dar 
kiek pagyvens. Bet niekada nebus vyresnis, nei yra dabar.“ Taip 
jis kalbėjo moteriai, kuri rado Išplėstakį savo mašinoje tą die- 
ną, kai jo senelė sudegino namus, ir kurios paragintas Išplėsta- 
kis buvo patikėtas gydytojo priežiūrai. Ji atsivesdavo jį į savo 

namus po pietų ir per atostogas, kur jis žaisdavo pats vienas. 
Nusprendė surengti jam vaikų pokylį. Pasakė jam apie tai, nu- 
pirko naują eilutę. Pokylio popietę, kai svečiai jau pradėjo rink- 
tis, Išplėstakis pradingo. Galiausiai vienas iš tarnų pastebėjo, 
kad vonios durys uždarytos. Jie šaukė vaiką, bet nesulaukė jo- 
kio atsako. Pasiuntė atvesti spynų meistrą, bet tuo tarpu išsi- 
gandusi moteriškė liepė išlaužti duris kirviu. Vonios kambarys 
buvo tuščias. Langas atidarytas. Jis buvo virš žemesnio stogo, 
nuo kurio lietvamzdis leidosi iki pat grindinio. Bet Išplėstakio 
jau nebuvo nė kvapo. Ant grindų stovėjo vytelių narvas, kuria- 
me gyveno dvi neatskiriamos papūgos; šalia jo gulėjo pačios 
papūgos ir kruvinos žirklės, kuriomis jis sukarpė jas gyvas. 

Po trijų mėnesių, motinos kaimyno paraginimu, Išplėstakis 
buvo sulaikytas ir nusiųstas į vaikų pataisos namus. Jis lygiai 
taip sukarpė mažą katinėlį. 

Jo motina buvo beviltiška ligonė. Moteris, pamėginusi prisi- 
jaukinti tą vaiką, ją palaikė duodama jai ką nors pasiūti ar kokį 
kitą panašų darbą. Po to, kai buvo išleistas, - jį išleido po penke- 
rių metų už nepriekaištingą elgesį, kaip pasitaisiusį, - Išplėstakis 
parašydavo motinai du tris kartus per metus, iš Moubailo, pa- 
skui iš Naujojo Orleano, paskui iš Memfio. Kas vasarą atvažiuo- 
davo jos aplankyti, klestintis, ramus, lieknas, juodas ir nekalbus, 
visada vilkintis ta ankšta juoda eilute. Jis sakė jai, kad dirba nak- 
tiniu tarnautoju viešbučiuose, kad ta profesija verčia jį kilnotis iš 
vieno miesto į kitą, kaip kokį daktarą ar teisininką. 

Tą vasarą pakeliui į namus jis buvo suimtas už tai, kad nužu- 
dė žmogų viename mieste kaip tik tuo metu, kai kitame mieste 
jau buvo bežudąs kažką kitą. Jie suėmė žmogų, kuris žerdavosi 
į kišenę pinigus ir neturėjo ką su jais veikti, kleisdavo juos, nes 

žinojo, kad alkoholis pribaigs jį kaip nuodai, kuris neturėjo 
draugų ir niekad nepažino moters, ir žinojo, kad nepažins jos 
niekada, - ir, nužvelgęs kalėjimo vienutę tame mieste, kur bu- 
vo nužudytas policininkas, jis pasakė: „Po velnių“, laisva ranka 
(kita buvo prirakinta antrankiu prie tarnautojo, atvežusio jį iš 
Birmingemo) maigydamas švarko kišenėje cigaretę. 

— Tegu jis išsikviečia savo advokatą, - pasakė jie, - gal jam 
nuo to palengvės. Norite paskambinti? 

— Nea, - atsakė jis vos palytėdamas šaltomis aksominėmis 
akimis sudedamąją lovą, langelį palubėje, grotuotas duris, pro 
kurias vidun skverbėsi šviesa. Jam nuėmė antrankius; rodės, 
Išplėstakio ranka vien spragtelėjimu įžiebė liepsną tame išre- 
tintame ore. Jis užsidegė cigaretę ir nusviedė degtuką prie du- 
rų. - Kam man tas advokatas? Aš niekad nebuvau patekęs... 
Kaip vadinasi šita lindynė? 

Jie jam pasakė. 

— Pamiršot, ar ne? 

— Daugiau nebepamirš, - pasakė kitas. 

— Rytoj iš ryto prisimins ir savo advokato pavardę, - patiks- 
lino pirmasis. 

Jie paliko jį rūkantį ant lovos. Jis girdėjo, kaip trinktelėjo 
durys. Retkarčiais pasigirsdavo balsai iš gretimų vienučių, kaž- 
kur koridoriaus gale dainavo negras. Išplėstakis gulėjo ant lo- 
vos sukryžiavęs kojas, apautas mažais blizgančiais juodais ba- 
tais. - Po velnių, - pakartojo. 

Kitą rytą teisėjas paklausė jo, ar jis nori advokato. 

— Kam? - atsakė jis. - Aš jau sakiau jiems vakar vakare, kad 
niekad gyvenime nesu čia buvęs. Man ne taip jau labai patinka 
jūsų miestas, kad be reikalo kviesčiau čia svetimą žmogų. 

Teisėjas ir šerifo padėjėjas, pasitraukę į šalį, pasitarė. 

— Verčiau jau išsikvieskite savo advokatą, - pasakė teisėjas. 

— Gerai, - atsakė Išplėstakis. Pasisuko ir kreipėsi į esančius 
kambaryje: — Ei, ubagai, ar kuris nors iš jūsų nori padirbėti 
vieną dieną? 

Teisėjas pabeldė į stalą. Išplėstakis atsisuko, gūžtelėjo pečiais, 
įspraustais į ankštą švarką, siektelėjo ranka kišenės, kurioje ne- 
šiojosi cigaretes. Teisėjas paskyrė jam advokatą, ką tik baigusį 
teisės mokyklą jaunuolį. 

- Ir gal nedelskime su paleidimu, - pasakė Išplėstakis. - Kuo 
greičiau, tuo geriau. 

— Kad ir kaip ten būtų, aš nepaleisiu jūsų už jokį užstatą, — 
pasakė jam teisėjas. 

— Ką jūs sakote? — atsikirto Išplėstakis. - Gerai, Džekai, — 
kreipėsi į savo advokatą, - varyk. Man reikia važiuoti į Pensa- 
kolą tuojau pat. 

— Nuveskite suimtąjį atgal į kalėjimą, - pasakė teisėjas. 

Advokato veidas buvo bjaurus, uolus, rimtas. Jis nesustoda- 
mas tarškėjo su kažkokiu iškankintu entuziazmu, o Išplėstakis 
gulėjo ant lovos ir rūkė užsismaukęs ant akių skrybėlę, sustin- 
gęs lyg besišildanti saulėje gyvatė, tik tolygiais tarpais sujudin- 
davo ranką, laikančią cigaretę. Galiausiai jis pasakė: 

— Gana jau. Aš ne teisėjas. Jam visa tai pasakysi. 

— Bet man reikia... 

— Žinoma. Jiems tai ir pasakyk. Aš nieko apie tai nežinau. 
Manęs ten net nebuvo. O dabar eik ir išsivėdink smegenis. 

Teismo procesas truko vieną dieną. Kol kolega policininkas, 
cigarų pardavėjas, telefonistė liudijo, kol jo advokatas visa tai 
neigė, nevykusiai suplakęs negrabų entuziazmą su užsispyrėliš- 

ku neišmanymu, Išplėstakis sėdėjo atsidrėbęs kėdėje žiūrėda- 
mas pro langą virš prisiekusiųjų galvų. Retkarčiais nusižiovau- 
davo; ranka nuslysdavo prie kišenės, kur gulėjo jo cigaretės, 
paskui atšokdavo ir vėl dyka priglusdavo prie juodo jo eilutės 
audinio, vaškinė, be jokios gyvybės, nelyginant lėlės ranka ir 
savo forma, ir dydžiu. 

Prisiekusieji tarėsi aštuonias minutes. Paskui visi sustojo žiū- 
rėdami į jį ir pasakė, kad jis kaltas. Sustingęs, nepakeitęs pozos, 
jis spoksojo į juos kelias lėtas akimirkas ir tylėjo. Paskui pasa- 
kė: „Velniava“. 

Teisėjas piktai daužė plaktuku; tarnautojas palietė jo ranką. 

— Aš paduosiu apeliaciją, - vapėjo advokatas stumdamasis 
prie jo. - Aš pereisiu per visas instancijas... 

— Kurgi ne, - pasakė Išplėstakis guldamasis ant lovos ir degda- 
masis cigaretę, — tiktai ne čia. O dabar dink iš čia. Eik išgerk 
tabletę. 

Apylinkės prokuroras jau ruošėsi apeliacijai. 

— Sprendimas buvo priimtas per lengvai, - pasakė jis. - Ar 
matėte, kaip jis sureagavo? Lyg būtų klausęsis dainos ir tingėtų 
nuspręsti, ar ji patinka jam, ar nepatinka, o teismas juk sakė, 
kurią dieną jam bus nusuktas sprandas. Tikriausiai koks nors 
Memitio advokatas jau laukia telegramos už aukščiausiojo teis- 
mo durų. Aš juos pažįstu. Tokie galvažudžiai kaip jis ir paverčia 
teisingumą pajuokos objektu, prieita jau iki to, kad net tuomet, 
kai nuosprendis paskelbtas, visi žino, kad iš to nieko neišeis. 

Išplėstakis pasiuntė pakviesti kalėjimo prižiūrėtoją ir davė 
jam šimto dolerių banknotą. Norėjo skutimosi reikmenų komp- 
lekto ir cigarečių. 


- Grąžą pasilik ir pranešk man, kai viską išrūkysiu, - pasakė jis. 

— Manau, kad jūs jau nebeilgai su manim rūkysit, - pasakė 
kalėjimo prižiūrėtojas. - Šįkart jūs gausit gerą advokatą. 

— Neužmiršk to losjono, - priminė Išplėstakis - „Ed Pinaud“??. 

Jis ištarė: „Pai-naud“. 

Toji vasara buvo pilka, vėsoka. Menka dienos šviesa vos pa- 
siekdavo vienutę, ir koridoriuje visą laiką degė šviesa mesdama 
ton vienutėn plačią blyškią mozaiką ir pasiekdama lovą ten, kur 
buvo jo kojos. Kalėjimo prižiūrėtojas atnešė jam kėdę. Jis nau- 
dojosi ja kaip stalu. Ant jos gulėjo dolerinis laikrodis, cigarečių 
blokas ir įskilęs sriubos dubuo, pilnas nuorūkų, o jis gulėjo ant 
lovos, rūkė, mąsliai žiūrėjo į savo kojas ir taip praleisdavo vieną 
dieną po kitos. Blizgantys jo batai apsiblausė, o drabužiai prašėsi 
išlyginami, nes jis gulėdavo su jais visą laiką, kadangi akmeninė- 
je vienutėje buvo šalta. 

Vieną dieną kalėjimo prižiūrėtojas pasakė: 

— Žmonės kalba, kad tas faras pats prisišaukė sau galą. Jis 
padarė dvi tris niekšybes, apie kurias visi žino. — Išplėstakis 
rūkė užsivožęs ant veido skrybėlę. Kalėjimo prižiūrėtojas pri- 
dūrė: - Jie gali neišsiųsti jūsų telegramos. Gal norėtumėt, kad 
išsiųsčiau kitą? —- Atsirėmęs į grotas, jis matė Išplėstakio padus, 
nejudančias plonas juodas kojas, pereinančias į dailų liemenį 
kniūbsčiai išsidrėbusiame kūne, skrybėlę, užsmauktą ant nugręž- 
to veido, cigaretę mažoje rankoje. Pėdos liko šešėlyje, kurį me- 
tė ant grotų prižiūrėtojo kūnas. Po valandėlės prižiūrėtojas ty- 
liai nuėjo. 

Kai jam beliko šešios dienos, kalėjimo prižiūrėtojas pasisiūlė 
atnešti žurnalų, kortų malką. 


3 Tualero reikmenų firmos pavadinimas. 

— Kam? - pasiteiravo Išplėstakis. - Jis pirmą kartą pažiūrėjo 
į kalėjimo prižiūrėtoją kilstelėjęs galvą; akys išblyškusiame glot- 
niame jo veide buvo apvalios ir minkštos, kaip tie kibūs galiu- 
kai ant vaikiškų žaislinių iečių. Paskui jis vėl atsigulė. Po to 
kiekvieną rytą prižiūrėtojas įbrukdavo pro duris suvyniotą laik- 
raštį. Jie nukrisdavo ant grindų ir ten gulėjo, susikaupę krū- 
von, neišvynioti ir, dienoms bėgant, darėsi vis plokštesni nuo 
savo pačių svorio. 

Kai jam beliko tik trys dienos, atvyko kažkoks advokatas iš 
Memtio. Jis neprašytas įpuolė į vienutę. Visą tą rytą kalėjimo 
prižiūrėtojas girdėjo, kaip jis prabildavo kaskart garsiau, čia 
maldaujamai, čia kupinas pykčio, čia priekaištaujamai; vidur- 
dienį jis užkimo, ir jo balsas buvo ne garsesnis už šnabždesį. 

— Ar jūs rengiatės tiesiog gulėti čia ir leisti... 

— Man viskas gerai, - atsakė Išplėstakis. - Aš tavęs nekvie- 
čiau. Nesikišk į mano reikalus. 

— Ar norite pakaroti? Taip? Ar nusižudyt ketinate? Ar taip 
pavargote nuspaudinėdamas gaiduką, kad....... Jūs, protingiau- 
sias... 

— Aš tau jau kartą pasakiau. Nebenoriu tavęs matyti. 

- Jūs leidotės sutvarkomas kažkokio kojų neapšilusio taikos 
teisėjo! Kai sugrįšiu į Memfį ir pasakysiu jiems, jie nepatikės. 

— Tai nesakyk jiems. - Jis gulėjo taip kurį laiką, o advokatas 
žiūrėjo į jį apimtas siuto, kupinas nuostabos ir netikėjo savo 
akimis. - Kad juos kur, tuos stuobrius, - pridūrė Išplėstakis. — 
Trauk juos perkūnas....... O dabar mauk. Sakau tau. Man vis- 
kas gerai. 

Paskutinę naktį atėjo kunigas. 

— Ar leisite su jumis pasimelsti? - paklausė. 

— Žinoma, - atsakė Išplėstakis, - varykit. Nekreipkit į mane 
dėmesio. 

Kunigas atsiklaupė prie lovos, kur Išplėstakis gulėjo ir rūkė. 
Netrukus kunigas išgirdo, kaip jis atsistojo, perėjo per vienutę, 
paskui vėl sugrįžo prie lovos. Kai atsistojo, Išplėstakis gulėjo 
ant lovos ir rūkė. Kunigas atsigręžė ir pažvelgė ten, kur girdėjo 
Išplėstakį nuėjus, ir pamatė dvylika atžymų sienos apačioje, iš- 
dėstytų vienodais tarpais, tarytum nubrėžtų degančiu degtuku. 
Du tarpai buvo prikimšti cigarečių nuorūkų, išdėstytų tvarkin- 
gomis eilėmis. Trečiame tarpe buvo dvi nuorūkos. Prieš išeida- 
mas jis sekė akimis, kaip Išplėstakis atsistojo, nuėjo prie sienos, 
sutrynė dar dvi nuorūkas ir rūpestingai įgrūdo jas tarp kitų. 

Iškart po penkių kunigas sugrįžo. Visi tarpai buvo užpildyti, 
išskyrus dvyliktąjį. Tas buvo užpildytas trimis ketvirčiais. Iš- 
plėstakis gulėjo ant lovos. 

— Jau einam? - paklausė. 

— Dar ne, - atsakė kunigas. - Pasistenkite pasimelsti, - papra- 
šė. - Pasistenkite. 

— Kurgi ne, - atsakė Išplėstakis, - varykit. - Kunigas vėl at- 
siklaupė. Jis girdėjo, kaip Išplėstakis vieną kartą atsikėlė, perė- 
jo per vienutę ir vėl sugrįžo. 

Pusę šešių atėjo kalėjimo prižiūrėtojas. 

— Aš atnešiau, - pasakė jis. Ir tylėdamas įkišo pro grotas su- 
spaustą kumštį. - Čia jums grąža iš to šimto dolerių, kurį jūs... 
aš atnešiau....... Čia keturiasdešimt aštuoni doleriai, - pasakė 
jis. - Palaukit, perskaičiuosiu. Aš tiksliai neprisimenu, bet galiu 
duoti jums sąrašą — tuos kvitus....... 

— Turėk juos, - atsakė Išplėstakis nė nekrustelėjęs. - Nusi- 
pirk lanką. 

Jie atėjo jo išsivesti šeštą. Kunigas ėjo drauge prilaikydamas 
jį už alkūnės, paskui stovėjo prie kartuvių ir meldėsi, kol jie 
tvarkė virvę: užmovė ant glotnios, briliantinu suteptos Išplės- 
takio galvos ištaršę plaukus. Jo rankos buvo surištos, tad jis 
ėmė trūkčioti galvą, kaskart atmesdamas plaukus atgal, kai tik 
jie užkrisdavo jam ant akių, kunigas tuo tarpu meldėsi, o kiti 
stovėjo nejudėdami savo vietose nulenkę galvas. 

Išplėstakis pradėjo trūkčioti priekin kaklą. 

— Ei! - pasakė, ir tas garsas šaižiai prarėžė monotonišką ku- 
nigo dudenimą. - Ei! - Šerifas pažvelgė į jį; jis liovėsi trūkčiojęs 
kaklą ir stovėjo sustingęs, tarytum laikytų ant galvos kiaušinį. — 
Sutvarkyk man plaukus, Džekai, - paprašė. 

- Žinoma, - atsakė šerifas. - Tuojau sutvarkysiu, — ir patrau- 
kė laiptelį. 


Buvo pilka diena, pilka vasara, pilki metai. Gatvėje senukai 
jau vilkėjo paltais, o Liuksemburgo sode, kai Templ su tėvu 
ėjo pro šalį, moterys sėdėjo ir mezgė apsigaubusios šaliais, 
net kroketą žaidžiantys vyrai buvo su švarkais ir gobtuvais, ir 
liūdname kaštonmedžių šešėlyje tasai sausas sviedinukų pok- 
šėjimas, paskiri vaikų šūksniai atsidavė rudeniu, didingu, grei- 
tai pasibaigiančiu ir vienišu. Iš už rato, apjuosto pseudograi- 
kiška baliustrada, sklidino judėjimo, užlieto pilkos šviesos, to- 
kios pačios spalvos bei tekstūros kaip ir vanduo, kurį fontanas 
liejo čiurkšlėmis į baseiną, nepaliaujamai griaudė muzika. Jie 
nužingsniavo tolyn, praėjo pro baseiną, kur vaikai ir senis pa- 
laikiu rudu paltu plukdė žaislinius laivelius, vėl atsidūrė po 
medžiais ir susirado vietą atsisėsti. Beregint su iškaršusiu mik- 
lumu prisistatė sena moteriškė ir išviliojo iš jų keturis su. 

Paviljone orkestrantai, vilkintys žydromis kariškomis unifor- 
momis, grojo Masnė, Skriabiną ir Berliozą, lyg kokį ploną Čai- 
kovskio sluoksnį ant sužiedėjusios duonos riekės, o sutemos 
tuo tarpu tirpo drėgnuose šakų blyksniuose, krito ant paviljo- 
no ir tamsių grybo pavidalo skėčių. Sodrūs ir rezonuojantys 
variniai pučiamieji sugriausdavo ir nuščiūdavo tirštose žaliose 
sutemose nuvilnydami viršum jų sunkiomis liūdnomis bango- 
mis. Templ nusižiovavo prisidengusi burną delnu, paskui išsi- 
traukė pudrinę, atidarė ją ir išvydo joje sumažintą veiduką, niū- 
rų, nepatenkintą ir liūdną. Šalia sėdėjo tėvas sukryžiavęs ran- 
kas ant lazdos bumbulo, griežtas jo ūsų strypas buvo pasidengęs 
drėgnais lašeliais, tarsi tai būtų apšerkšnijęs sidabras. Ji suskliau- 
dė pudrinę ir iš po elegantiškos naujos skrybėlaitės, regis, ėmė 
stebėti, kaip muzikos bangos liejasi per tą ščiūvantį varį, per 
baseino taurę ir medžių pusratį anoj jos pusėj, kur, atskirtos 
tamsių tarpų, užsisvajojo negyvos ramios karalienės iš gysloto 
marmuro, per tą dangų, gulintį kniūbsčią, nugalėtą, lietaus se- 
zono ir mirties glėbyje. 

šokiravo skaitytojus, ypač didelis skandalas kilo Oksfor- 

de (JAV), kur rašytojas gyveno. Tai pasakojimas apie 

jauną moterį, kurią išprievartavo žudikas ir kuri 
galiausiai atrado prieglobstį, arba šventovę, viešnamy. 

Nepaisant skaitytojų Ižiniktininėji „Šventovė“ net 

aštuonerius metus buvo geriausiai perkamas Faulknerio 

romanas. Pasirodžius šiam kūriniui, rašytojas buvo 
pakviestas dirbti scenaristu į Holivudą. 

Pagal „Šventovę“ pastatyti du filmai: 

„Templ Dreik istorija“ (1933) ir „Šventovė“ (1961). 


v 
Zmogus tu? atminti, kad žemiausias iš visų 
dalykų - baimė, ir išmokęs šią pamoką privalo baimę 
užmiršti amžiams, ir tegu jo dirbtuvėje nelieka vietos 
niekam kitam, išskyrus senąsias vertybes ir širdies tiesas, 
visuotinės tiesas, be kurių bet kokia istorija yra efemeriš- 
ka ir pasmerkta užmarščiai - turiu omeny meilę, garbę, 
gailestį, išdidumą, užuojautą ir pasiaukojimą. Kol rašyto- 
jas to nežino, jo darbą lydi prakeiksmas. Jis rašo ne apie 
meilę, bet apie geidulį, apie pralaimėjimus, kur niekas 
nieko nepraranda, apie pergales, neteikiančias vilties 
<...> Jis rašo ne apie širdį, bet apie liaukas. 

